
Dubajus, 1995 m. 


rėgnas jūros oras ir žibalo smarvė pasitinka mus, 

lipančius iš lėktuvo. Aplinkui - juoda tamsa, tik 
tolumoje šviečia terminalas. „Pagaliau ir vėl mylimoje ša- 
lyje“, - pagalvoju aš ir mano širdis ima daužytis. 

Prie trapo vieną arabų šeimą pasitinka asmens sargy- 
biniai su limuzinais. Keleivių kolona sustoja. Lyg pakerėta 
žiūriu, kaip jūros vėjas švelniai kedena juodas skraistes ir 
žaidžia su apdarais. Tačiau, regis, tik aš viena pajuntu mus 
gaubiančią nuotaiką. Mano vyras Francas sausai burbteli: 

— Atsiduoda žibalu ir smilkalais. 

Ant pakilimo ir nusileidimo tako sukaukus Pakistano 
oro linijų lėktuvui, mano širdis vėl saspurda. Suirzusi mė- 
ginu įtikinėti save, kad visa praeitis nebejaudina manęs. 
Bet pati netikiu tuo. Vien tik suvokimas, kad dabar esu 
oficialiai ištekėjusi, padeda išlikti išdidžiai ir tiesiai. Tačiau 
nerimastis niekur nedingsta. 

Atvykimo salėje viešpatauja didelis sujudimas. Indijos 
ir Pakistano kelionių agentai mojuoja vizomis ir šūkčio- 
ja keleivių pavardes. Kur bepažvelgčiau, akys užkliūva už 


sniego baltumo kandoromis apsivilkusių vyrų, vaikščio- 
jančių po salę arba stebinčių visą vyksmą iš sėdimų vietų. 
Aišku, jų veiduose - bežadė dykumų arabų išraiška. Čia 
nedera rodyti per daug dėmesio. Dėl vienodų drabužių ir 
kerinčių sufrų, paprastai dengiančių veidų profilius, nie- 
kada negali žinoti, kas už jų slepiasi. Kai pagalvoju, kad 
Kalidas tiesiog atsitiktinai galėtų būti čia, pajuntu, kaip ne- 
valingai ima kilti kraujospūdis. 

— Kas tau? - susidomi mano vyras. - Spoksai tiesiai į grin- 
dis, vis dangstaisi veidą plaukais - taip neįprastai elgiesi. 

„O, kad jis žinotų, - galvoju aš, - kad galėčiau paaiškinti 
jam, kaip jaučiuosi.“ Taip, aš vėl jį išgyvenu. Tą siaubingą 
jausmą - džiaugsmą, sumišusį su baime, kad būsiu paste- 
bėta. Arba dar blogiau: valdžios institucijos mano buvusio 
vyro paliepimu sulaikys mane prie pasų kontrolės. Kad ir 
kaip ten būtų, negaliu dar labiau varginti savo vyro, ku- 
riam ir taip kelionėse ima krikti nervai. 

Kai einame nešami atvykusiųjų srauto, nelauktai paste- 
biu du gestikuliuojančius ir besikalbančius vyrus. Vienas 
jų nusijuokia ir pakreipia galvą į mano pusę. Per tą sekun- 
dės dalį, kai mano akys susitinka su nepažįstamojo akimis, 
išvystu, kaip jis prasižioja, norėdamas kažką pasakyti. Man 
užgniaužia kvapą. Pasakyk, kad tai netiesa. Pasakyk, kad 
tai ne Kalidas. Šimtus kartų regėjau save tokioje padėtyje 
ir šimtus kartų negalėjau įsivaizduoti, kaip mes reaguotu- 
me. Jaučiuosi tarsi nusmelkta žaibo, bet nesustoju ir einu 
tolyn, lyg nieko nebūčiau išvydusi. Visa manyje virpa - ke- 
liai, rankos - viskas. Mieliausiai būčiau įsitvėrusi savojo 
vyro, tačiau šauktis pagalbos jau per vėlu. Francas iš tiesų 
būtų suirzęs, o atostogos, - jeigu mes sveiki išnešime iš čia 
kailį, - sugadintos. 

Prieš lipdama ant eskalatoriaus, nepastebimai atsistoju 
priešais savo vyrą. Mano širdis vis dar daužosi lyg pašėlusi. 
Sukaustyta baimės, kad persekiotojas gali būti labai arti, 
nedrįstu pratarti nė žodžio, o juo 'abiau - apsidairyti. Ro- 
dos, lyg Kalidas būtų užpildęs visą oro uosto išvykimo salę. 
O gal tai tik vaizduotės žaismas? 

Kai mes praeiname pro pasų kontrolę, jaučiuosi visiškai 
išsekusi. 

Ir kas mane taip magiškai traukia sugrįžti į šį kraštą? 
Gal manyje plaka dykumos širdis? Gal taip priartėjau prie 
Rub Al Khali dykumos, kad ši susaistė mane kaip ir nelai- 
minga meilė? 

„Na jau, Verena!“ - bandau kreiptis į savo protą. 

Viena aišku: ši šalis yra vienas įspūdingiausių Žemės 
kampelių. Beveik galima tvirtinti, kad ji simbolizuoja be- 
duinų įsivaizduojamą žemišką rojų. Ir tai - joks miražas: 
ten, kur dar vakar plytėjo smėlynai, šiandien tvenkiniuose ir 
stikliniuose pastatuose atsispindi dangus, žalios golfo aikš- 
telių vejos dengia kopas, o turkio spalvos pajūryje tarpusa- 
vyje varžosi liukso klasės kurortai. Allah u akhbar - Alachas 
yra didis, - ataidi iš miesto. Po kelių akimirkų iš visų pasau- 
lio šalių ima sklisti muedzinų giesmės. Čia žavi kontrastai ir 
kelia pasigėrėjimą žmonės, kurie, nepaisant naftos teikiamų 
milijardų ir Vakarų įtakos, sugeba išsaugoti savo tradicijas. 


Dubajaus oro uostas ir miestas lieka už nugaros, kelių pa- 
kraščiuose pro mus skrieja vien dykumų smėlis ir didžiu- 
liai emyrų portretai. Retkarčiais milžinišku greičiu pro šalį 
pralekia lyg iš niekur atsiradęs tamsus prabangus automo- 
bilis. Francas tik papurto galvą. Bet aš žinau, kad saulei 
patekėjus jis taip pat ims žavėtis šia šalimi. 

Už kelių kilometrų netikėtai lyg žibanti lobių skrynia 
aklinoje tamsoje iš smėlio išnyra Jebel Ali viešbutis. Dar 
ką tik už mūsų kilo dykumos dulkės, o dabar už įvažiavi- 
mo vartų atsiveria tikra oazė. Aukštos pinijos, palmės ir 
platanai stiebiasi mėnulio link. Keliu vaikštinėja fazanai, o 
medžių vainikuose klykauja egzotiški paukščiai. 

„Pagaliau aš saugioje vietoje, - pamanau. 

Durininkui atidarius kambario duris, nuskubu tiesiai į 
balkoną. Kai išvystu sidabrinę jūrą, mane persmelkia liū- 
desys. Per pastaruosius metus čia kai kas pasikeitė: prie 
Džumeiros paplūdimio išdygo du naujutėlaičiai penkių 
žvaigždučių viešbučiai. 

Bet esu tikra, kad Jebel Ali viešbutis su iki pat jūros besi- 
driekiančiu palmių sodu pranoksta viską aplinkui. Jis taip 
pat įėjo į istoriją... 


Pirmąją atostogų dieną giedra padangė spindi sodriu mėliu. 
Švelniai saulės nušviestų palmių šešėlyje atidžiai klausausi, 
kas dedasi aplinkui. Nuo parko pusės negarsiai skardena 
fazanai. Knyga atversta vis ties tuo pačiu puslapiu. Negaliu 
susikaupti ir skaityti. Be paliovos prieš mano akis išnyra 
oro uosto vaizdai. Matau Kalidą, matau, kaip prasiveria jo 
lūpos, matau save, ištiktą šoko, sprunkančią iš ten. Jaučiu 
begalinę gėdą. Labiausiai norėčiau garsiai surikti - kaip fa- 
zanai; manau, paskui jausčiausi geriau. 

Tuo metu, kai mano vyras įsigilinęs skaito, aš vis pa- 
dirsčioju pro knygos viršų. Mūsų pusėn palei palmes ir 
gultus tyliai rieda „žiogas“ - perdarytas golfo vežimėlis su 
gaiviaisiais gėrimais. 

- Brangusis, ar nenorėtum atsigaivinti? - paklausiu. 

- Žinoma, norėčiau. 

Siurbčiodamas pro šiaudelį, Francas susimąstęs žiūri į 
mane, lyg jausdamas nuo manęs sklindant ypatingas bangas. 

— Apie ką galvoji, Verena? 

— Ak, nieko tokio. Tik ilsiuosi. Ar čia nepanašu į rojų? 

- Tai kodėl nuolat neramiai muistaisi ant gulto? 

— Neramiai? - nustembu aš. 

— Na, tai pasitaisai atlošą, tai pasiimi ausinuką, tai vėl 
saulės kremą... 

- Juk aš moteris, - primenu vildamasi, kad jis pasiten- 
kins tokiu paaiškinimu. 

— Aha, suprantu. Tada namie nepasakok man, kad turė- 
jai per mažai laiko skaitymui. 

Pašokusi iš vietos, nedelsdama pakšteliu jam į skruos- 
tą - ir ginčas pamirštas. 

Vėl patogiai įsitaisiusi ant gulto, mėginu sutelkti dėmesį 
į knygą. 

— Ar kada nors paskambinsi Kalidui? - staiga klausimas 
pertraukia tylą. 

- Ką sakei? — nustebusi žvilgteliu per knygos kraš- 
tą. - Brangusis, juk žinai, kad nejaučiu nė mažiausio noro 
kalbėtis su savo buvusiu vyru ir nė negalvoju su juo pasi- 
matyti. Nebent, jeigu tu to norėtum. 

Nors ir žinau, kaip Francas nenori susitikti sa Kalidu, 
nusišypsau. 

— Aišku, reikėtų pagalvoti apie susitikimą... 

— Nesuk man galvos su savo dykumų istorijomis, Ve- 
rena. 

Ar aš klystu, ar nuo jo žodžių padvelkė susižavėjimas? 
Francas, žinoma, niekada to neprisipažintų. 

Beveik nevengdamos mano mintys vėl ima suktis apie 
Kalidą. Norom nenorom prisimenu paskutinį pokalbį su 

savo mama. Kalidas kaip paprastai vieną du kartus per me- 
tus paskambina mano mamai, dažniausiai - per Kalėdas 
arba mano gimtadienį. Kartais paskambina ir vidury va- 
saros, o šįsyk - spalį. Tuo metu, kai mama man perdavė 
kilnią žinią iš Dubajaus, mudu su vyru buvome žemiau 
Pietų atogrąžų, ties dvidešimt šeštuoju platumos laipsniu. 
Tikriau sakant, kilniaširdiškas Kalido pasiūlymas pasiekė 
mane Pietų Afrikos viešbutyje Palace of the Lost City. 

Esą dabar, kai mes abu - oficialiai - esame sukūrę nau- 
jas šeimas, vis dėlto galėčiau visų akivaizdoje būti mielai 
priimta. Savaime suprantama, lydima savo sutuoktinio. 

- Bet, mama, - pasipiktinusi sušukau. 

Ragelyje nuskambėjus šiems žodžiams, pajutau manyje 
kylant vien tik užsispyrimą ir pasipiktinimą. Kalidas ti- 
kriausiai neteko proto. 

Gal mes turėtume pasirodyti dangstydamiesi, neva esa- 
me seni studijų draugai? Iš kur jis gali būti toks tikras, kad 
aš sugebėsiu išsaugoti mūsų paslaptį? Ir į kokią sunkią pa- 
dėtį jį įstumtų klausimas apie mūsų santuokos liudijimą? 
Apie tą raštą, kurį jis, pasinaudojęs taktine dingstimi, pa- 
ėmė iš manęs ir negrąžino. 

— Bismillah - Dievo vardu pažadu tau, kad gausi šio raš- 
to kopiją. Galėsi priminti man tai, - užtikrino jis. 

Spėju, norėdamas išvengti šeimyninės tragedijos, jis tu- 
rėjo sunaikinti tą dokumentą. Tačiau kas žino, galbūt mū- 
sų paslaptis rūpestingai laikoma uždaryta seife. Griežtai 
saugoma paslaptis. Kaip norėčiau tai sužinoti. 

O, tas mano išdidumas, mano nepalaužiamas išdidu- 
mas, ligi šiolei draudė man bet kokį bendravimą su juo. Ka- 
lidas daugiau niekada neturi išgirsti mano balso, juo labiau 
pamatyti manęs. To aš tvirtai laikiausi visus šiuos metus. 

Tačiau vos tik raibuliuojančioje kaitroje atsigulu po pal- 
mėmis, apsvaiginta švelnaus Arabų įlankos ūžesio, viskas, 
regis, dingsta. Nebegaliu atsispirti miražui, dėl kurio gal- 
būt nepastebėsiu vertingos draugystės. Mintis apie ryšį su 
arabų pasauliu, prieinamu tik nedaugeliui Vakarų žmonių, 
vis labiau vilioja mane. 

Vaizduotėje jau leidžiu popietes Kalido rūmuose. Sa- 
vaime aišku, tarp moterų. Matau save, dalijančią vaikams 
dovanas, ilgas valandas leidžiančią prie arbatos ir įdomių 
pokalbių, vėliau galbūt organizuojančią moterų keliones 
„Rytai susitinka su Vakarais“. Rodos, mano vaizduotė nu- 
sineša mane kartu. O Francas? Ne, su juo nieko neišeitų. 
Kalidas ir jis per daug skirtingi. Paprastai Francas gali va- 
landų valandas kalbėtis apie aukščiausios kokybės vynus, 
vynų punktus, Birdies, Eagles arba Gault Millau, tao metu 
kai Kalido mintys veikiau priešinasi tokiems gerovės įpro- 
čiams. Vieną kartą jis pasakė: „Gerovės nuopelnai priklau- 
so tik mūsų protėviams.“ 

Na, negaliu įsivaizduoti, tačiau Kalidas, aišku, apstulb- 
tų, jeigu Francas okupuotų jo virtuvę ir, pasiraitojęs ran- 
koves, pats nupeštų ir įdarytų kalakutą arba ant iešmo 
iškeptų ėriuką. Vėliausiai per penktadienio iškylą mano 
vyras dėl ugnies kurstymo įgūdžių būtų pripažintas Al 
Rašidų gentainiu. 

Tokios beprasmiškos mintys sukasi mano galvoje šalia 
miegančio Franco šlamančių palmių tylumoje. Užvertusi 
knygą, užsimerkiu. 

Tylus, vis atsklindantis jūros ošimas, trūkčiojantis faza- 
nų klykavimas netikėtai pažadina stiprų ilgesį. Staiga ma- 
ne užvaldo nenumaldomas noras veikti. Jis kone drasko 
mane. Tačiau kas tai, aiškiai negaliu suvokti. Kas neišgy- 

veno to jausmo, kada važiuodamas vienas per kokią nors 
vietovę netikėtai per radiją išgirsti dainą, gal kokią nors 
Dire Straits arba kurią nors kitą ypač patinkančią melodiją, 
ir staiga, regis, vos nesprogsti iš ilgesio. 

— Apie ką vėl galvoji, brangioji? - dar sykį išgirstu. 

Nustebusi pakeliu akis. 

Matyt, mano veide šviečia svajinga šypsena. Savaime 
suprantama, savo vyro nesužavėsiu fantazijomis apie na- 
minius paukščius Kalido virtuvėje. Taip, tai tik fantazijos, 
kurias aš tuoj pat ištrinu iš atminties. Galų gale kalbos apie 
Kalidą yra tabu. Ir taškas. 

— Mielasis, man jau metas eiti į teniso aikštelę. 

— Palūkėk, aš kuo nors apsirengsiu, noriu tave palydėti. 

Kai mes, susikabinę rankomis, pėdinome per parką, 
pilną skardaus paukščių klegesio ir savo uodegas besklai- 
dančių povų, nelauktai man kilo viena mintis. Staiga, lyg 
kažkieno smarkiai papurtyta, supratau, kad mane ir šeichą 
Kalidą sieja paslaptis. 


Mano lūpos negalės amžinai tylėti. Tai skaudina, sukrečia, 
o kartais svaigina. 


Kaip viskas prasidėjo. 
Torkvėjus, 1979 m. 


K“ iš Arabijos atvyko Kalidas, Torkvėjuje, be galo 
romantiškame uostamiestyje pietinėje Anglijos pa- 
krantėje, dulksnojo vasaros lietus. Jaunas studentas, kurio 
protėviai įėjo į istoriją kaip buvusio piratų miesto Džulfos 
kovotojai dėl laisvės, puoselėjo ambicingus ateities planus. 
Prieš pradėdamas studijas Jungtinėse Amerikos Valstijose, 
jis pirmiausia turėjo išmokti anglų kalbą. Dievas žino, kas 
paskatino jį pasirinkti atominę fiziką. Turbūt to niekada ir 
nesužinosiu. Vis dėlto nei devintajame dešimtmetyje, nei 
dabar Dubajuje nėra galimybės siekti atominės fizikos spe- 
cialisto karjeros. 

Tačiau pradėkime nuo pradžių - ir atleisk man, Kalidai, 
turiu išduoti tave. 


Paskaita jau buvo prasidėjusi, kai mus nustebino tarpduryje 
nušvitusi suglumusio jaunuolio šypsena. Vandens lašai vis 
dar varvėjo nuo nepaklusnių garbanų. Rodės, lyg jaunasis 
studentas, nuo vilko bėgęs, būtų užšokęs ant meškos. Grupė 
prapliupo juokais. Pakėlęs galvą, ponas Kolinsas tarė: 

— Good morning, come in. You might be Khalid, arent 
yout* 

Akivaizdžiai pajutęs palengvėjimą, kad pirmoji kliūtis 
įveikta, Kalidas bin Sultanas Al Rašidas įėjo į auditori- 
ją. Pasiūlęs naujokui atsisėsti, ponas Kolinsas paprašė jo 
prisistatyti. Tai nebuvo paskutinis Kalido išbandymas, 
vėliau sekė kiti. Galų gale dabar prasideda rimtoji gyve- 
nimo dalis. 

— My name is Khalid, I come from the United Arab Emi- 
rates.** 

Klausiamai žvilgtelėjau į Laurą, savo kaimynę, tačiau 
ispanė tik truktelėjo pečiais. Mintyse pamėginau įsivaiz- 
duoti Artimųjų Rytų žemėlapį, bet niekur negalėjau įžvelg- 
ti šios šalies. 

Žinojau tokias turtingas naftos valstybes kaip Saudo 
Arabija, Kuveitas ir Libija. Galiausiai nutariau, kad Ara- 
bų Emyratai tikriausiai yra ekonomiškai ir politiškai ne- 
reikšminga šalis. Vis dėlto Kalido pasirodymas man paliko 
neišdildomą įspūdį. Argi kitaip būčiau iš karto puolusi 
prie Esteros? Nuo to pirmadienio mano draugę perkėlė į 
aukštesnio lygio grupę. Ji buvo vienintelė vokiškai kalbanti 
studentė mūsų kurse. Taigi nuo tada aš beveik su niekuo 
iš grupės negalėjau kartu kalti mokomosios medžiagos ar 
leisti laisvalaikio. Abi ispanes siejo artima draugystė, o ja- 
ponė, vardu Joko, vos siekė mano krūtinę. Mūsų grupėje 
buvo penki jaunuoliai ir visi - arabų kilmės. Žinoma, dy- 
kumų sūnūs neturėjo įpročių būti kartu su merginomis. 


* Labas rytas, įeikite. Jūs tikriausiai Kalidas, ar ne? (Čia ir kitur išversta 
vertėjos.) 
**+ Mano vardas Kalidas, aš atvykau iš Jungtinių Arabų Emyratų. 


18 


Taigi pati sau priminiau: „Verena, atvažiavai į Torkvėjų iš- 
mokti kalbą - ir nieko daugiau.“ 

Dar nepasibaigus pertraukai, pajutau iš minios atskrie- 
jusį ir vėl greitai išnykusį slaptą žvilgsnį. Tai buvo Kalido 
akys. 

Nebuvo paprasta iš pradžių pasijusti lyg namie. Gatvė- 
se iš viso nebuvo kavinių, kuriose vasarą galėtum sėdėti 
lauke. Nieko nuostabaus - juk čia nuolat krapnoja. Kas jau 
kas, bet aš prie to niekaip negalėjau priprasti. 

Bėgo dienos. Kai Kalido žvilgsnis imdavo klaidžioti 
aplinkui, jis nukrypdavo pro langą į futbolo aikštę arba 
slapčiomis į mane. Pastebėjusi jį žiūrint į mane nusišyp- 
sodavau, o jis kiekvieną sykį nuleisdavo akis. Vis dėlto jis 
negalėjo liautis slapčia žvilgčioti. 

Mano dešinėje sėdintis guvusis kaimynas, Hamedas 
Altavedas iš Kuveito, per paskaitas ėmė flirtuoti su ma- 
nimi. Diena iš dienos jis prašė manęs išversti į vokiečių 
kalbą-ant popieriaus surašytus angliškus žodžius. Nieko 
negalvodamas kuveitietis iš karto ėmė mėginti juos tarti. 
Nenugirsti buvo neįmanoma, dėl to po kurio laiko jis ne- 
teko savo vietos. 

Susierzinęs ponas Kolinsas paprašė Hamedą persėsti. 
Negalėjau patikėti savo ausimis, kai jis pakvietė Kalidą 
užimti Hamedo vietą. „Kodėl būtent jis“, - pamaniau. Tas 
išdidus, paslaptingas dykumų sūnus, neseniai ėmęs nieki- 
namai ignoruoti mane. Tai, kad jam nepatiko jo draugų, 
ypač Hamedo, žavus dėmesys, apie tai nesusimąsčiau. Juo 
labiau mane suėmė pyktis, kai pajutau greičiau plakančią 
savo širdį. 

Taigi dabar šalia manęs sėdėjo šaltas ir nepasiekiamas 
iaunuolis, kurio protėviai kadaise turėjo ginti nuo britų sa- 

vo teritorinius vandenis. Buvau įsitikinusi, kad priversiu jį 
išsilydyti ir kad tai - tik laiko klausimas. 

Kalidas savo išvaizda, savo liesomis galūnėmis skyrėsi 
nuo kitų arabų studentų. Ir šiaip jis buvo visai kitoks. Vai- 
kinas atrodė labai ambicingas ir rimtas. Buvo gražus, kaip 
kai kurie Rytų šalių žmonės. Tuo metu, kai Kalido draugai 
mus, merginas, dažnai lepindavo saldumynais ir visokiau- 
siomis dovanomis, jis nuo mūsų laikėsi atokiai. Gal jam 
stigo pinigų smulkioms išlaidoms, nes tuo metu, kai Sau- 
do arabai ir kuveitiečiai dažnai ištisas popietes praleisdavo 
prekybos centruose, Kalidas traukdavo tik į sporto aikštę. 
Jis žavėjosi futbolu, ypač Al Vahos futbolo klubu, ir jautė- 
si išdidus vilkėdamas klubo emblema paženklintą Adidas 
firmos sportinę striukę. Dar ir šiandien prieš akis matau 
žalias juostas baltame fone. Visada, kai Torkvėjuje lydavo 
arba šėldavo audra, Kalidas ateidavo į mokyklą apsirengęs 
šia striuke. Vieną naktį, pakeliui į namus, jis globėjiškai 
apsiautė ja mano pečius. Bet tai atsitiko daug vėliau. 


Pasitikėjimas tarp Rytų ir Vakarų stiprėjo sulig kiekviena 
savaite. Mokyklos vadovybė taip pat prisidėjo prie to. Ji re- 
guliariai rengdavo išvykas, kurios suteikdavo mums daug 
malonumo. Tamsios, paslaptingos Kalido akys kartais su- 
švisdavo jo miglotame šypsnyje. Tai turėjo kažką reikšti, 
nes šiaip su svetimšaliais jis elgėsi gana nepatikliai. 

Dažnai susimąstydavau, kas gali slypėti kitapus šios 
šypsenos. Dar labiau nustebindavo jo švytėjimas, kai pra- 
bildavo apie savo namus ir dykumą. Net jeigu nieko per 
daug ir nepasakydavo. 

Be to, pasijutau sava mane priėmusioje šeimoje. Pamėgau 
ponios Mičel desertus ir grybų patiekalus. Per tą laiką pripra- 


20 


tau net ir prie sūdyto sviesto ir lietaus. Tačiau užvis labiausiai 
mane sužavėjo pirmoji pažintis su naktiniu Torkvėjaus gy- 
venimu: Dievas, apdovanojęs tamsiaodžius nuostabiu ritmo 
pojūčiu, nepagailėjo anglams genialios muzikinės klausos. 
Tuo metu ponios Mičel kaktą paženklino rūpesčio 
raukšlės. Ne, ji nerimavo ne dėl savo studentės susižavė- 
jimo muzika. Ji daugiau suko galvą dėl jos draugystės su 
arabų vaikinais. „Kokia ironija, — galvojau aš. Nuo Me- 
kos vis atsklinda šauksmai, kad mes netikintys, nepadorūs 
žmonės, o mano šeimininkė - ką ji sako? Ji aiškina man, 
kad arabų studentai Torkvėjuje peikiami dėl savo įžūlumo. 
Jaunuoliai esą neatsilaiko prieš Vakarų laisves ir pagundas. 
Jos paskutinysis studentas neva kas naktį įkaušdavęs ir 
klupinėdavęs laiptais aukštyn į savo miegamąjį. 


Išaušo pirmojo išsiskyrimo rytas. 

Faizalas, tikras gražuolis, kurio akyse atsispindėjo me- 
lancholiškas Omaro Šarifo akių žvilgesys, turėjo pirma 
laiko išvykti iš Anglijos. Mūsų grupė jį pripažino ir labai 
mėgo. Jis buvo mūsų „pranašas“. Ne todėl, jog buvo kilęs 
iš Mekos, švenčiausio islamo miesto, ne. Jis sugebėdavo 
šeichus, kurie išvykę iš dykumos tapdavo nebesuvaldomi, 
atvesti į protą. Be to, Faizalas spinduliavo išmintimi, pro- 
tu ir geraširdiškumu. Slapčiomis žavėjausi juo. Daugiau — 
Alacho valia - aš negalėjau nieko. Tiek aš žinojau. 

Vis dėlto šiek tiek buvo skaudu, kad Faizalas išvažiavo 
iš Torkvėjaus. Juk tai jis negirdėtu neregėtu būdu padėjo 
susieiti mums, skirtingų religijų ir lyčių studentams. 

Baiminausi, kad mūsų grupė be Faizalo neišsilaikys. 
Tačiau tada įvyko kažkas neįprasto, ir tai nulėmė mano to- 
lesnį gyvenimą. 

Faizalas, mokyklos kieme atsisveikindamas su manimi, 
staiga pamojo savo draugui Kalidui. Šio veide suspindo 
nuostaba. Galiausiai jis atsiskyrė nuo draugų ir lėtai, koja 
už kojos, priėjo prie mūsų. 

— Paklausyk, Kalidai, - angliškai tarė Faizalas. - Norė- 
čiau, kad nuo šiol rūpintumeisi Verena. Kad ir kur ją nu- 
vestų likimas, turėsi ginti ir saugoti ją. 

Šito Kalidas nesitikėjo. Akimirką jo lūpose šmėstelėjo 
šypsena, tačiau netrukus jis susivaldė. Nepaprastai suglu- 
musi stovėjau šalia, galvodama, ką atsakyti. O kai suvokiau, 
kad visa tai išties labai rimta, man užėmė žadą. Faizalo rū- 
pestis be galo sujaudino. Pasijutau esanti ypatinga. 


Nuo tos dienos Kalidas iš tiesų prisiėmė jam patikėtą at- 
sakomybę. Aš neprieštaravau. Visų pirma dėl to, kad tokia 
buvo Faizalo valia. 

Tuomet dar nežinojau, kad žodžio tesėjimas yra arabų 
garbės reikalas ir kad duotas žodis yra svaresnis nei bet 
kokia raštiška sutartis. 

Pamažu atradome muzikinį Torkvėjaus gyvenimą. Kai 
pirmą kartą užsisakiau alkoholinį gėrimą, Kalidas nustebo 
ir paprašė neliesti jo. „Kiti kraštai, kiti papročiai, - pama- 
niau. Visa tai mane pralinksmino. Aišku, jeigu jau reikia, 
galiu ir atsisakyti. 

Žinojau, kad arabų šalyse dėl santuokos susitariama 
gerokai anksčiau, nei dukros ir sūnūs pasiekia vedybinį 
amžių, taigi vieną dieną mane pagavo smalsumas. Tačiau, 
mano apmaudui, Kalidas tik pasijuokė iš mano klausimo. 

— Taip, žinoma, kai kas man yra paskirta iš anksto. 

Negalėjau suvokti, kaip ramiai jis ištarė šiuos žodžius. 
Juk man nepraslydo pro akis jau seniai jo rodomas nuošir- 

dus dėmesys. Net ir draugai arabai suprato jo ypatingą pa- 
dėtį ir gerbė jo asmeninę erdvę. Prisipažinsiu, aš beregint 
suglumau, tačiau rimtai nevertinau jo žodžių. Be abejonės, 
jis traukia mane per dantį. Kalidui, regis, apskritai patik- 
davo kartkartėmis palikti mane klaidžioti nežinomybėje. 

Mes dažniausiai leisdavome laiką erzindami ir kibinda- 
mi vienas kitą. Kita vertus, retkarčiais be jokios priežasties 
surimtėdavome. Tokiomis akimirkomis jausdavau, koks 
stiprus ilgesys dega mumyse, lyg mus sietų slėpininga sielų 
giminystė. 

Kuo toliau, tuo mažiau begalėjau žiūrėti Kalidui į akis. 
Sunkiausia būdavo, kai naktį grįždavome namo. Mičelų 
namai stovėjo miesto pakraštyje, ant stataus šlaito. Kai 
lipant aukštyn susiliesdavo mūsų rankos ar pečiai, mane 
nukrėsdavo šiurpulys. Lyg to būtų maža, Kalido balsas tie- 
siog virpėdavo iš jaudulio. Aš nedrįsdavau žvilgtelėti į jį, 
kitaip mudu būtumėme puolę vienas kitam į glėbį. 

Tačiau būtent už gebėjimą tvardytis aš jį nepaprastai 
gerbiau. Netikėtai mano galvoje visos mintys ėmė suktis 
apie šią nepažįstamą kultūrą: apie musulmonų papročius 
ir vertybes, o ypač apie dorovę. Nenorėjau nieko pagadinti, 
bet vieną dieną, per iškylą žirgais, tai atsitiko; turbūt kurį 
laiką buvau visai pametusi galvą. 

— Kaip tu norėtum viską žinoti, - vis nusijuokdavo 
Kalidas, kai įsigeisdavau sužinoti jo kilmę ir kokiuose na- 
muose gyvena. 

Nors labai stengiausi, taip niekada ir neišpešiau nieko, 
kas mane domino. Todėl galiausiai ėmiau elgtis taip, kaip 
maniau turinti elgtis. 

Tikriau sakant, kukliai. Kaip ir kai kurie kiti europie- 
čiai, aš taip pat susikūriau netikslų žmonių iš Arabijos 

pusiasalio įvaizdį. Beje, ir dėl šios priežasties dažnai steng- 
davausi padėti Kalidui „kitaip“ vertinti tam tikrus dalykus. 
Tvirtinau, kad viso pasaulio moterys sugeba ir mąstyti, ir 
lavintis, ir lyg geri draugai kartu eiti vogti arklių. 

Kokia buvau paika. Galų gale ne itin sportiškos formos 
buvau priversta leistis į nutrūktgalvišką žygį — iškylą ant 
arklių. 

Numatytą dieną lauke vėl dulksnojo lietus, tad tikėjausi 
šios pramogos išvengti. Bergždžiai. Kalidas vis tiek nusi- 
tempė mane prie arklidžių. Jis pažadėjo pasirūpinti, kad 
gaučiau paklusnų arklį. Iš tiesų viskas klojosi sklandžiai, 
ko! Kalidas, prie čiurlenančio upelio įtempęs vadeles, tarė: 

— Verena, aš užšuoliuosiu ant šios kalvos, o tu palauk čia. 

Akimirksniu suvokiau, ką tai reiškia. Ir mano arklys 
galvotrūkčiais pasileido paskui aną gyvulį. Iš baimės ko- 
ne praradau nuovoką, ir tada man į galvą šovė išganinga 
mintis — stipriau įtempti vadeles. Deja, per vėlai. Aš jau 
maskatavau šalia balnakilpių, o kai tas arkliapalaikis paga- 
liau sustojo, nudribau į šlapią žolę. Dar niekada taip greitai 
nestryktelėjau ant kojų. Žaibiškai apsidairiau norėdama 
įsitikinti, ar Kalidas nematė mano gėdos. 

— Good boy, good boy*, - švelniai patapšnojau arklį, šel- 
miškai žvelgiant Kalidui, prijojusiam prie manęs. 

Jis tučtuojau nušoko ant žemės. 

— Gerai jau, gerai, - sušnypščiau aš. - Juk visi žino, kad 
arkliai neišvengiamai pasileidžia bėgti vienas paskui kitą. 

Kalido lūpų kampučiai sutrūkčiojo; jis vos begalėjo su- 
laikyti šypseną. 

— Bet tai netiesa, Verena, - nusijuokė jis. 


* Geras berniukas, geras berniukas. 

Negalvodamas jis sugriebė man už peties. 

— Ar viskas gerai, nieko neskauda? 

Savo nuostabai, pajutau malonų ir šiltą jo rankos pa- 
lytėjimą. Tuokart pastebėjau ir keistai sužibusias Kalido 
akis. Jos švytėjo taip stipriai, kad persmelkė mane visą 
nuo galvos iki kojų. Nespėjus man susivokti, Kalidas tvir- 
tu judesiu prisitraukė mane prie savęs ir pabučiavo. Mano 
širdis daužėsi lyg pašėlusi. Akyse aptemo, viskas aplinkui 
ėmė suktis. „O Dieve, kaip karštai ir nenumaldomai jis 
bučiuoja mane“, - šmėstelėjo man. Beregint mane apėmė 
panika. Tuoj pat išsivadavusi iš jo pajutau, kaip gėdos rau- 
donis išmušė man veidą. 

Tą dieną aš nesusivaldžiau ir dėl to drovėjausi. Kalidas 
vargu ar buvo vyresnis nei septyniolikos, tikriausiai bent 
penkeriais metais jaunesnis už mane. Ir kaip aš galėjau 
tai leisti? 

Kitą dieną supratau, kad beprotiškai jį įsimylėjau. Mat 
vos tik pagalvojus, jog Kalidas iš tiesų gali būti kam nors 
pažadėtas, iš karto persmelkė geliantis skausmas. 

Mūsų mokslai vis labiau artėjo prie pabaigos. Kai paju- 
tome, kad mūsų dienos suskaičiuotos ir kad greitai teks 
atsisveikinti, lengvumas išgaravo lyg dūmas. Sutrikome 
išgyvendami tai, kas dedasi mūsų širdyse. Pagaliau juk ne- 
buvome pratę suimti gyvenimo vadžių į savo rankas. Kol 
kas tai lėmė šeimos galvos, nes to reikalavo islamas. 

Ponia Mičel numanė, kas darosi mano širdyje, ir buvo 
bejėgė ką nors pakeisti. Jau vien mano išvykimas iš Tor- 
kvėjaus išmušė ją iš vėžių. Visus tris mėnesius mes vaka- 

rieniaudavome drauge. Jau po kurio laiko nuo bendravimo 
pradžios negalėjome viena be kitos apsieiti. Toks šeiminin- 
kių (ir studentų) gyvenimas. Nujaučiau mano dėka ponios 
Mičel širdyje įvykus nedidelį stebuklą. Paskutiniąją moks- 
lo savaitę ji per mane oficialiai pakvietė Kalidą kartu pava- 
karieniauti. Mažytė, tačiau labai reikšminga nuolaida. 


Nusileido sutemos. Tą vakarą nelijo. Taksi vairuotojas iš- 
šoko ir energingai stvėrė mano lagaminą. Ponios Mičel 
skruostu ritosi ašara. Bijojau, kad taip nutiks. Greta stovėjo 
nerangus senasis Mičelis, o paniuręs ir susijaudinęs Kalidas 
mindžikavo nuo vienos kojos ant kitos. Stengiausi tvardy- 
tis - kaip visada, kai tik atsidurdavau keblioje padėtyje. Pri- 
siverkti tikrai spėsiu. Kai mūsų taksi ėmė riedėti stoties link, 
ponia Mičel besišypsančiomis akimis šūktelėjo pro langą: 

— Verena, linkiu tau susirasti patį geriausią pasaulio vy- 
rą - pranešk mums, kai ištekėsi. 


Vienu metu mano galva lyg savaime nusviro Kalidui ant 
peties. Užsimerkiau trokšdama, kad laikas sustotų, o ši ke- 
lionė niekada nesibaigtų. 

Ankstyvą kitos dienos rytmetį mudu pasiekėme Lon- 
doną. Ausį rėžiantys garsiakalbiai, garvežių švilpimas ir 
vilnijantis triukšmas perone ūmai sugrąžino mus tikrovėn. 
Dabar reikėjo susirasti taksi, nuvešiantį mus į oro uostą. 
Liko paskutinė kelio dalis, po jos - graudi pabaiga. Jaučiau 
nė piršto neįstengsianti pajudinti, jog ten nusigaučiau. Lyg 
tuo užkirsčiau kelią neišvengiamybei, lyg savo neveiklumu 
kaip nors pakeisčiau likimą. 

Mano nuostabai, ši kančia staiga privertė Kalidą subręs- 
ti ir pasijusti tikru vyru. Stebėjausi, kai jis, paėmęs man 

už rankos, ryžtingai susidorojo su šia keblia situacija. Ma- 
no lėktuvas, skrendantis į Ciurichą, turėjo pakilti devintą 
valandą, o Kalido lėktuvas į Dubajų - maždaug valanda 
vėliau. Nors mūsų terminalai buvo toli vienas nuo kito, 
Kalidas nepaliko manęs, kol aš nepridaviau bagažo. Dabar 
jaučiausi atsidūrusi ties nervinės įtampos riba. 

„Na štai, - nusmelkė neviltį kelianti mintis, - praeis 
penkios minutės ir tu daugiau niekada nepamatysi šio 
Žmogaus.“ 

Tuo tarpu Kalidas vis dar atrodė stojiškai ramus. Užuot 
atsisveikinęs su manimi, jis paprašė manęs palaukti prie 
pasų kontrolės. Kol aš susivokiau, ką Kalidas ketina daryti, 
jis kartu su savo lagaminu pranyko žmonių minioje. 

Aną 1979 metų rugsėjį oro uoste buvo didelis sujudi- 
mas. Ilgiausios eilės vinguriavo prie registracijos lange- 
lių. Laukimas ir nežinomybė virto tikra kankyne. O kas, 
jeigu jis laiku nespės? Kas, jeigu man neteks paskutinį 
kartą jo apkabinti? Tarkim, nuo šiandien mums belieka 
tik kelios atminimo nuotraukos ir, tikiuosi, laiškai. Ne, 
to neįmanoma įsivaizduoti. Kuo mažiau liko laiko, tuo 
labiau puoliau į neviltį. Staiga po beribio laukimo mane 
nutvilkė mintis: „Viskas, daugiau niekada nepamatysiu 
Kalido.“ Aišku, paskutinė atsisveikinimo akimirka jam 
buvo per daug skausminga. Jis tikrai mane suklaidino. 
Man pasidarė negera. 

Sužibus žaliai lemputei, skelbiančiai įlaipinimo į lėktuvą 
pradžią, mano širdį ėmė gelti tarsi nuo adatų dūrių. Ar jau 
iš tiesų viskas? Negalėjau, nenorėjau tuo patikėti. Sėdėjau 
lyg suakmenėjusi. Net verkti nebeįstengiau. 

Po kurio laiko lyg kažkokia jėga iš šalies pakėlė mane 
nuo suolo. Ėmiau pamažu eiti pasų kontrolės pusėn. Ne- 

jaučiau nieko, vien nenusakomą tuštumą, beorę erdvę ir 
paralyžiuojantį skausmą. 

„Bet, Verena, ir kaip tu galėjai taip abejoti?“ — vėliau 
klausiau pati savęs. Staiga kažkieno ranka sugriebė maną- 
ją. Pakėlusi akis pamaniau, kad apalpsiu. Kalidas! Jo veide 
atsispindėjo neviltis, iš jaudulio kilnojosi krūtinė. 

— Kalidai, - tepratariau. 

Sumišusi žiūrėjau į jo neramiai lakstančias, liūdesio ku- 
pinas akis. Akimirką jaučiau mėginus jį susitvardyti, tačiau 
netrukus, užvaldytas jausmų, jis mane tvirtai apkabino. 

Nežinojau, ar esu arčiau dangaus, ar pragaro. Karšta 
banga užliejo mane. Tai išsiliejo laimės ir sukrėtimo aša- 
rom, viskuo kartu. Galėjau įsivaizduoti, kaip Kalidui dėl 
jo islamiškos kilmės nebuvo lengva visų akyse tvirtai pri- 
glausti mane. Dėl to tik dar labiau jį mylėjau. 

Staiga ant savo plaukų pajutau ašaras, jos nuriedėjo per 
kaklą žemyn. 


(Tu žinojai, kad tai tęsis ilgai... ar ne?) 


1980-1985 m. 
Tarp dangaus ir Kalido 


ė akimirką netikėjau, kad nūnai man beliko tik prisi- 
minimai. Kiekvieną naktį nekantraudama laukdavau 
ryto, tikėdamasi gauti žinių iš Kalido. Septintąją dieną pa- 
galiau tai atsitiko. Laiškanešys atnešė iš Dubajaus atsiųstą 
laišką. 
Apimta džiaugsmo, nuskubėjau į savo kambarį ir atplė- 
šiau voką. Sprendžiant iš adreso, Kalidas gyveno Dubajaus 
priemiestyje, vadinamame Al Vaha. 


Mylimoji Verena, mes išsiskyrėme prieš dvylika va- 
landy ir jau dvylika valandų aš negalvoju apie nieką 
kita, tik apie tave. Visą dieną be tikslo pravaikščio- 
jau po namus. Tačiau dabar danguje šviečia mėnu- 
lis ir aš žinau, kad tu su manimi. Prisimenu mūsų 
pasižadėjimą - mėnulį. To, tikiuosi, ir tu nepamiršai. 
Jis - vienintelis, į kurį vienu metu gali nukrypti mūsų 
žvilgsniai ir susilieti... 


O pabaigoje - myliu tave amžinai. Kalido žodžiai dar la- 


biau sustiprino mano jausmus. Šis gyvenimo siųstas žen- 
klas pastūmėjo mane likimo valion. 

Nuo tos dienos beveik kasdien iš Dubajaus ateidavo 
laiškas (net neįstengiau tuo patikėti). Žodžiai tiesiog liejo- 
si iš manęs, kai pasinerdavau į arabiškos muzikos garsus. 
Klausiausi ir dainų, primenančių Anglijoje praleistas die- 
nas. Kalidas nupirko jų Dubajuje ir įrašė man į kasetę: Bo- 
bo Geldoto I don't like Mondays, Klifo Richardo We don't 
talk anymore ir daug kitų. Dabar jos be paliovos griaudėjo 
iš mūsų muzikos grotuvo. Be to, kartkartėmis nuo Arabų 
įlankos vis atskriedavo nedidelės dovanėlės ir nuotraukos. 
Tai, į ką buvo galima pažiūrėti, paklausyti ir pauostyti. Ir 
mamai, ir abiem jaunesnėms seserims, kurioms iš pradžių 
ši istorija pasirodė jaudinanti, mano elgesys ėmė kelti vis 
didesnį nerimą. 

Pamažu stiprėjo troškimas vėl susitikti su Kalidu. Tvir- 
tai tikėjau sulauksianti iš dykumos kokio nors ženklo. 
Tačiau nieko neįvyko. Bent jau nieko konkretaus. O jau 
artinosi pavasaris, atnešęs triuškinančią žinią, įstūmusią 
mane neviltin. 

„JAV, Amerika, dvigubai toliau nei Arabija“, - aidėjo 
mano ausyse. 

Kalidas išdidžiai pranešė, kad ateinančius septynerius 
metus jis praleis Arizonoje, Tuksono universitete, kuriame 
studijuos atominę fiziką. O ką daryti man? Nė žodelio apie 
tai, kada ir kur mes vėl pagaliau pasimatysime, o apie tai, 
kad pakvies mane kartu į Arizoną, iš viso nebuvo nė užuo- 
minos. O kaip mūsų meilė? Ir ką jis, būdamas atominės 
fizikos specialistas, veiks dykumos vidury? Mano mintys 
vijosi viena kitą. Tai, kad Kalidas užmegs naujų draugysčių 
ir pamirš mane, buvo galima numanyti. Kone tarp kitko 
tarstelėjo, kad atvykęs į Arizoną ir sužinojęs savo naująjį 
adresą parašys man. Kokia menka paguoda. Pajutau dilg- 

sintį, įsiūtį keliantį skausmą. Nesvarbu, kas, tačiau kas nors 
turėjo tuojau pat įvykti. Privalėjau išvažiuoti kur nors toli 
toli. Žinojau, kad negalėsiu bejėgiškai žiūrėti, kaip artinasi 
numanoma pabaiga. Per daug čia viskas man priminė jį. 
Laiškų krūvelės, nuotraukos ir kasetės, apverkta pagalvė 
man kėlė skausmą. Tiesiog turėjau išvykti, ir greitai. Ką 
nors reikėjo sugalvoti. 

Jeigu Kalidas apskritai dar puoselėjo nors kibirkštėlę 
meilės, mano išvykimas iš namų turės jį sujaudinti. Galų 
gale, ar tai nereiškia, kad galiu išslysti jam iš rankų, ar jis 
ims dėl to nerimauti? 

Prisipažinsiu, ši išeitis man patiko. Mintis jau užvaldė 
planas apie mano tėvų pažįstamą graikų verslininką. Ponas 
Leventakis buvo vedęs šveicarę ir Ciuriche turėjo nuosavą 
madingų prekių įmonę. Jam reguliariai tekdavo važinėti į 
Atėnus ir ten rūpintis audinių gamyba. Iš tiesų, praėjus vos 
savaitei, aš jau galėjau įgyvendinti savo planą. Nedelsdama 
parašiau Kalidui į Dubajų, kad esu pakeliui į Atėnus ir at- 
vykusi pranešiu jam savo adresą. 

Jaučiau nuoskaudą ir visiškai nesusimąsčiau, ką jam 
reiškia studijos Jungtinėse Valstijose. Kokia tai garbė. Ne- 
pagalvojau, kad jis vargu ar turi kokią nors kitą alterna- 
tyvą — ir dalyko, ir prestižo požiūriu. Tad, užuot Kalidą 
pasveikinusi, įskaudinau jį. 


Po trijų savaičių, vedama aklo pasitikėjimo, turėjau sėsti į 
lėktuvą, skrendantį į Atėnus. 

Nenustygau vietoje, nes vis dar nesulaukiau jokių žinių iš 
Dubajaus. Lėtai slinko laikas. Mano sumanymas turėjo pa- 
vykti, tačiau, rodės, itin tikėtinos reakcijos nebuvo. Kalidas 
tiesiog tylėjo. Pamažu šis reikalas ėmė kelti man nerimą. 


31 


Išvykimo dieną pašto dėžutė taip pat buvo tuščia. Ma- 
ne užvaldė abejonės: gal užgavau ne tą stygą? Gal mano 
žodžiai buvo pernelyg šalti ir atšiaurūs? Gal aš, įsijautusi į 
nuoskaudą, per kelias minutes sugrioviau viską - visą mū- 
sų meilę? Sugrįžti atgal jau buvo per vėlu. Taksi, turintis 
nuvežti mane į oro uostą, jau laukė prie namų durų. 

Audinių parduotuvė - mano naujoji darbo vieta - šliejosi 
prie Sintagmos aikštės, čia Atėnų gatvės buvo sausakim- 
šos. Parduotuvės savininkas ponas Petropolis ir mūsų šei- 
mos pažįstamas išspaudė paskutinį mano kantrybės lašą: 
gerdami graikišką kavą ir rūkydami cigaretes, jie kelias va- 
landas aptarinėjo mano pareigas ir atlyginimą. Dėl kaitros 
ir cigarečių dūmų biure nebuvo kuo kvėpuoti. 

Galiausiai, netekusi jėgų, sutikau, dirbti dekoratore už 
kelias Graikijos drachmas ir apgyvendinimą. Net ir pama- 
čiusi varganą kambarį Akropolio papėdėje, nė kiek nesi- 
priešinau. Juk galėjau kitu lėktuvu vėl grįžti namo, tačiau, 
dievaži, nežinojau, ką daryti. 

Abejodama iškrausčiau lagaminus. Kambarys nebuvo 
nei erdvus, nei šviesus. Čia stovėjo užrakinama spinta, 
stalas su kėde, pro langą matėsi kiemas. Pasilypėjusi ant 
fotelio, pamačiau kelias sulysusias kates, slankiojančias po 
vidinį kiemą. Laimė, Kalidas nematė, ką aš darau dėl jo. 
Susidėjusi drabužius, atsiguliau ant minkštos, drėgnos lo- 
vos ir įsispoksojau į lubas. Kokia aš kvailė! 

Ėmus temti, ponas Leventakis užsuko pakviesti manęs 
vakarienės. Taksi nuvežė mus į tauriąją Kifisiją, iš kur jis 
buvo kilęs. Gausaus draugų ir giminaičių būrio lydimi nu- 

žingsniavome į taverną. Patyręs tokią kaimo pagarbą, ponas 
Leventakis pasijuto lyg devintame danguje. Be to, draugiją 
jam palaikė jauna, gana patraukli šveicarė. Nors dar nesu- 
pratau graikų kalbos, tačiau sutelkiau visą dėmesį. Atrodė, 
tarytum šis graikas mėgino sukelti įspūdį, neva mes esame 
pora. Mano galva, tai buvo įžūlu. Norėjau kuo greičiau viską 
nutraukti, dėl to apsimečiau, kad man prasidėjo migrena. 

Grįžusi namo, piktai nusviedžiau ant lovos rankinę, ant 
jos - ir drabužius. Įsmukau į vonią atsigaivinti. Besiprau- 
siant po dušu, priešais mane per grindis nuskuodė stam- 
bus juodas tarakonas. Pasišlykštėjusi išlėkiau iš dušo ir 
užtrenkiau paskui save duris. 

Apie miegą dabar negalėjo būti nė kalbos. Neramino 
bjaurus vakaras, tarakonų baimė ir Kalido abejingumas. 

Darbo pas poną Petropolį pradžioje viešpatavo tikra 
sumaištis. Niekas kontoroje negalėjo suprasti, kodėl ta 
šveicarė rytais būna tokia veikli. Juk pirmiausia ramiai, 
neskubant ruošiama kava, surūkomos kelios cigaretės ir 
pasišnekučiuojama apie namus. Iš tikrųjų reikėjo priprasti 
prie graikų gyvenimo būdo. 

Po pietų parduotuvės būdavo uždaromos. Kadangi ne- 
buvau pratusi miegoti dieną, dažnai ištisas valandas klai- 
džiodavau Atėnų gatvėmis. Užlipdavau prie Akropolio 
arba sėsdavau į autobusą, važiuojantį į Pirėją. Mane kas 
kartą pavergdavo seno, nedidelio Turkolimano uosto tyla. 
Čia, prisėdusi prie sepijų lėkštės, galėdavau netrukdoma 
svajoti ir atsiduoti mintims. 

Tačiau netrukus karštis ir smogas privertė mane pakeis- 
ti dienos ritmą. Turėjau įgusti po pietų pamiegoti. 

Nuolat sutikdavau laiptinėje vieną namo gyventoją. Ta 
sena, raukšlėta graikė, kas kartą pamačiusi mane, įniršusi 

imdavo plūstis sau panosėje. Šįsyk ji kiūtojo lauke, prie na- 
mų. Aš kaip visada pasisveikinau su ja, tardama jassu. 

Ir tuokart moteris pašoko, ėmė klykauti, lyg pasiutusi 
mostaguoti rankomis; ji priminė man pabaidytą varną. 
Dabar pagaliau įsitikinau, kad šiuose namuose buvau ne- 
pageidaujama. Tačiau kodėl, susimąsčiau. Suglumusi nu- 
skubėjau laiptais aukštyn į savo kambarį ir, atidariusi duris, 
pasibaisėjau, išvydusi savo lovoje miegantį vyriškį. 

Atidžiau įsižiūrėjusi pažinau poną Petropolį. Ką, dėl 
Dievo meilės, jis veikia mano kambaryje?! 

— Kaip jūs čia patekote? - sutrikusi ėmiau rėkti. - Iš kur 
gavote raktą? Ką jūs čia apskritai veikiate? 

Graikas palengva atsisėdo lovoje, nesivaržydamas šyp- 
telėjo ir tarė: 

— Kam taip jaudintis, panele, tai mano pogulio kambarys. 

— Jūsų kas? Ar aš blogai nugirdau? 

Tuo metu, mano galvoje šėlstant mintims, jis prisiarti- 
no prie manęs ir norėjo apkabinti. | 

Įsiutusi jį atstūmiau ir pagrasinau tuojau pat paskam- 
binti į Šveicariją ir pranešti ponui Leventakiui apie šį išsi- 
šokimą. Nesu tikra, ar tai jam padarė įspūdį, bet netrukus 
jis šmukštelėjo į kelnes ir, nieko netaręs, išėjo iš kambario. 
Štai dabar man ir paaiškėjo, kodėl senoji graikė taip irzo. 
Juk ji negalėjo pakęsti „viešnamio“ savo namuose. Ir tai nu- 
tiko būtent man, padoriai merginai, niekada šiuo atžvilgiu 
nenusižengusiai. O visa dariau, tik kad priversčiau Kalidą 
sunerimti. Man to jau pakako. 

Nedelsdama pranešiau mamai naujieną ir jau ėmiau 
galvoti apie išvykimą iš Graikijos. Mama paprašė pono 
Leventakio tuojau pat ko nors griebtis. Po kelių dienų ga- 
vau gražų, nedidelį, patogų butą Atėnų priemiestyje Ano 


Voula. Daugiau niekas nedrumstė man ramybės, be to, pro 
langą buvo matyti jūra. Netrukus incidentą pamiršome. 

Pagaliau po daugelio abejonių ir nerimo savaičių atėjo 
Kalido laiškas. Mama persiuntė jį man, o ponas Petropo- 
lis pasirūpino, kad laišką atneštų į ateljė. Nieko nelaukusi 
pasislėpiau tarp medžiagų rietimų ir drabužių dėžių ir vir- 
pančiais pirštais atplėšiau voką. 


Mylimoji Verena, kaip tau sekasi? Ar tu jau Atėnuose? 
Būtinai parašyk man. Šiaip man sekasi gerai, gyvenu 
viename kambaryje kartu su studentu iš JAV. Universi- 
tete labai griežta tvarka. Kasdien gauname daug namų 
darbų, taigi lieka ne tiek daug laiko, kaip ligi šiol, rašyti 
laiškus. Čia, universitete, yra futbolo klubas ir t. t. 
Prašau netrukus man parašyti. 

Iki greito. 

Tavo Kalidas. 


Ant pakabų sukabinti drabužiai ėmė siūbuoti ir tol siūbavo, 
kol viskas mano akyse ėmė lietis. Ar tai tiesa? Negi laikas ir 
atstumas gali numarinti tokį stiprų jausmą kaip meilė? 

„Atstumas - tai niekis, kai mylima taip stipriai , - kartą 
rašė Kalidas. O dabar? Staiga jis ėmė kalbėti sausai. Vietoj 
ilgesingų žodžių Kalidas rašė tik, tarkim, „vakar mes žai- 
dėme futbolą“ ir pan. Kur dingo įkarštis ir ilgesys? 

Nusivylusi nupėdinau per parduotuvę atgal prie vitri- 
nos. Ir kodėl gi man taip skauda? „Nurimk, Verena, - ra- 
ginau pati save. - Esi šalyje, kurioje žmonės juokiasi nuo 
ryto ligi vakaro. Negi nori patraukti kitų dėmesį? Nori, kad 
žmonės suprastų, kodėl atvažiavai į Atėnus?“ 

Taigi kiek pajėgdama tramdžiau besiveržiančias ašaras. 

Namie, kritusi ant sofos, vis narsčiau Kalido laiško ei- 
lutes. Tačiau neradau nieko, iš ko būčiau nujautusi, kad jis 
manęs ilgisi, o ką jau kalbėti apie tai, kad dėl manęs neri- 
mauja. Galų gale supratau, kad viskas, kuo aš iki šiol tikė- 
jau, tebuvo tik mano pačios fantazijos ir svajonės. 

Paleidusi kasetę su melancholiška graikų muzika, čiu- 
pau popieriaus lapą. 

„Mylimas Kalidai, man plyšta širdis...“ Ne. Tai skamba 
per daug dramatiškai. Rašiau, keverzojau visą naktį, brau- 
kiau parašytas eilutes, plėšiau pilnus puslapius, vėl pra- 
dėdavau viską iš naujo. Iki pat paryčių ieškojau tinkamų 
žodžių. Kitą dieną suglamžiau laišką, tą vakarykštį, nes 
visa, ką buvau prirašiusi, atrodė beprasmiška. 


3 


Paskui ištisas naktis mane kamavo nemiga. Ar būčiau 
Turkolimano uoste, ar autobuse, ar namuose, lovoje, vis 
skaitinėjau senus, iš Dubajaus gautus laiškus. Niekaip neį- 
stengiau suprasti, kodėl mums visa tai nutiko. 

Vieną gražų rytą ponas Petropolis vėl atnešė į ateljė 
laišką. Šįsyk jį gavau iš savo draugės Jolandos, kuri parašė 
atvažiuosianti pas mane. Perskaičiau ir nudžiugau. Vien 
tik žinia, kad po dviejų savaičių pamatysiu draugę, staiga 
suteikė man tiek jėgų, kad pasiryžau vakare prisėsti prie 
stalo ir be jokių didelių emocijų atsakyti Kalidui. Na, tai 
nevisiška tiesa. Prisipažinsiu, aš jį įskaudinau. Tačiau šis 
vienintelis dalykas padėjo man išgyventi. Turėjau užgauti 
Kalidą, ir tas įžeidimas buvo skaudesnis, nei pati maniau. 

Dieną prieš atvykstant Jolandai darbe turėjau tik šį tą 
nuveikti. Vitrinos jau seniai buvo naujai apipavidalintos ir 

sutvarkytos. Ponas Petropolis draugės viešnagės proga ne- 
abejodamas suteikė man kelias laisvas dienas. Galiausiai, 
norėdama atsisveikinti, užmečiau akį į jo biurą. 

- Ak, - lyg tarp kitko tarė jis, - tau yra dar vienas laiš- 
kas iš JAV. 

Paėmusi laišką, įsidėjau jį į rankinę ir apsigręžiau. Visą 
kelią iki autobusų stotelės širdis daužėsi it patrakusi. Mie- 
liausiai būčiau iš karto atplėšusi laišką, tačiau autobusas, 
važiuojantis į Ano Voula, jau stovėjo pasirengęs išvykti. Įšo- 
kusi į jį, prasispraudžiau pro keleivius. Praėjo kone valanda, 
kai žmonės ėmė pamažu lipti iš autobuso. Buvau likusi be- 
veik viena, todėl atsidariau rankinę ir išsiėmiau voką. 

Beskaitant laišką, netikėtai mano veidu šmėkštelėjo 
tylus šypsnys. Pakėlusi akis, nustebusi papurčiau galvą. 
Vairuotojas, žvilgtelėjęs į galinio matymo veidrodėlį, flir- 
tuodamas mirktelėjo. Dar kartą perskaičiau sakinį. Kalidas 
liūdnu, susikrimtusiu tonu ragino mane atsakyti į anksčiau 
jo rašytą laišką. Vos juntamas džiaugsmas nusmelkė širdį. 
Buvo gera žinoti, kad Kalidas pasigedo manęs. Vis dėlto 
laiškas neskambėjo pernelyg euforiškai. Juk jam nešovė į 
galvą paklausti, ar aš nenorėčiau atvykti į Arizoną. 

Išties, kodėl jis tiesiog neparašė, kad atvažiuočiau pas 
jį? Kad ilgiau be manęs negali tverti, kad ilgesys varo jį iš 
proto, kad, kad, kad? Tačiau ne, nieko panašaus. 

Ano Voula - paskutinė Atėnų septyniasdešimt antrojo 
autobuso maršruto stotelė. Išlipusi pagalvojau: „Dabar jis 
jau bus gavęs mano laišką, taigi galiu ramiai palūkėti su 
atsakymu.“ 

Kitą dieną, Jolandai atskridus į Atėnus, mudvi iš karto 
ėmėme kurpti planus. Nusipirkusios du bilietus į Mikoną, 
greitai susidėjome daiktus ir patraukėme į Pirėjo uostą. 

Keltui išplaukiant iš uosto, pūtė nesmarkus šiaurės vėjas. 
Dangus ir jūra švytėjo tamsiu mėliu. Tačiau tarp Kikladų 
salų jūra taip įsisiautėjo, kad senoji barža kelias valandas 
turėjo plaukti pasvirusi ant šono. Jeigu būtume galėjusios 
pakalbėti su laivo darbuotoju, galbūt mūsų baimė būtų 
atslūgusi. Dar labiau sunerimome, kai pastebėjome slap- 
čiomis užsklęstus visus denius ir visas duris. Denyje vieš- 
patavo šiurpi tyla, žmones apėmė siaubas. Vieni kitų akyse 
stengėmės išskaityti, ar pagrįsta ta baimė. Jolanda, norė- 
dama prasiblaškyti, nepaliaujamai kažką keverzojo į savo 
dienoraštį - kiek tai apskritai buvo įmanoma. Netrukus ir 
jai teko abiem rankomis įsitverti į grotų virbus; kitaip bū- 
tume iškritusios už borto - taip pasviro barža. 

Pagaliau tolumoje išvydome Mikoną. Lyg apsvaigusios 
vaikštinėjome sniego baltumo, nuo vėjų apsaugotomis, la- 
birintą primenančiomis gatvelėmis, besikertančiomis šim- 
tais kryžkelių. Tarp kalkių baltumo namų su mėlynomis 
langinėmis į dangų stiebėsi baltos bažnytėlės. Keli nedide- 
lių parduotuvėlių šeimininkai namų sienas ir duris buvo 
nukabinėję neįprastais, visomis spalvomis mirguliuojan- 
čiais drabužiais. Graikų adoniai, apsitempę trumpus džin- 
sus ir prigludusius marškinėlius, priešais barus dėliojo 
pagalvėles. Mikonas budo. Netikėtai kaimą ėmė tvindyti 
paplūdimio undinės ir raumėningi vyrukai. Tarp namų iš- 
vydome rašalo mėlynumu žėrinčią jūrą. Iš kažkur sklido 
užburiantys, mįslingi Neilo Daimondo muzikos garsai. 

— America, America, theyre coming to America, - vis 
garsiau aidėjo gatvelėje. 

Šaltas šiurpulys perbėgo mano nugara. Kodėl gi aš ne 
Amerikoje? Ne Arizonoje, ne su Kalidu? Žilstelėjęs vyras 
su Salvadoro Dali ūsais, regis, sekė mus akimis, o mes ža- 

vėjomės gyvenimu be rūpesčių. Užmetusios žvilgsnį į len- 
telę virš durų šyptelėjome: The Dreammaker. Viskas dera. 
Daugybė paveikslų su Mikono simboliais, Paraportiani 
bažnyčia ir vėjo malūnais išpuoštas krautuvėlės vidus. 
Greta kabojo ir įrėminti eilėraščiai. Čia viešpatavo darna 
ir ramybė, teikianti sielai palaimą. 

Lauke Neilo Daimondo melodijos mus viliojo prie 
tavernos pakrantėje. Kai mes prisėdome prie nedidelio, 
išklerusio medinio staliuko, dar buvo tuščia. Raukšlėto 
veido graikas vešliais ūsais užkūrė kepintuve ugnį. Nusika- 
binęs nuo virvės aštuonkojį, užmetė jį ant ugnies. Protar- 
piais šyptelėjęs mums kažką graikiškai sumurmėdavo. Jis 
neskubėjo. Už mūsų spragsėjo, traškėjo ugnis. Egėjo jūros 
ošimas, kepamos sepijos kvapas ir vis kaitresnė, geltonai 
oranžinė saulė mus pavergė. Retsykiais mudvi įsikibdavo- 
me į staliuką ir pratrūkdavome juoktis, nes mus supo - tai 
vadinama jūros liga. 

Mūsų nuostabai, staiga ant stalo atsirado lėkštė su aštuon- 
kojo gabaliukais ir dvi taurelės anyžinės degtinės. Graikas 
šypsodamasis nuskubėjo atgal prie ugnies. Rodos, buvome 
priimtos. Atėjo ir keli žvejai. Tačiau kur dingo visi turistai? 
Gal mes užklydome į čionykščių taverną? Mums dar nieko 
neužsisakius, ant stalo vėl buvo išdėlioti padėkliukai. 

Pats guviausias iš vyrų prisistūmė su kėde prie mūsų ir 
parodė, kaip valgomos keptos žuvytės. Išspaudęs ant jų ci- 
trinos sulčių, gausiai pabarstė druska ir pilną saują žuvyčių 
su galvomis ir pelekais susikišo į burną. 

Mudvi sutrikusios ėmėme krizenti. Jaunuolis buvo gra- 
žus, raumeningas, su vešliais ūsais. Kartą jis užsismaukė 
savo išdilusią kapitono kepurę ant veido ir tuojau pat išdi- 
džiai nustūmė ją virš kaktos. 

Po kurio laiko saulė nugrimzdo į jūrą, o su ja - ir mano 
mintys apie Kalidą. Mūsų stalas buvo praplėstas, pristatyta 
daugiau kėdžių, ir galiausiai mudvi atsidūrėme žvejų bū- 
ryje. Ant stalo vis atsirasdavo naujų padėkliukų su tsatsiki, 
fetos sūriu, keptomis bulvėmis ir jūros ežiais. Nustebusios 
gliuotą jūros ežį ir perplėšė jį į dvi dalis. Gliti oranžinės 
spalvos masė šiek tiek priminė jūros vandens skonį, o vis- 
ką nustelbė nuotaika. 

Kai atėjus laikui patraukėme į savo pensioną, kaimo ga- 
tvelės gaudė ir tratėjo nuo būgnų. Prie visų barų būriavo- 
si margais drabužiais apsirengę, dainuojantys ir šokantys 
žmonės. Kiekvienas jų stengėsi padaryti įspūdį ir pranokti 
kitus savo apranga. Minioje šmėsčiojo sidabriniais marsie- 
čių kostiumais vilkintys žmonės su antenomis ant galvų. 
Labiausiai troškau tapti nematoma - taip buvo nejauku, 
apsirengus paprastais drabužiais. Jolanda nejautė į ją nu- 
kreipto dėmesio. Nieko nelaukusi ji įsitempė mane į legen- 
dinę Pierro taverną. Ten žmonės šoko tiesiog ant stalų, o 
ant baro savo programą atliko Karlito, moterimi persiren- 
gęs puertorikietis. Publika, daugiausia vyrai, triukšmingai 
sutiko jo pasirodymą. Ir vyrai, ir moterys spietėsi prie ža- 
vingojo, nediduko Karlito. 

Dar tą pačią naktį Jolanda nusidangino į kitą salos galą. 
Rytą įsižeidusi nuskubėjau į Olympic Airways biurą. 

— Man labai gaila, bet visi skrydžiai į Atėnus jau užsaky- 
ti, - abejingu balsu tarė prie langelio sėdinti moteris. 

Rytoj vėl teks užsukti pas juos. 

Tačiau „rytoj“ vėl nebuvo laisvų vietų, kitą dieną pūtė 
per daug stiprus vėjas, neleidęs lėktuvams nei kilti, nei leis- 
tis, o dar kitą - pripratau prie marsiečių. 

Vėlesniais mėnesiais jaučiausi daug ramesnė. Savaičių sa- 
vaites versdavau Kalidą laukti, vis užtrukdavau atsakyti į 
jo laiškus. Ne, nepamiršau jo, ne. Tik skausmas po kurio 
laiko liovėsi mane persekiojęs. Jis pasiliko kažin kur, kaip 
lieka uostas, išplaukus laivui. 

Vasara ėjo į pabaigą, dienos trumpėjo. Atėnų gyven- 
tojai jau avėsi aulinius batus ir siautėsi šiltais apsiaustais. 
Važiuodami autobusu, garsiai kalbėdavosi ir juokdavosi iš 
pro šalį traukiančių turistų, vilkinčių maudymosi kostiu- 
mėliais. Aš juokiausi kartu su jais. 

Kai pagaliau į Atėnus atslinko žiema, nelauktai ėmiau 
ilgėtis apsnigtų kalnų, savo šeimos ir meduolių. Pajutau, 
kad noriu vėl viską pradėti nuo pradžių. Norėjau veiklaus, 
judraus gyvenimo. Ilgesys ir svajonės pagaliau atslūgo. Pa- 
sijutau iškentusi savo sielvartą ir skausmą. Kalido laiškai 
manęs visiškai neveikė. Praeidavo vis daugiau laiko, kol at- 
sakydavau į jo laiškus. Galiausiai visai lioviausi jam rašiusi. 

Tačiau būtent tuo metu, kai tariausi viską palikusi pra- 
eityje ir jau pasisėmusi naujų jėgų, nutiko nesuvokiamas 
dalykas. Kalidas atsiliepė. Jis tiesiog ėmė ir atsidūrė prie 
mano namų durų. 

Tai atsitiko po trijų mėnesių, 1981 metų kovą. 

Likus savaitei iki Kalėdų, išvykau iš Graikijos taip pat 
neplanuotai ir netikėtai, kaip čionai ir atvykau. 


Tą kovo sekmadienį lauke pylė kaip iš kibiro. Kai suskambo 


telefonas, buvau ką tik papusryčiavusi. „Iurbūt mama, - 
pamaniau. - Matyt, vėl teks valandėlę pasišnekučiuoti.“ 

— Alio? 

— Labas, Verena, čia Kalidas. 

Mano širdis apmirė. Stojo mirtina tyla. 

— Sakyk, kaip tau sekasi? - pasigirdo jo juokas. 

Man išdžiūvo gerklė, liežuvį, rodos, suparalyžiavo. Ma- 
ne ištiko šokas. 

— Ei, ar girdi mane? 

— Taip, tu... rodos, lyg būtum visai netoliese, - apstul- 
busi išmikčiojau. 

— Kaip manai, kur aš? - smagiai šypsojosi Kalidas. 

— Nė nenumanau. 

— Aš čia, Ciuriche. 

Netekau žado. Lyg būčiau patekusi į sniego laviną, stai- 
ga man prieš akis viskas ėmė suktis ir lietis. Kaip jis drįsta 
apsimesti, lyg nieko nebūtų įvykę? Dabar jau viskam per 
vėlu. Pusantrų metų tūkstančiai laiškų eilučių skriejo virš 
jūrų marių - ir nieko nenutiko. Jutau pyktį. O jo balsas! 
Kodėl jis apskritai toks džiugus? Negi nesuvokia to išgy- 
vento siaubo? Kas jis manosi esąs? 

Mieliausiai būčiau surikusi jam į ragelį, bet nežinau, kas 
sulaikė mane. Turbūt viskas rodėsi beprasmiška. 

— Prašau, Verena, pasakyk ką nors. 

— Na, aš nustebusi - kas daugiau. Maniau, niekada tavęs 
nepamatysiu. 

— Iš tiesų taip manei? 

Kalidas išsyk liovėsi džiūgavęs. Rodės, lyg tik dabar bū- 
tų supratęs visą padėties rimtumą. Na, taip, juk jis iš dyku- 
mos, o ten laikas suvokiamas visai kitaip. Tenai pusantrų 
metų - niekis, o man - visa amžinybė. 

— Na, gerai. Sakyk, kokie keliai tave taip netikėtai atvedė 
į Ciurichą? Ir iš kur sužinojai mano telefono numerį? 

Aišku, aš iš karto sumojau, iš kur. 

Kai nustojau rašyti, Kalidą turbūt apėmė toks stiprus 
nerimas, kad prieš pat man parvykstant į Šveicariją jis pa- 
skambino mano motinai. Tąsyk buvo pirmas kartas, kai jis 
mums skambino. 

Mane tai šiek tiek nustebino. Per Kalėdas mama man 
papasakojo, jog Kalidas atrodė sunerimęs, nes ilgai ne- 
sulaukė iš Atėnų jokio atsakymo. Mama jam pasakė, kad 
aš greitai grįšianti ir tikrai vėl jam parašysianti. Tačiau aš 
to nepadariau. Ir štai dabar jis čia, kai aš taip įsitraukusi į 
įvairius darbus. Buvau ką tik ėmusi dirbti naujame darbe 
ir ruošiausi įsirengti nuosavą butą. Prieš kelias dienas dar 
galvojau: „Pagaliau į mano gyvenimą grįžo ramybė.“ Ir še 
tau, kad nori! 

— Žinai, Verena, aš pakeliui iš Arizonos į Dubajų. Pama- 
niau, sustosiu trumpam Ciuriche, kad pamatyčiau tave. 

- Aha, suprantu. 

Nagi, išties, tik nerodyk jokių jausmų. Vis dėlto buvau 
tikra, kad Kalido noras nustebinti mane atsiėjo jam šiek 
tiek išdidumo. Juk jis negalėjo žinoti, kaip bus sutiktas. 

Tačiau nuojauta, kad jau seniai pavėlavo, jį turbūt buvo 
apleidusi. „Koks vargas mums abiem“, - pamaniau. Šia žai- 
biška, beviltiška akcija jis tik sukėlė visišką sąmyšį. Juk aš 
negalėjau staiga imti ir, lyg nuspaudus mygtuką, vėl atgai- 
vinti savo jausmus. Karštligiškai laužiau galvą, ką daryti. 
Viskas manyje priešinosi jam. Tačiau kuo ilgiau klausiausi 
jo balso, tuo labiau tirpo mano pasipriešinimas. 

Supratau, kad turiu jį pamatyti. Vienaip ar kitaip. 


Kai už stoties išvydau nedidelį, kuklų viešbutį, paaiškėjo, 
kad mano spėlionės pasitvirtino. Kalido piniginei šis eks- 

kursas tikrai nemažai atsiėjo. Buvau beveik tikra, kad jam 
teko gerokai pataupyti savo kišenpinigius. Man tai padarė 
didelį įspūdį. 

Sukaupusi drąsą, įžengiau pro viešbučio duris. 

Prie registratūros išgirdau: „Labas, Verena.“ 

Pasisukusi pamačiau Kalidą. Jis stovėjo žaviai šypsoda- 
masis, lyg niekur nieko. Nė nesudvejojusi iš karto širdingai 
apkabinau jį. Tačiau Kalidas spėjo pirmas užbėgti už akių 
ir šaltai atstūmė mane. 

Pasijutau užgauta. Argi jis nežino, kad taip pasisveikinti 
pas mus įprasta ir kad už to niekas neslypi? 

Kurį laiką stovėjau nemaloniai sujaudinta ir tauškiau 
grynus niekus. Kalidas žiūrėjo tipišku, beaistriu žvilgsniu 
arabo, kuris prieš ką nors pasakydamas gerai pagalvoja. 
Negalėjai nejusti tam tikro susvetimėjimo. Buvo skaudu, 
tačiau neįstengiau suvokti kodėl. Galbūt skaudino mintis, 
kad nevertėjo leistis į šį verpetą. Kažkaip viskas nesisekė. 
Prisiekiau sau artimiausiomis dienomis, atsiradus palan- 
kiai progai, pamėginti suprasti viso to priežastis. Tuo tar- 
pu pasiryžau, nepaisant visko, pagloboti Kalidą, atvykusį į 
Šveicariją. Neturėjau jokių kitų ketinimų, tik būti svetinga 
svetingoje Šveicarijoje. 

Tad ilgai nesvarstydama nutariau pasiūlyti Kalidui sa- 
vo nedidelį butą ir taip finansiškai palengvinti jo viešna- 
gę. Net prisimenu, kaip apgailestavau dėl tokio nejaukaus 
viešbučio, kuriame jis apsistojo. Oi, kokie menki rūpesčiai 
kamavo mane, visai nenutuokiančią, į kokią tikrai nemalo- 
nią padėtį įstumsiu mus abu dėl savo svetingumo. 

Įkėlę jo sunkų lagaminą į mano automobilį, pasukome 
senamiesčio link. Vos per plauką nekilo pirmi nesutarimai, 
kai Kalidas panoro būtinai sėstis prie mašinos vairo. Nesu- 


pratau, kodėl jam tai buvo labai svarbu - juk jis nepažįsta 
nei miesto, nei automobilio. Kad jis jautėsi pažemintas ve- 
žamas moters, nežinojau. Juk Kalidas man niekada nieko 
neaiškindavo. 

Mudviem einant paskutinius iki namų likusius metrus, 
vis dar lijo. Ir vėl nesupratau, kodėl Kalidas norėjo verčiau 
sušlapti, nei palįsti po mano skėčiu. Kiek prisiminiau, An- 
glijoje mes kasnakt, bent jau paskutinėmis dienomis, ei- 
davome namo susikibę už parankių. Kalidas net du kartus 
pabučiavo mane - per pasijodinėjimą žirgais ir naktį prieš 
išvykstant namo. 

Mano bute tvyrojo tokia slogi nuotaika, kad mudu abu 
netrukus vėl panorome išeiti. Kelias valandas klaidžiojome 
senamiesčio gatvelėmis, kol atėjo laikas vakarieniauti. Ne- 
toli upės esančiame restorane Kalidas pagaliau atsileido. 
Ėmė juokauti ir juoktis. Vis dėlto jaučiau, kad jo linksmu- 
mas nenatūralus. Jame tikriausiai viskas virte virė. Kalido 
akys buvo ne tokios, kokias pažinojau. Visi klausimai at- 
šokdavo nuo jo kaip vanduo nuo žąsies. „Kaip tu nori viską 
žinoti, Verena“, - nuolat išsisukdavo jis. Tokia apsimestinai 
linksma nuotaika po visų išgyvenimų buvo tiesiog nei šio- 
kia, nei tokia. Galop ir aš įsitraukiau į šį žaidimą, steng- 
damasi pažvelgti į mūsų susitikimą iš komiškosios pusės. 
Galbūt Kalidui paprasčiausiai reikia daugiau laiko, kad iš- 
drįstų pasakyti man, kodėl čia atvažiavo. Tai, kad mes vė- 
liau nerasime nei tinkamos progos, nei tinkamų žodžių, 
nebūčiau galėjusi nė pamanyti. 

Namuose Kalido nerūpestingumą lyg vėjas būtų nupū- 
tęs. Mačiau, kad jis nejaukiai jaučiasi, ir norėjau tai kaip 
nors pataisyti. Tačiau kaip? Pamažu ėmiau nutuokti, kad 
mano svetingumas šiuokart visiškai nepritiko. Kalidas sė- 

dėjo fotelyje sustingęs lyg statula, o aš, nervingai rūkyda- 
ma, sumišusi krapščiausi su muzikos kasetėmis. Jau kuris 
laikas mes neišspaudėme nė žodžio. Įsivyravo slogi, kone 
dusinanti atmosfera. Nors ir visaip stengiausi pagerinti jo 
savijautą, mano pastangos buvo bergždžios. Kalidas vis 
kartojo, kad viskas gerai ir kad nesirūpinčiau juo. Netru- 
kus pasijutau tokia pat sutrikusi kaip ir jis. 

Dabar jau žinau, kad ten, iš kur kilęs Kalidas, padori 
moteris po tam tikro laiko nebežiūri vyrui į akis ir juo la- 
biau nesikviečia jo į svečius. 

Tad iki šiol nesuprantu, kodėl Kalidas mūsų abiejų la- 
bui iš karto neatmetė mano kvietimo. 

Užsidariusi vonioje, apsivilkau pižamą ir net kojines 
užsimoviau — kad tik nė vienu odos centimetru nekom- 
promituočiau jo. Matyt, Kalidas nė nesapnavo, kad tokioje 
civilizuotoje šalyje kaip Šveicarija kai kurie žmonės gyvena 
viename vieninteliame kambaryje. Juk dykumoje statomi 
dideli ir tvirti namai, viskas ten didinga ir erdvu. „Tiek jau 
to, - pamaniau, - rytoj jau pripras.“ Turbūt man tereikia 
atsigulti miegoti ir jis pasijus laisviau. 

Prieš guldama pasakiau Kalidui, kad tegu klausosi mu- 
zikos, kiek tiktai nori. Vos tik palindau po antklode, jis pa- 
kilo iš vietos, patildė muziką ir išjungė šviesą. Sukiojausi, 
varčiausi lovoje, bet užmigti negalėjau - per daug buvau 
įsiaudrinusi. Akies krašteliu stebėjau žvakių liepsnelių nu- 
šviestą Kalido veidą. Jis keistai žvelgė mano pusėn. Slinko 
laikas, aš kartkartėmis vos vos prasimerkdavau pažiūrėti, 
ką jis veikia. Tačiau Kalidas vis tebežiūrėjo į lovą. Kas jam 
darosi? Pagaliau nebeištvėriau. 

— Kalidai, tu tikrai esi pavargęs. Gulkis, ši lova pakan- 
kamai didelė ir trims žmonėms, - sumurmėjau aš. 

Jokio atsako. 

— Klausyk, jeigu tau nejauku, aš atsigulsiu miegoti ant 
grindų. Tai - jokia problema, - patikinau aš. 

— Verena, nesirūpink manimi. Gerai taip, kaip yra. 

— Bet, Kalidai, to negali būti! Apkeliavai pusę pasaulio, 
tavo paros ritmas visiškai sutriko, esi nuvargęs. 

- Prašau, miegok, - nuskambėjo tvirtas Kalido balsas. 

Negalėjau patikėti savo ausimis. Tokio įsakmaus tono 
man tik ir trūko. Aš juk rūpinuosi jo savijauta, stengiuosi, 
kad jis, būdamas svečioje šalyje, jaustųsi kaip namie. Suir- 
zusi nusigręžiau, nutarusi palikti jį likimo valiai. 

Kurį laiką tyliai tūnojau. Galiausiai mano kantrybė trūko. 

— Dievulėliau, negi nematai, kad negaliu užmigti. Atsi- 
gulk pagaliau, gali nenusiauti batų. 

Nežinau, kaip šie žodžiai galėjo man išsprūsti. Nebu- 
vau tokio būdo, kad įžeidinėčiau sutrikusį ir ko nors be- 
sivaržantį žmogų. Pati turėjau kompleksų, tačiau niekaip 
nepajėgiau suprasti tokios elgsenos. Kas čia dedasi? Mano 
manymu, mus siejo vien tik draugiški jausmai - o gal vis 
dėlto ne“ Tai, kad Kalidas sutriks būtent dėl šios priežas- 
ties, negalėjau numatyti. Man taip pat nešovė į galvą pats 
paprasčiausias dalykas. Kaip paprasta būtų buvę pripažinti, 
pasakyti, tarkim: „Kalidai, mums abiem nesmagu. Geriau 
būtų, jeigu tu vėl grįžtum į viešbutį, o rytoj mudu nuva- 
žiuotume į kalnus, gerai?“ 

Kalidas tylomis užgesino žvakę. Tada su darbužiais ir 
sportbačiais atsigulė šalia manęs. Kurį laiką gulėjome ne- 
bylūs. Dėjausi mieganti. Kai Kalidas pakilo ir tyliai išlipo 
iš lovos, pamaniau, kad jis eina į vonią. Netrukus išgirdau, 


kaip jis ėmė nepaprastai garsiai keistis savo lagamine. 

Įjungiau šviesą. 

— Kalidai, ką darai? 

Jis nieko neatsakė, net nežvilgtelėjo į Mane. 

Klūpodamas prie lagamino rausėsi jame lyg pamišęs. 
Galiausiai pamačiau visą ryšulėlį laiškų - mano rašytų laiš- 
kų. Jis juos vežėsi kartu. Įniršęs sviedė juos man ant lovos. 

— Turbūt man jų jau nebereikia, - tokie buvo jo žodžiai. 

Jaučiausi apstulbusi ir pritrenkta. 

- Bet, Kalidai... 

Pajutau dilgtelint širdį. Mačiau, kad jis kalba rimtai, 
labai rimtai. Mėgindama sutramdyti akyse susitvenkusias 
ašaras, pralemenau: 

— Tu negali taip pasielgti. 

Tačiau Kalidas negailėjo manęs, vietoj to ėmė svaidy- 
tis, Dievas žino, kokiais prakeiksmais. Nieko nesupratau. 
Žingsniavo pirmyn atgal, nuo durų ligi lango, lyg sužeistas 
žvėris. Beprotiškai mostaguodamas rankomis, kažką rėkė 
arabiškai. Po kurio laiko nutilo. 

Mačiau, kaip Kalidas atsiklaupė prie lagamino ir sudėjo 
vidun iškritusius daiktus. Kūkčiodama surinkau laiškus ir 
nunešiau jam. 

— Prašau, Kalidai, pasiimk juos. 

Uždaręs lagamino dangtį, jis atsistojo ir atsuko man nu- 
garą. 

— Bet, Kalidai, kaip gali tiesiog imti ir sunaikinti tai, kas 
mums buvo brangu ir tiek ilgai truko? Tai vienintelis mūsų 
meilės įrodymas. Prašau, pažvelk į mane... 

Kai Kalidas atsisuko, jo akyse spindėjo ašaros. Jis tvir- 
tai apkabino mane kartu su laiškais ir ilgai nepaleido. „Jo 
širdis, matyt, dar kupina švelnių jausmų“, - susijaudinusi 
pamaniau. Pati nepajėgiau susivokti šiame jausmų chaose. 


48 


Tik viena tikrai paaiškėjo: dėl skirtingų kultūrų įsipainio- 
jome į beveik neišsprendžiamus nesusipratimus. Ir pra- 
sidėjo viskas ne tą dieną, o matyt, jau gerokai anksčiau, 
mūsų laiškuose. 

Aną naktį nė vienas mūsų nebenorėjome rizikuoti, 
įskaudinti vienas kitą žodžiais ar būti nesuprasti. Taigi ty- 
lomis, stipriai apsikabinę atsigulėme. 

Rytą, nieko nesakiusi, išsėlinau iš namų į darbą. Sport- 
bačiai gulėjo ant grindų šalia lovos. Kai grįžau namo, nei 
Kalido, nei jo lagamino nebuvo. Neradau jokio atsisvei- 
kinimo laiško. Stovėjau lyg ištikta stabo ir nežinojau, ar 
verkti, ar džiaugtis. Jutau vien tik keistą tuštumą. Panorusi 
išgerti vandens, pamačiau virpant rankas. Galop pratrū- 
kau. Bekūkčiojant visa mūsų praeitis, lyg niūrus filmas, 
praskriejo man prieš akis. 


Vėliau svarsčiau, galbūt Kalidas, dar pirmą kartą skrisda- 
mas į JAV, tikėjosi pasimatyti su manimi. Jei taip, negi šis 
neįvykęs susitikimas buvo nulemtas iš anksto? Ar aš vėl 
nesupratau priežasties, dėl kurios Kalidas vyko į Ameriką 
vienas, kaip ir visą gyvenimą dažniausiai jo nesuprasda- 
vau? O gal tai tik kvailas atsitiktinumas? Nesėkmė, likimo 
užgaida, dėl kurios be galo apmaudu? 

Praėjo daug savaičių, kol pagaliau suvokiau, kas įvyko. 
Tai, kad mus skyrė du pasauliai, Kalidas pagaliau turėjo su- 
prasti vėliausiai Ciuriche, todėl jis turbūt visiems laikams 
pasitraukė iš mano gyvenimo. Taip maniau aš. Tačiau iš 
tiesų viskas susiklostė visai kitaip. 

Ateinantys dveji metai man buvo virsmo laikas. Aš iš-nau- 
jo įsimylėjau, pakeičiau profesiją ir išsikėliau iš savo buto. 
Maniau, dabar gyvenimas klostysis kuo puikiausiai. 

Beliko tik ilgesys kažko neišgyvento, noras keliauti ir 
patirti nuotykių. Netrukus šis jausmas taip užvaldė, kad 
tiesiog ėmė raginti mane į tolius. Dar nebuvau apsispren- 
dusi, ar studijuoti archeologiją, ar organizuoti pažintines 
keliones, ar dirbti lėktuvo palydove. Nutariau pirmiausia 
pabaigti Šveicarijos Turizmo kolegiją, suteikiančią plačių 
galimybių. Ši idėja pasirodė patraukli. Juk turėjau išmesti 
Kalidą iš galvos, išstumti jį iš savo gyvenimo. Tačiau ne- 
buvo itin paprasta įgyvendinti tokį narsų sumanymą. Man 
visiškai nesitikint, iš Arizonos vėl atskriejo Kalido laiškelis. 
Keista - slapčiomis džiūgavau. Gal dėl to, kad jaučiausi tu- 
rinti vidinių saitų su arabų pasauliu? 

Arabija žavėjo mane nuo mažų dienų. Nesvarbu, ar pa- 
sakose, ar filmuose, jau tada baltais ir auksiniais apdarais 
vilkinčios būtybės traukė, kerėjo ir visą gyvenimą nepalei- 
do manęs. 

Skaičiau Kalido laišką ir stebėjausi, kad jis nė žodeliu 
neužsimena apie tai, kas įvyko. Nepasiaiškino, kodėl staiga 
išvažiavo, nepalikęs jokios žinutės. Vėl rašė apie universi- 
tetą ir futbolą. Juk galėjo papasakoti ką nors apie savo šei- 
mą, Dubajų, jo gatves, kaip ten viskas atrodo. Tačiau nieko 
panašaus. Vieną dieną, prisiekiau sau, apkeliausiu šią šalį. 
Jaučiau, kad tas kraštas, kurio niekada nebuvau mačiusi, 
yra ta šalis, apie kurią visada svajojau. 

Skaitydama Kalido laišką, nujaučiau, kaip jam trūksta 
dykumos ir savų namų. Gailėjau jo. Netikėtai tariausi su- 
pratusi, kodėl jis lyg šiaudo laikosi įsitvėręs mūsų susiraši- 
nėjimo: tikriausiai JAV jautėsi be galo vienišas. 

Kad ir kaip ten būtų, svaiginantis naujos laimės ir nau- 
jos meilės jausmas privertė mane viską pamiršti. Man pa- 
galiau vėl pražydus, visiems palengvėjo. Markas, sportiškas 
vaikinas, pažadino mane naujam gyvenimui. Įkvėpta jo 
entuziazmo ir beribės kantrybės, leidausi įkalbama bepro- 
tiškiems nuotykiams. Šokinėjom su parašiutu, slidinėjom 
vandens slidėmis, plaukiojom banglente, plakant vėjingos 
Psaros įlankos vandenims - tai tik keli iš jų. Pavasarį, vos 
nutirpus paskutiniam sniegui, užšokdavome ant juodo lyg 
varnas Marko kawasaki motociklo ir lėtai - tik su tokia 
sąlyga - važiuodavome Gothardo arba Brenerio kalnų per- 
ėjomis. Dėl to Markas turėdavo dažnai nukęsti savo kole- 
gų erzinimus. Tačiau jis atsilaikydavo prieš juos ir tai man 
darė įspūdį. Markui saugiai vairuojant sunkų motociklą, 
aš tvirtai, palaimingai prisiglausdavau prie jo raumeningo 
kūno, apimta begalinio, svaiginančio jausmo. 

Galų gale atėjo laikas pranešti Kalidui, kad sutikau naują 
meilę. Nenorėjau skaudinti jo, tačiau nežinojau, kaip kitaip 
pasielgti. Priešingu atveju ši istorija niekada nesibaigs. 

Vos tik ši nemaloni žinia perskriejo Atlantą, tuoj pat 
sulaukiau atsakymo. Laikant rankoje jo laišką, mane ap- 
ėmė neaiški nuojauta. Svyruodama sukiojau, varčiau voką 
ir galiausiai įkišau jį į stalčių. Iš tiesų baiminausi atrasian- 
ti kokius nors žeminančius, triuškinančius žodžius apie 
įžeistą išdidumą. „Skaisčios meilės, kuri taip ilgai atlaikė 
didžiausius atstumus, negalima apjuodinti, - galvojau aš. 

Tačiau kitą dieną dėl Kalido laiško jau praradau ra- 
mybę. Pasirengusi pačiam blogiausiam, suirzusi atplėšiau 
voką. Tik to, ką perskaičiau, nebūčiau įstengusi įsivaiz- 
duoti nė drąsiausiose savo fantazijose. Pirmiausia reikėjo 
tai suvokti. 

4 
Žinoma, ir jis, Kalidas, turintis mylimąją. Beje, jo mylimo- 
ji Arizonos Tuksono universitete studijuosianti seksualinę 
psichologiją. 

Kokia likimo ironija. 

Ir dar: jis norįs, kad mudu visiems laikams išliktume 
draugai. 


Man tiesiog trūko žodžių. 

— Tai, ką dabar darai, aš jau darau seniai, - visai nenu- 
stebusi, tarė mano mama. - To galima tikėtis iš bet kurio 
išdidaus vyro - nesvarbu, ar arabo, ar šveicaro. 

Nieko nesuprasdama, žiūrėjau į ją. Man tai visai neat- 
rodė juokinga. 


Vieną gražią jau kito pavasario dieną susijaudinusi mama 
ėmė bėgioti po namus. 

— Verena, Verena, kur tu? — sušuko ji, sustojusi prie 
laiptų, vedančių aukštyn. 

Tuomet jau buvau sėkmingai užbaigusi Šveicarijos Kon- 
federacijos Turizmo kolegiją ir tapusi diplomuota kelionių 
agente. Visi keliai man buvo atviri. 

- Verena! 

- Kas atsitiko? - kyštelėjau galvą žemyn. 

Paprastai pilnu vardu mama mane šaukdavo tik prie 
svetimų žmonių. Iškalbingu gestu ji mostelėjo į telefono 
aparatą ir sukuždėjo: 

- Skambina Kalidas. 

— Kas? Dieve mano, neimsiu ragelio į rankas. Daugiau 
nenoriu su juo iš viso bendrauti, juk tu tai Žinai. 

Akimirką pasvarsčiusi, mama nepatenkinta apsisuko ir 
su triukšmu išėjo iš kambario. O dangau, ką man dabar 

daryti? Ragelis gulėjo čia pat ir Kalidas galėjo girdėti visą 
šį cirką. Oi, kaip aš jo nekenčiau. Mano skrandis susitrau- 
kė, širdis ėmė baladotis. Nusileidusi paskutiniais laipteliais 
žemyn, šaltai atsiliepiau: 

— Hello? 

Suglumau, nes išgirdau tik savo pačios balso aidą. Lyg 
iš tolimos žvaigždės po kelių akimirkų atskriejo gerklinis 
Kalido balsas. Jo skambesy pajutau šypsenos dvelksmą, to- 
dėl mane tuoj pat suėmė pyktis. 

Kažkur vidury visatos mano klausimas „Iš kur skam- 
bini?“ susikirto su jo žodžiais. Galiausiai tesigirdėjo tik 
neaiškus aidas, lydimas traškesio ir ūžesio. Buvo labai ne- 
jauku. Aš tylėjau. Rodos, praėjo visa amžinybė, kol Kalidas 
vėl prabilo. 

— Verena, aš tik norėjau sužinoti, kaip sekasi tau ir tavo 
šeimai. 

Palūkėjau kelias sekundes, norėdama įsitikinti, kad jis 
daugiau nieko nesakys. 

— O, ačiū, Kalidai, visiems klojasi kuo geriausiai. 

Jis tik šyptelėjo. 

- Juk mes dabar draugai, ar ne, Verena? 

— Ką? Ak, taip. 

Kai kuriuos klausimus ar replikas stengiausi tiesiog nu- 
leisti negirdomis. Rodės, tai Kalidą labai pralinksmino. 

O aš stebėjausi, iš kur jis turi pinigų skambučiams iš 
JAV į Šveicariją. Kalidas kuo ramiausiai ilgai šnekėjo tele- 
fonu, lyg pokalbio sąskaita jam visiškai nerūpėtų. 

— Okay, Verena, dont forget to write me“, - galop pri- 
minė jis. 


* Gerai, Verena, nepamiršk parašyti man. 

Žinojau, kad taip nutiks. 

— Ne, - išrėkiau į ragelį. 

— Ką sakai? 

Staiga Kalidas nusijuokė pilna gerkle ir tarė: 
— Na, tai tada kalbėsimės telefonu. 


Pypt, pypt... 

Kas gi virė tame dykumų kraujyje? Kuo toliau, tuo Kalidas 
darėsi man vis mįslingesnis. Negi jam taip trūksta savų na- 
my? O gal ko nors kito? Gal aš jam svarbesnė, nei jis drįsta 
pasakyti? Labiau, nei pati maniau? 

Galop Kalidas ėmė skambinti mums kas porą savaičių. 
Ačiū Dievui, manęs dažnai nebūdavo namie arba, jausda- 
masi pernelyg pavargusi, tiesiog nekeldavau ragelio. Ma- 
nau, jis tai žinojo. 

— Kaip gera pagaliau išgirsti tavo balsą, — kartą pasa- 
kė jis. - Tau iš tiesų sunkiau prisiskambinti nei Jungtinių 
Valstijų prezidentui. Tačiau prisipažinsiu, puikiai pasišne- 
ku su tavo motina. 

Taigi ji plepa su juo. Kuo toliau, tuo gražiau. Apie painų 
žaidimą, į kurį mane vėlė mama, ji nenorėjo nieko girdėti. 
Ji linkinti tik gero (tačiau kam?). 

— Klausyk, Verena, aš greitai skrisiu namo atostogų. Ti- 
kriausiai trumpam sustosiu Ciuriche. Pasakyk, ko pagei- 
dautum. Noriu atvežti tau dovaną. 

To man tik trūko. Ir apskritai - jis galvoja, kad turiu 
laiko ir noro pasimatyti su juo. Be to, juk jis žino, kad aš 


draugauju su Marku. 


— Na, tai parvežk man kaubojišką skrybėlę, — atžariai 
sušukau aš. 

— Verena, man regis, tu nežiūri į mane rimtai. Juk mes 
draugai, gali paprašyti ko nors iš tikrųjų gražaus. 

„Taip, taip, draugai , - pamaniau, visiškai nesuvokdama, 
kodėl jis taip primygtinai tai tvirtina. Ar vyras ir moteris iš 
viso gali būti draugai? Aš nebuvau tuo tikra. 

Trumpai drūtai: po keturių mėnesių, vieną gražią po- 
pietę, Kalidas paskambino ir tarė: 

— Aš jau čia. 

Iš tikrųjų daugiau nebenorėjau tęsti šios beprotybės. 
Nežinau, kas aną sekmadienį paskatino mane dar kartą 
pasimatyti su juo. 

Eidama prabangaus penkių žvaigždučių viešbučio link, 
esančio prie pat Ciuricho prekybos gatvės, tikrai stebėjau- 
si. Visą kelią manęs neapleido keistas jausmas. Mintis, kad 
Kalidas turbūt taupė pinigus vien tam, kad padarytų man 
įspūdį, nuteikė mane nemaloniai. 

Apimta tokių jausmų įėjau į viešbučio fojė. Prie regis- 
tratūros stovėjo vyrai su lietpalčiais ir dokumentų lagami- 
nėliais. Durininkas krovė bagažą ant stumdomo vežimėlio. 
Lifto durys tai atsiverdavo, tai vėl užsiverdavo. Apsižval- 
giau, tačiau, be atvykstančių viešbučio svečių, fojė daugiau 
žmonių nesimatė. Tad galiausiai, pranešusi durininkui 
apie savo atvykimą, atsisėdau į odinį fotelį. 

Šiek tiek nervinausi, bet, priešingai nei praėjusį kartą, 
mano keliai nevirpėjo. Juk dabar mudu esame draugai. 

Bent aš taip maniau. Tačiau dėl vieno dalyko prisiekiau 
sau: daugiau nesuklysiu ir sveikindamasi su Kalidu nesi- 
glėbesčiuosiu. 

Vėl atsidarius lifto durims, išvydau Kalidą ir nepaprastai 
apstulbau. Link manęs ėjo aukštas, plačiapetis, patrauklus 
vyras, žėrinčiomis akimis žvelgdamas tiesiai į mane. „O Die- 
ve, - švystelėjo man, - na ir išgražėjo. Kaip gerai jis atrodo.“ 

Nusigandusi pati savęs, pagalvojau: „Tikiuosi, jis iš tolo 
nemato mano nuostabos ir susižavėjimo.“ Kalidas jautėsi 
ne kitaip. Sulig kiekvienu žingsniu jam vis sunkiau sekė- 
si išlaikyti rimtą žvilgsnį. Galiausiai jis daugiau neįstengė 
nuslėpti pasimatymo džiaugsmo ir jo veide suspindo plati 
šypsena. Kol Kalidas nesumojo, kas ir kaip, aš greitai iš- 
tiesiau ranką ir pasveikinau jį stipriu rankos paspaudimu. 
Nenustebau, iškart išvydusi jo veidu šmėkštelint nusivyli- 
mo šešėlį. Šis išdavikiškas jo jausmo atspindys galbūt nie- 
ko nereiškė, bet vis dėlto suteikė man džiaugsmo. 

Vos tik prisėdome, tuojau pat prisistatė padavėjas. Dėl 
drąsos būčiau mielai išgėrusi Ciipli šampano, tačiau, gerb- 
dama musulmonų papročius ir įstatymus, aš, lyg gerai iš- 
auklėta mergina, užsisakiau apelsinų sulčių. Nežinau, kas 
buvo stipresnis: nenoras dar kartą paliudyti sugedusių Va- 
karų įvaizdį ar noras patikti Kalidui. 

Kai apsikeitėme visomis mandagumo frazėmis apie 
mūsų šeimų narių sveikatą ir savijautą, kurį laiką tarp mū- 
sų tvyrojo tyla. Kalidas, lyg stengdamasis kažką suprasti, 
akylai stebėjo mane. 

— Labai gerai atrodai, Verena, - nelauktai nutraukė jis 
tylą. 

Pajutau, kaip raudonis nutvieskė man veidą, ir panari- 
nau žvilgsnį į kilimu išklotas grindis. 

— Dėkui, - atsakiau. — Tu taip pat gerai atrodai. Man 
rodos, paaugai kokius du tris centimetrus, ar ne? 

Pakėlusi akis, nusišypsojau. 

Tuojau pat pamačiau priekaištą jo žvilgsnyje, tačiau iš 
tiesų jo akyse atsispindėjo ne kas kitas, tik tylus pasididžia- 
vimas. 

— Kalidai, manau, dabar tikrai galėtum pagaliau at- 
skleisti savo tikrąjį amžių, - toliau kandžiai replikavau. 

Aišku, žinojau, kad šis klausimas jį be galo linksmina. 
Vis dėlto jis neatskleidė šios paslapties. 

Nepaisant visų pastangų jaustis nesvetimiems, Kalido 
nuotaika buvo nei linksma, nei nerūpestinga. Jo tamsios 
akys, lyg norėdamos kažką įskaityti, atkakliai skverbėsi 
giliai į mane. Jaučiausi be galo sumišusi. Net ir šviežiai 
išspaustos apelsinų sultys vargino, ko anksčiau niekada 
nepasitaikydavo. Gurkštelint jų iš stiklinės, mano apmau- 
dui, kas kartą ant lūpų ar stiklinės krašto prilipdavo vaisių 
minkštimo. Tačiau Kalidas, regis, iš tiesų atrodė pasitikin- 
tis savimi, matyt, Amerikoje praleisti metai paliko pėd- 
saką. Aišku, prie sumišimo prisidėjo dar ir mano įgimtas 
drovumas, kurį jaučiau - ir šiandien tebejaučiu - bendrau- 
dama su vyrais. 

Po kurio laiko, kilstelėjęs galvą, Kalidas paklausė: 

— Kaip manai, Verena, gal pavakarieniaukime? Užsa- 
kiau mums staliuką grilio salėje. 

Čia tai bent netikėtumas. 

— Mielai, Kalidai. Man labai smalsu, kokie tavo ateities 
planai. Rodos, jau greitai baigsi studijas? 

- Taip, po metų. Tačiau apie tai papasakosiu vėliau. Iš 
pradžių turiu tau nedidelę staigmenėlę. Eime į viršų, į ma- 
no kambarį. | 


57 


Aš taip suglumau, kad man nešovė į galvą jokia mintis, 
kaip būčiau galėjusi paprieštarauti šiam nekaltam sumany- 
mui. Juk mes draugai. Nespėjau nė atsipeikėti, o jau stovėjau 
lifte nemaloniai suirzusi. Nudelbiau akis, bet jaučiau, kad 
jis šypsodamasis žiūri į mane. Vaje, kaip aš nekenčiau jo. 

Atsidarius kambario durims, pastebėjau du didžiulius 
lagaminus. Vienas jų gulėjo ant žemės atidarytas. Kamba- 
rys buvo gerokai apverstas. Prasibrovusi pro lagaminus, 
sustojau dvigulės lovos kojūgalyje. 

— Sėskis, - paprašė Kalidas. 

Kadangi net ir fotelis buvo nukrautas įvairiais daiktais, 
man neliko nieko kita, tik prisėsti ant lovos krašto. Kai Ka- 
lidas ėmė naršyti lagamine, aš taktiškai nusukau žvilgsnį 
į šalį. Paieška gerokai užtruko ir aš, tramdydama juoką, 
nežinojau, kur man bežiūrėti. Susidarė nepaprastai ko- 
miška padėtis. Ar tai tas pats Kalidas, kuris kadaise vien 
iš nepatyrimo suglumęs paspruko iš mano namų? Tiesa, 
tai atsitiko beveik prieš trejus metus, tačiau tokių pokyčių 
nesitikėjau. Galų gale Kalidas išėmė nedidelį ryšulėlį. 

- Bet juk čia netilps jokia kaubojiška skrybėlė, - pajuo- 
kavau, nors jaučiausi ne savam kailyje. 

Tylomis paraudusiu veidu Kalidas ištiesė dovaną. Lai- 
kydama rankoje mažytę dėžutę, išpuoštą arabiškais raš- 
menimis, nujaučiau, kas joje slypi. Pažvelgusi į Kalidą 
pamačiau, kad jo nosis nusėta prakaito lašelių. Kambaryje 
įsiviešpatavo visiška tyla, girdėjosi vien tik kondicionie- 
riaus dūzgimas. „O dangau, kaip visa tai slegia, - pama- 
niau ir atvožiau dangtelį. 

— Kalidai, tu pakvaišai. Tokia dovana... 

Dėžutė buvo išmušta baltu aksomu. Jos viduryje, už- 
verta ant grandinėlės, gulėjo auksinė širdelė. Mane išpylė 


58 


karštis. Ar draugai dovanoja vienas kitam tokias dovanas? 
Ne, niekada. Kas gi jam darosi, kad staiga ėmė rodyti tokį 
palankumą? Tuo metu, kai turėjome likti draugai... Nega- 
lėjau pratarti nė žodžio, tik greitai pabučiavau jį į vieną ir 
kitą skruostą ir, atsistojusi prie veidrodžio, ėmiau segtis 
grandinėlę. 

Kalidas tuoj pat priėjo man iš nugaros. 

— Ne, aš užsisegsiu pati, - tariau. 

Jo žvilgsnis atidžiai sekė mane veidrodyje. Netikėtai jo 
akyse pastebėjau karštligišką žvilgesį. Kalidas, matyt, iš- 
protėjo. Tiesiog nebegalėjau daugiau pakęsti to nuolatinio 
jausmų pakilimo ir nuoslūgio. Dar šį vakarą išaiškinsiu jam, 
kad pagaliau baigtų šį vaikišką kvailiojimą. Juk jis jau seniai 
pakankamai subrendęs, kad galėtų priimti sprendimą. 

— Kalidai, ji nuostabiai graži, bet dabar eime vakariė- 
niauti. 

— Taip, žinoma, Verena, eime. 

Tai nuskambėjo tarsi savaime suprantamas dalykas, lyg 
Kalidas nebūtų galvojęs apie nieką kita. Tik ta jo šypse- 
na... Reikšmingai besišypsančios akys ir lūpos išdavė, kas 
netrukus įvyks. Nieko nelaukdamas, Kalidas tvirtai apka- 
bino mane. Iš nuostabos mano širdis ėmė daužytis, tarsi 
veržtųsi lauk. Kalidas netrukus pakštelėjo man į plaukus ir 
paleido mane. Jaučiausi be galo sutrikusi. 

Liftu besileidžiant žemyn, mano širdis vis dar plakė lyg 
pašėlusi. Atsivėrus durims, mus pasitiko salės darbuotojas. 

Mes buvome pirmieji į restoraną įžengę ir paskutinieji iš 
jo išėję svečiai - tiek daug turėjome vienas kitam pasakyti. 
Na, gerai, po visko turiu pripažinti, kad vargu ar sulaukiau 
nors vieno aiškaus atsakymo į savo klausimus. Alacho pa- 
dedamas, Kalidas mielai palikdavo šį bei tą nežinomybė- 

je. Vis dėlto visą vakarą prakalbėjome, sutelkę dėmesį ir 
išgyvendami jaudulį, nė nepastebėjome, kaip greitai lekia 
laikas. Juo labiau nematėme, kas dedasi šalia mūsų. 

Kalidui retkarčiais ėmus pasakoti apie savo namus, 
nieko labiau netroškau, tik kad jis mane visiems laikams 
pasiimtų kartu į Dubajų. Aišku, ten nuostabu. Nieko dau- 
giau, tik smėlis, vanduo, platybės ir paslaptingi veidai. 
Tačiau apie savo ateitį Kalidas kalbėjo taip miglotai, kad 
nė nedrįsau išsakyti savo noro. Galų gale jis pasakė, kad 
galbūt, baigęs studijas, kaip atominės fizikos specialistas 
gaus darbo Prancūzijoje. Taigi mes būtume arčiau vienas 
kito. Man užėmė kvapą. Nuotaika darėsi vis jausminges- 
nė, tačiau iš Kalido akių buvo matyti, kad jį kažkas slegia. 
Jo akys nespinduliavo ilgesiu ir džiaugsmu, jos buvo ap- 
niukusios. 

- Kodėl ne Dubajuje? - tiesiai paklausiau jo. 

- Oi, Verena, nemanau, kad tau patiktų gyventi dyku- 
moje. Be to, Dubajuje man nėra jokių karjeros galimybių - 
bent jau atominės fizikos srityje. 

— Tai kodėl tai studijavai? Maniau, nori padėti savo ša- 
liai vystytis modernia kryptimi? 

- Jeigu Alachas panorės, ras mums vietą, nesvarbu, ko- 
kioje pasaulio dalyje. Tačiau dar toli iki tos dienos. 

Taip, taip, jeigu Alachas panorės, dažnai atsakydavo 
jis. Taigi ir dabar nežinojau nieko daugiau nei anksčiau. 
Pokalbis vis slydo man iš rankų. Kodėl Kalidas nuspren- 
dė studijuoti atominę fiziką, taip ir nepaaiškėjo. Be to, liko 
neįminta mįslė, kodėl jis nenori grįžti į Dubajų - juk taip 
ilgisi dykumos. Kažkas čia ne taip. 

Po gerų trijų valandų atėjo akimirka, kurios laukiau su 
nerimu. Aplinkui vaikštinėję padavėjai išnyko. 


„Vėl ilgai nematysi Kalido, - nusmelkė mane mintis. 
Širdis apsunko, vos galėjau įkvėpti. Tarsi tai pajutęs, Kali- 
das paėmė mano ranką ir tvirtai suspaudė. 

— Kad tu žinotum, Verena, kaip seniai ilgiuosi tavęs... 

- Bet, Kalidai, ar gali būti? Kodėl nieko apie tai neži- 
nau? — paklausiau visiškai suglumusi. 

Ant jo kaktos suspindo prakaito lašeliai. Kalidas atrodė 
neįprastai nusivylęs. Jis žiūrėjo į mane, negalėdamas pra- 
tarti nė žodžio. 

Galiausiai buvo išjungta pusė grilio salės šviestuvų. Tai 
ženklas, kad turime dingti. 

Sutrikę pakilome nuo stalo ir nusileidome į fojė. 

— Ar mes dar pasimatysime? - liūdnai paklausiau, kai 
laukėme taksi, turėjusio parvežti mane namo. 

- Rytoj jau turiu skristi į Dubajų. Žinai, Verena, manęs 
laukia šeima. 

— A, suprantu. 

Taigi mes išsiskirsime vėl be konkrečių ateities planų. 

Privažiavus taksi, Kalidas atidarė galines dureles ir tarė: 

- Lipk. 

Tikriausiai pažiūrėjau į jį gerokai sumišusi. 

— Na, lipk, - šyptelėjo jis, - negi manai, kad leisiu tau 
vienai važiuoti namo? 

Giliai atsidususi, įlipau. 

Kai taksi pajudėjo, Kalidas tvirtai apglėbė mano ranką. 

— Noriu būti su tavimi ligi paskutinės akimirkos, - ta- 
rė jis. 

Mano širdis tik dar labiau apsunko. Prislėgta žiūrėjau į 
pro šalį skriejančius žiburius, trokšdama, kad ta akimirka 
niekada neateitų. 

— Verena, kitą kartą norėčiau pamatyti tavo mamą, ge- 
rai? — netikėtai išgirdau jo balsą. 

Žiūrėjau į jį spindinčiomis akimis, iš nuostabos praver- 
ta burna. 

— Gerai, Kalidai. O kada aš susipažinsiu su tavo mama? 

Akimirką jam užėmė žadą. Tada jis pratrūko juoktis. 

— Gerai, pakalbėsiu su ja... 

Tik kas čia juokinga? 

Taksi sustojus, Kalidas paprašė vairuotoją kiek palūkėti. 
Prie namo durų jis apkabino mane paskutinį kartą. 

- Širdele, viskas bus gerai, pasikliauk manimi. Pažiūrėk 
į mane, aš myliu tave. 

Jis palytėjo auksinę širdelę, kurią buvau pasikabinusi ant 
kaklo, ir akimirką užsimerkė. Tada abiem rankomis apglė- 
bė mano veidą ir švelniai lūpomis prisilietė prie manųjų. 

Kitą dieną atsitokėjau. Kalidui išvažiavus, jausmai įsi- 
liepsnojo iš naujo. Žinojau, kad ilgiuosi vyro, su kuriuo ne- 
galiu būti. Bent jau ne čia ir dabar. Būk kantri, pasikliauk 
manimi, maldavo Kalidas. Tačiau kaip ilgai galėsiu suval- 
dyti savo ilgesį? 

Kaip ištversiu visišką nežinią? Pagalvojau, kad pamir- 
šome pasikalbėti apie tai. Pažiūrėjusi į veidrodį, suėmiau 
auksinę širdelę, lyg ketindama nuplėšti ją nuo kaklo, ir su- 
dejavau. Kodėl aš elgiuosi lyg apakinta? Kaip aš vėl galėjau 
leistis taip nunešama jausmų? Aš tikra kvailė. Viskas paki- 
bo ore - tokia buvo Alacho valia. 

Keletą savaičių ir mėnesių mane kankino nuolatinės abejo- 
nės. Net ir ilgesio kupini laiškai, atskriejantys iš Dubajaus 

ar Arizonos, negalėjo manęs nuraminti. Vis tiek tai buvo 
tik žodžiai, jokio konkretumo. Laikas nepastebimai bėgo 
pro šalį. Galų gale ėmiau nekęsti savo atvaizdo veidrody- 
je. Labiausiai man buvo gaila Marko. Apsilankius Kalidui, 
daugiau negalėjau būti kartu su Marku. Kuo toliau, tuo la- 
biau stiprėjo noras viską, iš tiesų viską mesti. 

Nutariau Kalidui pranešti galutinį savo sprendimą. Pa- 
aiškinau, kad tai paskutiniai jam parašyti mano žodžiai. Jis 
jau esąs pakankamai suaugęs, kad galėtų apsispręsti. Išdės- 
čiau, kur galės mane rasti, jeigu norės vesti. Iki tol, kol jis 
baigs studijas, aš būsianti Kretoje ir lauksianti jo. 

Kai apsisprendžiau, įvykiai ėmė klostytis labai greitai. 
Mama turėjo pažadėti, kad neišduos Kalidui mano adreso. 
Man jau pakako žodžių, dabar norėjau sulaukti veiksmų. 
Vis dėlto buvau pasiekusi tokį amžių, kai negalėjau gy- 
venti, misdama vien oru ir tuščiais pažadais. Skelbimas su 
kelionių vadovės darbo pasiūlymu Kretoje man tiko - jau 
buvau sukaupusi patirties gyvendama Graikijoje. 


Plati Chanijos įlanka, esanti salos vakaruose, tapo mano 
naujaisiais namais. Vos atvykusi, pasinėriau į darbus. 

Kelionių agentūra Kydonia Travel, organizuojanti kelio- 
nes iš Europos, negalėjo manimi atsidžiaugti. Iš nevilties 
įgavau gerą formą. Pradėdavau vesti ekskursijas šeštą ryto, 
o darbą baigdavau tik po vidurnakčio, kai naujos atvyku- 
siųjų grupės iš oro uosto būdavo išvežiojamos po vieš- 
bučius. Dirbau pašėlusiai sunkiai, bet man buvo įdomu. 
Būtent to man ir reikėjo, kad susigrąžinčiau protą. Per tą 
laiką patyriau daug naujo. Sutikau ir kitų vyrų. 

Man teko garbė kiekvieną ketvirtadienį su maždaug 
penkiasdešimčia NATO karininkų pereiti garsųjį Sama- 

rijos tarpeklį. Juokai juokais: ne visada buvo paprasta 
išlaikyti atstumą tarp savęs ir tos pašėlusios, padykusios 
gaujos. Vis dėlto šie kareiviai turėjo vieną pranašumą: nė 
sykio nepasitaikė, kad būtų reikėję kurį nors iš vyrų dėl 
silpnos širdies ar nutrintų pėdų pasiųsti ant mulo atgalios. 
Septyniolika kilometrų įveikdavome beveik per tris valan- 
das. Mano kolegos su turistais čia dažnai užtrukdavo iki 
penkių valandų. Todėl šie kareiviai, dislokuoti Kretoje dėl 
to, kad atliktų raketų paleidimo bandymus, vis dėlto man 
buvo mielesni. 

Spalio pabaigoje turizmo sezonas baigėsi. 

Nusiminusi susikroviau į lagaminą drabužius ir kitą 
mantą ir visiems laikams išvykau iš Kretos. Chanijos oro 
uoste visų žvilgsniai krypo į mane. Buvau apsiavusi juo- 
dais, aukštais Kretos stiliaus auliniais batais, pasiūtais ma- 
no kojai, vilkėjau tamsiomis plačiomis kelnėmis, o mano 
kaktą juosė tipiška juoda vąšeliu nerta juosta. Buvo sunku 
atsispirti salos, kurioje kadaise Aleksis Zorba šoko sirtakį, 
traukai. 

- Jassu kritikopoula. Grįžti pačiu laiku, - Ciuricho oro uos- 
te nusijuokė mano sesuo Dagmara. - Mama jau džiaugiasi, 
kad padėsi jai įrengti naują butą. 

Na, tai tikriausiai buvo pasisveikinimas. Dar nespėjus 
išsikrauti lagaminų, šeima netruko užimti mane. 

Automobilyje netverdama džiaugsmu ant manęs už- 
šoko Dagės Maltos bolonė Topolina. Nuo galinės sėdynės 
stačiai peršokusi per mano galvą, atsidūrė ant kelių ir lyg 
pašėlusi tampė už kaktos juostos. ĖEmėme skardžiai kvatoti, 

o Topoliną, regis, tai tik dar labiau paskatino šėlti. Galiau- 
siai mes visos trys virtome vienu tumulu. Aš vėl namie. 

- Sakyk, mama, - vieną dieną, kai kabinome paveikslus, 
paklausiau jos, - ar Kalidas kokiu nors būdu atsiliepė? 

— Žinoma. - Ilgai pagalvojusi pridūrė: - Atrodo, pasku- 
tinį sykį jis skambino rugpjūtį. 

— Tikrai? 

Mama gana abejingai kalbėjo šia tema, rodės, kad tai 
kelia jai nuobodulį. Tačiau pažinojau ją gana gerai: nujau- 
čiau, kad širdyje ji džiūgauja. Arabijoje motinos gerbiamos 
ir vertinamos be galo be krašto. Nors mes ir negyvenome 
ten, tačiau mama kiekvieną kartą iš naujo patirdavo Kali- 
do dėmesį. Telefonu, suprantama. Beje, ji manė, kad mudu 
su Kalidu iš tiesų galime būti draugai. Bepigu jai kalbėti, ji 
ne mano kailyje. 

— Ir ko jis norėjo? — tokiu pačiu abejingu tonu paklau- 
siau mamos. 

— Na, jis norėjo sužinoti, ar mums gerai sekasi, taip 
pat - kada tu vėl grįši namo. 

— Ką jam atsakei? 

- Pasakiau, kad gerai to nežinau, kad tu tikrai pati at- 
siliepsi. 

— Ir tai viskas? 

— Na, taip. 

— O kaip dėl gyvenamosios vietos pakeitimo? Ar jis apie 
tai ką nors žino? 

- Ne. 

Mano galvoje tuoj pat ėmė suktis mintys. Taigi Kalidas 
nieko nežino apie mūsų naująjį būstą. Jeigu tik panorėtu- 
me, galėtume ištrinti visus pėdsakus. Visiems laikams pa- 
sprukčiau nuo Kalido, na, nebent jis kreiptųsi į FTB. 

— Mama, prašau, įdėmiai paklausyk... 

— Oi, tik nereikia vėl... - atsiduso ji. 

Taip mes ėmėme ir pranykome. Tai atsitiko 1985 metų 
spalio 31 dieną. 


Visa tai ištverti man padėjo tik pasitenkinimas, kad Kalidą 
apims beviltiškas pyktis, kai jis pastebės, kas nutiko. Net 
pasirūpinau voku su pašto lipduku „Adresatas išvykęs“ - 
toks beribis buvo sudužusios vilties sukeltas skausmas. 
Kalidas nuvylė mane. Skaudžiai nuvylė. Tačiau iš esmės 
nieko kito tikėtis ir nebuvo galima. Matyt, jo meilė nebu- 
vo pakankamai stipri. Taigi dabar tiesiog turėjau galutinai 
padėti tašką, kitaip daugiau niekada gyvenime negalėsiu 
būti laiminga. 

Sąžinė pradėjo graužti daug vėliau. Tai, ko išvengti bu- 
vo neįmanoma, atsitiko kitais metais ir gerokai užtruko. 
Ėmiau vis girdėti balsus: „Telefono numeris išjungtas“, re- 
gėti pašto lipdukus „Adresatas išvykęs“. Pradėjau sau siau- 
bingai priekaištauti, šie priekaištai persekiodavo mane ir 
miegančią. Tačiau neprasitariau apie savo širdgėlą. Žino- 
jau, kad niekam negaliu pasiskųsti. Niekas nepatvirtintų, 
kad pasielgiau teisingai. Tai, ką padariau prispirta bėdos, 
tą niekšybę ėmiau suvokti tik palengva. 

O Alache, man neliko nieko kito, tik viltis, jog Kalidas 
iškentė skausmą, kad jam viskas gerai. 

Po kurio laiko lioviausi kaltinusi save. 

Po trejų metų, per 1988 metų Kalėdas, mano draugė Liza 
išgyveno skausmingas skyrybas. 


Norėdama pamiršti savo sielvartą, ji sumanė kur nors 
išvykti - kartu su manim. Lizai šovė į galvą paika mintis - 
visą savaitę praleisti Austrijos grožio centre ir „pasitaisyti 
sveikatą. 

— Bet, Liza, kam taip kvailai švaistyti savo pinigus, gro- 
žis daugiau priklauso nuo vidinės būsenos. Skrendame kur 
nors, kur malonu, ošia jūra ir šviečia saulė, gerai? 

Per savaitę įkalbėjau savo draugę. Priešais mus išaugo 
kalnai kelionių prospektų. Vieningai sutarėme, kad kelio- 
nė turi būti išskirtinė. Galiausiai pasirinkome Sardinijos 
Smaragdinę pakrantę. Be abejonės, būtų įdomu stebėti, 
kaip pavasarį Porto Cervo uoste iki spindesio blizginamos 
pirmosios jachtos. Apimtos euforijos, mudvi nuskubėjome 
į artimiausią kelionių biurą. Ten kelionių agentas lyg tarp 
kitko prasitarė, kad negali mums nutylėti pačios karščiau- 
sios naujienos, vardu „Jungtiniai Arabų Emyratai. 

Tai atsitiko 1989 metų kovo pradžioje. 

Iš karto supratau, kad turiu įtikinti Lizą skristi į Dubajų. 
Ne dėl Kalido, ne, su juo nieku gyvu nenorėjau susitikti. 
Mat troškau išvysti dykumą - vietą, iš kurios atskriedavo 
tie ilgesingi laiškai. 

Vėliau klausiau savęs, koks velnias apsėdo mane ir pata- 
rė vykti būtent ten, kur mano gyvenimas galutinai iškrypo 
iš vėžių. 


1989 m. Jebel Ali 


p: šešių valandų skrydžio Balair oro linijų lėktuvu su- 
skambo piloto balsas: 

— Ponios ir ponai, pradedame leistis į Šardžą. Prašom 
prisisegti saugos diržus ir atlošti sėdynių atlošus į vertika- 
lią padėtį. Keleiviai, skrendantys į Malę, pasilieka lėktuve. 
Dėkui. 

Devintajame dešimtmetyje, kai Dubajuje ir Abu Dabyje 
turizmas dar nebuvo suklestėjęs, Šardža buvo pirmasis iš 
septynių turizmui atsivėrusių Emyratų. Tuo metu tiesio- 
ginių skrydžių iš Ciuricho į Dubajų dar nebuvo. Šią šalį 
buvo galima pasiekti per aštuonias valandas skrendant per 
Saudo Arabiją arba užsakomuoju Maldyvų oro linijų reisu. 
Tačiau Šardžos emyras buvo griežtai uždraudęs alkoholio 
vartojimą ir šis draudimas neatšauktas iki šiol. Todėl turis- 
tų srautas vėl sumažėjo, ir dabar Dubajus yra pats populia- 
riausias Emyratas. 

Žvilgtelėjau pro langą į nakties tamsą. Mano nuostabai, 
po mumis tviskėjo įspūdinga žiburių jūra. 

— Liza, netrukus nusileisime Šardžoje, - susijaudinusi 
šūktelėjau. - Pažiūrėk į dykumą, apačioje viskas tviska nuo 
žiburių. 

Draugės tai nedomino. 

Kuo labiau artėjome prie žemės, tuo smarkiau ėmė plak- 
ti mano širdis. Lėktuvui ėmus bildėti, mano širdį suvirpino 
džiaugsmas, sumišęs su įvairiausiais prisiminimais. Neži- 
nojau, kas manęs laukia ten, apačioje. 

„Nagi, Verena! Kas tau darosi?“ - klausiau savęs, kai po 
mumis pranyko žiburiai ir mes bet kurią akimirką galėjo- 
me nusileisti ant pakilimo ir nusileidimo tako. 

Vos prieš kelias savaites nė nemaniau, kad norėsiu pa- 
matyti Kalidą. Prisipažinsiu, mintis, kad be jo žinios įkėliau 
koją jo žemėn, šiek tiek slėgė. Kuo labiau artinosi kelionės 
diena, tuo sunkiau jaučiausi. Suskaičiavau, kad jau buvo 
praėję pusketvirtų metų nuo tada, kai aš pradingau. Vien 
tik mintis, jog Dubajaus gatvėse galiu susitikti Kalidą, tie- 
siog kėlė man paniką. 

Norėdama išvengti galimų nemalonumų, pasiėmiau 
atvirlaiškį ir brūkštelėjau kelis dalykiškus žodžius. 


Labas, Kalidai, tikiuosi, tau sekasi gerai. Artimiausiu 
metu kartu su savo drauge atostogausiu Dubajuje (Je- 
bel Ali viešbutyje). Jeigu dabar nesi JAV, būtų malonu 
išgirsti tave. Linkėjimai, Verena. 


Didelis ir sunkus keleivinis lėktuvas ramiai riedėjo oro 
uosto pastato pusėn. Nustebusi žiūrėjau į įspūdingą isla- 
miško stiliaus statinį, labiau panašų į mečetę nei į termi- 
nalą. Ši vieta, galingų apvalių kupolų kontūrai man kažin 
kodėl atrodė pažįstami. Lyg jau būčiau čia buvusi. Visai 

netikėtai karštai panorau vėl pamatyti Kalidą. Sulig kie- 
kvienu metru vis labiau artėjant prie terminalo, mane ėmė 
kamuoti vis didesnis, begalinis ilgesys. Visos pastangos jį 
įveikti buvo bergždžios. Tikriausiai jis buvo stipresnis už 
mane. Tai svaigino, tačiau kėlė ir baimę. O kas, jeigu mano 
noras neišsipildys? Gali būti, kad Kalido pyktis ir nuos- 
kauda tokie dideli, jog jam į mane nusispjaut. O gal jis iš 
Dubajaus išvykęs? Pajutusi dūrį į širdį, ėmiau melstis, kad 
taip nebūtų. 


Lipdamos iš lėktuvo, pastebėjome, kad visi kiti, išskyrus 
dar tris keleivius, skrenda toliau į Maldyvus. „Na, gerai“, - 
pamaniau. Apskritoje atvykimo salėje viešpatavo neįprasta 
ramybė. Tylą drumstė tik kelių nuostabiai puošnių fonta- 
nų čiurlenimas. Rimto veido vyras, apsirengęs tradiciniu 
baltu apdaru, parodė mums kelią prie pasų kontrolės. 

— Ar matei - šeichas, - šnibžtelėjo Liza. 

Turėjau tvardytis. Pirmasis susitikimas su balta kandora 
vilkinčiu arabu atrodė neįprastas ir tuo pačiu metu džiu- 
gino širdį. Po visu pagrindiniu kupolu iš šonų vinguriavo 
galerija, viduryje į viršų stiebėsi didžiulė meniška, subtiliai 
sumeistrauta kolona. Aplinkos puošnumas ir žavesys ste- 
bino. 

Vos žengėme pirmą žingsnį laukan, mums kone užėmė 
kvapą - tokia neįprastai didelė, beveik apčiuopiama buvo 
oro drėgmė. 

— Kaip aš visa tai ištversiu, - atsiduso Liza. 

Netrukus jau sėdėjome maloniai kondicionuojamame 
nedideliame autobuse, vežančiame mus per spindintį Du- 
bajaus didmiestį. Vaizdas buvo įspūdingas — apšviesti sti- 
kliniai rūmai, mečetės, prekybos centrai ir picerijos. Visur 

virė gyvenimas - ir tai trečią valandą ryto. „Man rodos, aš 
pakvaišiu“, - pamaniau. Be mūsų prašmatnaus viešbučio, 
nesitikėjau išvysti nieko kito, tik smėliu apneštą miestą. 

Mano vaizduotė buvo apnikta beribės dykumos, abajo- 
mis dėvinčių moterų ir griežtų vyrų vaizdinių. Vėliau ne- 
galėjau suprasti, kodėl atvykau čia, taip vaizduodamasi šį 
kraštą. Mintyse iškildavo švintant šurmuliuojantys rytie- 
tiški turgūs, kuriuose prekeiviai derasi dėl kilimų ir aukso. 
Tačiau, didelei mano nuostabai, viskas atrodė kitaip. 

Autobusui tyliai riedant svarsčiau, kodėl Kalidas man 
niekada apie tai nepasakojo. Nepasakojo apie Dubajaus 
įlanką, dvylikos kilometrų ilgio limaną, apsuptą dango- 
raižių ir prabangių parduotuvių, apie didžiausią aukso 
prekyvietę Vidurio Rytuose, neužsiminė apie greitkeliais 
skuodžiančius naujutėlaičius mersedesus. 

Suglumau pagalvojusi, kad Kalidas galėjo nutylėti ša- 
lies turtingumą vien dėl to, kad pats yra kilęs iš kuklios 
šeimos. 

Nusprendžiau pakviesti jį mūsų viešbutyje pietų, jeigu, 
gavęs mano atvirlaiškį, jis iš tiesų atsilieps. 

Keturių juostų gerai apšviestas greitkelis vedė tiesiai 
per dykynę. Kelio kairėje - tik neaprėpiama dykuma, de- 
šinėje - kilometrų ilgumo smėlio paplūdimiai. Retsykiais 
lyg iš niekur kelkraštyje išdygdavo didžiuliai vaiduokliškai 
apšviesti emyrų portretai. Vienam kitam nuo tokių vaizdų 
galėjo pasidaryti ir silpna. Laimė, kartais mus aplenkdavo 
arba iš priekio atvažiuodavo koks nors greitas mersede- 
sas, taigi nesijautėme visiškai vieni šioje Dievo apleistoje 
vietovėje. 

— Dabar važiuojame palei Jebel Ali laisvosios prekybos 
zoną, —- pranešė vairuotojas. 

Netrukus jis mostelėjo į kelis tolumoje žaižaruojančius 
žiburius. Jie šokčiojo ties horizontu, vos įžiūrimi tvankia- 
me, sunkiame ore. 

— Tai - Jebel Ali viešbutis. 

— O, koks gražus, - gėrėjausi aš. 

Juo labiau mes artinomės, tuo aiškiau matėme mūsų 
viešbutį, iškylantį viduryje dykumos iš smėlio lyg spindin- 
čią lobių skrynią iš Tūkstančio ir vienos nakties. Virš jo 
kybojo ant nugaros pasviręs sidabriškai žvilgantis mėnu- 
lio pjautuvas. Susijaudinusi iš nuostabos žiūrėjau į tolumą. 
Privažiavęs artimiausią žiedinę sankryžą, vairuotojas iš- 
suko iš magistralės, vedančios į Abu Dabį, ir pasuko pa- 
krantės pusėn. Lobių skrynia pranyko lyg miražas. Ėmiau 
nekantrauti ir neapšviestoje šalutinėje gatvėje mėginau su- 
sigaudyti, kur esame. Tačiau jau ties kitu kelio posūkiu at- 
sidūrėme prie įvažiavimo į viešbutį. Riedėjome vingiuota 
gatve, vedančia tiesiai per puošnų parką, apsodintą egzo- 
tiškais medžiais ir rožiniais bugenvilijų krūmais. Netrukus 
priešais iškilo didingas Jebel Ali viešbutis. 

Už stiklinių durų jau stovėjo durininkas, pasiruošęs 
padėti mums sunešti bagažą. Ir visa tai - ketvirtą valandą 
ryto; tai nustebino net Lizą. Ryškiai apšviestoje marmuro 
salėje žėrėjo didžiulės kolonos. Keli lėktuvų pilotai ir paly- 
dovai smalsiai mus nužiūrėjo. 

Jie stovėjo fojė viduryje prie serviravimo vežimėlio, gė- 
rė kavą ir valgė sumuštinius. Iš už registratūros stalo į mus 
žvelgė keli dideli aliejiniais dažais tapyti šio Emyrato val- 
dovo portretai. | 

Užpildžiusios registracijos lapą, jau norėjome pasukti 
prie lifto, tačiau nuo registratūros pasigirdo balsas: 

- Atleiskite, panele Šmit, jums atėjo pranešimas. 

Negalėdama patikėti, paėmiau voką ir, virpančiais pirš- 
tais atplėšusi jį, radau faksą. Lizai smalsiai palinkus virš 
popieriaus lapo, aš tuksinčia širdimi garsiai perskaičiau. 


Labas, Verena! 

Sveika atvykusi į Jungtinius Arabų Emyratus. Man 
bus džiugu vėl pamatyti tave. Paskambinsiu tau šian- 
dien, vėliau. 

Mėgaukis šia diena. 

Kalidas 


Rodės, lyg būtų sujudę sukrutę pasaulio jūros ir žvaigždy- 
nai. Mane apėmė dar niekada nepatirtas džiaugsmas. 

— Negali būti, — tik šyptelėjau. 

Nedrįsau rodyti daugiau jausmų, tačiau širdyje aš šo- 
kinėjau iš džiaugsmo. Su Kalido žodžiais į mane įsiliejo 
kažkas didžiulio ir begalinio ir tas kažkas nūnai iš manęs 
spinduliavo. Lyg pro tolimą rūką išgirdau Lizos repliką: 

— Bet prašau, Verena, tik kad jis nesilankytų čia kasdien. 

Supratau jos užuominą: draugė nori ramybės. 

— Nesirūpink, — atsakiau. - Al Vaha yra per daug toli 
nuo čia. 

Lagaminai jau seniai buvo išpakuoti, mūsų drabužiai — 
tvarkingai sukabinti spintoje, o aš gulėjau negalėdama 
užmigti. Iš jaudulio vis varčiausi ir varčiausi lovoje. Neži- 
nojau, ko tikėtis iš susitikimo su Kalidu. 

Po dviejų valandų nuėjau pusryčiauti. Liza tuo metu 
dar miegojo. Gėriau kavą ir nervingai rūkiau, niekaip ne- 
galėjau nuryti nė vieno kąsnelio. Negalėjau prisiminti, ar 
man kada nors iki šiol buvo dingęs apetitas, juo labiau kad 
mėgstu pavalgyti ir esu beviltiška malonumų gerbėja. 

Aišku, šiam pomėgiui įtakos turėjo ir Henrikas, mano 
pirmoji meilė. Kai buvau septyniolikos ir mokiausi vitri- 
nų dekoravimo, jis reguliariai vesdavosi mane pavalgyti. 
Legendinis Ciuricho restoranas Kronenhalle, elegantiška- 
sis Nova Park arba Piccoli Academia - tai tik kelios vie- 
tos, kur mudu pietaudavom. Pabaigusi mokslus, planavau 
vykti į kelių mėnesių trukmės kalbos kursus Anglijoje. 
Jeigu būčiau nenusileidusi Henrikui, man nebūtų tekę pa- 
tirti daug širdgėlos. (Tuo metu Kalidas dar nebūtų mokę- 
sis Anglijoje.) 

Tačiau Henrikas sužlugdė mano planus ir įkalbėjo pa- 
keliauti po pasaulį, ko aš iš esmės visai nenorėjau. Be to, 
dar nebuvau subrendusi tokiems artimiems santykiams. 

— Bet mes juk norime susituokti, Verena. Dabar negali 
manęs palikti. Kelionėje anglų kalbą ir taip išmoksi. 

Henrikas buvo fantastas, svajoklis. Man dar nespėjus 
atsitokėti, priešais jau stovėjo naujutėlis namelis ant ratų, 
ir kelionė prasidėjo. 

Kelionės žavesį patyriau tik Marakeše. Mane visiš- 
kai užbūrė šio rytietiško miesto spalvų grožis ir jo kerai. 
Susižavėjusi, tačiau ir įbauginta vaikščiojau tarp gyvačių 
kerėtojų, fokusininkų ir vandens išnešiotojų. Alžyre teko 
nuosavu kailiu patirti, kaip pavojinga keliauti per šią ša- 
lį. Laimė, nesuvokiau, kokie lengvabūdžiai mes iš tikrųjų 
buvome. Aš ir taip vos nenumiriau iš baimės. Kad ir kaip 
ten būtų, ir kalnų kurorte Ain el Hadjidi, ant uolų spin- 
dinčioje Konstantino provincijoje, ir žavingoje Anaboje - 
visur atradome puikių viešbučių, kur mes galėdavome 
pasijausti saugūs. 

Kai atsidūrėme prie Irano sienos, jau buvo praėję še- 
ši mėnesiai, ir aš supratau, kad Henriką kamuoja sunkios 

problemos. Tikriausiai jį jau seniai buvo apėmusi depre- 
sija. Henrikas neturėjo gyvenimo tikslų, ir aš staiga suvo- 
kiau, kad jis nuo kažko bėga ir bėga kartu su manim. 

Šioje vietoje ir baigėsi mūsų kelionė po pasaulį, kartu ir 
mano pirmoji meilė. 


Apsimiegojusi Liza, išsigandusi ramybę sudrumstusio 
telefono skambučio, sumurmėjo po antklode kažką ne- 
suprantamo. „Tai tikriausiai Kalidas“ — pamaniau. Širdis 
ėmė daužytis, lyg būčiau įsimylėjusi. Nesitikėjau, kad vis- 
kas klostysis taip greitai. Giliai įkvėpusi, pergalėjau save ir 
galų gale atsiliepiau: 

- Yes, hello? 

— Verena, - sutrikęs nusijuokė Kalidas, - tai tu? 

- Taip, tai aš, — atsakiau, vildamasi, kad jis negirdi ma- 
no širdies plakimo. - Pasakyk, ar iš viso šią naktį miego- 
jai, - sumišusi pajuokavau. 

Toks įžūlumas iš pradžių jam užgniaužė žadą, bet ne- 
trukus jis pratrūko juoktis. Kaip gerai. Paskui nuodugniai 
išklausinėjo apie mano mamos ir seserų sveikatą, mūsų 
kelionę ir taip toliau. Tada lyg tarp kitko tarė: 

— Jeigu nori, Verena, galime susitikti šįvakar. Taip jau 
išėjo, kad turiu svarbių reikalų Dubajuje. Būtų galima su- 
derinti ir viena, ir kita. 

Šįvakar? Mane ištiko smūgis. Taigi jis negali laukti. 
Mintys ėmė pašėlusiai suktis ratu. Nejau Kalidas atleido 
man? Gal jis pasijuto be galo laimingas, sulaukęs iš ma- 
nęs gyvybės ženklo? O gal jis tik ruošiasi man atkeršyti? 
Atkeršyti už tai, ką sau leido daryti ši netikinti moteris? 
Kai apie tai pagalvojau, iš baimės pašiurpo oda. Vis dėlto 
įsitikinusi, kad viešbutyje nieko negali nutikti, nusirami- 

nau. Pajausčiau, jeigu Kalidas apie tai galvotų. Tokiu atveju 
galėčiau tuoj pat jį palikti. 

— Taip, žinoma, Kalidai, džiaugiuosi, kad tave pama- 
tysiu. 

Liza jau buvo atsikėlusi, taigi pagaliau galėjau atskleisti 
užuolaidas. 

— Pažiūrėk, koks nuostabus parkas ir kokios prabangios 
jachtos švysčioja iš už medžių. 

Aukštų pinijų, palmių ir platanų viršūnės stiebėsi į vir- 
šų. Buvo karšta. Po mūsų balkonu povas išskleidė uodegą, 
toliau girdėjosi sumišę gyvūnų garsai, lyg fazanų klykavi- 
mai ir kupranugarių šnarpštimas. Net Liza susižavėjo šiuo 
spektakliu. Taip, pagaliau jos nuotaika pagerėjo. 

- Ar nori pasivaikščioti? 

— Žinoma, - atsakė ji. 

— Tik pažiūrėk, kas atsitiko mūsų veidrodžiui. 

Oro drėgmė buvo tokia didelė, kad veidrodis tuojau ap- 
rasojo, o mūsų plaukai nenusakomai susiraitė. 


Nuo jūros pusės Jebel Ali viešbutis priminė sakalą, išskleis- 
tais sparnais pavydžiai saugantį savo laimikį, - puošnų, so- 
driai žalią palmių sodą. Mums traukiant per begalinę oazę, 
iš paslėptų garso kolonėlių sklido tyli muzika. 

Vos už kelių žingsnių stovėjo šiuolaikiškas sporto cen- 
tras - Joumana klubas. Nuo žuvų restorano atsivėrė kvapą 
gniaužiantis vaizdas į jachtų prieplauką ir turkio žalumo 
jūrą. Azijietiškos kilmės vyrai iki spindesio šveitė ir blizgi- 
no sniego baltumo jachtas, paruoštas bet kada išvykti. Už 
klubo driekėsi didžiulis egzotiškas miškas su arklidėmis ir 
kupranugariais. Iš Lizos veido buvo matyti, kad ji jau se- 
niai pamiršo Šveicariją ir savo bėdas. 

Patenkintos išsitraukėme iš krepšio savo knygas. Švel- 
nus brizas judino palmių šakas, pro jas prasiskverbdavo 
šilti saulės spinduliai. 

Jeigu moterys myli per karštai - taip vadinosi Lizos kny- 
ga. Aš tuo metu įnikau į naujausią bestselerį Tik su dukra. 
Skaitydamos vis dairėmės, kas vyksta Palmito sode. Buvo 
daug laisvų vietų, rodės, kad viešbutyje užimta ne daugiau 
kaip pusė kambarių. Man tai visai patiko. Nereikėjo grum- 
tis dėl vietos pavėsyje, beveik viskas priklausė tik mums 
vienoms. Ko daugiau ir norėti! 

Netikėtai per garsiakalbį išgirdau savo pavardę. Kas gi 
tai gali būti, juk niekas čia mūsų nepažįsta? O dangau, tai 
tikriausiai Kalidas. Taigi jau prasideda. 

Dar kartą per garsiakalbį nuaidėjo pranešimas: „Ponia 
Verena Šmit, prašome kreiptis į telefono operatorių.“ 

— Na, ko dar galvoji, eik, - nusijuokė Liza, pastebėjusi 
mano sumišimą. 

Pasiunčiau ją po paraliais. 

— Klausau? 

- Labas, Verena, tik norėjau sužinoti, ar jums gerai 
sekasi. 

Jo balsas skambėjo santūriai. Mano širdis ėmė daužytis. 

— Žinoma, Kalidai, čia, Jebel Ali viešbutyje, nuostabu. 

- Džiugu tai girdėti. Tačiau saugokite save ir nesileiski- 
te varginamos vietinių vyrų, - nuskambėjo griežtai. - Pasi- 
matysime šiandien aštuntą valandą vakaro, gerai? 

Štai taip. 

Kalido susirūpinimas mane nustebino. Priešingai nei 
kai kuriose kitose šalyse, šio viešbučio tarnautojai buvo 
nepaprastai padorūs ir kultūringi. Be to, sode ir prie basei- 
no nesimatė jokių vietinių gyventojų. 


77 


Vėlyvą popietę valgėme šviežią menkę su citrina ir 
karštu sviestu. Mudvi žiūrėjome į jachtų prieplauką, o aš 
ruošiau draugę šios dienos susitikimui su Kalidu. 

— Į sveikatą, Liza, pasimėgauk tauriaisiais lašais, jie 
šiandien —- paskutiniai. Ne, aš kalbu rimtai, Kalidas - tvir- 
tai tikintis musulmonas. Kiek žinau, jis nei rūko, nei geria 
alkoholį. Kadangi mes esame arabų žemėje, norėčiau pa- 
rodyti jam pagarbą. Paklausyk, Liza, tik šįvakar, gerai? 

— Na, jeigu jau būtinai reikia. Tačiau tik šiandien, sa- 
kau tau. 

Po kelių valandų mudvi, nekantriai lūkuriuodamos, sė- 
dėjome fojė netoli įėjimo, kad galėčiau iš karto pamatyti 
Kalidą. „Ką man sakyti, kai susitiksime“, - laužiau galvą 
visą dieną. 

Nors viešbutyje beveik nebuvo poilsiautojų, ši vieta nu- 
sileidus saulei netikėtai pagyvėjo. Nustebusios stebėjome, 
kaip iš naujutėlių mersedesų, kadilakų ir limuzinų lipa šei- 
chai. Apsivilkę baltut baltutėliais apdarais, apsijuosę galvas 
skaromis su juodu lanku, jie atrodė labai paslaptingi. Lėtai 
marmuro grindimis brūkšėdami sandalais, pranykdavo 
konferencijų centre arba bare. Vienas jų koketiškai atmetė 
savo galvos apdangalą atgal, lyg tai būtų puošnūs moteriški 
plaukai. Nesiliovėme stebėtis. Pamažu ėmiau galvoti, kad 
Kalidui nebus lengva pasirodyti čia su savo turbūt vargingų 
automobiliu - jeigu jis apskritai turi nuosavą automobilį. 

Beveik tuo pat metu pamatėme didelį juodą sportinį 
automobilį - tokį patį, kaip iš Ratuoto riterio serialo. Prie- 
šingai nei kiti automobiliai, šis, gana temperamentingai 
pričiuožęs, sustojo taip staigiai, kad net sucypė ratai. Duri- 
ninkas tuojau pat nuskubėjo prie amerikietiško sportinio 
automobilio, kurio net ratlankiai buvo juodi. 

Ne, ne šeichas išlipo iš automobilio, o vyras, apsiren- 
gęs pagal užsakymą pasiūtu kostiumu. Padavęs durininkui 
raktelius, jis apsisuko. Mane kone ištiko smūgis. 

— Tvirtai laikykis, Liza, tas vyras - mano Kalidas! 

Vos ištarusi šiuos žodžius, sustingau vietoje, negalėda- 
ma atsistebėti. 

Kalidas, išdidus ir pasitikintis savimi, žengė į viešbutį, 
o mano keliai kaip reikiant virpėjo. „Kaip jis pasikeitė“, — 
tvykstelėjo mintis. Sutrikusi. nudelbiau akis, stengdamasi 
suvaldyti jausmus. Kai galiausiai Kalidas sustojo priešais 
mane, pakėliau akis ir iš širdies nusijuokiau. Kalido akys 
spindėjo taip, kad buvo aiškiai matyti, jog jis džiaugiasi. 
Akimirką stovėjome netekę žado, ir nė vienas negalėjome 
pasakyti ko nors protingo. 

Vos nepamiršau pristatyti Lizos. Sumišusi apsisukau ir 
supažindinau juos. Liza tuoj pat ėmė rodyti savo moterišką 
žavesį. Dievulėliau, nejau nežino, kur ji? Regis, ji iš tiesų 
nežino, kad islamo krašte nedera koketuoti. O juk po pietų 
supažindinau ją su svarbiausiomis taisyklėmis, 

— Kaip manote, gal neužsibūkime čia, o eikime išgerti į 
barą, - sumišusią tylą nutraukė Liza. 

- Taip, žinoma, - atsakė Kalidas, nenuleisdamas nuo 
manęs žvilgsnio. 

Jaučiau, kaip jo akių spindesys grasina iš naujo uždeg- 
ti mano jausmus. Kai ėjome vienas šalia kito, mano širdis 
daužėsi lyg pašėlusi. 

Tuo metu nė nenumaniau, kokia paslaptis slegia Kalidą, 
kokius planus jis sieja su manimi ir kokį beprotišką žingsnį 
bus pasirengęs žengti vėliau, po septynių mėnesių, aukštu- 
tinio Nilo slėnyje. 

Kai pagaliau susėdome greta, nedrąsiai susižvelgėme. Tai 
truko tik mirksnį, tačiau mūsų žvilgsnių kalba bylojo išti- 
sus tomus. 

— Ko norėtumėte išgerti? - padavėjui priėjus prie stalo, 
galų gale paklausė Kalidas. 

— Man - apelsinų sulčių, - tariau, žvilgsniu paraginda- 
ma Lizą. 

— Man irgi, - nenoriai atsakė ši. 

— Gerai, dvi stiklines apelsinų sulčių, o man - „Atsuktuvą“. 

Lizos akys išsiplėtė iš nuostabos. 

— Verena, aš turbūt blogai nugirdau. 

Ji ėmė kratytis iš juoko ir pasišaukė padavėją atgal. 

— Atleiskite, pone, norėtume pakeisti užsakymą. 

Iš pradžių Kalidas dėjosi nekaltas, tačiau netrukus ir jis ne- 
beišturėjo ir ėmė juoktis kartu su mumis. Taip, staigmena jam 
pavyko. Pamažu pati sau ėmiau atrodyti kvailoka. Tikriausiai 
šis bei tas jo šalyje pasikeitė. Vos galėjau atpažinti Kalidą. 

— Tai tu geri alkoholį, ir dar namuose, Arabijoje? 

— Na, taip, o kodėl gi ne? 

Nutilau. Liza pasimėgaudama, su visomis smulkmeno- 
mis pasakojo, kaip buvau patarusi jai elgtis šį vakarą. Sulig 
kiekvienu žodžiu Kalido akys vis labiau spindėjo, lyg ši is- 
torija stipriai jaudintų jį. Pasijutusi nemaloniai, susigėdusi 
nusukau žvilgsnį. 

Netikėtai Kalidas uždėjo ranką man ant peties ir nusi- 
juokė: 

— Iš tiesų, Verena, you are so sweet!“ 


* Tu tokia miela. 

Nuo baro taburečių mūsų staliuko pusėn nuolat atklys- 
davo smalsūs žvilgsniai - daugiausia vietinių baltomis kan- 
doromis vilkinčių vyrų. Mudvi su Liza tikrai išsiskyrėme iš 
gana vyresnės europietiškos publikos. Savo vaizduotėje aš 
niekada neieškodavau žodžio kišenėje, tačiau Kalido aki- 
vaizdoje jaučiausi tiesiog netekusi žado. Jis, regis, taip pat 
jautėsi ne kitaip, ir tai nelengvino padėties. Turbūt mudu 
buvome per daug įsiaudrinę. 

— Kodėl nedėvi baltos kandoros? - paklausiau jo. - Visi 
kiti juk jas nešioja? 

— Jaučiuosi geriau, mūvėdamas kelnes. Na, kartais, tam 
tikromis progomis, apsivelku ir kandorą. 

Jaučiau, kad galiu imti paistyti niekus, jeigu nesusi- 
kaupsiu. 

— Papasakok, ką veiki Dubajuje. 

— Na, aš labai dažnai čia atvažiuoju. Vienas iš mano 
biurų yra Pasaulio prekybos centre. Tvarkydamas reikalus, 
dažnai važinėju iš Al Vahos į Dubajų. 

— O, iš tikrųjų. 

Jo žodžiai sužadino mano smalsumą, todėl ėmiau ka- 
mantinėti toliau: 

- O kokius reikalus tu tvarkai - jeigu galiu to paklausti? 

— Ak, Verena, - nusijuokė jis. - Žinai, aš labai daug kuo 
užsiimu. Turiu didelę laivininkystės bendrovę, plukdan- 
čią krovinius iš Tolimųjų Rytų į Rašido uostą. Be to, esu 
paskirtas skrydžių bendrovės vyriausiuoju vadybininku. 
Dar, beje, deramasi, ar artimiausiu metu imsiu importuo- 
ti iš Sudano lenktyninius kupranugarius. Ar nori sužinoti 
daugiau, ar pirmam sykiui pakaks? 

Jo akys švietė iš pasididžiavimo. 

Man trūko žodžių. Kalidas kalbėjo taip, lyg būtų įta- 
kingas Dubajaus verslininkas. Vos begalėjau atpažinti savo 
Kalidą. 

— Na, grįžęs iš JAV, per pastaruosius trejus metus tu ti- 
krai daug pasiekei. Tačiau atskleisk paslaptį, kodėl septy- 
nerius metus studijavai atominę fiziką. Manau, tikrai ne 
tam, kad per visą žemyną transportuotum kupranugarius 
ir kitas prekes. 

- Žinai, Verena, tai gana sudėtinga paaiškinti, - nervin- 
gai atsikosėjo jis. - Kol kas dar nėra jokių galimybių pa- 
naudoti studijuojant įgytas žinias. Dėl to turėčiau gyventi 
svetimoje šalyje, bet nenoriu to. 

Išsitraukęs iš švarko kišenėlės pranešimų gaviklį, Kali- 
das išjungė garso signalą. 

— Mano gyvenimas čia, Arabijoje. Atleiskite, aš trum- 
pam išeisiu, turiu kai kam atskambinti. 

- Tavo Kalidas išties simpatiškas ir atrodo tiesiog pri- 
trenkiamai, - žavėjosi juo Liza. 

— Taip, taip ir yra, - paskendusi mintyse, pritariau jai. 

Mane slėgė tai, kad, Kalidui kalbant apie asmeninius 
dalykus, jo balse pasigirsdavo ryžtas, jis iškart surimtėda- 
vo. Negalėjau pasakyti kodėl, tačiau tai atrodė keista. Nu- 
sprendžiau nevarginti jo tokiais klausimais — tikriausiai, 
arabų požiūriu, buvau pernelyg tiesmuka. 

Mudvi su Liza nutarėme, kai grįš Kalidas, pereiti į Ibn 
Majed restoraną. 

Kai netrukus Kalidas grįžo į barą, jis metė tokį griežtą 
žvilgsnį į baro svečius, kad niekas nedrįso nė slapčiomis 
dirstelėti į mus. 

— Kalidai, būtų malonu kartu pavakarieniauti, ką galvo- 
ji apie tai? O gal turi kitų planų? 

— Tiesą sakant, aš nealkanas. Tačiau jūs vis tiek galite 
pavalgyti, aš palaikysiu jums draugiją. 

Liza suglumusi žvilgtelėjo į mane. 

— Ką jis turėjo galvoje sakydamas „jūs galite“, — paklau- 
sė ji, kai ėjome per viešbučio laukiamąjį. 

— Ak, pamiršk tai, Liza, dabar mes Arabijoje, čia kitaip 
kalbama. 

— Vis dėlto jis septynerius metus gyveno Vakaruose... — 
stebėjosi ji. 

Priešais driekėsi viliojančiai atrodantis valgių stalas, 
nukrautas azijietiškais ir Vidurio Rytų gardžiais valgiais. 
Nenorėdama ilgiau laukti, Liza iš karto nuskubėjo prie 
jų. Kai tik mudu pasilikome vieni, Kalido žvilgsnis staiga 
apsiblausė. Stengiausi nuslėpti susijaudinimą ir įkalbinė- 
kiaurai veriančiu žvilgsniu, rodės, visai neklausydamas, 
ką šneku. Nors ir ką kalbėjau, Kalidas tylėjo, o jo akys 
juokėsi, lyg norėdamos pasakyti: „Nešnekėk tokių nesą- 
monių - geriau pasakyk, ką padarei.“ Pasijutusi labai ne- 
jaukiai, nusukau akis į šalį ir nutilau. Žinojau, kad teks 
viską papasakoti. Kai mūsų žvilgsniai vėl susitiko, Kalido 
akyse įžvelgiau įtampą. 

— Kalidai, - vėl prakalbau, - dar nesakiau tau, kaip ap- 
sidžiaugiau gavusi tavo sveikinimo faksą. 

Jis delsė, žiūrėdamas į mane. 

- Žinau, žinau, turiu tau kai ką paaiškinti, — tariau. 

Pažvelgiau Lizos pusėn pagalbos prašančiu žvilgsniu. 

— Paklausyk, Kalidai, dabar netinkamas laikas kalbėtis 
apie tai. Pakalbėsim vėliau. 

Lyg niekur nieko jis netrukus pasiteiravo mano draugės: 

— Na, Liza, kaip tau patinka Jebel Ali viešbutyje? 

— Iki šiol - viskas nuostabu. Sakyk, ar tie vyrai, apsiren- 
gę baltais apdarais, yra šeichai? 

— Ne, ne, čia visi dėvi baltas kandoras, - Kalidas vos 
įstengė sutramdyti juoką. 

— A, aišku. Tačiau juk tiesa, kad čia tiek šeichų ir prin- 
cesių, kiek smėlio grūdelių prie jūros? 

— Na, taip. 

— Kaip juos galima atpažinti? - neatlyžo Liza. 

Po stalu primyniau jai koją. Regis, pamažu Kalidas ima 
nervintis. Jam ramybės nedavė visai kiti rūpesčiai. Be to, 
jis tikrai nepratęs būti kamantinėjamas moterų. Tylomis 
nuėjau prie šaltų užkandžių stalo. 

Dėdama į lėkštę maistą, ėmiau karštligiškai svarstyti, 
kaip galėčiau viena pasikalbėti su Kalidu. Jeigu Liza pati 
nesusipras, vėliau turėsiu paprašyti jos išeiti. „Štai tau ir 
ramybė“, - pamaniau. Galų gale juk Kalidas beveik septy- 
nerius metus privertė mane laukti — be sužadėtuvių ir be 
jokių pažadų. Net nepasipiršo. Jeigu nenoriu, tikrai nepri- 
valau teisintis. 

Kai vėl atsisėdau prie stalo, Kalidas kaip tik kažko ieš- 
kojo švarko kišenėje. Nustebusi pamačiau, kaip jis išspau- 
dė iš pakuotės kapsulę ir skubiai nurijo ją. 

— Nežiūrėk taip kreivai į mane, Verena. Tai tik vaistai 
nuo peršalimo. 

— "Tu peršalęs? Iš pažiūros visai nepanašu. Atrodai pui- 
kiai. Beje, per šiuos kelerius metus labai pagražėjai. 

Kaip pirštu į akį. Kalido veido bruožai vėl atsipalaidavo, 
nors įtampa iš jo veido nedingo. 

— Maniau, kad dykumoje niekas neserga sloga. 

— Dar ir kaip. Nuo tada, kai ėmė plaukti naftos do- 
leriai, mūsų šalyje atsirado malonus šalutinis reiški- 

nys - kondicionieriai, tačiau jie vis dėlto netinka mūsų 
prigimčiai. Ir viešbučiuose, ir Pasaulio prekybos centre, 
ir Deiros prekybos centre - visur per daug vėsinama. Tie 
prietaisai veikia net žiemą. Įsivaizduok: negirdėdamas 
namuose įprasto kondicionieriaus dūzgimo, net nega- 
liu užmigti, nors nuo šalčio kartais turiu užsitraukti virš 
galvos antklodę. 

Liza ir aš leipome juokais. Kalidas turbūt to ir siekė. Vė- 
liau pasiūliau eiti į klubą. Vyliausi, kad ten pagaliau galėsiu 
netrukdoma pasikalbėti su Kalidu. 

— Aišku, mielai norėčiau eiti kartu su jumis, tačiau da- 
bar jau vėlu, o manęs dar laukia tolimas kelias. 

Mane apėmė panika. Negi tai viskas? 

— Tu iš tikrųjų ketini grįžti į Al Vahą? 

— Taip, žinoma. 

— Tai per daug pavojinga, gali užmigti prie vairo. Kiek 
laiko reikia iki ten važiuoti? 

— Nesijaudink dėl to, - nusijuokė Kalidas. - Esu įpratęs 
važiuoti šiuo keliu. 

— Na, gerai. Tačiau vis dėlto kaip toli yra Al Vaha? - dar 
kartą paklausiau. 

— O kaip manai? 

— Neturiu supratimo, ar toli, ar labai toli, kiek valandų 
reikia važiuoti. 

— Na, nuo Jebel Ali viešbučio bus trys valandos kelio. 

Kai nuėjome į fojė, Kalidas paprašė atvairuoti jo auto- 
mobilį. Negalėjau patikėti, kad jis rimtai ketina išvažiuoti, 
mums nepakalbėjus apie svarbiausius dalykus. Tačiau kuo 
labiau artinosi išsiskyrimas, tuo labiau suvokiau, kad taip 
ir yra. Jis net neužsiminė, ar dar kartą pasimatysime - gal- 
būt tik mes dviese. 

„Po galais, - netikėtai pamaniau. - Jis kiek įmanyda- 
mas siekia išmėginti mane. Negi kitaip būtų iš karto čia 
atvažiavęs?“ 

Kai jo automobilis buvo atvairuotas, Kalidas atsisvei- 
kino paspausdamas ranką: iš pradžių Lizai, paskui man. 
Man iš nusivylimo neįstengiant nė žodžio pratarti, Kalidas 
suturėjo mano delną ir apglėbė jį abiem rankom. 

- Jeigu norėtum, Verena, galėtume artimiausiu metu 
keturiese nuvažiuoti į Dubajų pavalgyti. Kaip manai? 

Ėmiau gaudyti kvapą. 

— Na, galbūt, - tyčiomis delsiau aš. - Tai puiki mintis. 

— Gerai, - patenkintas nusišypsojo jis. - Paskambinsiu. 
O kol kas rūpinkitės savimi. 

Kalidui išvažiavus, jaučiau, kad mano jausmai jam įsi- 
liepsnoja iš naujo, bet nė už ką nebūčiau to prisipažinusi. 


Mataras 


Kita diena prasidėjo ramiai. Skaitydama Mahmoody kny- 
gą, vis žvilgtelėdavau į jūrą. Tyliai šyptelėjau pagalvojusi, 
kaip apsirikau vertindama Kalidą. Daugiau nebuvo jokių 
abejonių, jis - subrendęs, gerai atrodantis ir sėkmės lydi- 
mas vyras. Be to, aišku, kad jis daug pasiekęs profesinėje 
veikloje. Na, taip, viskas atrodo paprasta ir logiška. 

- Ponia Verena Šmit, - per palmių sodą nuskambėjo 
malonus moteriškas balsas, - ponia Verena Šmit... 

— Vėl prasideda, - šyptelėjo Liza. 

— Ne, tik nereikia, - sudejavau aš. 

Tada mudvi abi ėmėme kvatotis. Žinoma, slapčiomis aš 
džiaugiausi. 

— Labas, Verena, kaip sekasi tau ir tavo draugei? 

— Ačiū, gerai. O kaip tau? Kaip tavo peršalimas? 

— Ačiū, gerai. 

- Tačiau kaip dėl peršalimo. Ar šiandien jautiesi geriau? 

Kalido ceremoningas kalbėjimo būdas gali kai ką ir var- 
ginti. Niekada negali sulaukti tiesaus atsakymo. Tai, kad 
toks kalbėjimo būdas yra tik arabiškas mandagumas ir re- 
torika, sužinojau šiek tiek vėliau. 

— Nesirūpink, Verena, jaučiuosi gerai. 

Na štai, pagaliau. Tačiau vis dar gerai nežinojau, kaip 
jam klojasi. 

— Paklausyk, Verena, aš tik noriu tau pasakyti savo te- 
lefono numerį — kas žino, gal tau jo prireiks. Be to, turite 
žinoti, kad šios viešnagės metu jumis rūpinuosi. 

Kad ir ką Kalidas turėjo galvoje, aš, tai išgirdusi, netekau 
žado. Toks vertinimas ir visokeriopa globa man pasirodė 
nepaaiškinamai pažįstami, lyg jau kartą būčiau tai patyrusi. 

Vėl prisiminiau Angliją ir Faizalą. Ar jis tąkart manęs 
neglobojo, lyg būčiau kažkuo ypatinga? Toks rūpestis to- 
kiai moteriai kaip aš buvo nepaprastai malonus. 

— Verena, ar girdi mane? 

— Taip, žinoma. Labai dėkoju, Kalidai. 

— Neverta apie tai kalbėti, - nusijuokė jis. - Taigi tele- 
fono numeris Pasaulio prekybos centre yra... pranešimų 
gaviklio numeris... mano namų numeris... 

Namų? 

- Kalidai, kas bus, jeigu paskambinsiu tau į namus? Ar 
atsilieps tavo mama? Ir ką man pasakyti, kas aš? Ar ji aps- 
kritai žino apie mane? 

— Ne, Verena, aš turiu atskirą telefono numerį, - nusi- 
juokė jis. 

— Tikrai? O kas atsitiks, jeigu kas nors, išgirdęs skam- 
bant tavo telefoną, atsilieps? 

Kalidas vėl garsiai nusijuokė. Supratau, kad nėra pras- 
mės toliau klausinėti, vis tiek galų gale, sprogdama iš smal- 
sumo, žinosiu tiek pat, kiek ir iš pradžių. Tačiau viena buvo 
tikra: Kalidas negali atsiklausyti mano balso - tą dieną jis 
skambino dar du kartus. 

Palmėms ėmus mesti šešėlį ant pievelės, mes persikė- 
lėme aukščiau, prie baseino. Nušviesta paskutinių saulės 
spindulių, svajojau apie rytojaus vakarą senoje, storapilvė- 
je dhau - arabų mediniame laive. Paskambinęs paskutinį 
sykį, Kalidas su savo draugu Zajedu pakvietė mus vakarie- 
nės į arabų laivą. 


Dar tą patį vakarą, gerai nusiteikusios, mudvi su Liza nu- 
ėjome į klubą. 

Tarp viešbučio svečių, daugiausia lėktuvų įgulų narių, 
mano dėmesį patraukė balta kandora vilkintis arabas. Jis 
lyg plėšrus paukštis suko ratus apie staliukus, kol galiau- 
siai, ryžtingai priėjęs, prisėdo prie gretimo staliuko. 

Iš karto pajutau, kaip kažkas ėmė tvenktis ore. Nors 
klube buvo ganėtinai daug žmonių, laisvų vietų taip pat 
buvo pakankamai. 

Liza sukluso ir daug žadančiu balsu šnibžtelėjo man: 

— Ar pastebėjai šalia savęs tą gražuolį? 

- Taip, turiu galvoje, ne, nereikia taip tiesmukai, Liza... 

- Jis atrodo toks išdidus ir neprieinamas, - suktai šyp- 
telėjo draugė. 

- Tikrai? 

Pamaniau, jeigu ji toliau taip suokalbiškai kuždės, ne- 
trukus nepajėgsiu sutramdyti juoko. O tuo metu nuo arabo 

sklido intensyvus, gundantis kvapas. Jautėsi nepažįstamų 
eterinių aliejų dvelksmas, primenantis brangių smilkalų 
aromatą. Tiesiog pajutau, kaip mane užvaldo dykumos, 
skraisčių ir malonių kvapų galia. 

— Dinkime iš čia. Eime pašokti ar į tualetą, kitaip dau- 
giau neištversiu įtampos. 

- Gerai, eime pašokti, - pritarė Liza. 

Pirmą sykį dirstelėjusi į arabą, pamaniau, kad išvydau 
netyčia užklydusį Omarą Šarifą iš filmo Laurencija iš Ara- 
bijos. Ne, tas nepažįstamasis, apsivilkęs sniego baltumo 
kandora, atrodė dar gražesnis. Be jokių abejonių, jis tai 
žinojo. Jo laikysena, ypač pabrėžtinai abejingas žvilgsnis 
į tuštumą, tiesiog spinduliavo didybe. Tai, kaip jis įsipylė 
arbatos, tik pabrėžė jo išpuikimą. Manieringai priglausda- 
mas mėlyną puodelį prie lūpų, lėkštutę, kaip dera, laikė po 
juo. Gerai žinojau, kad tamsios vyriškio akys nusitaikiu- 
sios į mane. 

Kai vėliau, vėl atsisėdusios į savo vietas, stebėjome 
jauną Alitalia įgulą, sinchroniniu šokiu pritraukusią visų 
žvilgsnius, netikėtai krūptelėjau - taip arti manęs nuskam- 
bėjo vyriškas balsas. Apstulbusi atsigręžiau ir Žvilgtelėjau 
nepažįstamajam į veidą. 

— Where do you come from?* - nusišypsojo vyras ir vėl 
tuojau pasitraukė per sėdimą vietą nuo manęs. 

Koketiškai atmetęs atgal galvos apdangalą, sufrą, su- 
blykčiojo nepriekaištingais sniego baltumo dantimis. Aki- 
mirką jaučiausi netekusi žado, visiškai suglumusi, juolab 
kad tokia elgsena man priminė povą, išskleidusį savo mar- 
gas plunksnas. 


* Iš kur jūs atvykote? 

- Where do you come from? — pakartojo jis, bemaž su- 
trikęs dėl savo paties drąsos. 

- Išgąsdinai mane, - tariau. 

— Taip, žinoma. 

Negirdėtas neregėtas šaltakraujiškumas! O gal jis ne vi- 
sai teisingai suprato mano anglų kalbą? 

— Na, gerai, pasakysiu — mes iš Šveicarijos. O iš kur tu? 

Akimirką jis prasižiojo ir tiriamai žiūrėjo man į akis, 
kol tapo aišku, kad jo žvilgsnis reikalauja pagarbos. Ką aš 
padariau? Dėl Dievo meilės, nesuvokiau savo kaltės. Nu- 
taisiau nekaltą miną ir, užbėgdama už akių, tariau: 

— So you may come from Dubai“. 
pasakė: 

- I come from Abu Dhabi.** 

— O, tai toloka nuo čia, ar ne? 

Jo tamsios akys vėl skvarbiai įsmigo į mane. Rodės, lyg 
svarstytų, galvotų, prieš atsakydamas. 

— Na, - lėtai tarė jis, - kupranugariu kelionė užsitęstų 
visą dieną. | 

Ir skardžiai nusikvatojo. 

Vadinasi, jis iš tiesų turi humoro jausmą. Nieko nesa- 
kiusi, atsukau jam nugarą. Ką jis sau mano, kas jis toks? Ką 
tik mėgino sukelti pagarbą, o dabar šaiposi? Man dingtelė- 
jo, kad Kalidas kartais reaguoja taip pat. Gal mano žodžiai 
arabams skamba neįprastai? 

Pagaliau liovęsis kvatoti, vyras atsiprašė ir prisistatė 
vardu: 


* Tad jūs turbūt iš Dubajaus. 
** Aš iš Abu Dabio. 

— Aš —- Mataras. 

Tuo metu oriai mostelėjo sufrą į priekį ir bemaž gundo- 
mai prisidengė ja veidą. 

- Jis elgiasi lyg tikra haremo dama, - prisidengusi ran- 
ka, sušnibždėjo Liza. 

Stengiausi išlikti rimta. Jokiu būdu nenorėjau sunaikin- 
ti auros, gaubiančios šį svetimtautį. Staiga pakilęs jis tarė: 

— Einam, pašoksime. 

„Tikriausiai jis juokauja, - šmėstelėjo man. - Šokti, ap- 
sivilkus kandora ir apsiavus sandalais!“ Nespėjus paprieš- 
tarauti, Mataras paėmė man už rankos, o Liza padėjo jam, 
stumtelėdama mane. 

Baltam apdarui ėmus linguoti pagal Madonos You can 
dance ritmą, beveik nedrįsau pažvelgti į jį. Sprendžiant iš 
plojimų, klubo lankytojai buvo sužavėti drąsiuoju „šeichu“. 
Sulig kiekviena daina jie vis audringiau ėmė šokti aplink jį. 
O juk jis buvo gėręs tik arbatos. 

Nekaltai, lyg smalsumo genami vaikai Rytai ir Vakarai 
artėjo vienas prie kito. Taip man atrodė aną naktį. „O Ala- 
che, jeigu mane pamatytų Kalidas“, - staiga susirūpinau ir 
pasitraukiau prie savo staliuko. Netrukus ant stalo jau sto- 
vėjo arbatinukas su kvepiančia mėtų arbata. Aš klausiamai 
žvilgtelėjau į padavėją, o šis, nieko nesakęs, parodė į šokių 
aikštelėje šokantį Matarą. Tuojau pat, atsiskyręs nuo mi- 
nios, jis sugrįžo į savo vietą. 

Jam atsikvėpus, tariau: 

— Aš nemėgstu karštų gėrimų. 

Akimoju dingo jo akių spindesys, tačiau netrukus Ma- 
taras skambiai nusijuokė. Jis vis dar leipo juokais, o jo tam- 
sios, kone juodos akys lyg netyčia sužybčiojo. 

- Geriau gertum šią arbatą nei alkoholį. Ją gerti sveika, 
be to, geriau tavo odai. 

Mano gyvenime dar nebuvo nutikę, kad mane taip mo- 
kytų nepažįstamas žmogus. Stengiausi rasti tinkamų žodžių, 
tačiau nieko sumanaus nešovė į galvą. Aišku viena: šis ara- 
bas turbūt iš tikrųjų neįtikėtinai pasipūtęs ir iš tiesų kalba 
apie epidermį. Dykumos viduryje. Negalėjau nustoti stebė- 
jusis. Ėmiau gerti mėtų arbatą - tegu Mataras negalvoja, kad 
Vakarų žmonės pralinksmėja tik tada, kai geria alkoholį. 

Pagaliau pamaniau būsiant išmintinga pranešti jam apie 
Kalidą. Kuo anksčiau, tuo geriau. Tik nereikia čia, Duba- 
jųje, įsivelti į nemalonumus, Vos spėjau apie tai pagalvoti, 
Mataras tarė: 

— Beje, Al Aine turiu ūkį, mielai norėčiau jums jį parodyti. 

Tuoj pat sumojau, kad turiu iškart atmesti šį kvietimą, 
nors ir kaip viliojamai jis skamba. 

— Tai iš tiesų labai malonu, Matarai. Tačiau čia, Dubaju- 
je, mes esame vieno draugo, kurį pažįstu nuo studijų laikų, 
viešnios. 
noti, kas yra tas tariamas draugas. 

— "Tu nepažįsti jo, - tariau, - jis iš Al Vahos. 

Tuo metu iš šokių aikštelės grįžo Liza. Nieko nelaukda- 
mas, Mataras nepatikliu tonu užsipuolė ją: 

— Ar tai tiesa, Liza, ar jūs iš tiesų turite draugą, kuris jus 
globoja? 

— Taip, žinoma. Tai Kalidas. Jis labai geras draugas - ar 
ne, Verena? 

Liza tikriausiai jautė, kad Mataras domisi ir kreipia dė- 
mesį tik į mane. Provokuojamai nusišypsojusi, ji dar kartą 
pakartojo: 


92 


— Taip, mūsų draugas Kalidas išties labai mielas. 
Jau buvo vėlu. Pamaniau, jog bus geriau atsisveikinti 
dabar. 


Haremas 


Po pietų ėmiau sukti galvą, kuo apsivilkti vakare. Nebuvo 
paprasta atrodyti rimtai arabų šalyje ir vis dėlto būti pa- 
trauklia Kalidui. Juo labiau artinosi susitikimo valanda, 
tuo daugiau nervinausi. 

- Sakyk, Liza, kaip tau atrodo mano apranga vakarienei 
laive? 

— Su šiomis auksinio smėlio spalvos besiplaikstančio- 
mis kelnėmis atrodai pasakiškai. Tačiau paskubėk, po de- 
šimties minučių Kalidas su savo draugu bus čia. 

Kai netrukus nusileidome į fojė, prie viešbučio atriedėjo 
sniego baltumo ilgas limuzinas, užstojęs visą įėjimą. Nekan- 
traudamos stengėmės įžiūrėti, kas išlipa iš kadilako. Supra- 
tome, kad automobilis atvažiavo mūsų. Kalidas rodėsi man 
vis mįslingesnis. Netrukus iš limuzino išlipo ir jo draugas 
Zajedas, iš pirmo žvilgsnio gana netipiškas arabas: su vešlia 
barzda, plataus veido, kampuotos kaktos. Ir šiaip abu drau- 
gai atrodė skirtingi. Nervinausi, lyg prieš egzaminą. Kalidas 
turbūt jautėsi taip pat. Šiek tiek formaliai jis pristatė mane 
Zajedui, šis pasveikino mudvi mandagumo frazių srautu. 
Jo judesiai buvo nerangūs, žvilgsnis — neperprantamas. 
Nustebusi stengiausi atsakyti į mandagius žodžius, kaip čia 
dera. Jaučiau, kad Kalidas patenkintas manimi. 

Bevažiuojant per Jebel Ali parką, stebėjausi, kas sieja 
šiuos du vyrus. Zajedas atrodė flegmatiškesnis, o dėl savo 

barzdos priminė tikybos mokytoją. Už tamsių automobilio 
stiklų turbūt turėjau jaustis lyg šeicha, tačiau mane trikdė 
didžiulėje kabinoje įmontuota pakylanti kulkų neperšau- 
nama stiklinė pertvara, ji man priminė nemalonų barjerą. 

Nors ir koks geras buvo sumanymas, tačiau aš juk il- 
gametė draugė, o ne valstybinio vizito atvykęs asmuo (juk 
neturėjau jokio supratimo!) Tai, kad man teks dažnai susi- 
durti su tokiomis „pertvaromis“, paaiškėjo greitu laiku. 

Važiuodami Kalidas ir Zajedas vis kalbėjosi telefonu. 
Kai pagaliau privažiavome Pasaulio prekybos centrą, ap- 
sidžiaugiau išvydusi Dubajaus panoramą. Netrukus mes 
išlipsime ir Kalidas bus arti manęs. 

Sunkūs tradiciniai mediniai laivai, sustatyti krantinėje 
dviem trim eilėmis, atrodė lyg iš pasakos. Už jų stūksojo 
spindintys dangoraižiai ir prašmatnūs viešbučiai. Praeities 
reliktai ir naftos milijardų teikiama prabanga atrodė nepa- 
prastai kontrastingai. Stebėdamosi paėjėjome krantine iki 
mūsų laivo. Nuo įlankos miesto link dvelkė lengvas vėjelis. 
Arabų šeimos vaikštinėjo pirmyn atgal: priekyje ėjo balto- 
mis kandoromis apsivilkę vyrai, už jų, įsisupusios į visiškai 
juodus apdarus, pėdino moterys, vienos prisidengusios 
veidus, kitos — ne, o aplinkui siautėjo vaikai. Kalidas ir Za- 
jedas taip pat ėjo priekyje. 

Lipant girgždančiu laivo trapu, iš karto pasijutau lyg 
atsidūrusi Hormuzo sąsiauryje piratų laikais. Žvelgiant į 
įlanką buvo matyti, kaip nuostabiai čia persipina tradicijos 
su futuristiniais elementais. 

Ore tvyrojo tokia drėgmė, kad atsisėdus tai išsyk pa- 
sijuto. Mudvi su Liza akimirką persimetėme iškankintais 
žvilgsniais, tačiau galiausiai visa tai atpirko nuostabūs 
žuvies užkandžiai ir kvapą gniaužiantis vaizdas į įlanką. 

Netrukus sulaukėme kitos nemalonios staigmenos. Nieko 
neklausdamas, Kalidas užsakė litrą vandens. Mudviem su 
Liza pareiškus norą išgerti po taurę vyno, jis išsišiepęs vie- 
toj jo pasiūlė kupranugarių pieno. 

— Verena, juk mes arabų restorane. Manau, tau dar rei- 
kia šio to išmokti, - nusijuokė jis. 

Nepatikliai spoksojau į jį ir pastebėjau, kad net ir ne- 
rangusis Zajedas nesusilaikė neišsiviepęs. 

— Jūs šaipotės, tai negražu, - nusijuokė ir Liza. 

Galų gale gavome išgerti kolos. Bematant aprasojo ne 
tik butelis ir taurės, bet ir mūsų rankinės, o ypač plaukai. 
Dievaži, tikrai nebūčiau norėjusi pažvelgti į veidrodį. Pa- 
šiurpusi stebėjau, kaip ruda staltiesė sugeria apie plastikinį 
butelį susidariusį vandens klaną, ir karštai panorau sėdėti 
sausame, kondicionuojamame viešbutyje (kaip žema...). 

— Kalidai, - tariau, nekreipdama į tai dėmesio, - mintis 
atvažiuoti čia išties puiki. Žinai, man patinka tokie kontras- 
tai: ir svaiginantys stiklo rūmai, ir piratų laikai. Seni medi- 
niai arabų laivai, aplinkos prabanga ir ištaigingumas - visa 
tai tikrai leidžia pasijusti lyg Tūkstančio ir vienos nakties 
pasakoje. Girdėjau, kad už tų pastatų yra didžiausia aukso 
prekyvietė Vidurio Rytuose. 

Kalidas su panieka pažvelgė į įlankos vandenis. 

- Išauš diena, kai mes vėl atrasime dykumą, iš kur esa- 
me kilę, ir padarysime galą priklausomybei nuo Vakarų, — 
toks buvo jo komentaras. 

Zajedas, neatitraukdamas žvilgsnio nuo Kalido lūpų, 
kažką arabiškai sumurmėjo. Mudvi su Liza suglumusios su- 
sižvelgėme. Kalido balsas skambėjo rimtai, kone priešiškai. 

— Beje, daugiausia nusipelnė mūsų protėviai, - dar pri- 
dūrė jis. 

Ar tai tas Kalidas, kurį pažinojau? Iš kur staiga tokios 
pažiūros? Nejau jis pats nevažinėja amerikietišku automo- 
biliu, o ką jau kalbėti apie tai, kiek daug naudos jam davė 
studijos Jungtinėse Amerikos Valstijose? Nepagalvojo, kad 
tokie jo žodžiai gali mudvi įžeisti. Vis dėlto kažin kas sulai- 
kė mane, neleido išsakyti savo nuomonės. 

- Suprantu tavo jausmus, - galų gale tariau aš. - Ėmus 
trykšti naftos šaltiniams, tikriausiai viskas pernelyg greitai 
įsiveržė į šią šalį. Tačiau, regis, jūs išlaikėte savo tradicijas. 
Mano galva, tai nuostabu. Ar ne, Liza? 

Ragindama žvilgtelėjau į ją. Baiminausi, kad, kalbėda- 
ma apie dalykus, kuriuos tiek mažai išmanė, ji gali pakliūti 
į keblią padėtį. 

Kaip ir reikėjo tikėtis, vyrų veiduose nušvito iš širdies 
gelmių kylanti išdidi šypsena. 

- Jeigu jau prakalbome apie tradicijas, Kalidai, mielai 
norėčiau pamatyti tave apsivilkusį kandora. 

Norėjau greičiau baigti šį nemalonų žaidimą. Net jei aš 
visada maniausi turinti savo nuomonę asmenybė, vis dėlto 
priklausiau Vakarams. Tačiau tai nereiškia, kad privalau su 
viskuo sutikti. 

— Kas žino, pažiūrėsime, - nusijuokė Kalidas. 

Taigi vienas Dievas žino, ar aš jį kada nors pamatysiu 
apsivilkusį čionykščių gyventojų drabužiu. 

— Beje, kaip tau patinka mano haremo kelnės - apsivil- 
kau jomis specialiai dėl tavęs? 

Kalidas sutrikęs nusijuokė. Aišku, prie tokių klausimų 
jis nebuvo pratęs. 

— Na, man jos atrodo, tarkime, šiek tiek išėjusios iš mados. 

— Ką? Šiuo metu Paryžiuje tokios kelnės demonstruo- 
jamos ant kiekvieno podiumo. Toks drabužis turi kabėti 
kiekvienos moters spintoje. 

Kalidas ir Zajedas kreivai nusijuokė. 

Vakaras, su kuriuo siejau tiek daug vilčių, praėjo visiš- 
kai kitaip, nei norėjau. Dabar troškau tik viena: greičiau 
sugrįžti į mūsų prieglobstį - Jebel Ali. 

Po kurio laiko supratau, kad abu vyrai mieliau būtų ma- 
tę mane, apsivilkusią Chanel kostiumėliu. Galų gale juk jie 
veržiasi į Vakarus, o ne į senus beduinų laikus, net jeigu 
viskas atrodo taip prieštaringa. 

Kai vėliau keturiese įžengėme į Jebel Ali barą, keli lan- 
kytojai smalsiai sužiuro į mus. Pajutau dūrį, išvydusi pa- 
Žįstamas akis. 

— Tik pažiūrėk, Mataras taip pat čia, - balsiai tarė Liza. 

Kalidas, aišku, to nepraleido pro ausis. 

- Žinai, - skubiai tariau, — tai tas vyras iš Abu Dabio, 
apie kurį mes tau pasakojome per vakarienę. 

Laimė, prabėgomis buvau užsiminusi apie jį Kalidui. 
Nedrįsau nė pagalvoti, kas priešingu atveju būtų nutikę. 
Padėtis ir taip buvo gan nemaloni - Mataras elgėsi taip, lyg 
pažinotų mus, Dievas žino, kiek. 

Staiga visai nenorom, praėjus vos trims viešnagės arabų 
žemėje dienoms, pasijutau atsidūrusi lyg ant ašmenų, ski- 
riančių dvi kultūras. Aiškiai supratau, kad nuo šiol geriau 
vengti nepažįstamų viešbučio lankytojų. 


Nevilties naktis 
Nejau per naktį mūsų paplūdimyje beduinai bus įren- 
gę stovyklą? Pagautos smalsumo, atsargiai artėjome prie 


didžiulės rudos palapinės. Mūsų nuostabai, sutikome ne 
beduinus, o žmones, apsirengusius šviesiai mėlynais kom- 

binezonais, uoliai jungiančius elektros prietaisus ar ve- 
žančius rankiniais vežimėliais kilimus ir kušetes. Atrodo, 
ruošiamasi folkloro vakarui. Jokiu būdu nenorėjome pra- 
leisti jo. 

Visą dieną prie palapinės netilo šurmulys. Retkarčiais 
iš Dubajaus paskambindavęs Kalidas pasakė, kad rytoj, 
penktadienį, ir poryt jis negalės atvažiuoti. Matyt, dėl isla- 
miškojo savaitgalio. 

— Tada būtinai atvažiuok šiandien, Kalidai, - tariau aš, 
ir susižavėjusi papasakojau jam apie šįvakar paplūdimyje 
vyksiantį renginį. 

— Nežinau, esu gana pavargęs, pastarąsias dienas beveik 
nemiegojau. 

— O, taip, gerai suprantu tave, Kalidai. Dėl manęs va- 
žinėji tokius tolius. Atleisk, kad paprašiau vėl atvažiuoti. 
Mintimis būsiu su tavimi, gerai? 

Iš tiesų kone kiekvieną akimirką galvojau vien apie Ka- 
lidą. Nusivylusi vėl grįžau į paplūdimį. 

Saulė jau leidosi virš Arabijos įlankos. Palmių sodas iš- 
tuštėjo, stebuklui buvo pasiruošta. Uždegus nargiles, virš 
ugnies, ant iešmų, sukosi avys ir ožkos. Smėlis buvo išklo- 
tas kilimais. Ore tvyrojo svaigus smilkalų, rožių vandens ir 
muskuso kvapas. 

Palei sienas stovėjo išrikiuotos tamsiai raudonos žemos 
kušetės, ant jų prikrauta pagalvėlių. Virš žemų valgomųjų 
stalų kabojo nuostabaus grožio, subtiliai išgraviruotos ry- 
tietiškos žalvarinės lempos. Tiesiog pasakiška. 

— Man nepaprastai gaila, damos, - tarė pokylio vady- 
bininkas, paskutinį kartą tikrinantis viską, - tai uždaras 
renginys. Tačiau rytoj, penktadienį, Palmito sode vyks bar- 
bekiu vakaras. Aišku, netrūks ir arabiškų gardumynų. 


98 


Kokia menka paguoda. Nusivylusios nupėdinome per 
sodą į savo kambarį. Prausdamasi po dušu, išgirdau tele- 
fono skambutį. Girdėjau Lizą kalbančią telefonu, tačiau 
nesupratau nė žodžio. 

— Verena, tvirtai laikykis. Kalidas su Zajedu važiuoja 
čionai. 

— Negali būti! 

Iš džiaugsmo puoliau jai ant kaklo. „Kaip jis ilgisi ma- 
nęs; - nusmelkė mintis. Lygiai kaip ir Anglijoje, kai dėl 
manęs pėsčiomis įveikdavo ne vieną kilometrą, nes jį pri- 
ėmusi šeima gyveno kitame miesto gale. Dabar jau neabe- 
jojau: kad ir kas nutiks, kažkas sies mus visada. Ore ėmė 
švysčioti drabužiai ir plaukų šepečiai, net ir Liza užsikrėtė 
rytietiška karštlige: ėmė pozuoti priešais veidrodį ir gun- 
domai siūbuoti klubais pagal arabiškas melodijas, sklin- 
dančias iš televizoriaus. 

Stovėdama priešais Kalidą, netroškau nieko daugiau, 
tik pulti jam į glėbį. Jo akys išsyk suspindo, lyg jis būtų tai 
supratęs, lyg pats nieko karščiau negeistų. Tuomet pajutau, 
kad toji akimirka jau ne už kalnų. 

Keturiese patraukėme prie paplūdimio. Būtinai norė- 
jau, kad Kalidas pamatytų beduinų palapinę. Kas žino — 
gal nakties prieglobstyje jis išdrįs paimti man už rankos. 
Priėję palmių sodą pamatėme, kad visa teritorija aptverta 
tvora. Nuo palapinės sklido džiūgaujantys vyrų balsai ir 
arabų muzika. 

Deglų šviesoje ant kupranugarių artinosi trys arabai, ap- 
sivilkę sniego baltumo apdarais. Toks nepaprastai gražus ir 
nerealus, lyg miražas, reginys. Virš ugnies vis dar sukosi ke- 
pamos ožkos. Nuo jūros dvelkiantis švelnus vėjelis nešė per 
parką ožkienos ir įkaitusių riebalų kvapą. Kalidui nepaste- 

bimai man ant peties uždėjus ranką, liūdnai žvilgtelėjau į jį. 
Pasijutau kaip ant adatų. Kitą akimirką Kalidas tarė: 

— Eime pavalgyti. 

Tą vakarą Ibn Majed buvo „fondiu vakaras“. 

— Vaje, koks stiprus kvapas, - ėmė raukytis vyrai. 

Visų mūsų nuostabai, buvo siūloma visų rūšių fondiu - 
nuo burgundiškojo iki Valės sūrio. 

— Vis dėlto turėtumėte paskanauti, - pasiūlė Liza, - mes 
juk atviros ir valgome jūsų patiekalus. 

— Ne, ačiū, nenoriu turėti virškinimo problemų, - at- 
kirto Zajedas. 

— Na, gal ir paragaukime jų, - ryžtingai tarė Kalidas. 

Zajedas tik stebėdamasis papurtė galvą, lyg norėdamas 
pasakyti, jog jo draugas iš meilės neteko proto. Labiausiai 
norėjau čia pat prakeikti Zajedą - jaučiau, kad jis viską ap- 
sunkina. 

Tačiau Kalidas nekreipė į tai dėmesio. Visą vakarą jis 
atidžiai stebėjo kiekvieną mano judesį. Kai mūsų žvilgsniai 
susitikdavo, pajusdavau, kaip ima kaisti mano veidas. Kuo 
labiau jaučiausi sumišusi, tuo dažniau jis lyg nejučiom pa- 
glostydavo man ranką ar paliesdavo petį, ir kas kartą mane 
suimdavo jaudulys. 

Netikėtai pajutau neapsakomą norą sužinoti, kur ir kaip 
iš tiesų gyvena Kalidas. Nė nenumaniau, koks nerealus šis 
mano noras. 

— Kalidai, - pasiryžusi drąsiai tariau, - kada pagaliau 
supažindinsi mus su savo šeima? Taip norėčiau pamatyti, 
kaip tu gyveni. 

Zajedas prasižiojo ir kurį laiką negalėjo užčiaupti bur- 
nos. Sėdėjo prasižiojęs taip, kad Kalidas ėmė purtytis iš 
juoko, o netrukus abu vyrai pratrūko kvatotis. 

— Kas čia tokio juokingo? - paklausiau sutrikusi. 

— Oi, Verena, čia kaip Šveicarijoje to padaryti nepavyks. 
Negaliu tavęs taip paprastai pasikviesti į namus. 

— Kodėl gi ne? Juk mes jau dešimt metų pažįstami - ne- 
su jokia prašalaitė. 

— Vis tiek negaliu, Verena. 

- Kodėl tu tiesiog nepaklausi savo motinos? Ji tikrai 
neprieštarautų, jeigu norėtum pasikviesti į svečius seną 
mokslo draugę. 

Zajedas vėl ėmė raukytis. Kodėl jis, užuot pritaręs šiai 
idėjai, dedasi toks kvailas? 

- Pažiūrėsime, kaip Dievas duos, - galop tarė Kalidas. 

— Tai paklausi motinos? - neatlyžau aš. 

— Pažiūrėsime, - užsispyręs pakartojo Kalidas. 

Supratau tiek, kad turiu pasitenkinti šiuo atsakymu. 
Netrukus abu vyrai ėmė karštai kalbėtis. Tikriausiai tarėsi, 
kaip išmušti man iš galvos šį paiką norą. Mačiau Kalido 
akių spindesį vis labiau gęstant. 

Netrukus jis paragino vykti atgal. 

Mano širdis apmirė. „Kaip jis gali mane taip palik- 
ti, - nusivylusi pagalvojau. Štai ir vėl išvažiuoja mums 
vieniems nepakalbėjus, išvažiuoja nė neapkabinęs manęs, 
nors jau seniai aišku, kad abu kamuojamės iš ilgesio. Ar 
ne? Negi aš taip klystu? Nelauktai man į galvą šovė min- 
tis - galbūt Kalidas nori įskaudinti mane. Gal jis prisiekė 
atsilyginti man už tai, ką jam padariau? Nuo šios minties 
pasidarė negera. 

O iš tiesų aš neturėjau nė menkiausio supratimo, ką jau 
kelias dienas Kalidas išgyvena, kaip jis kovoja pats su savim. 
Todėl be galo nustebau, kai atsisveikindamas jis tarė: 

- Verena, paėjėkime šiek tiek pėsčiomis vieni, gerai? 

Kiek prisimenu, aš vos neišgriuvau. Zajedas, regis, buvo 
gerai tam paruoštas. Nesiraukydamas jis pasuko į aikštelę 
prie automobilio. 

Mudu tylomis patraukėme per atogrąžų parką. Buvo 
girdėti tik svirplių čirpimas ir mūsų žingsniai. Drėgnas 
nakties oras supo mus lyg skraistė. Staiga ėmiau taip ilgėtis 
Kalido prisilietimo, kad net apėmė nerimas. Jaučiau, lyg 
laimė ir nelaimė stovėtų greta - tokia nepaprasta įtampa 
tvyrojo ore. Kalidas paėmė mano ranką. Man užėmė kva- 
pą. Neįtikėtinai gera buvo justi stiprų rankos paspaudimą. 
Ėmė kone svaigti galva. Tačiau kuo toliau ėjome, tuo nepa- 
kenčiamesnė ir tragiškesnė darėsi tyla. Staiga sustojęs Ka- 
lidas kilstelėjo mano smakrą ir giliai, rimtai pažvelgė man 
į akis. Tada apglėbęs tvirtai priglaudė prie savęs. Mūsų 
lūpos susiliejo, pajutau, kaip persmelkė švelnus šiurpulys. 
„Kaip tikra meilė jį svaigina, - smilktelėjo. Kalidas ilgai 
laikė mane glėbyje stipriai apkabinęs, lyg mėgindamas ge- 
riau pajausti, būti arčiau. Šią akimirką galėjo ateiti pasaulio 
pabaiga, manęs tai nebūtų sujaudinę. Suėmęs abiem ran- 
komis mano veidą, ilgai ir ryžtingai žvelgė man į akis. Mė- 
nesienoje mačiau, kaip žėravo jo sudrėkusios akys. Pajutau 
dūrį į širdį. Man pasidarė baisu. 

— Verena, - tyliai, primygtinai prabilo jis, - be galo myliu 
tave. Visada atmink, kad mylėsiu tave ligi mirties. Tačiau... 

— Ne, - užmerkusi akis, nutraukiau jį, - nesakyk to, ne- 
noriu girdėti. Myliu tave. 

Nejaučiau nieko kito, tik skausmą. 

— Ne, pažvelk į mane, prašau, Verena! 

Kalidas papurtė mane už peties. Žiūrėjo tiesiai nevilties 
kupinu žvilgsniu, įsiutęs ir ryžtingas, - tai buvo žvilgsnis ara- 
bo, pasirengusio kovoti su manimi, mirtimi ir demonais. 

Atsakiau jam tokiu pačiu šėtonišku žvilgsniu. 

— Jeigu taip stipriai myli, tai kodėl manęs čia ir dabar 
nevedi, Kalidai? 

- Verena, mes niekada negalėsime susituokti. Tu tiek 
mažai žinai apie mano gyvenimą, turėsiu tau kai ką paaiš- 
kinti. 

Ką jis čia kalba? Kuo toliau, tuo gražiau. 

Žengtelėjau žingsnį atgal, tačiau Kalidas, tvirtai laiky- 
damas už riešų, nepaleido manęs. 

— Paklausyk, mes surasime išeitį - kaip Dievas mato ir 
kaip mane gyvą matai. O, tik kodėl tu tada dingai... 

Pajutau, kaip karštos ašaros susitvenkė akyse. 

— Pažiūrėk į mane pagaliau, - kalbėjo jis. - Turi žinoti, 
kaip siaubingai tada jaučiausi. Maniau, kad myli mane taip 
pat, kaip ir aš tave myliu. Tada lioveisi atsakinėti į mano 
laiškus, o galiausiai tau ir prisiskambinti pasidarė nebej- 
manoma. Ar nemanai, kad turėtum bent jau pasistengti 
visa tai paaiškinti? 

Perbraukiau rankove savo skruostą. . 

— Vis tiek viskas beprasmiška ir per vėlu. 

Kalidas pasipiktinęs sugriebė man už peties. 

- Kodėl taip galvoji? Kodėl nepasitiki manim? Sakiau 
tau, kad surasiu išeitį. 

Kaip mielai būčiau patikėjusi juo ir pasakiusi, kad ma- 
no jausmai jam yra stipresni už viską pasaulyje. Užuot pa- 
aiškinusi, sklidina kartėlio tariau: 

— Tu pakvaišai. 

Įskaudintas Kalidas įsmeigė į mane akis. Buvo nepa- 
prastai nusivylęs ir jautėsi užgautas. 

Jau pamaniau, kad ims verkti, tačiau jis nepravirko. Jo 
akys sužaibavo iš pykčio. Norėdamas kažką pasakyti, jis 

prasižiojo, bet persigalvojo. Kiek padelsęs, galiausiai ledi- 
niu balsu tarė: 

— Geriau būtum neparašiusi, kad atvažiavai į Dubajų. 

Palikęs mane, Kalidas pasuko automobilių aikštelės 
link. 
žingsnio tolstantį tamsoje. 

— Kalidai! — staiga iš visų jėgų surikau. - Aš ne tai no- 
rėjau pasakyti! 

Jokio atsako. Mirtina tyla. Širdis plyšo iš skausmo. 

Eidama per fojė, jutau, kad bet kurią akimirką mano 
kojos gali imti pintis. Kupina nevilties nusileidau į klubą. 
Žinojau, kad Liza ten. Turėjau pasikalbėti su ja, kitaip, ma- 
niau, išprotėsiu. Tačiau, savo apmaudui, pamačiau, kaip 
man moja baltą kandorą dėvinti būtybė. Šalia Lizos sėdėjo 
Mataras. Norėjau tuoj pat apsisukti ir išeiti, tačiau draugė 
jau pastebėjo ir susijaudinusi pamojo man. Matyt, tik ir 
telaukė išgirsti iš manęs įdomių naujienų. 

— Ak, nėra apie ką ir kalbėti, - pasakiau jai. - Mes tik 
šiek tiek artimiau pasikalbėjome. 

— Ar tu tikra, kad nieko daugiau? - nustebo draugė. — 
Atrodai nuvargusi. 

- Na, gerai. Vėliau ramiai tau viską papasakosiu. Žinai, 
nenoriu, kad mūsų kaimynas ką nors nugirstų. Kodėl jis 
čia ateina kasdien? Jis mus tiesiog persekioja. 

— Turbūt galima ir taip sakyti, - linksmai išsišiepė Liza. 

Nebūtinai turėjau čia sėdėti, tačiau supratau, kad tokio- 
mis aplinkybėmis man geriau nepasilikti kambaryje vie- 
nai - tikriausiai imčiau raudoti. 

— Kaip sekasi tavo draugui Kalidui? - paklausė Mataras, 
Lizai pranykus tarp šokančiųjų. 

— Galėtum kitą kartą jo pats to paklausti, - atkirtau ne- 
žiūrėdama jam į akis. 

— Verena, tau tereikia tik pasakyti, jei nepageidauji kal- 
bėtis, - tarė Mataras, jau kildamas iš vietos. 

- Atleisk, nenorom išsprūdo. 

Vėl prisėdęs Mataras ilgai akies krašteliu stebėjo mane. 
Galų gale, atsargiai palinkęs prie manęs, paklausė: 

— Shall I get you a tea, darling?* 

— Ne, ačiū, šiandien nereikia. O brangioji aš nenugirdau. 

Susigėdęs Mataras nusijuokė į savo baltą sufrą. Jeigu jis 
nesiliaus, jam pavyks netyčiom išspausti iš manęs šypseną. 

- Žinai, ką, - tarė jis, - manau, tau būtų gera paviešėti 
mano ūkyje. 

- O, tikrai? 

Mataras pasislinko šiek tiek arčiau. 

— Kaip tau paaiškinti... Na, regis, ta vieta veikiama tei- 
giamų vibracijų, supranti? 

- Ne. 

Vadinasi, jis užsiima dar ir ezoterika. 

— Kartais aš ištisas dienas praleidžiu ten, kad pasikrau- 
čiau naujų jėgų ir energijos. Vaikštinėju po nuostabius so- 
dus ir derlingus laukus, gėrėdamasis, kaip viskas gausiai 
veša. Jazminų ir citrusinių vaisių kvapai norom nenorom 
vilioja giliai įkvėpti jų aromato. Be to, oras Al Aine - sau- 
sesnis, malonesnis nei čia. Priešais namus auga didžiulės 
šešėlį teikiančios palmės. Jos saugo nuo kaitros, todėl ne- 
reikia jokių kondicionierių. Nuo verandos galima stebėti, 
kaip margi čiulbantys paukščiai supuola į fontaną ir iš pa- 
laimos ima plakti sparnais. 


* Aratnešti puodelį arbatos, brangioji? 

Susidomėjusi ėmiau klausytis Mataro pasakojimo. Kaž- 
kur dykumoje jam priklausė hektaras žemės. Regis, jam 
patiko auginti ir veisti įvairiose pasaulio šalyse augančius 
vaisius ir daržoves. 

Jis turėjo net ir nuosavo medaus. Mataro balsas, jį gau- 
bianti aura kartu su vos pastebimu patyrimo šleifu kurį lai- 
ką leido man viską užmiršti. 

Pastebėjau, kad tą vakarą į klubą užsuko keli vietos gy- 
ventojai. Tikriausiai dėl to, kad prasidėjo musulmoniškas 
savaitgalis. Apsivilkę kandoromis, apsiavę sandalais ir visi 
apsiginklavę mobiliaisiais telefonais, jie smalsiai suko ra- 
tus apie stalus. Priešingai nei Mataras, šie buvo mažesni 
ir smulkesnio kūno sudėjimo. Beveik visi turėjo siaurus, 
trumpai apkirptus ūsus. Į akis krito daili juostelė tarp apa- 
tinės lūpos ir smakro duobutės. 

— Pasakyk, Matarai, ar tavo šalyje yra buvę, kad arabas 
vestų europietę? O gal įstatymai tokias santuokas draudžia? 

— Ne, tai neuždrausta. Abu Dabyje gyvena kelios miš- 
rios šeimos. 

- O, tikrai? - paskubom tariau aš, bandydama nuslėpti 
nusivylimą. - Mane tai stebina. Įdomu, kaip iš Vakarų ki- 
lusi moteris galės susitaikyti su tuo, jeigu jos sutuoktinis 
nuspręs vesti antrą žmoną? Juk tai leidžiama? 

— Vaje, - nusijuokė Mataras, - šiandien jaunos arabės 
su tuo nebesitaiksto. Tai jau seniai praeitis. 

Štai pagaliau aš ir sužinojau. Kalidas nenori manęs vesti. 

Negalėdama ilgiau tverti, atsisveikinau su Mataru. 
Grįžusi į kambarį užsiskliaučiau veidą delnais ir tyliai 
pravirkau. 

Merrill Lynch banko 
golfo klubo susitikimas 


Kitą dieną beduinų palapinės jau nebebuvo. Nustebome 
pamačiusios, kad uoliai statomas kitas statinys: į veją kalė 
kuolus, tempė palapinės brezentą, vežimėliais vežė vienas 
ant kito sukrautus stalus ir kėdes. Viskas vyko nepapras- 
tai tyliai, niekam netrukdant. Priešingai, buvo įdomu tai 
stebėti. Pagautos smalsumo, priėjome prie pokylio vady- 
bininko, kaip tik režisuojančio renginį. Pagalbininkai, kai 
kurie - su baltais turbanais ant galvos - rūpestingai vykdė 
jo nurodymus. Vadybininkas mums pasakė, kad Palmito 
sodas ruošiamas kasmetiniam Merrill Lynch banko golfo 
klubo susitikimui. Vakar vakare šios skatinamosios ke- 
lionės atidarymo proga buvo pastatyta beduinų palapinė. 
Taigi viskas paaiškėjo. 

Visą priešpietį praleidome palmių šešėlyje. Jaučiausi 
lyg pritrenkta, akys, pabrinkusios nuo ašarų, degė. Pirmą 
sykį nesulaukiau iš Kalido jokių žinių. Nesigirdėjo jokių 
pranešimų per garsiakalbius, negavau jokių žinučių. Mirti- 
na tyla. „Kaip tu galėjai įžeisti tą, kuris tau brangiausias, — 
nuolat prikaišiojau sau. - Kodėl turėjai viską sugriauti? 
Turbūt dabar praradai jį visiems laikams...“ 

— Ak, Verena, neik iš proto, - kalbėjo Liza. - Jeigu Ka- 
lidas būtų norėjęs, jau seniai būtų vedęs tave. Dabar jau 
žinai tai. Juk vakar vakare Mataras paaiškino, kaip čia vis- 
kas vyksta? 

Nieko panašaus nenorėjau girdėti. Tikriau sakant, tikė- 
jausi, kad Liza padrąsins mane maždaug taip: „Būk kantri, 
jis tikrai atsilieps - vėliausiai tada, kai jį iškamuos ilgesys.“ 

Be ne! Liza gulėjo greta manęs visiškai atsipalaidavusi, vis 
smalsiai dirsčiodama, kas dedasi aplinkui. 

Per gultų pievelę praėjo grupelė linksmai nusiteikusių 
vyrų, apsirengušių marškinėliais ir maudymosi glaudėmis. 
Vyrai triukšmingai pasakojo apie sėkmingą žūklę atviroje 
jūroje, į kurią plaukė jachta. 

- Jie tikrai iš Merrill Lynch grupės, - pareiškė Liza. 

- Tikriausiai. 

Vis dar sukau galvą svarstydama, kas dedasi Kalido šir- 
dyje. Jeigu būčiau leidusi jam išsikalbėti, dabar žinočiau 
tai. Nuo vakar žinojau tik tiek, kad mišrios santuokos šioje 
šalyje tikrai leidžiamos. Na, bent jau įstatymas jų nedrau- 
džia. Mano supratimu, kitų priežasčių, trukdančių meilei, 
negali būti. Arba viskas, arba nieko. Vadinasi, Kalido jaus- 
mai man nėra pakankamai stiprūs. 

Vis dėlto tą dieną mane vis apnikdavo abejonės. Tai 
kam vaidinti tą tragediją, klausiau savęs. Kam tas kone iš 
nevilties degančių akių žvilgsnis? Kažkas čia tikrai ne taip. 
Gal yra kas nors stipresnio, galingesnio ir didesnio už mū- 
sų meilę. 

Liza taip pat nežinojo, ką galvoti. Jos manymu, vargu ar 
verta, - jeigu Kalidas dar sykį atsilieps, - pasimatyti su juo. 
Tai tik dar labiau pablogintų padėtį. Draugė nė nenumanė, 
kaip trokštu sulaukti tos akimirkos, kuri vien iš ilgesio pri- 
verstų mane sutikti su viskuo. 

Saulei pagaliau pasiekus zenitą, prie stalo, nukrauto 
ant kepsninės keptais patiekalais, ėmė rinktis pirmieji sve- 
čiai. Šiek tiek tolėliau į dangų stiebėsi Merrill Lynch banko 
sniego baltumo, lyg iš pasakos perkelta palapinė. Jos stogas 
buvo tiksli arabų mečetės kupolo kopija. Kelias palapinės 
sieneles, dailiai suvyniotas į viršų, raudonos suvytos vir- 

vės laikė pritvirtinusios prie stogo. Taigi pravira palapinė 
masino žvilgtelėti į vidų. Tas vidus buvo išpuoštas įvairių 
atspalvių baltais tonais, o baltos spalvos fone gausiai spin- 
dėjo auksas. Pasakiškai atrodė viduryje kupolo pakabinta 
didžiulė rytietiška žalvarinė lempa. Čia netrūko įspūdin- 
gų, praeitį menančių kilimų, kaljanų ir arbatinukų. 

Kai išvydau šį reginį, apėmė nenumaldomas ilgesys. 
Man atsivėrė naujas pasaulis. Pasaulis, privertęs vėl ypa- 
tingai suskambėti mano seniai praėjusią vaikystę. 

Likimas lėmė, kad tą popietę mudvi susipažinome su 
keliais įdomiais, įtakingais žmonėmis iš Merrill Lynch 
banko, tarp jų ir su Abdulu, arabų požiūriu, labai atviru, 
pasaulietišku, europietiškai išauklėtu jaunu kuveitiečiu. 
Prisidėjęs prie mūsų, Abdulas sudomino Lizą. 

Išaušo šeštadienis. Islamo savaitgalis, regis, praėjo. Į vieš- 
butį pamažu grįžo ramybė. 

Klausiausi švelnaus Arabijos įlankos ošimo ir man ro- 
dėsi, lyg girdėčiau iš jūros sklindančius balsus. Šie balsai 
perspėjo mane: „Valdyk savo jausmus, kitaip vargas tau. Ir 
vėl pernelyg pavojingai priartėjai prie jo. Jis niekada nebus 
tavo. Net jeigu jis dar kartą pasiduos vilionei, tavęs lauks 
vien tik nelaimės. Apie tai byloja visi ženklai.“ 

Slapčiomis žinojau tai, bet nedrįsau net pagalvoti, kad 
niekados daugiau nepamatysiu Kalido. Ši mintis taip žei- 
dė, kad akyse ėmė tvenktis ašaros. „Dėl Dievo meilės, Ve- 
rena, tvardykis, — tariau pati sau. - Kur tavo protas! Tau 
trisdešimt dveji, tavo amžiaus moteris jau turėtų valdyti 
savo gyvenimą.“ 

Kai greta manęs su triukšmu nukrito Lizos paplūdimio 
krepšys, mano galvoje skriejančios mintys nutrūko. 

— Labas rytas, Verena. 

— Na, ir koks čia dabar rytas? - nustebau aš. 

- Ponia Šmit, ponia Šmit, prašom kreiptis į telefono 
operatorių, - iš tolėliau ataidėjo balsas. 

Mudvi suglumusios susižvelgėme. Man užėmė kvapą. 
Tai tikriausiai Kalidas. Patraukiusi pečiais, Liza parodė, 
kad turiu pati viena apsispręsti. Kurį laiką svarsčiau, ką 
daryti, tačiau supratau, kad neturiu nei jėgų, nei drąsos 
neatsakyti į Kalido skambutį. 

Jaunas, žvalus moters balsas tarė: 

— You can pick up phone number one.* 

— Klausau. 

- Labas, Verena, kaip tau sekasi? 

— Ačiū, pusėtinai. O kaip tau? Ar gerai pailsėjai savait- 
galį? - apsimestinai abejingai paklausiau. 

— Ne, tikrai ne. Daug galvojau apie mudu. 

Atkakliai tylėjau. O mano galvoje viskas sukosi. Neži- 
nojau, kaip reaguoti, ką pridurti. 

— Aš taip pasiilgau tavęs, - netikėtai švelniu balsu tarė jis. 

Mane lyg elektra nutvilkė. Susigėdusi, ieškodama žo- 
džių, nudelbiau akis į žemę. 

— Aš... aš taip pat pasiilgau tavęs, - galiausiai išsprūdo 
man. 

Prikandusi lūpas, tuojau prakeikiau save. 

— Verena, - garsiai atsiduso jis, - žinau, kad tu ne tai 
norėjai pasakyti. Turiu tau staigmeną: rytoj prieš vienuo- 
liktą paimsiu tave į išvyką. 


* Galite pakelti pirmojo telefono ragelį. 

Mane apėmė panika. 

- Paklausyk, Kalidai, mudu abu žinome, kad bus ge- 
riau, jeigu mes daugiau nesimatysime. 

— Nekalbėk taip, - sudejavo jis, - daugiau niekada ne- 
kalbėk taip. 

Kalido širdis, matyt, liepsnojo iš aistros, ir aš pajutau, 
kad ji neišvengiamai uždegs ir mane, jeigu jis tuojau ne- 
siliaus kalbėjęs. Mano pulsas daužėsi nuo didžiausio susi- 
jaudinimo. 

— Nesunkink mūsų padėties, Kalidai. Pagaliau ateik į 
protą ir laikykis savo sprendimų. 

— Tai nesąžininga iš tavo pusės. - Jo balsas kone užlū- 
žo. - Tai tu, tu vėl lyg iš niekur išnirai ir išmušei mano 
gyvenimą iš vėžių. 

Ir sudejavo iš nevilties. 

Nežinojau, ką į tai atsakyti. 

— Kalidai, aš nežinojau, kas nutiks, kai rašiau tau atvir- 
laiškį. Nė nemaniau išmušti tavo gyvenimo iš vėžių... 

- Verena, man skambina, dabar turiu padėti ragelį, o tu 
palūkėk prie telefono, aš greitai vėl paskambinsiu. 

„Gerasis Dieve, pasakyk man, ką daryti, - sunkiai at- 
sidusau. Užmerkusi akis supratau, kad neturėsiu ramybės 
tol, kol būsiu Dubajuje, kad kiekvieną valandą, kiekvieną 
minutę galvosiu apie jį, kad jo gomurinis balsas tol skam- 
bės mano ausyse, kol iš ilgesio gausiu galą. 

Vėl suskambo telefonas. Telefonistė šyptelėjusi linkte- 
lėjo man. 

— Verena? 

— Taip. 

— Prašau, pasakyk, kad myli mane, kad be galo manęs 
ilgiesi ir kad daugiau niekada, iki pat mirties, nepalik- 
si manęs. 

— Kalidai, tu varai mane iš proto. 

Jis nusijuokė, apimtas švelnumo ir susižavėjimo. 

- Taigi paimsiu tave rytoj prieš vienuoliktą, gerai? 

Jaučiau, kad jis nenustygsta iš tylaus džiaugsmo ir lau- 
kimo. 

Aš tik sunkiai atsidusau. 

— Ar žinai, kur mes važiuosime? - suskambo jo vidinio 
džiugesio kupinas balsas. 

— Ne, nenumanau. Tačiau esu tikra, kad tu man tai ne- 
trukus pasakysi. 

— Atskleisiu tau tik tiek: iki sutemų atgal negrįšime. 

— Tik pasakyk, ar mes važiuosime į Al Vahą? 

— Noriu tau padaryti staigmeną. 

— Ne, Kalidai, pasakyk, ar važiuosime į Al Vahą? 

— Pamatysi, - paslaptingai šyptelėjo jis. 

— O Dieve, aš atspėjau, važiuosime į Al Vahą. Ar klausei 
savo motinos? Ar ji sutinka? Ar ji džiaugiasi, kad susipa- 
žins su manim? 

— Na, tai iki rytojaus, - tik nusišypsojo Kalidas. - Ir apsi- 
vilk pečius dengiantį drabužį. Liza, aišku, taip pat kviečiama. 

Apimta jaudulio, nuskubėjau per sodą pas Lizą. Mintys 
pasileido suktis linksmu rateliu. Nejau Kalidas iš tiesų rim- 
tai pajudino šį reikalą iš vietos, man čia sėdint ir darant sku- 
botas išvadas? Ir kaip aš galėjau taip menkai pasitikėti juo. 

- Įsivaizduoji, Liza, rytoj mes važiuosim į Al Vahą! 

Nors mintis žvilgtelėti kitapus čionykštės šeimos mū- 
rinių sienų Lizą ne itin sužavėjo, bet ji pažadėjo važiuoti 
drauge. 

Likusią dienos dalį dažnai tarsi panirdavau į visai kitą 
pasaulį. Keistai su džiaugsmu sumišusi įtampa ir dirglu- 
mas neapleido manęs iki pat nakties. 

Kelionė į Al Vahą 


„Smile, you are in Sharjah.“* Įvažiavus į miestą, pirmiausia 
mums į akis krito tie dideli, kreida parašyti žodžiai mar- 
gaspalvių gėlių vidury. Šis miestas - tai tikras susikryžiuo- 
jančių gatvių, lagūnų ir salų labirintas. Čia iš tiesų lengva 
pasiklysti, tačiau Kalidas išmoningai vairavo per šį labirin- 
tą. Pravažiavo pro valdovo rūmus, kariuomenės būstinę. Iš 
kiekvieno jo žodžio sklido džiaugsmas ir pasididžiavimas, 
lyg jis pats būtų pastatęs visus vandens parkus, tiltus ir lai- 
krodžių bokštus. 

— Pažiūrėkite čionai, - reikšmingu balsu tarė jis. - Ten, 
kariuomenės būstinėje, dirba Zajedas. 

Kalidas atskleidė mums, kad jo draugas, kariuomenės 
psichiatras, užima aukštą padėtį. 

— Psichiatras? Galėjai mus įspėti anksčiau. 

Kalidas nusijuokė. Tuomet automobilis vėl pajudėjo iš 
vietos ir mes, išvažiavę iš miesto, pasukome į Al Vahą. 

Greitkelis, besidriekiantis per kelis mažesnius Emyratus, 
tęsėsi palei Piratų Krantą. Iš pradžių važiavome ramiai, gir- 
dėjome tik Dire Straits melodijas, kartais pyptelėdavo grei- 
čio kontrolės prietaisas. Pamažu iš tiesų panirau į didžiojo 
virtuozo gitaros skambesį. Klausantis šios muzikos, pro šalį 
lekianti dykuma atrodė neįprastai dramatiška. Suskambus 
dainai Once upon a time in the west“*, akimirką mudu su 
Kalidu giliai pažvelgėme vienas kitam į akis. Tai truko tik 
mirksnį, tačiau jo pakako, kad pajaustume stiprų vidinį ry- 
šį. Meilė, įveikianti neišmatuojamus kultūrinius skirtumus. 


.* Nusišypsokite, jūs atvykote į Šardžą. 
** „Kartą Vakaruose“. 

Pusiaukelėje pravažiavę Aimaną, turėjome prisipilti de- 
galų. Kalidas nupirko mums atsigaivinti kolos ir sevenup 
porciją. Palengva ėmiau jaudintis, galvodama apie pažintį 
su jo motina. Netrukus iš kolonėlių ėmė skambėti vien tik 
arabiškos dainos. Pamaniau, reikia širdyje nusiteikti susi- 
tikimui su jo šeima. 

- Jeigu jau taip, tai metas klausytis dūdų ir būgnų, - ta- 
rė Kalidas. 

Na, jis išties perlenkė: gražus, lyg besiskundžiantis mo- 
teriškas balsas, aprėpiantis visas balso aukštumas ir žemu- 
mas, puikiai tiko prie skurdaus peizažo. Tarp paskutiniojo 
Emyrato ir Al Vahos driekėsi kone vaiduokliška dykynė. 
Prie kelio plytėjo smėlio kopos. Ilgą laiką matėme vien tik 
dykumą, astfaltą ir toli toli - tamsiai mėlyną jūrą. Stebino 
itin nuostabus spalvų ir kontrastų žaismas, slypintis tuose 
tyrlaukiuose. 

Kalidas pro galinio matymo veidrodėlį žvilgtelėjo į 
snaudžiančią Lizą. Nors jis ir matė, kad stebiu jį, tačiau 
nenusuko žvilgsnio nuo kelio. Visą laiką jo veide švietė ty- 
li šypsena. Jo profilis, ilga, arabiška nosis įkūnijo tobulą 
vyriškumą. Staiga man pasirodė, lyg Kalidas sąmoningai 
siekia, jog aš ilgam įsiminčiau jo atvaizdą. Pajutusi, kaip 
raudonis nutvieskė man veidą, nusukau žvilgsnį į šalį. Kai 
pažvelgiau pro langą, Kalidas, švelniai glostydamas man 
skruostą, tarė: 

- Visada atmink, kad myliu tave labiau už viską pasau- 
lyje. 

Kaitros ūkanose pamažu ėmė ryškėti Hadžaro kalnai. 
Artėjome prie Al Vahos. Ant galinės sėdynės sujudėjo Li- 
za. Netrukus po to, kai prisipylėme degalų, ji užsnūdo. 

— Ar mes jau greitai atvažiuosime? — pasirąžė ji. 

— Taip, jau budinkis, greitai lipsime, - atsakė Kalidas. 

Važiavome visai šalia kalnų. Tarp palmių ir baltų plokš- 
čių namų į dangų stiebėsi keli minaretai. Kairėje nusitęsusi 
jūra netikėtai pradingo už didžiulių smėlio kopų. Priešais 
plytėjo miestas. Įtampa augo, mano širdis daužėsi, auto- 
mobilyje vis dažniau įsivyraudavo tyla. Rodės, lyg manęs 
šiame atokiausiame Arabijos pusiasalio pakraštyje lauktų 
svarbus egzaminas. 

Al Vaha jau buvo nutvieksta vėlyvos popietės saulės. 
Tiesą sakant, turėjome atvažiuoti čionai anksčiau. Tačiau, 
Kalidui užtrukus dėl neplanuotų reikalų, iš Jebel Ali išva- 
žiavome trimis valandomis vėliau. Mūsų pontiakas jau su- 
ko ratą apie bokšto laikrodį —- nuostabioje vejoje ant polių 
stovintį šešiabriaunį piramidinį stogą. 

— Smile, you are in Al Waha“, - pajuokavo Liza. 

Kalidas vargais negalais prisivertė nusišypsoti. Rodos, 
jis taip pat staiga susijaudino. Pastirusiu žvilgsniu vairavo 
per senamiestį, palei seną tvirtovę ir mečetę. Čia nebuvo 
matyti aukštų pastatų ir stiklo rūmų. Važiavome siauro- 
mis gatvelėmis, šimtus kartų pasukdami už kampo, palei 
judrius žuvies, vaisių ir daržovių turgus. Retsykiais sumir- 
gėdavo mėlyni vandenys. Jau seniai nesiorientavau, kur 
esame. Kalidas pagaliau sustojo prie daugiaaukščio gyve- 
namojo namo. Namas atrodė taip pat kaip ir kiti. „Štai iš 
kur jis kilęs, - pamaniau. — Tai jo tėvų namai, kuriuos jis 
taip ilgai nuo manęs slėpė.“ 

— Išlipkime, damos. 

Keli gatvėje žaidę vaikai smalsiai apsupo mūsų sportinį 
automobilį. 


* Nusišypsokite, jūs atvykote į Al Vahą. 

— Kalidai, - netvirtai paklausiau aš, - mes jau atvažia- 
vome“ 

Patenkintas, kad pirmasis mane apvyniojo apie pirštą, 
Kalidas šyptelėjo. 

- Iš pradžių aplankysime kai ką kitą. 

— O kas tas kitas? 

— Mano buvusi mokytoja. 

Iš nuostabos prasižiojau. Dar nespėjusi nieko atsakyti, 
jau stovėjau namo laiptinėje. Koridoriuje būriavosi didelis 
moterų ir vaikų pulkas. 

Buvo sunku pasakyti, ar jie laukė mūsų apsilankymo, 
juolab kad Arabijoje žmonės pasiruošę priimti svečius bet 
kuriuo metu. Apipylusi Kalidą sveikinimų tirada, namų 
šeimininkė paliepė visam būriui pranykti. Tačiau niekas 
nereagavo į jos žodžius. Netrukus mus apgaubė sunkus 
smilkalų aromatas. „Aš tuoj apalpsiu“, - rodės, bylojo Li- 
zos žvilgsnis. Pagaliau namų šeimininkė atkreipė dėmesį ir 
į mus. Kalidas pasisuko į mane. 

- Verena, leisk pristatyti tau ponią Šandrani. Ji - mano 
buvusi mokytoja, apie kurią tau pasakojau. 

Ar ne tai aš ką tik sužinojau ant šių namų slenksčio? 
Žvilgtelėjau į Kalidą smerkiamu žvilgsniu. 

— Welcome, marhaba, Verena*, - širdingai pasveikino ji. 

Tai sakydama ponia Šandrani atidžiai mane nužvelgė. 

— O, jūsų gražūs plaukai, - su įkarščiu tarė ji, išsyk pa- 
liesdama juos. Žvilgtelėjusi į Kalidą, pridūrė: - Ji graži lyg 
rožė. 

Pasijutau nejaukiai. Nemaniau, kad tokios manieros 
būdingos šios kultūros žmonėms. 


* Sveika atvykusi, Verena. 

Galų gale svečių sutikimo komitetas nustūmė mus į 
svetainę. Sutrikome atsidūrę tarp daugybės sofų. 

— Sėskitės, - paragino Kalidas. 

Tuo metu ponia Šandrani nuėjo į gretimą patalpą, ma- 
tyt, virtuvę. Kalidas kuo ramiausiai žaidė su mažu ber- 
niuku, slapčiomis pritykinusiu prie jo. Netrukus namų 
šeimininkė grįžo į svetainę. Paskui ją sekė tarnaitė, ji patie- 
kė mums arbatos. Tik dabar sumojau, kad ponia Šandrani, 
nors su Kalidu kalbėjo arabiškai, kilusi ne iš Emyratų. Ji, 
kaip Indijos ar Šri Lankos moterys, vilkėjo sarį. Iš pradžių 
man sunkiai sekėsi rasti tinkamų žodžių - Kalidui pa- 
keitus planus, jaučiausi apstulbusi. Taip pat mane trikdė 
sunkus kvapas, kylantis iš varinio indo ir sklindantis po 
visą kambarį. Nors, tiesą sakant, knietėjo užduoti daugybę 
klausimų apie Kalido mokyklinius metus. Net ir Liza sėdė- 
jo tyliai ir pagarbiai. 

- How do you like the United Arab Emirates?* - stengėsi 
palaikyti pokalbį mokytoja. 

O Kalidas buvo visiškai palikęs mus likimo valiai. Sėdė- 
jo kitame svetainės gale ir žaidė su berniuku, besikarstan- 
čiu ant jo lyg beždžioniukas. 

Turbūt tai mano pirmasis egzaminas. 

Pamažu iš už sofų ėmė dirsčioti vaikai. Viena po kitos 
mergaitės, prislinkusios artyn, šast ir atsisėdo prie mo- 
tinos. Išvertusios juodas lyg anglis akis, jos nustebusios 
nužiūrinėjo Lizą ir mane, lyg mudvi būtum iš pasakų pa- 
saulio. 

— Na, kuo tu vardu? O tu? Kiek jums metų? Ar jau lan- 
kote mokyklą? 


* Kaip jums patinka Jungtiniuose Arabų Emyratuose? 

Kitko beveik nedrįsau klausti. Visą dėmesį sutelkusi į 
svetimšalių papročius, meldžiausi: „Gerasis Dieve, padėk 
man tinkamai elgtis.“ 

Po kurio laiko atėjusi tarnaitė padėjo mums padėklą su 
užkandžių dubenėliais. Ponia Šandrani paragino Kalidą 
pasivaišinti, tačiau jis padėkojo ir gestu pasiūlė vaišintis 
namų šeimininkei ir mums. Taigi atėjo mano eilė. Nedrą- 
siai paragavau sunkiai apibūdinamo valgio. Rodės, lyg bū- 
čiau atsikandusi muilo. Tikriausiai čia pirmą kartą pajutau 
imbiero ar kalendros skonį. Užgėriau šį kąsnį arbata, ap- 
simesdama, lyg nieko nebūtų įvykę. Liza taip pat raukėsi, 
nes buvo nutvėrusi kažką itin aštraus. Namų šeimininkė 
taktiškai praleido tai pro akis. Nelauktai prisidėjo dar vie- 
nas namų gyventojas, linktelėjęs mums iš tolo. Vyras atro- 
dė apsimiegojęs, jo drabužiai - susiglamžę; matyt, jis buvo 
ką tik pakirdęs iš pietų miego. Kalidas atsistojo ir pagarbiai 
pasisveikino su juo. Tai tikriausiai ponas Šandrani. Tuojau 
buvo atnešta šviežios arbatos, vyras atsisėdo šalia Kalido. 
Argi nebuvau anksčiau girdėjusi, kad vyrai ir moterys daž- 
nai būna skirtingose gyvenamosiose erdvėse? Staiga su- 
pratau, kodėl Kalidas nesėdi greta manęs. Tai nedera. 

Štai jau išbuvome čia valandą - kodėl mes čia taip ilgai, 
ir nežinia, kas manęs dar šiandien laukia. 

Poniai Šandrani atnešus į stalą datulių ir pyragaičių su 
medumi, iš viso tapo sunku nuspėti viešnagės pabaigą. At- 
kakliai stengiausi pagauti Kalido žvilgsnį. Kai jis pagaliau 
atsisuko, rodės, jo pasitikinti savimi šypsena bylojo, kad 
mes tuoj kilsime. 

Namie, Šveicarijoje, tokiomis aplinkybėmis jau seniai 
būčiau ėmusi griežti dantimis. Tačiau čia viskas kitaip. Ži- 
nojau, kad Arabijoje galioja visai kiti abipusio supratimo 

ir santarvės dėsniai. Nuojauta man kuždėjo: „Negali dabar 
imti piktintis, kitaip dar sulauksi priešingo rezultato.“ Kaip 
vėliau paaiškėjo, elgiausi tinkamai. 

Kai pagaliau išėjome iš ponios Šandrani namų, saulė 
buvo seniai nusileidusi už namų stogų. Dangus švytėjo nu- 
pliekstas rožine spalva, iš tolumos, nuo minaretų, sklido 
šūksniai Allahu Akhbar. „Kokie kontrastai, - dingtelėjo 
man, Kalidui užvedus savo futuristinį sportinį automobilį. 

— Na, Verena, turbūt nustebinau tave šia viešnage, - su 
šelmiška gaidele balse paklausė Kalidas. 

Stengiausi išlikti rami. Liza daugiau nieko nebekalbė- 
jo - ji jau seniai gailėjosi, kad keliavo su mumis į Al Vahą. 

Pervažiavę didžiulį, stačiai kylantį tiltą, išsakome iš se- 
nosios miesto dalies. 

Kitoje uosto baseino pusėje driekėsi žali skverai ir 
dunksojo didžiuliai namai, aptverti mūrinėmis tvoromis, 
saugančiomis namų gyventojų buitį nuo pašalinių žvilgs- 
nių. Tarp namų plytėjo tamsiai žalios palmių giraitės. Va- 
žiavome palengva į viršų kylančia gatve, vedančia tiesiai 
į kalnus. Galėjai spėti, kad už vis aukštesnių tvorų vienas 
šalia kito stūkso įspūdingi namai. Tylėjau lyg pakerėta. 

Sutemos jau buvo nusileidusios. Gatvė, kuria važiavo- 
me, neabejotinai vėl vedė miesto pusėn. Rodės, lyg Kalidas 
važinėtų aplinkui. Pamažu mano jaudulys virto nusivyli- 
mu. „Viskas, man jau pakaks, - pamaniau. - Mano kantry- 
bė jau išsekusi.“ Pajutau, kad niekada nesusipažinsiu su jo 
motina. 

- Kalidai, gal galėtum trumpam sustoti? 

Sustabdęs automobilį, jis nekalta mina pažvelgė į mane. 


wo es 


norėjai parodyti mums savo namus, ar ne? 

— Mes ką tik pro juos pravažiavome. 

— Ką? 

Tada juokdamasis jis užgulė mašinos vairą. 

— Klausyk, Verena, daugiau negaliu tverti šių klajonių, 
grįžkim atgal į Jebel Ali, - nepatenkinta tarė Liza. 

— Taip, žinoma, mes taip ir padarysim. 

Kai Kalidas nusiramino, ėmiau nujausti, kas dabar bus. 

— Verena, nepyk ant manęs, turiu tau kai ką prisipažinti. 

— Gerai. Sakyk. 

- Žinai, niekuomet negalėsiu jūsų, ne giminaičių, ne- 
dėvinčių abajų, parsivesti į savo namus. Mano motina, visa 
giminė be galo sunerimtų. Toks dalykas Al Vahoje prilygtų 
mūsų šeimos paniekinimui. Aš kalbu rimtai, prašau man 
atleisti. 

Aš nustėrau. 

— Tačiau mes dar kartą pravažiuosime pro šalį ir tu pa- 
rodysi savo namus pro automobilio langą, gerai? 

Nusivylusi turėjau sau pasakyti, kad norėjau bet kokiu 
būdu pasiekti tai, kas tiesiog neįmanoma. Galbūt giliai šir- 
dyje žinojau šitai, tačiau nenorėjau prisipažinti. Kodėl vis 
vyliausi, kad galiu pakeisti visatos dėsnius? 

Tylėdami vėl pasukome Hadžaro kalnų link. Al Va- 
hoje vis labiau temo. Galvojau, ar būtent to Kalidas no- 
rėjo? Ar mes turėjome marinti laiką kol sutems? Pakilę 
ant kalvos, pasukome žemyn paraleline gatve, kuria ne- 
seniai važiavome. Kalidas sulėtino greitį. Nors dar nebu- 
vo visiškai tamsu, bet paprastai tokiu metu jau reikėtų 
važiuoti įjungus automobilio žibintus. Tačiau Kalidas 
važiavo jų neįjungęs. Galiausiai automobilis sustojo, o 
Kalidas, lyg tykantis žvėris, žiūrėjo į tiesiai priešais mus 
stovinčius namus. 

- Štai čia, - kone pašnibždomis tarė jis. — Tai mano 
namai. 

Jis pariedėjo dar kelis metrus artyn. Rodės, turime 
sulaikyti kvapą, kitaip mus kas nors išgirs. Jaučiau dide- 
lę įtampą. Tylomis žvelgiau į namą, pusiau pasislėpusį už 
aukštos mūro sienos. Matėsi tik du viršutiniai aukštai ir 
stogai. Tai buvo senas, didžiulis namas. Taigi Kalidas kilęs 
tikrai ne iš kukliai gyvenančios šeimos. Galvosūkis tapo 
dar painesnis. 

— Kodėl sklype stovi du namai? Ar gyvena kas nors an- 
trame, mažesniame name? - paklausiau. 

— Taip, pirmoji mano tėvo žmona, - dalykiškai atsakė jis. 

— Tavo tėvas turi kelias žmonas? 

Regis, Kalidas nesiklausė manęs. Nepaprastai susikau- 
pęs, jis žiūrėjo, kad niekas mūsų nepamatytų. 

— Kur tavo kambarys? Ar matyti iš čia? 

Tą akimirką automobilis vėl pajudėjo iš vietos. Keblus 
reikalas buvo atliktas. Turbūt mes neišstovėjome ten nė 
dešimties minučių. 

Už trijų keturių namų Kalidas netikėtai tarė: 

— Pažiūrėk, Verena, tai mano sesers namas. 

Įspūdingas namas Al Vahos mieste išsiskyrė nepaprastu 
šiuolaikiškumu. Pastebėjau, kad Kalidas tuo ypač didžiuojasi. 

Nevilties kupinos akys, regis, klausė manęs, ar aš viską 
supratau. Taip, aš supratau. 

Po viso šito man skubiai reikėjo puodelio stiprios kavos. 
Be to, mudvi su Liza jau seniai norėjome į tualetą. Prieš iš- 
važiuojant iš miesto, Kalidas išsuko iš pagrindinės gatvės ir 
sustojo prie nedidelio viešbučio Al Waha. 

— Prašom, eikite. Turiu dar būtinai paskambinti keliems 
žmonėms. Netrukus ateisiu. 

Kai įėjome į viešbutį, registratūroje sėdintis vyras nepa- 
sakyti, taip ir nutiko. Turbūt čia vargu ar užklysdavo koks 
nors vakarietis, juo labiau - vakarietės moterys. 

Tuščiame restorane viešpatavo visiška ramybė. Vaiduo- 
klišką tylą tik retkarčiais pertraukdavo paukščių, uždary- 
tų voljere, čiulbėjimas ir jų sparnelių plazdenimas. Mudvi 
buvome pernelyg pavargusios, kad galėtume aptarti, kas 
įvyko. O įvykiai iš esmės buvo iškalbingi. 

Mudvi jau seniai išgėrėme kavą, o Kalidas vis nesiro- 
dė. Užsimokėjome ir išėjome iš viešbučio. „Kur jis pradin- 
go? — svarsčiau. - Kodėl neatėjo? Gal baiminasi sulaukti 
klausimų, į kuriuos negali atsakyti?“ Kaip ir maniau, Ka- 
lidas sėdėjo mašinoje ir kalbėjosi - arba bent jau dėjosi 
kalbąs - telefonu. Staiga nusmelkė įsitikinimas, kad visas 
šis užimtumas tėra tik išsisukinėjimas. Aišku, jis nedrįso 
pasirodyti sa mumis net ir šiame viešbutyje. Pavargusi ir 
nusiminusi įsėdau į automobilį. 

Kai pasiekėme greitkelį, Liza jau snūduriavo. Aš tuo 
metu stengiausi įminti už aukštų tvorų slypinčias paslaptis. 
Aišku, didžiai gerbdama už jų gyvenančių žmonių jaus- 
mus. Mėginau sudėlioti mozaikos akmenėlius ir vyliausi, 
kad vieną dieną išvysiu aiškų vaizdą. Stebėjausi, kokios 
išmoningos mintys kyla prispyrus bėdai. Pasitaikius arti- 
miausiai progai, Kalidas ketino nupiešti ant popieriaus savo 
tėvų namo planą, kad galėčiau susidaryti geresnį vaizdą. 

„Kokia likimo ironija, - pagalvojau. Sustingusia mina 
Kalidas paaiškino, kad jo motina yra antroji, jaunesnioji 
jo tėvo žmona. Jie gyvena pagrindiniame name. Pirmoji 
tėvo žmona, viena gyvenanti greta stovinčiame name, jam 
esanti, galima sakyti, teta arba senelė. Jos vaikai jau seniai 

sukūrę šeimas. Šypsodamasis pasakojo, kad taip vadina- 
moji pamotė dažnai šeimai teikdavo palaimingą naudą. 
Tuomet, kai, tarkim, jo motina, jam iškrėtus kokią nors 
kvailystę, imdavo jį vaikytis. Tokiomis akimirkomis jis vi- 
sada puoselėdavo viltį pasprukti į išganingą pamotės glėbį. 
Nors ir kaip neįprastai visa tai skambėjo, tai, regis, puikiai 
veikė. Bent jau iš Kalido žodžių galėjai suprasti, kokia lai- 
minga buvo jo vaikystė. 

Ar turėjau dabar sugriauti jo vėl atrastą ramybę? Staiga 
mane nusmelkė viena mintis. Anglija! Netikėtai prisimi- 
niau mudviejų pašnekesį apie iš anksto nulemtą nuotaką, 
apie tą garbingą, šeimos galvų vienas kitam duodamą pa- 
žadą, vis dar turintį galios islamo šalyse. Gal tuo ir galima 
paaiškinti Kalido slapukavimą? Jo tariamą liūdesį, artimą 
nevilčiai? Ar dėl to jis taip keistai elgėsi visus šiuos metus? 
Man niekada nebūtų atėję į galvą, kad Kalidas, žinodamas, 
jog ves kitą moterį, tiek daug metų mylės ir persekios ma- 
ne. Tačiau gal jis pats nežino, kaip susiklostys aplinkybės. 
Kas gi tai žino? Tarkim, staiga kyla karas, šalį sukrečia že- 
mės drebėjimas ar užtvindo potvynis. Priklausomai nuo 
aplinkybių likimas gali pakrypti visai kita linkme. 

Ieškodama mūsų muzikos kasetės, įtemptai galvojau, 
nuo ko pradėti. Pirštai drebėjo iš įtampos, kai ją laikiau 
rankose. Gal bijojau, kad viskas netrukus galutinai pa- 
aiškės? Kad sužlugs paskutinė slapčiomis puoselėta viltis, 
vertusi mane delsti? Juk taip paprasta užmerkti prieš tie- 
są akis! 

Skambant ilgesingiems gitarų garsams, prisiminimai 
apie pažinties pradžią ėmė nelauktai dilti. Galiausiai paju- 
tau nuovargį ir sunkumą. Paskiausiai prieš akis dar regėjau 
Kalido, žiūrinčio į kelią, suakmenėjusį siluetą. 

Kai pabudusi mirkčiodama prasimerkiau, pamačiau 
tūkstančius lyg deimantai spindinčių žiburių. Mes buvome 
dykumų metropolijos Dubajaus centre. Ant galinės sėdynės 
tyliai sukrutėjo Liza. Kalidas važiavo per Al Garhudo tiltą. 

— Tikiuosi, man atleisite, jeigu dabar važiuosime tiesiai 
į Jebel Ali. Jau vėlu, o man šeštą valandą ryto reikia būti 
Dubajaus Rašido uoste. 

Kai važiavome paskutinius iki viešbučio likusius kilo- 
metrus, Kalido mintys klaidžiojo kažkur toli. 

— Apie ką galvoji? - paklausiau. 

Kalidas nė žodeliu neišsidavė, kas dedasi jo viduje. Net 
ir iš akių nebuvo galima permanyti, ką jis mąsto ar jaučia. 
Ėmiau prikaišioti sau, kad užmigau, užuot su juo pakal- 
bėjusi. 

Kai išlipome iš automobilio, Kalidas persibraukė ranka 
veidą, lyg norėdamas kažką ištrinti - sunkų darbą, slogias 
mintis. 

— Neturėtum vėl važiuoti į Al Vahą, - kupina kaltės 
jausmo ir gailesčio, tariau, glostydama jam skruostą. 

— Galbūt tu teisi, turbūt pernakvosiu Dubajuje. 

- Pažadi? 

Jis tylomis linktelėjo. Mudu atsisveikinome. 

- Jeigu netrukus nieko neįvyks, užges mano paskutinė 
vilties prošvaistė, - tariau Lizai. 

— Ak, Verena, žinai, ką apie tai galvoju. 

Kai įėjome į viešbučio fojė, jau buvo po dešimtos va- 
landos vakaro. Užuot nusipraususios ir persirengusios, pa- 
sukome tiesiai į valgomąjį. Nustebome pamačiusios, kad 
mūsų laukia kažkoks vyriškis. 

— Malonu jus matyti, - iš savo vietos prie įėjimo šūkte- 
lėjo Mataras. 

Galantiškai atsistojęs, jis ištiesė į priekį rankas, rodyda- 
mas, kad sėstumės prie jo. Mus lydinti vyriausioji padavėja 
suprato jo gestą ir rūpestingai pasiūlė mums kėdes. 

— Ne, ačiū, ponia, - tariau aš, - mes ne su šiuo vyru. 

— Prašau, Verena, - tarė Mataras, priglaudęs prie krū- 
tinės ranką, - man būtų didelė garbė. Žinoma, jūs mano 
svečiai. 

Man vis dar svarstant, kaip išsisukti, Liza jau susiruošė 
sėstis. Mataras, pasislinkęs į šalį, pasiūlė man vietą šalia 
savęs. Žinojau, kad darau klaidą. 

— Habibti, - akinamo baltumo daug žadančia šypsena 
nusišypsojo Mataras. 

— Ką? Aš nesuprantu arabų kalbos. 

Nerūpestingai nuleidęs negirdomis mano klausimą, jis 
užsakė Bordo vyno butelį. Matarui ragaujant vyną, galvo- 
jau, ar jis žino, kodėl uostomas vynas, ar tik nusižiūrėjo 
tai iš europiečių. Vis dėlto vyno skonis buvo nepriekaiš- 
tingas. 

— Kodėl tik dabar ateinate valgyti? Gal šiandien buvote 
išvažiavusios* 

— O kaip manai? 

— Na, paprastai europiečiai vakarieniauja daug anksčiau. 

— Regis, esi pastabus, Matarai. 

Pagerbtas jis nusišypsojo į savo baltąją sufrą. Šis jo ges- 
tas kas kartą mane sužavėdavo. 

— Na, šiandien mes buvome pažintinėje kelionėje. Va- 
žiavome į Al Vahą. 

— A, tai buvote kartu su savo draugu Kalidu. 

Mataro veidas iš karto apsiniaukė. 

Pirmą sykį suvokiau, kokie skirtingi yra Kalido ir Mata- 
ro charakteriai. Tuo metu, kai pastarasis arabas atvirai ro- 

do savo jausmus - ir džiaugsmą, ir pyktį - Kalidas beveik 
neleidžia žvilgtelėti į savo vidinį pasaulį. Visus šiuos metus 
mane tai kone varė iš proto. 

Apie apskritą valgių stalą šmėsčiojo nedidelio ūgio, 
liekni azijietiškos kilmės virėjai, rūpindamiesi, kad padė- 
kluose išdėlioti valgiai būtų švieži. Man dedantis į lėkštę 
maisto, iš kitos pusės pro dekoratyviai supjaustytas daržo- 
ves įžūliai šypsojosi Mataras. „Be abejo, Jebel Ali - jo me- 
džioklės zona“, - pamaniau. 

Kai vėliau įsitraukėme į įdomų pokalbį, vis netikėtai 
prisimindavau Kalidą. Aišku, jis įsižeistų sužinojęs, kad 
esu Mataro draugijoje. Ypač po tokios dienos. Po kurio lai- 
ko įteigiau sau, kad Kalidas neturi jokios teisės pykti. 

— Atleisk už smalsumą, Matarai, tačiau kuo tu užsiimi, 
kai nesi Jebel Ali? 

— Im a lawyer" 

- Tiesa, tu advokatas. Kur studijavai? Ar Abu Dabyje 
yra universitetas? 

— Ne, aš baigiau studijas Kaire. Po to penkerius metus 
turėjau sunkiai dirbti Abu Dabyje kariuomenės advokatu. 

— Sunkiai dirbti? - nusijuokė Liza. - Aišku, dirbai ma- 
loniai kondicionuojamame biure. 

Jo lūpos šyptelėjo. 

— Na, ne visada būdavo paprasta atsikratyti kai kurių 
tarpininkų iš Europos. 

Mudvi abi klausiamai sužiurome į jį. 

— Aš ne visai suprantu, - ištariau. 

— Turiu minty lėktuvų ir ginklų prekiautojus iš Pran- 
cūzijos, siūliusius kyšį už tai, kad pasirašyčiau reaktyvi- 


* Aš advokatas. 

nių kovinių lėktuvų prekybos sutartis. Tačiau jie smarkiai 
klydo. Šis būdas visai netinkamas darant sandorius Ara- 
bijos įlankoje. Šiandien didžiuojuosi tuo, kad nesileidau 
paperkamas. 

— Tai išties verta pagarbos, Matarai. 

— Taip, taip... - atsiduso jis. - O dabar turiu nuosavą 
advokatų kontorą. Tačiau vis dar neišmokau naudotis fak- 
so aparatu, jis mane tuoj išves iš kantrybės. Man niekaip 
nepavyksta išsiųsti dokumentų. 

Ir visa gerkle pats iš savęs pasijuokė. 

Štai ir vėl išryškėjo, kad naftos teikiami milijardai per- 
nelyg staiga užklupo šią šalį. Technologijos vis dar kėlė rū- 
pesčių, ir aš galėjau tai suprasti. 

Mūsų nuostabai, nelauktai priešais išdygo Abdulas. 
Atviro būdo kuveitietis tuojau prisistatė Matarui ir šiam 
neliko nieko kito, tik pasiūlyti Abdului prisėsti. 

Kuo greičiau bėgo laikas, tuo neramesnė jaučiausi. Ma- 
no mintys vis nuklysdavo pas Kalidą. Kas, jeigu jis negali 
užmigti? Kas, jeigu jį apėmė ilgesys, o manęs nėra kamba- 
ryje? Net ir vidurnaktį. Ilgiau neįstengdama pakelti cen- 
tnerį sveriančios sąžinės naštos, atsisveikinau. 

— Bet, Verena, tik ne vėl... - tarė Abdulas. 

— Žinai, nesu nakties žmogus. 

Tamsios Mataro akys tiriamai žiūrėjo į mane. O tada, 
lyg norėdamas įvilioti į savo tinklą, kerinčiai švystelėjo 
baltą sufrą ant savo nuostabiai gražaus veido. 

— Prašau, habibti, nepamiršk manęs, gerai? 

— You are a crook, Mattar“*, - nusijuokiau ir gelbėdama- 
si pasukau išėjimo link. 


* "Tu sukčius, Matarai. 

Lifte jau buvo patiestas „pirmadienio kilimas“. Taigi, 
jau iš tikro vėlu. Lifto durims prasivėrus, nuskubėjau į 
kambarį. Baiminausi, kad galiu praleisti telefono skambu- 
tį. Tačiau kambaryje tvyrojo ramybė. Apgailestaudama at- 
skleidžiau užuolaidas ir išėjau į balkoną. Mėnulis nešvietė, 
naktis buvo juoda lyg varnas. Vien tik Jebel Ali laisvosios 
prekybos zonos žiburiai tvyksčiojo ore. 

Atsisėdau ir ėmiau laukti, kol kas nors įvyks, tačiau nie- 
ko neatsitiko. Kartais trinktelėdavo automobilio durelės, o 
šiaip buvo tylu. Tiesiog neišmaniau, kaip man tuo pačiu 
metu išlikti tarsi ir „arabų moterimi“, ir atostogautoja, be 
to, dar ir Lizos drauge. Man visko buvo per daug. Toliau 
taip tęstis negali. Ar rytoj dangus bus apsiniaukęs? Kur, 
tiesą sakant, nakvoja Kalidas? Kodėl jis toks paslaptin- 
gas? Ir kaip gali vienu metu būti toks nutolęs ir uždaras, o 
paskui - kupinas švelnumo ir rūpestingas? Su juo galima 
netekti proto. Jeigu nebūčiau visiškai tikra, kad už šio apsi- 
mestinio fasado slypi garbingas žmogus, niekada nebūčiau 
į tai įsitraukusi. 

Guldamasi į lovą supratau, kad Kalidas niekada neprisi- 
pažintų, juo labiau - pats nepasakytų, kad jis veltui skam- 
bino. Jis pernelyg išdidus. 


Kitą dieną baigėsi Merrill Lynch banko organizuota ska- 
tinamoji kelionė. Ilgai negalvodamas Abdulas pratęsė sa- 
vo viešnagę. Kuriam laikui - inshallah, to niekas nežino. 
Kalidas, nuo ankstyvo rytmečio tvarkantis reikalus Rašido 
uoste, kelis sykius paskambino man mobiliuoju telefonu. 
Nė vienas neužsiminėme apie praėjusią naktį. 

Tai, kad Lizą nuo šiol lydės Abdulas, Kalidui tikrai ne- 
patiko, tačiau jis apie tai nekalbėjo. Jis sutiko susipažinti su 
kuveitiečiu. 

Taigi tą vakarą Kalido laukėme trise. Abdulas ketino pa- 
kviesti mus į Hyatt Regency viešbutį. Japonų restorane jau 
rezervavo staliuką. Ar sklandžiai praeis abiejų vyrų susitiki- 
mas? Neapleido jausmas, kad susidurs du pernelyg skirtingi 
pasauliai. Visų nuostabai, šį vakarą Abdulas atrodė lyg pats 
Didysis Getsbis. Savo puošnius plaukus, gausiai sudrėkintus 
plaukų geliu, buvo susišukavęs atgal. Apsivilkęs šviesų kos- 
tiumą ir apsiavęs baltai rudais golfo batais, jis tiesiog blizgė- 
jo. Aišku, neapsiėjo ir be garsiojo Montekristo cigaro. 

— Na, Verena, nekantriai laukiu tavojo Kalido. 

Kažin kokia keista gaidelė suskambo jo balse, tačiau ne- 
galėjau suprasti kodėl. Tik tegu abu vyrai nemėgina kovoti 
dėl manęs. 

Kai pagaliau Kalidas pro besisukančias duris įėjo į Plan- 
tation barą, Abdulas tuojau pat mandagiai pakilo iš vietos. 
Išskėtęs rankas, atvirai pasitiko Kalidą. Gal net pernelyg 
įsijautė į svečius priimančio šeimininko vaidmenį. Nenu- 
stebau pamačiusi, kad Kalidas, priešingai, pabrėžtinai ne- 
mandagiai klestelėjo į krėslą. Štai jie ir susidūrė. 

Lyg to dar būtų maža, subolavo kojinėmis neapmautos 
Kalido pėdos. Vaje, kaip nemalonu. Kalidas elgėsi nepa- 
kenčiamai. Buvo toks aikštingas, kokio dar niekada nebu- 
vau mačiusi. Tačiau kuveitietis, nekreipdamas dėmesio į 
susidariusią įtemptą padėtį, stengėsi palaikyti pokalbį. Ne- 
trukus jis pakvietė mus į Hyatt Regency restoraną. 

— Kodėl gi ne, - abejingai tarė Kalidas. 

Kurį laiką mano galvoje sukosi mintis, tegu Liza su Ab- 
dulu važiuoja į Dubajų vieni: juk vakaras turi būti džiaugs- 
mingas, o per prievartą jis džiaugsmo suteikti negali. 
Abdulas, matyt, įspėjo mano mintis, nes ėmė kaip įmany- 
damas stengtis kuo maloniau pateikti savo sumanymą. 

— Patikinu jus, būsite sužavėti japonų virtuve. Priešingu 
atveju nedelsiant važiuosime į kitą restoraną. Pažadu jums. 
Hyatt Regency restorane kiekvienas ras ko nors pagal savo 
skonį, ar ne tiesa, Kalidai? Savaime suprantama, jūs - ma- 
no svečiai. 

Tai sakydamas, Abdulas draugiškai paplekšnojo Kali- 
dui per petį. Šis mėgino atmesti kvietimą, tačiau kuveitie- 
tis nesileido perkalbamas. Galų gale jiedu lyg du draugai 
pasuko prie išėjimo. Abdulas pasirūpino pateikti dar vieną 
staigmeną: durininkas privairavo didžiulį senovinį auto- 
mobilį, panašų į Rollce-Royceą, puikiai derantį prie Abdu- 
lo aprangos. Reginys buvo lyg iš kino filmo. 

Kalidas nenorėjo palikti savo automobilio, o aš dėl to 
tik apsidžiaugiau. Pagaliau liksime vieni. 

Nekalbėdamas Kalidas važiavo paskui senovinį auto- 
mobilį ir pasuko per parką greitkelio link. 

— Kalidai, ar viskas gerai? Gerai jautiesi? 

- Žinoma, man viskas gerai, - bereikšme mina tarė jis. 

Jaučiau, kad Kalidas nenusiteikęs juokauti: arba jį žei- 
džia kuveitiečio manieros, arba jis kankinasi nežinodamas, 
kur buvau praėjusią naktį. O gal aš iš tiesų nė nenumanau 
priežasties. Gal jį kamuoja visai kiti rūpesčiai, gal jis jau- 
čiasi be galo nelaimingas? 

— Kalidai, - ištariau parinkdama nuotaiką praskaidri- 
nančius žodžius, - atmink, išvyka į Al Vahą man labai 
daug reiškia. Žinojai, kad negali nusivesti manęs į savo na- 
mus, tačiau vis tiek atsižvelgei į mano norą ir sugalvojai ką 
kita. Tai nuostabu. 

— Ar tu neįsižeidei, kad ne viskas buvo taip, kaip tikėjai- 
si, - šiek tiek atsipalaidavęs paklausė Kalidas. 

— Tik truputį, - šyptelėjau aš. - Viešnagė pas tavo mo- 
kytoją šiek tiek apstulbino. 

Jis nusijuokė ir paguodžiamai paglostė man ranką. 

— Tu nepalikai man jokios išeities. Jeigu ką nors įsikali į 
galvą, tai žūtbūt nori tai gauti. Ar ne taip, Verena? 

— Na, gal tu ir teisus. Išties galiu būti užsispyrusi ir kan- 
tri. Sakyk, kaip gyvuoja tavo šeima? Ar visi sveiki (ir aš jau 
kalbu kaip arabai)? 

— Na, jie laikosi gerai, - tarsi prarydamas gumulą, ištarė 
Kalidas. 

— Kalidai? 

- Klausau, Verena? 

— Man pasirodė, lyg tavo balse nuskambėjo kažin koks 
nerimas. 

— Tikrai? 

— Aha, - įsitikinusi linktelėjau. 

— Na, mūsų namuose ne viskas taip, kaip turėtų būti. 
Man be galo trūksta tėvo - jis mirė prieš dvejus metus. 
prasti, kaip smarkiai jį paveikė ši netektis. 

— Tau vis dar labai liūdna dėl to? 

— Tai buvo pats sunkiausias laikotarpis mano gyveni- 
me. Aš kone netekau proto. Per trumpą laiką mane paliko 
du brangiausi žmonės. 

Jis pasakė du? Mano galvoje beregint ėmė suktis min- 
tys. Juk jis kalba ne apie mane? 

— Taip, Verena, negali įsivaizduoti, kaip smarkiai mane 
įskaudinai. Kaip man reikėjo tavęs. O tavęs nebuvo - pačiu 
sunkiausiu mano gyvenimo laikotarpiu. 

Išgirdusi šį kaltinimą, pasijutau pritrenkta. 

— Žinok, Kalidai, tada aš irgi krausčiausi iš proto. Kaip 
manai - man buvo lengva pradingti? 

— Verena, dabar nesiginčykime dėl to, kas ką labiau nu- 
liūdino, vis tiek jau per vėlu. 

Ką jis kalba? Pajutau dūrį į krūtinę. Jo žodžiai nuskam- 
bėjo lyg galutinis nuosprendis. O juk visai neseniai malda- 
vo manęs: „Paklausyk, mes surasime išeitį - kaip Dievas 
mato ir kaip mane gyvą matai.“ 

— Apie ką tu kalbi, Kalidai? 

Jis giliai atsiduso ir, sunkiai įstengdamas valdytis, su- 
spaudė lūpas. 

— Savo mirštančiam tėvui pažadėjau, kad pagaliau vesiu 
jo ir kitų šeimos vyresniųjų paskirtą merginą. 

Nors visą šį laiką kažką panašaus nujaučiau, po šių žo- 
džių nepaprastai supykau. 

— Kodėl, dėl Dievo meilės, tik dabar man tai pasakei? 
Kodėl pačią pirmąją dieną neprisipažinai, jog esi vedęs? 
Kodėl, po galais, kodėl visada viską slepi? 

— Nee! Verena, nusiramink. Aš dar nevedęs. Bet greitai, 
dar šiais metais vesiu. 

Man pasidarė silpna. 

— O ką tada reiškia mūsų susitikimai, išvykos, kalbos 
apie meilę? 

— Tu esi toji, kurią aš myliu, - visiškai ramiai atsakė Ka- 
lidas. - Myliu tave nuo pat pirmos dienos, kai tik pama- 
čiau, ir mylėsiu tave amžinai. Tu esi pirmoji ir paskutinė 
mano gyvenimo meilė. 

— Bet Kalidai! 

Nieko nesuprasdama, papurčiau galvą. Žiūrėjau pro 
langą, neįstengdama suvokti, užčiuopti prasmę, visiškai 
nieko nenutuokdama. 

— Verena, pažadėk man, kad mudu, kad ir kas nutiktų, 
ligi gyvenimo pabaigos liksime draugai. 

Priblokšta įsistebeilijau į jį. 

— Prašau tavęs... - be galo liūdnomis akimis maldavo jis. 

— Gerai, Kalidai, pasistengsiu, - atsakiau, galų gale ne- 
bepajėgdama atlaikyti jo žvilgsnio. 

Man iš dešinės lyg pro ūką praskriejo nuostabiai gra- 
žus Emyrato golfo klubo laukas. Įspūdingos baltos bedui- 
nų palapinės pasakiškai spindėjo rožinėje vakaro šviesoje. 
Prie Džumeiros paplūdimio vilnijo jūra. „Tai nuostabaus 
sapno pabaiga, - šmėstelėjo mintis. 


Prie Hyatt Regency durų mūsų jau laukė Liza su Abdulu. 
Tvirtai tikėjau, jog jie nepastebės mus užklupusios audros. 
Manau, jiedu nenorėjo, kad kas nors gadintų jiems vakarą, 
todėl linksmai patraukė pirma mūsų. 

Abdulas žinojo, kaip elgiamasi plačiajame pasaulyje. Jis 
ėmė sumaniai pažindinti mus su sušių valgiaraščiu, ir mes 
pavedėme jam išrinkti patiekalus. 

Netrukus apskritas stalas buvo apdėliotas lėkštutėmis 
ir nedideliais padėklais su žalia žuvimi. Buvo patiekta ne- 
suskaičiuojama daugybė padažų. Stengiausi išlikti rami ir 
dalytis vakaro džiaugsmu su kitais, tačiau Kalido veidas 
nežadėjo nieko gera. Jis nepalankiu žvilgsniu nužiūrėjo 
raudonus, baltus ir rudus žalios žuvies gabaliukus ir pa- 
niekinamai ignoravo Abdulą. 

- Verena, tau tikrai patiks — tai tunas, paragauk, - pa- 
siūlė Abdulas džiaugsmo kupinomis akimis. 

— Labai skanu. Kalidai, paragauk ir tu, - paakinau aš. 

Kalidas vos prisivertė šyptelėti. Prie stalo įsivyravo bjau- 
ri nuotaika. Pamažu mane apėmė jausmas, kad Kalidas pa- 

vyduliauja. Nors kuveitietis visą vakarą stengėsi palaikyti 
pokalbį, Kalidas buvo jam abejingas. Kelis sykius su mobi- 
liuoju telefonu rankose pakilo nuo stalo, apversdamas dar 
pilnas taures, dėdamasis neturįs apetito. Aiškiau nė nega- 
lėjo pademonstruoti, kokia menkavertė Abdulo draugija. 
Kuo daugiau man dėmesio skyrė Abdulas, tuo labiau stin- 
go Kalido veidas. Supratau, kad geriau būtų sprukti iš čia. 

- Eime, Kalidai. Manau, tau šiandien buvo įtempta die- 
na, ar ne“ 

Tačiau Abdulas užbėgo jam už akių. Geranoriškai šyp- 
sodamasis, jis tarė: 

— Verena, aišku, gali važiuoti su mumis, tada tau, Kali- 
dai, nereikės dar kartą važiuoti į Jebel Ali. 

Tikriausiai taip jis atsilygino už Kalido kaprizus. 

Netrukus mudu abu suglumę klaidžiojome po didžiulę 
automobilių stovėjimo aikštelę, ieškodami jo automobilio. 
Kalidas, staigiu judesiu atidaręs dureles, ėmė laukti, kol aš 
įlipsiu į vidų, o pats tuo metu įsižeidęs žiūrėjo man pro pe- 
tį. Jo veide mačiau vien tik apmaudą ir įsiūtį. Dabar jokiu 
būdu nelipsiu - tai būtų per daug pavojinga. 

— Pasakyk, ką aš padariau? — paklausiau Kalido. 

Jis užsispyręs tylėjo. 

— Ar nepasakysi, kas tave slegia? 

Sudrėkusios akys nuo manęs nusisuko. 

— Ei, - švelniu balsu tariau aš, dėdama jam ant peties 
ranką, - juk mes draugai. 

Giliai atsidusęs Kalidas padėjo galvą man ant peties. 

— Nesuprantu, - sušnabždėjau, - kaip mes, jausdami 
vienas kitam tokius stiprius jausmus, negalime būti drauge. 
Niekada nesupratau to - nei prieš dešimt metų, nei dabar. 

Tvirtai apkabinęs mane, jis tylėjo. 

— Tik tu vienas žinai atsakymą, Kalidai. 

Pamatęs du besiartinančius baltais drabužiais vilkinčius 
vyriškius, Kalidas nelauktai tarė: 

- Lipkime į vidų, Verena. 

Vos neužmiršau, kad šiame krašte apsikabinimai vie- 
šose vietose yra nepaprastai smerkiami. Užvedęs variklį, 
Kalidas persibraukė ranka veidą. Tylomis pasukome prie 
įlankos žiočių ir, pravažiavę Šindagos tunelį, pro uostą 
pasukome į Džumeirą. Iš radijo sklido arabiška muzika. 
Slapčia troškau, kad Kalidas sustotų kur nors prie Džumei- 
ros paplūdimio. Mudu basomis pasivaikščiotume puikiu, 
smulkiu smėliu, laukdami, kaip viskas susiklostys toliau. 
Taip, tokia aš esu. Net ir dabar, žinodama, kad viskas pra- 
rasta, neįstengiau nė pagalvoti, jog dar galiu apsigręžti, iš- 
trūkti, atsisveikinti su Kalidu visiems laikams. Ne. Užuot 
pabėgusi, pasinėriau į painias romantiškas fantazijas. Ma- 
no vaizduotėje Kalidą taip beprotiškai užvaldė troškimas 
bučiuotis mėnesienoje, kad jis neįstengė padaryti nieko 
kita, tik sulaužyti Alachui ir šeimai duotą pažadą. Tokios 
svajos sukosi galvoje. 

Tačiau Kalidas niekada nesuteps nei mano, nei savo bū- 
simos žmonos garbės. Jis per daug gerbė meilę, gyvenimą 
ir patį save. Žinojau tai ir dėl to tik dar labiau jį mylėjau. 

Netrukus tolumoje pasirodė žibanti lobių skrynia. Kar- 
tą Kalidas papasakojo, kaip jį sužavėjo mano atvirlaiškis su 
lobių skrynios aprašymu. 

Viešbutis, pavadintas Jebel Ali, esantis netoli Duba- 
jaus... 

Ši poilsio vieta žinoma visoje šalyje. Be mieste esančių 
viešbučių, tik šis vienintelis ant jūros kranto stovintis vieš- 
butis arabams buvo svarbus. Aš to, beje, nežinojau. 

Netikėtai Kalidas pertraukė tylą: 

— Verena, prisimeni, tu man dar neatsakei? 

Klausiamai žvilgtelėjau į jį. 

— Ak, tik neapsimesk dabar, - karčiai šyptelėjo Kalidas. 

- Juk tu turi galvoje ne mano dingimą prieš trejus metus? 

— Būtent tai turiu galvoje. 

— Kalidai, manau, pats gerai žinai, kodėl taip pasielgiau. 
Aš tiesiog neturėjau kitos išeities. Kažkaip turėjau išsiva- 
duoti iš šios beviltiškos meilės. Juk nebuvo nieko, už ko 
būčiau galėjusi įsitverti: nei jokių planų, nei pažadų, juolab 
ir tavęs nebuvo šalia. Nepuoselėjau jokių vilčių, kad mudu 
susituoksime. Nieko, visiškai nieko. Dar ir šiandien neži- 
nau, kokios mintys tuomet sukosi tavo galvoje. Tikrai su- 
prasi, kodėl taip pasielgiau. 

— Ne, aš negaliu suprasti! 

Tas tvirtas, ryžtingas ne užgavo mane lyg antausis. 

— Bet paklausyk, tu... 

— Ne, ne, ne! Tai niekaip nepateisina tavo poelgio, — 
garsiai pertraukė jis mane, 

Išsigandusi ėmiau gaudyti orą. Kalidas visas išraudo 
iš pykčio. Jaučiau, kad geriau nieko nesakyti. Tikriau- 
siai jo viduje viskas kunkuliuoja lyg ugnikalnyje, ir jau 
seniai. 

Kalidas, vis mažiau beįstengdamas valdytis, ėmė važiuo- 
ti vis greičiau. Žiūrėjau į kelią apimta nerimo ir krečiama 
vidinio virpulio. Galiausiai pradėjau melstis dėl kiekvieno 
metro, priartinančio mus prie viešbučio. Sukant į pasku- 
tinę sankryžą, mašinos ratai sucypė taip, kad jau regėjau 
mūsų nuotrauką antraštiniame Khaleej Times puslapyje: 
„Greitį viršijęs pontiakas atsitrenkė į apšvietimo stulpą.“ 

Kai pasukome viešbučio link, mano širdis, mirtinai iš- 
sigandusi, vis dar daužėsi. Kalidas nuvairavo prie parko, 
jo plokščios terasos buvo apsodintos rožiniais bugenvilijų 
krūmais, palmėmis ir kaktusais. Mieliausiai būčiau papra- 
šiusi išleisti mane prie pat durų, bet nenorėjau rizikuoti — 
apimtas afekto, Kalidas galėjo prarasti savitvardą. 

Išjungęs motorą, jis skubriais žingsniais apėjo automo- 
bilį ir atplėšė dureles. Išlipau įsiutusi ir nusivylusi, žvelg- 
dama pro jį. Kalidas šiurkščiai sugriebė mano ranką ir 
įsistebeilijo į mane pagarbos reikalaujančiu žvilgsniu. Dar 
gali atsitikti taip, kad mano sielvartas praeis savaime, ir 
man neteks apverkti Kalido. 

— Na, ką aš vėl padariau? - nusikamavusiu balsu, kone 
abejingai paklausiau. 

Jaučiau, kad juokauti su juo neverta. Vis dėlto, jausda- 
masi viešbučio teritorijoje saugi, atlaikiau jo baimę keliantį 
žvilgsnį. Galiausiai Kalidas kapituliavo ir tvirtai mane ap- 
kabino. 

- Tu vis tiek išvarysi mane iš proto, - skausmingai tarė jis. 

„Ir man taip atrodo, - pamaniau. Mano kūnas buvo su- 
stiręs. Negalėjau atsakyti į jo apkabinimą - mane dar kaus- 
tė pernelyg didelė baimė. 

Kalidas ėmė sūpuoti mane glėbyje, perbraukė ranka per 
nugarą, lyg būčiau vaikas, kurį reikia nuraminti. 

— Aš taip gailiuosi, kad įniršau, - sunkiai pratarė jis. — 
Prašau man atleisti. 

Vis dar stovėjau nejudėdama, grumdamasi su savo 
jausmais. Staiga jis paėmė mano rankas ir apglėbė jomis 
savo klubus. 


— Leisk man pajausti, Verena, kad vis dar myli mane. 

— Ar žinai, kiek naktų prasivarčiau lovoje melsdama 
Dievo padėti? Parodyti mums abiem išeitį? 

Jis sunkiai atsiduso, jo padėtis pasirodė esanti dar bevil- 
tiškesnė. Keista, netikėtai pajutau Kalidui didesnį gailestį, 
nei sau. 

Užmerkęs akis, jis iš širdies gelmių sudejavo. 

— Ak, kaip aš tave myliu ir kaip trokštu tavęs. Noras 
jausti tavo kūną sukelia tokį ilgesį, kad ima svaigti galva. 

Jo žodžiai padvelkė šiluma. Prigludau prie jo ir pamir- 
šau visa, kas įvyko. 

Aplinkui įsivyravo tyla. Tik vėjas, šiurenantis po auto- 
mobilių aikštelę, švelniai glostė mus. Retsykiais, atsidarius 
durims, iš Plantation baro pasigirsdavo muzika. Mes sto- 
vėjome paskendę savo mintyse, savo pasaulyje, kol nelauk- 
tai sušnarėjo krūmai. 

Akimirką žvilgtelėjau aukštyn ir nepatikėjau savo 
akimis. Mane persmelkė nemalonus jausmas: ar tik pro 
krūmų šakas man nepasivaideno balta kandora? Apėmė 
negera nuojauta. Norėdama nukreipti Kalido dėmesį, be 
užuolankų paklausiau jo: 

— Sakyk, kaip tau patiko japonų valgiai ir Lizos draugas? 

Dėl tokio nelemto klausimo mano širdis ėmė dar la- 
biau plakti. Prikandau lūpas. Kalidas pritrenktas pažvel- 
gė į mane. 

— Sakai, Lizos draugas? Tas vyras težiūrėjo tik į tave. 

- Bet, Kalidai, to negali būti. 

Netikėtai nervingai nusijuokiau. Aiškus požymis, kad ši 
įtampa man buvo per didelė. 

— Manai, nepastebėjau, kad visą savo dėmesį jis skyrė 
tik tau? Kaip jis žiūrėjo į tave. Gal galėtum pasakyti, kodėl 
jis neišvažiavo kartu su Merrill Lynch grupe? 

— Prašau, Kalidai... 

Kai akimirką žvilgtelėjusi pro Kalido petį išvydau Ma- 
tarą, man užgniaužė kvapą. Tas arabas tikriausiai visai pa- 
kvaišo! Seka mane ir dar atkreipia į save dėmesį. Jaučiausi 
priblokšta. Netrukus prasidės drama. Bematant viskas būs 
sugriauta - pasitikėjimas, meilė, mudviejų draugystė, vis- 
kas. Šaltas šiurpas perbėgo man per nugarą. 

— Žinai, Kalidai, - pasakiau apimta panikos, - Abdulas 
yra tik džentelmenas, jis malonus su visais. Tačiau įsimylė- 
jęs jis tik vieną - Lizą. Esu visai tikra. 

Kalidas nekreipė dėmesio į mano žodžius. Matyt, jis 
kažką pamatė. Kaip tik tuo metu, kai pasijutau verčiama 
įsikišti, pamačiau, kad baltoji būtybė ėmė tolti. Atsigręžęs 
Kalidas tiriamu žvilgsniu pažvelgė į mane. Jeigu jis ir paži- 
no Matarą, tai nieko apie tai nepasakė. Baugiai tariau: 

— Geriau pasikalbėkime apie mudu, Kalidai. Kaip vis- 
kas klosis toliau? - paklausiau jo, stengdamasi nukreipti 
jo dėmesį. 

— Gerai nežinau - vien tik Alachas žino atsakymą. Mel- 
siuosi už mus. 

- "Tad tu turi omeny, jog aš po kelių dienų išskrisiu na- 
mo, 0 tu vesi ir susilauksi... 

— Liaukis, aš to neištversiu. 

Susigėdusi nudelbiau žvilgsnį į žemę ir nutilau. 

— O, pažiūrėk, kas gi grįžta namo, - atžariai tarė Kali- 
das. - Sakiau tau, jis pasiliko čia ne dėl jos. 

Laiptais aukštyn, susiėmę rankomis, lipo linksmai nusi- 
teikę Abdulas ir Liza. 

— Daugiau negalėjome ištverti triukšmo Hyatt Regency 
klube, - nusijuokė Liza. 

Savo nuostabai, pajutau rimtą Abdulo žvilgsnį, tačiau 
netrukus jis nusišypsojo. 


139 


— Pasimatysime vėliau. 

Jiedu paliko mus vienus. 

O netrukus įvyko kažkas baisaus. Per kelias minutes 
mes žodžiais beveik sutriuškinome mudviejų praeitį, da- 
bartį ir ateitį. Viską. Vos Lizai ir Abdului pranykus už du- 
rų, Kalidas, apsėstas kartėlio, ėmė man prikaišioti, neva aš 
teikianti vilčių ir Matarui, ir Abdului. Žodžiai užstrigo ma- 
no gerklėje. Vargu ar kokia kita moteris galėtų būti dores- 
nė už mane. Supykusi žiopčiojau, stengdamasi susivaldyti. 
Tačiau Kalido tirada nesiliovė. Dabar supratau, kad jis vis 
dėlto atpažino Matarą. Tačiau kuo aš čia dėta? O Abdulas, 
Lizos draugas - ne, geriau nereikia. Jaučiausi taip užgauta, 
kad panūdau išsakyti tai, ką geriau būčiau nutylėjusi. Ga- 
liausiai mano žodžiai tapo vis kandesni ir skaudesni. Ir iš 
viso, kokią teisę Kalidas turi taip pasiutusiai pavyduliauti? 

Staiga jis apsisuko ir, man nespėjus nė mirktelėti, trink- 
telėjo mašinos dureles. Apimtas aklo įsiūčio, Kalidas už- 
vedė mašiną ir įjungė atbulinę pavarą. Paskutinę akimirką 
dar spėjau sugriebti mašinos dureles ir sušukti jam į vidų: 

— Draugai negali išsiskirti susipykę! 

Kalidas nuvažiavo nesiteikęs dar bent kartelį žvilgtelėti 
į Mane. 

Eidama į savo kambarį, prapliupau verkti. 

Nuo tos dienos įvykiai ėmė krypti pragaištinga linkme. 


Mataro vila 
— Eime, Verena, susidėsime daiktus - važiuosime į Mataro 


vilą. Tau nepakenks šiek tiek prasiblaškyti. Nagi, pažiūrėk, 
tavo akys jau visai užtinusios. Kas atsitiko? 

Kokia lemties ironija: likimo pirštas nukrypo į kitą pu- 
sę. Šiaip jau aš turėjau guosti savo draugę - dėl to mes juk 
ir atvykome į Dubajų. 

Išgirdusi, kas nutiko, Liza tarė: 

— Ką dar turi patirti, kad pagaliau ateitum į protą, Ve- 
rena“ 

Paskui ji man papasakojo, kaip Mataras pakvietė mus 
pas save. Vakar vėlai vakare ji su Abdulu sutiko jį bare. Abu 
vyrai kaip reikiant susibičiuliavo ir galiausiai Mataras pa- 
kvietė mus. 

- Beje, Mataras labai susižavėjęs tavimi. Jis panoro iš- 
girsti visą tavo gyvenimo istoriją. 

- Tikiuosi, tu jam jos neišpasakojai. 

- Nesibaimink, tu vis dar tebesi po tūkstančiais šydų 
slypinti paslaptis. 

— Bet Kalidas... Kas bus, jeigu jis sužinos, jog svečiavau- 
si Mataro viloje? Jo supratimu, tiesiog patvirtinčiau tuos 
šmeižikiškus jo prasimanymus. Sakykim, jis imtų manęs 
ieškoti ir sužinotų, su kuo išvažiavau iš viešbučio. Sakau 
tau, Liza, visą likusį gyvenimą jis manytų, kad nesu verta 
nė skatiko. 

— Paklausyk, Verena, - sunkiai atsiduso Liza, - labai 
gaila, kad turiu tau tai pasakyti, tačiau tu niekada nebūsi 
laiminga. 

Išsižiojusi įsispoksojau į draugę. Ji, matyt, juokauja. 

Bet Liza nesiliovė ir lyg tarp kitko pridūrė: 

— Kiek prisimenu, Kalidas juk sakė tau, kad greitai ves, 
ar ne? 

Taiklus kirtis. 

— Na, gerai, - nusivylusi atsidusau, - prisidėsiu prie jū- 
sų. Ar važiuosime su Abdulo automobiliu, ar mus pasiims 
Mataras“ 

— Mataras jau čia, jis nakvojo Jebel Ali viešbutyje. 

— Ką? Beje, ar žinai, kad vakar vakare jis šnipinėjo mus 
prie automobilių aikštelės? 

Tai išgirdusi, Liza garsiai nusikvatojo. Na štai ir dar vie- 
nas kažką kurstantis vyras. Beje, šiandien anksti rytą abu 
vyrai su Mataro jachta buvo išplaukę žvejoti. Matis, kaip jį 
bičiuliškai vadino Liza, ketinąs mums paruošti pietus. 

Galų gale aš pakilau nuo gulto. Vis dėlto susitikimas su 
Mataru man bus nemalonus. 

Po valandos mes, apimtos džiugaus laukimo, jau rie- 
dėjome į Al Ainą. Iš garso kolonėlių skambėjo arabiškos 
dainos, kartais pasigirsdavo pažįstamas greičio ribotuvo 
pyptelėjimas, ai... dėmesio, gatvės slenkstis, ir štai merse- 
desas jau visu greičiu dumia prie kitos kliūties. Abu vy- 
rai linksmai šnekučiavosi. Mataras retsykiais patenkintas 
žvilgteldavo į galinio matymo veidrodėlį. Atrodė, jog kro- 
vinys ant galinės mašinos sėdynės ir bagažinėje tysantis 
laimikis verstų juos kvailioti. Vis smarkiau įsisiūbuodavo 
juoko bangos. Pro šalį skriejantys namai, žmonės, kupra- 
nugariai ir visas gyvenimas virto pokštu. Pamažu ėmiau 
suvokti, kad dažnai savaip suprasdavau Kalido juoką. Re- 
gis, Arabų įlankos žmonės iš tiesų yra nepaprastai links- 
mos prigimties. 

Iš abiejų kelio pusių driekėsi gaivi žaluma. Vadina- 
si, mes jau Abu Dabio Emyrate. Tiesus kaip styga šešių 
juostų greitkelis vedė toliau į Al Ainą. Tik iš smėlio, vėjo 
pripustyto ant kelio, galėjom suprasti, kad važiuojame dy- 
kumos link. 

Pro šalį skriejo prabangūs automobiliai ir visureigiai. 
Niekas nesuko sau galvos dėl greičio kontrolės. Nuo prie- 
kinių sėdynių sklido mane vis labiau pakerinti arabų kalba. 

O gal žavėjo ne kalba, o dykuma? Retkarčiais arabų raš- 
menimis aprašyti kelių ženklai nurodydavo, kad netoliese 
esama kaimų. Netikėtai Mataras, sulėtinęs greitį, sustojo 
prie apdulkėjusios krautuvėlės. 

- Galite palaukti automobilyje, - tarė jis. 

Abu vyrai pranyko parduotuvėje. 

Keli indai ar pakistaniečiai sėdėjo šešėlyje ant žemės ne- 
toli įėjimo ir spoksojo į mūsų naujutėlį mersedesą. Laimė, 
tamsinti mašinos langai saugojo mus nuo smalsių žvilgs- 
nių. Įsivaizdavau, kaip turėtų jaudinti galimybė po čadros 
priedanga atvirai stebėti pasaulį. 

Po kurio laiko nešini plastikiniais maišeliais grįžo vy- 
rai. Kai mes pagaliau pasiekėme Mataro vilą, Al Aine ke- 
pino vidurdienio saulė. Iš lauko pusės buvo sunku įspėti, 
kas slepiasi už didžiulių medinių vartų ir aukštų mūro 
sienų. Išlipęs Mataras pabeldė į vartus ir pakėlęs galvą 
kažką sušuko. Nieko. Pabeldė ir šūktelėjo dar garsiau. 
Mudvi su Liza susižvelgėme. Gal Mataras pamiršo rak- 
tus? Na, aš čia niekuo dėta. Juk į šį nuotykį norėjo leistis 
Liza su Abdulu. 

Galiausiai vartai prasivėrė. Kyštelėjęs vidun galvą, Ma- 
taras tuojau vėl atbrūkšėjo prie automobilio. Nieko nesakęs 
užvedė jį, ir mes, pagautos nepaprasto smalsumo, prava- 
žiavome pro vartus. Sargas vėl juos užrakino. Mersedesas 
lėtai nušlamėjo plytelėmis grįstu keliu, vedančiu prie vilos 
per nuostabią, sodraus žalumo oazę. Kai išlipome, mus 
užplūdo malonus apelsinmedžių ir jazminų žiedų aroma- 
tas. Aplink čiulbėjo paukščiai, mirgėjo ir raibuliavo oras, o 
mes pajutome visą saulės galią. 

Mataras atidarė bagažinę. Pamatėme du šaltkrepšius. 
Viename jų buvo gėrimai, o apačioje net žybtelėjo Chardon- 

nay vyno butelis. Aišku, Mataras jį nusipirko Jebel Ali vieš- 
butyje. Antrame šaltkrepšyje gulėjo jo sužvejotos žuvys. 

Kai daiktai buvo iškrauti, mes paskui vyrus nusekėme į 
namą. Aišku, jame buvo ir pagrindinis įėjimas, tačiau Ma- 
taras, nieko nelaukdamas, pastūmė verandos duris. Ne- 
trukus atsidūrėme didžiulėje svetainėje, išdažytoje balta ir 
ochros spalvomis. Rytietiškos ornamentais puoštos arkos 
dalijo kambarį ir vedė į kitas gyvenamąsias patalpas. Palei 
sienas stovėjo daugybė sotų, o šalia jų - staliukai. Atėjęs į 
virtuvę, namų šeimininkas įkišo ranką į maišelį ir už ka- 
klo ištraukė vištą. Mudvi su Liza pasibjaurėjusios susižvel- 
gėme. Dar maskatavo vištos kojelės, paukštis net nebuvo 
kaip reikiant nupeštas. Galiausiai didžiuodamasis Mataras 
abiem rankomis ištraukė iš šaltkrepšio savo laimikį - jūros 
žuvis; gličios žuvys slidinėjo ant marmuro. 

— Manau, mes geriau į tai nesikišime, - be galo reikš- 
mingai nusijuokė Liza. 

Nei būnant su Kalidu, nei su Mataru negalėjai žinoti, kas 
vyks toliau. Na, gal ir patys arabai to nežino. O gal jiems 
tiesiog neatrodo būtina padėti moterims susigaudyti. 

Kai virtuvėje viskas jau buvo išpakuota, Mataras su Ab- 
dulu per svetainę ir verandą išėjo laukan, o mes iš paskos. 
Stebėjausi, kaip lengvai kuveitietis, būdamas šalia Mata- 
ro, prisiminė arabų gyvenimo būdą. Rodės, lyg Didžiojo 
Getsbio nė nebuvo. 

Mataras oriai vaikščiojo po žydintį Edeno sodą. Tai, 
kas Lizos ir mano tėvynėje buvo įprasta, čia beveik pri- 
lygo stebuklui. Noko įvairiausi vaisiai ir vešėjo daržo- 
vės. Regis, Mataras su didžiausiu užsidegimu rūpinosi ir 
puoselėjo šį turtą. Jis vis sustodavo apžiūrėti savo darbo 
vaisių, o gražiausius iš jų - nuskindavo. Čia puikavosi ir 

avilys. Neįtikėtina, jis turėjo net ir nuosavo medaus. Na ir 
keistas šis arabas. 

Kai mūsų rankos jau buvo pilnos vaisių, nunešėme juos 
į virtuvę. Atitempęs iš svetainės kelis kilimus, Mataras pri- 
mėtė ant jų sunkių pagalvių ir pasiūlė prisėsti (laimė, mes 
vilkėjome ilgus sijonus). Pastatęs per vidurį dubenį su ką tik 
nuskintais vaisiais, namų šeimininkas išsitiesė ant kilimo ir, 
lyg paša atsirėmęs į pagalvę, padavė mums saldžių abriko- 
sų. Apsirengęs balta kandora, jis atrodė nepaprastai gražus. 
Mus visiškai pavergė iš apačios, žvirgždo aikštelės, atsklin- 
dantis tylus fontano čiurlenimas ir paukščių čiulbėjimas. 

Nežinau, kiek laiko mes taip sėdėjome. Laiko tėkmė jau 
prarado reikšmę. Tada Mataras pakvietė mus sekti paskui 
jį. Aišku, jis parodys mums baseiną. Prieš išvažiuojant iš 
viešbučio, Abdulas įspėjo, kad įsidėtame maudymosi kos- 
tiumėlius. 

Per šviesų žvirgždą plytelėmis išklotas takelis vingu- 
riavo apie nuostabą keliančią vilą. Prie pat namo sienos 
pamatėme puikų maurų stiliaus baseiną, iš vienos pusės 
juosiamą aukštų, išlakių palmių. Už jo stūksojo visą vilos 
teritoriją juosianti mūro tvora. Platūs laipteliai vedė į ne- 
gilų turkio mėlynumo baseiną, apskliaustą keturių kolonų 
prilaikomo, mėlynai žaliomis plytelėmis iškloto kupolo. 

— Oi, Matarai, ir kam tu mus šičia atsivežei. Dabar visą 
gyvenimą mums trūks šio žemės lopinėlio, — ištariau pu- 
siau juokais, pusiau rimtai. 

Iš po sufros sublizgėjo tamsios, pasididžiavimo kupinos 
Mataro akys. 

- Jeigu norite, aišku, galite išsimaudyti. Mudu su Abdu- 
lu tuo metu paruošime pietus, ar ne taip, mano drauge? - 
Mataras šyptelėjo ir draugiškai kumštelėjo Abdulą. 

Akimirką man šmėstelėjo tam tikros pretenzijos į 
nuosavybę jausmas. Tačiau netrukus supratau, kad pagal 
musulmoniškus papročius nedera maudytis su priešinga 
lytimi. 

Grįžome į verandą. Išvedžiojęs po visus namus, Mata- 
ras parodė mums persirengimo kambarį, iš kurio galėjai 
patekti tiesiai prie baseino. Kaip gaila, kad pamiršau vieš- 
butyje fotoaparatą - namuose niekas nepatikės, kokį ste- 
buklą aš čia regėjau. 

Baseino vanduo buvo švarus ir vėsus. Mane nukrėtė 
šiurpas. 

- Ateik, nebijok, — šūktelėjo Liza. 

Nieko nelaukdama puoliau į vandenį ir, gaudydama 
orą, ėmiau lyg pašėlusi irtis paskui Lizą. Pamaniau, gal po 
baseinų sumontuota vėsinimo įranga. Šioje šalyje juk vis- 
kas įmanoma. Po kurio laiko atsigulėme ant šiltų plytelių 
apdžiūti. Prisiminiau Kalidą. Kas būtų, jeigu jis sužinotų, 
jog priėmiau svetimų žmonių kvietimą? Kuo daugiau gal- 
vojau, tuo labiau ėmė rodytis, kaip visa tai kvaila. Kodėl tu- 
riu jaustis kalta prieš vyrą, kuris netrukus ves kitą moterį? 
Juk tai absurdiška. Be to, įtikinėjau save, kad Kalidas tikrai 
taip greitai neatsilieps. 

Mums svajingai besėdint ant baseino krašto ir teliūš- 
kuojant kojomis, priėjo Abdulas. 

— Na, damos, ar jūsų nesutrikdysiu, jeigu apiplauksiu 
vieną kitą ratą? 

— Žinoma, ne, Abdulai, - patikinome abidvi. 

Juk mes jau buvome susitikę Jebel Ali viešbutyje, apsi- 
rengę maudymosi kostiumėliais. Kiek vėliau įsitikinome, 
kad mūsų vadinamasis laisvumas čia buvo suprastas kaip 
nusižengimas arabų papročiams ir moralei. Taip, jau gana 


146 


nepadoru buvo lankytis čia be Kalido ir net neįspėjus jo. 
Be to, nepasitenkinimą sukėlė ir tai, kad plaukiojom basei- 
ne kartu su arabu, užuot droviai prisidengusios. Nebūčiau 
įtarusi, kad net Matarą, kuris neturėjo į mane jokių pre- 
tenzijų, apims nuodingas pavydas. Vis dėlto kokios naivios 
mes buvome! 

Po kurio laiko nuėjau į persirengimo kambarį, apsivil- 
kau sijoną ir palikau juodu vienus. Eidama prie verandos, 
vis stipriau jaučiau iš virtuvės sklindančius kvapus. Iš sve- 
tainės dvelkė nežinomas rytietiškas aromatas. 

— Hmm, nuostabiai kvepia. Leisk, atspėsiu - tai karis. 

Mataras metė į mane tiriamą žvilgsnį. 

- Iš kur žinai? - paklausė griežtu balsu. 

— Na, aš užuodžiu. 

— A, maniau, kad šveicarų virtuvėj karis nevartojamas. 

Toks irzlus Mataro tonas suglumino mane. Kas jam 
užėjo? 

— Matarai, kas negerai? 

Jo akyse sužibo kažkas šėtoniško, o tuomet jis smogė: 

— Jūs, Vakarų moterys, juk jūs keliaujate po visą pasau- 
lį - iš vienos lovos į kitą. 

Dėl Dievo meilės, kaip su tuo susijęs karis? Šimtai min- 
čių ėmė skrosti mano galvą. 

— Matarai, juk tai absurdas. 

Pašaipiai žiūrėdamas, jis sučiulpė braškę. Bandžiau su- 
sitvardyti ir nekreipti dėmesio į jo manieras. 

— Žinai, kalbant apie kai kurias moteris, galbūt tai ir ati- 
tinka tavo išvadą, tačiau tikrai ne visos Vakarų moterys yra 
tokios. 

— Netiesa. 

— Manai, kad ir aš tokia? 

Nusukęs žvilgsnį, Mataras netvirtu balsu murmtelėjo: 

— Taip, žinoma. 

Netekau žado. Kaip jam šovė mintis mane taip įžeidinė- 
ti? Kurį laiką nežinojau, verkti man ar pratrūkti juokais. Ar 
apskritai galima žiūrėti į tai rimtai? 

— Klausyk, Matarai, juk pasikvietei mane į savo namus 
tikrai ne tam, kad įžeidinėtum? - Jis tylomis nusuko žvilgs- 
nį į fontaną. - Tu mane išties liūdini, - tariau. 

Sugriebęs iš dubens abrikosą, Mataras pakilo ir pažvel- 
gė man tiesiai į akis. 

— Pamiršk, ką sakiau. Tu gera, Verena. 

Paplojęs man per petį, jis pranyko virtuvėje. 

Mano žvilgsnis nukrypo į kilimą ir klaidžiojo jo raštais. 
Kam gi aš nusižengiau - plaukiojau baseine kartu su vy- 
ru, tačiau juk Abdulas nėra nepažįstamas. Be to, aš niekuo 
dėta, kad ir jis maudėsi. Nedorų vakariečių moterų pa- 
veikslas buvo taip stipriai įsitvirtinęs Mataro galvoje, kad 
nebuvo jokios prasmės su juo apie tai kalbėtis. Per vieną 
dieną nieko nepakeisi, juolab vien žodžiais. Jeigu arabai 
mus tokias mato, tai taip ir yra. Taškas. Vis dėlto mylėjau šį 
kraštą ir jo Žmones. 

Išgirdau virtuvėje tyliai skimbčiojant indus. „Keista, — 
pamaniau, - skamba lyg pasiūlymas susitaikyti.“ Tie gar- 
sai neskleidė nei nepasitenkinimo, nei pykčio. Galbūt šis 
intermezzo - išbandymas. Iš tiesų nemaniau, kad Mataras 
laiko mane lengvabūde, nedora moterimi, kitaip jau seniai 
būtų ėmęsis iniciatyvos suartėti. Nurijusi apmaudą, nuta- 
riau pažiūrėti, ar nereikia mano pagalbos. Atsargiai tylo- 
mis įėjau į virtuvę. 

Tikriausiai akies krašteliu jis matė mane ateinančią, ta- 
čiau nereagavo. 

— Ar tau padėti, Matarai* - paklausiau. 

Pakėlęs nuo puodo akis, jis padėjo šaukštą į šalį ir tarė: 

— Gerai, habibti, paimk ir išnešk į verandą lėkštes. 

— Gerai, jeigu tik tu pasakysi man, ką reiškia habibti. 

— Dabar eik, užduodi pernelyg daug klausimų, - tarė 
jis, o jo lūpų kampučiuose žaidė šypsena. 

- Jau einu, bet tai neteisinga. 

Verandoje padengiau mūsų „stalą“ - kilimą - ir pastū- 
miau į šalį vaisių dubenį, kad būtų vietos kariui. 

— Kur stalo įrankiai? - paklausiai grįžusi į virtuvę. 

- Šiandien valgysime be jų - rankomis. 

Įdavęs man į rankas popieriaus paketą ir krūvą duonos 
paplotėlių, pridūrė: 

- Štai stalo įrankiai. 

Kurį laiką stovėjau sutrikusi. Pažiūrėjusi į Matarą, nusi- 
juokiau. Prisiminiau, kad arabai įpratę valgyti dešine ran- 
ka. Na, turbūt bus linksma - juk aš kairiarankė. 

- Ir pakviesk kitus valgyti, - šūktelėjo jis įkandin. 

Tokia buvo mūsų pirmųjų pietų beduinų stiliumi pra- 
džia. Nekantraudami susėdome, sukryžiavę kojas, ratu apie 
didžiulį garuojantį puodą su kariu. Greta stovėjo dubuo su 
sulipusiais ryžiais, duonos paplotėliai, vandens butelis ir 
Chardonnay vynas. Mataras pasiūlė Abdului vaišintis. Šis 
ėmė jausmingai dėkoti už svetingumą ir palaimintą valgį - 
aišku, arabiškai, tačiau supratau tai iš jo gestų. Tada, pakė- 
lęs vyno taurę, pasiūlė taip pat vaišintis ir Matarui. 

Mes irgi padėkojome. Liza pasakė, kad jeigu jis kada 
nors apsilankysiąs Šveicarijoje, bus mūsų svečias. Tuo 
metu Mataras kiekvienam įpylė į lėkštę po samtį vira- 
lo. Ėmiau galvoti, kaip mes turėsime rankomis valgyti šį 
skystą patiekalą. 

- Tikiuosi, čia neplaukioja vištų plunksnos... - pusiau 
juokais, pusiau rimtai pasakė Liza. 

— Na, žinoma, specialiai tau palikau ten kelias. 

Skambus juokas palydėjo šią įžūlią Mataro repliką. Kva- 
toti liovėmės tik pasirodžius akyse ašaroms, kai nuo juoko 
pasidarė visai silpna. Karis buvo labai skanus. Valgyti be 
stalo įrankių buvo ne taip sudėtinga, kaip nuogąstavau. 
Atsilaužus duonos paplotėlio, reikėjo jį suvynioti lyg mažą 
omletą ir semti juo žuvies ir vištienos gabaliukus. Visai pa- 
prasta. Tačiau darbuotis su ryžiais ir padažu reikėjo įgusti: 
ranka suminkius iš ryžių rutuliuką, reikėjo jį pamirkyti į 
karį. Aišku, taip valgydami neišvengiamai išsitepliojome 
pirštų galiukus. 

Vėliau, kai paeiliui vonioje nusiplovėme rankas, Mata- 
ras atnešė kaljaną. Nė nenumanėme, kad toks ritualas po 
beduinų stiliaus pietų šioje šalyje yra įprastas. Nepatikliai 
stebėdamos, kaip namų šeimininkas uždega anglies gaba- 
liuką, nusprendėme palikti šią ceremoniją vyrams. Keti- 
nome imtis virtuvės ruošos, tačiau vyrai iš karto garsiai 
užprotestavo: tai tarnų darbas, energingai paaiškino Ma- 
taras. Abu vyrai išdėstė mums, kad tradiciškai Arabų įlan- 
kos moterys mėgaujasi aukšta padėtimi ir neprivalo atlikti 
jokių namų ruošos darbų. Be to, jos galinčios valdyti savo 
pačių turtą, rūpintis namais ir vaikais. Šeimoje moterys, 
galima sakyti, esančios atsakingos už vidaus politiką, o vy- 
rai - už užsienio. Mudviejų su Liza nuomone, tai protinga 
ir sektina. 

Vieną dieną, galbūt netgi jau šią vasarą, pasakė Mata- 
ras, jis ketinąs vykti į Šveicariją. Jam kalbant, jo akys daug 
žadančiai suspindėjo. Pasijutau nejaukiai: per daug gerai 
jaučiau, kad mano širdis vis dar priklauso kitam. Matarui 

ėmus žavėtis begaliniais eglynais, pievomis, upeliais ir gė- 
lėmis, mano slogutis vėl išsisklaidė. Savaime suprantama, 
jis manantis apsigyventi tikrame kaimo namelyje. Priešais 
namelį turės ganytis karvės ir tilindžiuoti varpeliai. O dan- 
gau, nejau jis rimtai taip galvoja? Negalėjau suprasti, kaip 
žmones gali traukti toks kaimiškas gyvenimas: juk dyku- 
ma daug paslaptingesnė, galingesnė ir įspūdingesnė. 

Iš vilos išvykome tik tada, kai saulė jau seniai buvo nu- 
sileidusi. Liūdnai dar kartą žvilgtelėjusi atgal pamačiau, 
kaip už mūsų užsivėrė sunkūs mediniai vartai. Pro šalį 
praskriejo aukšti balti mūrai. Niekas nebūtų įspėjęs, kokia 
rami ir kerinti oazė slypi anapus. 

Kuo labiau artėjome prie Dubajaus Emyrato, tuo daž- 
niau prisimindavau Kalidą. Slapčiomis vyliausi rasti nuo 
jo Žinutę. 

Kai pagaliau atsisveikinome su Mataru, jaučiausi lyg ant 
adatų. Įprastai žinutes įkišdavo pro kambario durų apačią, 
tačiau parėjusi jokio voko neradau. Nieko nesimatė nei ant 
rašomojo stalo, nei ant lovos. Pajutau, jog turiu prisėsti. 
Kita mano mintis panėšėjo į kitų tokios pat padėties žmo- 
nių mintį: nusmelkė viltis, kad nieko neįvyko, kad Kalidas 
manęs neieškojo. Aš, aišku, visą dieną tik įsivaizdavau, kad 
jis turėtų skambinti man į viešbutį daugybę kartų. 

Po vidurnakčio supratau, kad tai nebuvo vien tik vaiz- 
duotės žaismas. 

O iki tol, kol mintys skausmingai sukosi galvoje, vis dar ti- 
kėjau stebuklu. Dešimtą valandą vakaro pamaniau, kad jeigu 
Kalidas panorės susitaikyti, padarys tai vėliausiai šią valandą. 
Tačiau nieko neįvyko. Ir toliau viešpatavo mirtina tyla. 

Griebusi telefono ragelį, susukau jo mobiliojo telefono 
numerį. Jokio atsako. Dabar jau nedvejodama, besidau- 

žančia širdimi paskambinau jam į namus. Nieko. Nors ir 
numaniau, kad tokiu metu biurai jau nebedirba, ėmiau 
nepaprastai įsikarščiavusi rinkti visus numerius iš eilės: 
Pasaulio prekybos centro, Rašido uosto, Al Vahos ir oro 
uosto biuro. Dusau iš susijaudinimo. Nusirengusi išsimau- 
džiau po dušu, tada bandžiau iš naujo. Jokio atsako. Ką 
man daryti? Apie miegą negalėjo būti nė kalbos. Skaityti ar 
žiūrėti televizoriaus nepajėgiau. Net ir verkti neįstengiau. 
Staiga mane užgulė dar niekada nepatirtas sunkumas. 

Tą nevilties kupiną akimirką išėjau į balkoną maldauti 
dangaus pagalbos. Naktis buvo giedra ir beviltiškai tyli. 
Pasirėmusi alkūnėmis į aukštą sienelę, lyg užhipnotizuota 
spoksojau į rytus, Al Vahos pusėn. Oras buvo pernelyg 
įelektrintas, o mano mintys lyg kibirkštys šokinėjo per 
balkoną. 

Dalelių lietus. Molekulių siausmas. Palaima ir siaubas, 
džiaugsmas ir pragaištis — ar tai ir yra meilė? Pagaliau suvo- 
kiau, kas mane labiausiai žeidžia. Jaunystės meilė - netin- 
kamas posakis, nes man jau trisdešimt dveji. Būdami tokių 
metų, kiti jau galvoja apie skyrybas. Negi aš pakvaišau? 
Vietoj sidabro karštligės - raudonos kibirkštys. Žibantis, 
degantis dykumos stebuklas - smilkalai - troškimas. 

Galų gale man atsivėrė akys. Visiškai galimas daiktas, 
kad Kalidas mobiliojo telefono ekrane mato Jebel Ali vieš- 
bučio telefono numerį. Vadinasi, jis tyčia neatsiliepia. Gal 
nori pajusti malonumą. Kai aš atgailausiu, jis tikrai atsi- 
lieps. Taip ir įvyko. 

Laikrodis rodė jau po vidurnakčio, kai pagaliau, pa- 
skambinusi į Al Vahą, išgirdau jo balsą. 

— Aallu? 

- Kalidai, tai tu? - nežinojau, ar man juoktis, ar verkti. 

— Taip, tai aš, - pasigirdo atsakymas. 

— Atleisk man, Kalidai, kad skambinu tokį vėlyvą metą. 

— Nieko tokio, - tarė abejingas balsas. 

- Jaudinausi, nes visą dieną negalėjau susisiekti su tavi- 
mi, - ėmiau skiesti. 

— O, tikrai? - suskambo apatiškas atsakymas. 

Jau žinojau, kad Kalidas per daug išdidus, kad prisipa- 
žintų, kiek kartų jis skambino į viešbutį (jeigu skambino). 
Taigi galėjau ramiai šiek tiek manevruoti. 

— Gaila, Verena, buvau kažkur nukišęs savo mobilyjį 
telefoną. 

Na, puiku. „Kas tuo patikėtų, - pamaniau. 

— Buvai nukišęs mobilųjį telefoną? O, kaip gaila. 

Mano širdis daužėsi. Jo balsas buvo abejingas, beveik 
neprieinamas, kalbėjo jis tik tada, kai buvo klausiamas. 
Tyla tiesiog šiurpino. Pagaliau susisiekusi su juo jaučiausi 
tokia pat prislėgta kaip ir iki tol. 

— Pasakyk, kaip tau sekasi? 

— Pusėtinai. 

— Tavo balsas neįprastas... Kalidai, aš gailiuosi dėl vakar 
dienos. 

— Ak, aš tik pavargęs, - apatiškai atsakė jis, 

- Nežinau, regis, vakar kalbėjau ne aš, o kažkokia nepa- 
Žįstamoji. Pati savęs neatpažinau, supranti? 

Kalidas nieko į tai neatsakė. Mane suėmė baimė. O, kad 
aš žinočiau, ar jis ką nors slepia ir ar jis nė nenutuokia, 
kad buvau Mataro viloje. Vis dėlto papasakoti jam apie iš- 
vyką — ne, apie tai negalėjo būti nė kalbos. Ne vyraujant 
tokiai nuotaikai. 

— Nenori kalbėti apie vakar dieną. Na, gerai. Kaip laiko- 
si tavo mama?“ 

Pirmąsyk pajutau jį nusišypsantį. 

— Klausiu rimtai, - tariau ramiu balsu. 

— Mano mama laikosi gerai, - vėl šyptelėjęs atsakė 
Kalidas. 

Nesitikėjau išgirsti jokio kito atsakymo. 

— Ar tu savo kambaryje, na, kur stovi telefonas? Oi, 
kokias nesąmones šneku, atleisk man. Aš tik mėginu įsi- 
vaizduoti, kaip tu gyveni už tų mūrų. Tu man vis dar nenu- 
braižei namo plano. Ar gali pro savo langą matyti mėnulį? 

— Ir ar aš galiu jį matyti. 

— Ką turi galvoje - ir ar? 

Kalidas tylėjo. 

— O, taip. Tu teisus, kiekvienas turi savų paslapčių. Ar 
prisimeni, kaip mes Anglijoje kartais žiūrėdavome į mė- 
nulį? Sakei, kad šis sidabrinis dangaus kūnas sujungs mus 
per visą žemyną. Ar prisimeni? 

— Ir ar... 

Staiga aš praregėjau. Buvau pamiršusi, kad Kalidas rašė 
man, kaip dažnai jis naktimis, negalėdamas užmigti, žiūri 
į mėnulį. 

— O, Kalidai, prisiminiau. Žinoma, tu gali matyti mėnu- 
lį iš savo kambario. 

Jis tik nusišypsojo. 

— Kalidai, juk žinai, kad artinasi mano išvykimo diena? 

— Žinau, mes dar pasimatysime. Na, kol kas, labanaktis, 
Verena. 

— Labanaktis, Kalidai. 

Lyg suakmenėjusi laikiau rankoje ragelį. Tikriausiai 
įvyko kažkas baisaus. Dar niekada jis nebuvo toks abejin- 
gas. Ar iš viso gali būti, kad tas ginčas taip įskaudino jį? 
O gal jis pasijuto apgautas, nes aš pradingau visai dienai, 

nepalikusi jam jokios žinutės? Turbūt ir viena, ir kita. Ta- 
čiau blogiausia dar laukė ateity. 

Nežinau, kiek laiko sustingusi išsėdėjau balkone. Virs- 
telėjo durys. Praskleidusi užuolaidas, pamačiau tyliai tipe- 
nančią Lizą. 

— O Dieve, jau greitai trys valandos ryto - ką tu veiki 
lauke? 

— Kraustausi iš proto. 

— Tik nereikia vėl... - atsiduso Liza. 

Galiausiai papasakojau jai apie savo nelaimę. 

- Tikrai, Verena, tik neik iš proto. Jeigu manęs paklau- 
sytum: Kalidas — netinkamas vyras europietei moteriai. 
Tik pažiūrėk, kaip jis aną vakarą elgėsi sa Abdulu. Jis iš 
tiesų sugadino mums nuotaiką. O dar anksčiau, arabų lai- 
ve, - nenorėjau tau nieko sakyti, bet jo keisti pareiškimai 
man vis dar tebeskamba ausyse ir kelia šiurpą. Ką darysi 
su vyru, kuris labiausiai norėtų matyti savo šalį, sulygintą 
su žeme, kuris nori sugrįžti į dykumą? Pažiūrėk į Abdulą 
ar Matarą — tai pasauliu besidomintys, draugiški arabai. 
Tokie tau daug labiau tiktų. Be to, nusipelnei supratingo 
vyro, vyro, kuriam svarbiausia gyvenime būtum tu, kuris 
nešiotų tave ant rankų. Tikrai jokiu būdu ne tokio, kuris 
yra pažadėtas ir netrukus ves. 

Aš giliai atsidusau. 

— Eime gulti, Verena. Neleiskime sugadinti paskutinių 
brangių dienų. Juk Kalidas tau sakė, kad dar kartą pasi- 
matysite. Beje, Abdulas atsisveikindamas perdavė tau labai 
nuoširdžius linkėjimus. Regis, Merrill Lynch banko nuro- 
dymu jis turi skubiai grįžti į Londoną. Po dviejų valandų 
Abdulas išvyks į oro uostą. Jis pažadėjo kiek įmanoma 
greičiau aplankyti mane Ciuriche. 

Kitą dieną Jebel Ali parke įsiviešpatavo keista nuotaika. 
Auštant išvažiavo Lizos atostogų meilė, o Kalidas, nebylus 
ir neprieinamas, tebebuvo Al Vahoje. 

— Ar eisi kartu pasivaikščioti prie uosto molo, Liza? 

— Ačiū, ne, aš geriau liksiu čia, po pavėsingomis pal- 
mėmis. 

Užsidėjusi ausines, išėjau pasivaikščioti viena. Pro pal- 
mes žibėjo turkio mėlynumo jūra. Žingsniavau prie jos, 
kol mane iš visų pusių apsupo vanduo. Nuo paties molo 
galo Jebel Ali viešbučio vaizdas tiesiog gniaužė kvapą. 

Nulipau žemyn ant bangų mūšos teškenamų uolų. 
Švelnios bangos palytėjo mano pėdas. Pro šalį prašvilpė 
sraigtasparnis, o iš ausinių aidėjo Dire Straits melodijos. 
Žiūrėjau į vandenį, leisdama mintims plūduriuoti ant ban- 
gų. Mane persmelkė ilgesys. Jaučiau švelnų vėją, dvelkiantį 
virš Jebel Ali parko, mačiau ant iešmų besisukančias 0ž- 
kas, storapilvius arabiškus laivus, blaškomą dykumų smėlį, 
margaspalvius povus ir medžių viršūnėse krykštaujančius 
paukščius. Iš uosto plaukė elegantiška jachta. Kai kapito- 
nas pamatė mane, sukaukė galingi jachtos varikliai. 

Iš išgąsčio vos nenusiritau į vandenį. Kažkaip tam sil- 
pnapročiui pavyko suvaldyti savo laivą. Susierzinusi užsi- 
ropščiau ant molo ir dar kartą atidžiai apžvelgiau nuostabų 
palmių sodą. Regėjau miražu virtusią realybę. 

Tolumoje pamačiau mojuojant dvi rankas. Netrukus, 
pažinusi Lizą, pagreitinau žingsnį. Ji kažką šaukė, bet aš 
nieko nesupratau. Pamažu ausis pasiekė „...aalidas . 

O dangau, nejau teisingai nugirdau? Paskutinius metrus 
bėgau, nors mieliausiai būčiau šokčiojusi iš džiaugsmo. 

— Jis skambina? — tariau sunkiai alsuodama. 

- Ne, jis Čia. 

Lyg žaibo trenkta sukryžiavau ant krūtinės rankas. 

— Tikrai? 

— Taip. Tave kvietė per garsiakalbį, bet aš tavęs nie- 
kur nemačiau. Kai kvietimą ėmė nuolat kartoti, nubėgau 
į registratūrą. Kalidas sėdi fojė ir laukia tavęs. Sakė, kad 
važiuoja į Abu Dabį. Jeigu norime, galime važiuoti kartu. 
Pasakiau jam, kad ne itin to norėčiau, nes vakar jau buvo- 
me Al Aine. 

Na, nuostabu, Kalidas turėjo tai sužinoti iš Lizos. Man 
pasidarė negera. Visiška katastrofa. Ir kaip dabar galiu pa- 
sirodyti jam į akis? Jokiu būdu negaliu sėstis į jo automo- 
bilį viena. Turėjau įkalbėti Lizą važiuoti drauge. 

— Na, paskubėk, Kalidas jau taip ilgai laukia. 

— Liza, padaryk man paslaugą, palydėk mane į registra- 
tūrą. Tik šį, paskutinį, kartą, gerai? 

— Gerai, eime. Tu visa išblyškusi — ar tau negera? 

Sustojusi priešais Kalidą, iš karto pajutau šaltį. 

- Labas, Verena, kur taip ilgai buvai? 

— Buvau lauke, ant molo, ir klausiausi mūsų muzikos. 

— O, tikrai? 

Jis šypsodamasis žvelgė į mane, tačiau jo akys grėsmin- 
gai blykčiojo. 

— Kviečiu jus į Abu Dabį pietų. Tu, Liza, taip pat važiuosi. 

— Ne, Kalidai. Manau, būtų geriau, jeigu jūs pabūtumė- 
te vieni. 

Nuleidęs negirdomis jos žodžius, jis tarė: 

- Bet, Liza, negalima, atvykus į Jungtinius Arabų Emy- 
ratus, nepamatyti Abu Dabio, šalies brangakmenio. 

Tai sakydamas, Kalidas pažiūrėjo į ją daug žadančiu, 
spinduliuojančiu žvilgsniu. Atrodė, jog jis neturi nė ma- 

žiausio noro praleisti popietę tik su manim. Kodėl jis iš 
viso čia atvažiavo? Kokį žaidimą jis žaidžia? Pykau, tačiau 
netrukus man šovė į galvą mintis, jog jam padorumo dėlei 
galbūt reikia palydos - juk jis ruošiasi vesti. 

— Turite penkias minutes laiko persirengti. Lauksiu jū- 
sų lauke, automobilyje. 

— Liza, viskas gerai, aš džiaugiuosi, kad tu irgi važiuosi. 
Tuomet jis negalės man kelti scenos dėl išvykos su Mataru. 

— Vaje, atleisk man, kad išplepėjau. 

— Na, ką ten, vis tiek kada nors tai būtų iškilę aikštėn. 
Dabar tik trūksta, kad Abu Dabyje susidurtume su Mataru. 

— Liaukis, velnias ne toks baisus, kokį jį piešia, - ta- 
rė Liza. 

Netrukus mudvi jau sėdome į juodą pontiaką. Kalidas 
tuo metu kalbėjosi telefonu. Nekreipdamas į mus dėmesio, 
paleido variklį ir, toliau kalbėdamas, ėmė važiuoti. Ėmiau 
keikti save, kam įsėdau į jo automobilį. Gerokai pavažiavus 
greitkeliu, Kalidas pagaliau padėjo mobilųjį telefoną į šalį. 
Nė nežvilgtelėjęs į mane, paklausė: 

— Na, kaip tau patiko Mataro viloje? 

— Buvo labai įdomu. Būčiau papasakojusi apie tai vakar 
vakare, bet tu, regis, buvai pavargęs. 

Man kalbant, Kalidas vėl griebėsi telefono. Atrodė, lyg 
jo nė kiek nedomina atsakymas. Tačiau buvau tikra, kad jis 
sugeria kiekvieną mano žodį. 

Taip tęsėsi visą kelią iki Abu Dabio. Be to, per galinio 
matymo veidrodėlį Kalidas dar flirtavo su Liza. Nurijau 
bekylantį pyktį, vildamasi, kad ši beprotybė iki pietų pa- 
sibaigs. 

Tuo metu nežinojau, kad iš esmės nieko kito ir nenusi- 
pelniau. Išvykusi į Al Ainą, baisiausiai pažeidžiau čionykš- 

tes gero tono taisykles. Taip pat ir Kalido garbę. Mažiausia, 
ką turėjau vakar padaryti, - paprašyti Kalido lydėti mane. 

Tuo metu mes jau važiavome per Abu Dabį. Jaučiausi pik- 
tair prislėgta, miestas skriejo pro šalį, o aš taip nieko ir nesu- 
vokiau. Vienintelis mano atmintyje išlikęs dalykas - daugybė 
žalių skverų ir gausybė linksmai trykštančių fontanų. 

Prie Šeratono viešbučio automobilis pagaliau sustojo. 
Išlipęs Kalidas gėrėdamasis nužvelgė mano draugę ir tarė: 

— Tau nuostabiai tinka šis sijonas. Kodėl ir tu tokio ne- 
dėvi, Verena? 

Nenutuokiau, nė ką atsakyti. Kandi užuomina kliudė. 

Nuleidusi negirdomis geliančius žodžius, Liza sku- 
biai tarė: 

— Verena, juk tu norėjai padaryti kelias nuotraukas. At- 
eikite, atsistokite tenai. 

Nežinau, kodėl vaidinau šį spektaklį. Supratau, kokie 
liūdni mudu su Kalidu atrodysime nuotraukoje. 

— O dabar nufotografuokite ir mane, - paprašė Liza. 

Kalidas, visas švytėdamas, tuojau pat įžūliai apglėbė Li- 
zą per liemenį, lyg jiedu būtų pora. Anksčiau jis niekada 
taip nesielgė. 

Galų gale man to jau pakako. Nieko nelaukusi apsisu- 
kau ir ėmiau dairytis taksi. 

- Verena, ar kas negerai? - Liza sugriebė mano ranką. 

— Ak, liaukis. Mano nuotaika sugadinta, daugiau neno- 
riu kęsti jo įžeidinėjimų. Važiuosiu atgal į Jebel Ali. 

— Verena, tu juk gerai žinai, - šis vargšas iš pavydo visai 
pakvaišo. 

— Dabar man visiškai vis vien. Man jau gana. 

— Negali dabar išvažiuoti, prašau, Verena... - atsidu- 
so Liza. 

— Ir pavydas turi ribas, - atkirtau aš. 

Priėjo suirzęs Kalidas. Atrodė, gerai suprato, apie ką 
mudvi kalbamės. 

Kurį laiką visi trys stovėjome ir tylėjome. Lizos ran- 
ka tvirtai laikė manąją. Tuo metu Kalidas akimis nebyliai 
maldavo manęs, kol galų gale mano draugė žengė į priekį, 
O aš nenoromis taip pat pajudėjau iš vietos. 

Šiaip ar taip, Kalidas buvo įspėtas. Kilus mažiausiai 
dingsčiai, palikčiau jį ir jis turėtų už tai atsakyti. Jo elgsena 
iš karto pasikeitė. Staiga jis tapo labai rūpestingas. Resto- 
rane pristūmęs kėdę, pasiūlė patiekalų iš valgiaraščio ir net 
švelniai patapšnojo man ranką. Gal Kalidas ketino važiuo- 
ti tik su manim, tačiau, dar nespėjus taip susiklostyti įvy- 
kiams, Liza - galbūt netyčia - viską sugadino. 

Netrukus prie mūsų prisidėjo Kalido verslo partneris. 
Jei būčiau žinojusi, kad šią išvyką Kalidas susies su daly- 
kiniu susitikimu, vargu ar būčiau važiavusi į Abu Dabį. 
Pamažu ėmiau netekti vilties, kad kada nors mes galėsime 
netrukdomi pasikalbėti. Mano nuotaika visiškai subjuro. 

Kadangi Liza ir aš nežinojome tokių susitikimų pa- 
pročių, jautėmės nereikalingos. Abu vyrai, visiškai ne- 
kreipdami į mus dėmesio, kalbėjosi vien tik arabiškai. Kai 
mudviem įgriso sėdėti prie stalo, Liza išdrįso prabilti: 

— Kalidai, kada važiuosime? Verenai ir man jau darosi 
šalta. 

Tai visuomet skambėdavo įtikinamai, nes visi restora- 
nai, į kuriuos tik nueidavome, palyginti su lauko tempera- 
tūra, būdavo per daug vėsinami. Po trijų valandų pagaliau 
išvažiavome. Automobilyje Kalidas vėl ėmė kalbėtis telefo- 
nu - turbūt nenorėjo skirti man per daug dėmesio. 

— Ar dabar grįšime į viešbutį? - tvirtu balsu paklausė Liza. 

— Taip, jeigu norite. Ar Abdulas jau laukia tavęs? 

— Ne, šiandien anksti rytą jis turėjo grįžti į Londoną. 

— Abdulas jau po savaitės aplankys Lizą Ciuriche, - įgė- 
liau Kalidui. 

Tuojau pat sulaukiau atpildo: 

— O, tikrai, Liza? Tuomet jis iš tikro po tavo padu. Beje, 
ir Zajedas vis dar susižavėjęs kalba apie tave. Taip, Verena, 
regis, tavo draugė neįtikimai traukia arabų vyrus. 

Vis dėlto koks atgrasus gali būti pavydas. 

Labai apsidžiaugiau, kai parvykome atgal į Jebel Ali 
viešbutį. 

- Dėkui už malonų pasivažinėjimą, - paniekinamai ta- 
riau, išlipau iš automobilio ir nieko nelaukdama nuėjau. 

Daugiau nė minutės nebūčiau galėjusi jo pakęsti. 
jojau. Jis turėjo būti mandagesnis. Net jeigu išprovokavau 
jį nederamai elgtis, vis dėlto niekaip negalėjau pateisinti 
tokios niekšybės. 

Gal kartais nutinka, kad meilė paskatina griauti? „Tuo- 
met būtų kalbama apie mane ir Kalidą, - pamaniau. 

Palaukiau Lizos prie lifto. 

— Žinai, Liza, šiandien leisiu sau kai ką ypatinga - api- 
plėšiu juvelyrinę parduotuvę. 

- Taip, tu teisi, dar nė nepaliesti mūsų pinigai. Šį vakarą 
ir aš truputį nusidėsiu. 

— Hello, Mam, come in and have a look*, - nuaidėjo 
po kurio laiko, mudviem bespoksant į vitrinoje išdėliotas 
brangenybes. 

Šalia nepaprastai išdailintų apyrankių ir vėrinių spindėjo 
briliantais puoštos diademos, perlai ir brangakmeniai. Mu- 
dvi nedelsdamos puolėme prie tviskančių žiedų. Pardavėjas 


* Užeikite, ponios, ir pasižvalgykite. 

kantriai nešė mums vieną žiedą po kito. Kitas pardavėjas 
rodė Lizai auksines grandinėles. Tiesiog svaigome, kai, atsi- 
žvelgdamos į svorį ir aukso kursą, derėjomės dėl kainos. 

Po valandos išdidžios išdrožėme iš parduotuvės, abi ne- 
tekusios maždaug dviejų tūkstančių Šveicarijos frankų. 

— Na, ar matėte ką nors gražaus Damas parduotuvėje? - 
pasigirdo mums už nugarų. Mataras, patraukęs mane už 
rankos, pridūrė: - Jelah, Habibti, norėčiau tau dovanoti 
nedidelę dovaną. 

— Ne, nereikia, Matarai. Pažiūrėk, aš jau vieną nusipir- 
kau, - ir parodžiau jam ant piršto žibantį žiedą. 

— Tuomet bent jau kviečiu jus pavalgyti. Žinoma, Liza, 
kviečiu ir tavo draugą. 

- Deja, nepavyks. Šiandien rytą Abdului netikėtai teko 
išvykti į Londoną. 

Netrukus mes trise jau ėjome į viršuje įsikūrusį resto- 
raną. Kad ir kokie naujoviški ir patrauklūs buvo mobilieji 
telefonai, laikui bėgant jie ėmė erzinti. Mudvi vienbalsiai 
tai nutarėme, Matarui atsiprašius ir pakilus nuo stalo. Kad 
abidvi nedovanotinai klydome, nė nenujautėme. Spin- 
duliuojantis iš džiaugsmo Mataras grįžo atgal ir padėjo 
priešais mane nedidelį paketėlį. Pamačiusi Damas firmos 
antspaudą, visa išraudau. 

— Ne, Matarai, negaliu priimti. 

— Nedaryk man gėdos, - nemaloniai sujaudintas, su- 
šnibždėjo jis. 

Svarsčiau, žiūrėdama į jo tamsias, rimtas akis. Pajutau, 
kad bet kokie prieštaravimai beprasmiai. Nesvarbu, kokio 
didumo buvo paketėlio turinys, šis Mataro gestas, lyg bal- 
zamas mano sielai, buvo iš visos širdies. 

- Na, žvilgtelk į vidų, - šyptelėjo jis, apimtas džiugaus 
laukimo. 

— Tikrai, Verena, atidaryk pagaliau. 

Sumišusi apsidairiau ir praplėšiau paketėlį. Dieve, kaip 
nesmagiai aš jaučiausi. Pravėrusi dangtelį, pamačiau plo- 
nytę auksinę apyrankę. Tuzinus panašių apyrankių šios ša- 
lies moterys ir merginos nešioja ant riešų. 

— Negaliu jos priimti, Matarai, - dar kartą pakartojau. 

- Habibti, tu man nieko neskolinga. Man pakaks, jeigu 
matysiu, kaip spindi tavo akys. 

— Man trūksta žodžių, - tariau. 

— Na jau, leiskis įvairumo dėlei palepinama, - patarė Liza. 

— Yes, she is right.* 

Mes prapliupome juoktis. Rodės, lyg šis arabas supras- 
tų mūsų šveicarų vokiečių kalbą. Tuojau pat išdykėliškai 
pridūriau: 

— Ar šį auksą turėčiau laikyti pasipiršimu, Matarai? 

Vėl pasigirdo skardus juokas. Iš tiesų jaučiausi suneri- 
musi, kad situacija netaptų pernelyg rimta. Kitaip tariant, 
kad nebūčiau priversta priimti sprendimo, kuriam nesu 
pasirengusi. Bent jau kol neatsisveikinau su Kalidu ir neiš- 
vykau iš Dubajaus. 

— Gali taip manyti, Verena, - ramiu balsu atsakė Mataras. 

— Gerai, aš pasikalbėsiu su savo tėvu, - sąmojingai at- 
sakiau. 

Tai tęsėsi ir toliau, kol juoko bangos vėl neapsakomai 
įsisiūbavo. Tiesą sakant, retai savo gyvenime juokiausi 
taip, kaip tada Dubajuje. Negaliu nepridurti, kad verkiau 
ten taip pat ne mažiau. 

Galiausiai Mataras pakvietė pašokti ir aš vargiai galėjau 
atmesti šį jo kvietimą. Matyt, kai kurios pagyvenusios vieš- 
bučio svečių poros jau kelias dienas stebėjo jo merginimą- 


* Taip, ji teisi. 

si. Mums grįžtant prie staliuko, jie linksmai plojo. Nežinau, 
ką tie ponai patarinėjo jam, tačiau, vokiečių ponių many- 
mu, Mudu su šeichu galėtume būti tikra Holivudo pora. 

„Dabar jau metas sprukti, - dingtelėjo man. Tuo metu 
Mataras buvo susitelkęs į kitus svečius. Visi norėjo ko nors 
šio arabo paklausti. Rodės, lyg jų širdys būtų susiliejusios, 
lyg niekada nebūtų buvusios prarajos tarp Rytų ir Vakarų. 
Vokiečiai atsargiai siurbčiojo kvapią mėtų arbatą, kurios 
jiems parūpino Mataras. Reginys, vertas ištisų tomų ir ne- 
reikalaujantis daugiau jokių paaiškinimų. 


3 


Slinko viena iš paskutinių dviejų dienų, o aš nesulaukiau 
jokių žinių iš Al Vahos. Pamažu mano širdį užgulė švininis 
sunkumas. Vos galėjau iškęsti tokį sekinantį laukimą. Kaž- 
kas turi įvykti, ir greitai, kitaip turėsiu pati suimti likimą į 
savo rankas. Tačiau nieko neįvyko nei rytą, nei per pietus, 
nei vakare. 

Kitą dieną, visiškai netekusi savitvardos, stvėriau ragelį. 

Kalido mobilusis telefonas tyliai skambėjo, tačiau jis 
neatsiliepė. Al Vahoje esanti sekretorė pranešė, kad ponas 
Al Rašidas esąs Dubajuje. Dubajuje buvo pasakyta, kad 
jis - Al Vahoje. Mano širdis sruvo krauju. Kažkas čia ne 
taip: negi Kalidas liepė sakyti, kad nekviestų jo, man pa- 
skambinus? 

Sukaupusi paskutines jėgas, dar kartą paskambinau į 
biurą Al Vahoje ir palikau žinutę. Nenorėjau, kad mane 
laikytų kvaile. Paskui neliko nieko kito, tik pasikliauti lau- 
kimu. Giliai viduje negalėjau patikėti, kad jo širdis ištvertų 
ir leistų man taip imti ir išvažiuoti. 

Privalėjome pamažu mąstyti apie tai, kad ateina laikas 
krautis daiktus. 

Paskutinę dieną atsitiko netikėtas dalykas. Staiga šalia 
mūsų gultų lyg iš po žemių išdygo maudymosi glaudėmis 
apsimovęs Mataras. 

Riktelėjusi, žaibiškai stvėriau paplūdimio rankšluostį ir 
prisidengiau juo. Iš pradžių Mataro net nepažinome: taip 
neįprastai jis atrodė be galvos apdangalo. Kai susitvardžiu- 
si atsisėdau, pabariau jį: 

— Tai, regis, kiek nemandagu, Matarai. 

— Atleiskite, nenorėjau jūsų išgąsdinti. Tik norėjau pa- 
kviesti jus priešpiečių. 

Susižvalgiusios mudvi nusijuokėme. 

- Pamaniau, galbūt norėsite paskutinį kartą pavalgyti 
menkės. Paskui aš žaisiu tenisą su vokiečiais. 

Sutrikęs Mataras trypė nuo vienos kojos ant kitos. Ti- 
kriausiai jis tik dabar suvokė savo netinkamą elgesį (Kali- 
das tikrai niekada nebūtų taip pasielgęs). 

Netrukus mes jau sėdėjome Joumana jachtų klubo te- 
rasoje. Jeigu Kalidas paskambintų, žinočiau tai: čia įreng- 
ti garsiakalbiai turėjo jungtį su viešbučiu. Taigi negalėjau 
praleisti skambučio. Žuvis jau seniai buvo suvalgyta, mū- 
sų lėkštės - nuneštos. Mataras nuėjo į teniso aikštelę, o iš 
Kalido vis dar nebuvo jokių žinių. Liza mane drąsino. Ji 
buvo įsitikinusi, kad Kalidas ateis bent jau atsisveikinti su 
manim. O, kad ji būtų teisi. 

Saulei panirus už palmių, mes susidėjome savo maudy- 
mosi reikmenis. Einant iš tos nuostabios oazės, sulig kie- 
kvienu žengiamu žingsniu jutau skausmą. Staiga už mūsų 
nugarų užsitrenkė durys, nuščiuvo tyliai čiurlenusi mu- 
zika, kondicionuotas oras lyg kirviu atkirto šiltą, malonų 

jūros vėją. „Štai ir nuostabaus miražo pabaiga“, - šmėkš- 
telėjo man. 

Darydama kambario duris jaučiau, kaip pašėlusiai plaka 
širdis. Žvilgsnis iš karto smigo į grindis. Man užėmė kva- 
pą, kai pamačiau ant kilimo gulintį voką. Greitai atplėšusi, 
atsargiai atverčiau jį. Kai panarinau galvą, Liza nustebusi 
pažvelgė į mane. Tylomis ištiesiau jai lapelį, o Lizą pagavo 
juoko priepuolis. 

— A, kelionės vadovai. Džiaukis, kad mūsų nepamiršo. 

— Geriau jau būtų pamiršę. 

Šis žemės kampelis, dykuma, vėjas, plazdančios skrais- 
tės ir nepažįstami aromatai tiesiog magiškai traukė mane. 
„Kai pasensiu, - pamaniau, - norėsiu čia gyventi ir mirti.“ 

Susidėjusios lagaminus, mudvi paskutinį sykį apsivil- 
kome elegantiškus drabužius. Nė nemaniau paskutines 
valandas leisti be pramogų. Mataras ir abi vokiečių sutuok- 
tinių poros jau laukė mūsų. Matarą visada gaubė rytietiškų 
kvepalų aromatas, tačiau šįkart jis kvepėjo stipriau. Gal jis 
ko nors tikisi? Vargu. Manau, Mataras per daug protingas 
ir patyręs. Jis jau seniai jaučia, kas dedasi manyje, ir kan- 
triai laukia. Juk dykumų žmonės turi be galo daug laiko ir 
savitvardos: kokios nors idėjos įgyvendinimas čia iš tiesų 
gali tęstis metų metus. 

Vokiečių ponioms giriant mūsų aprangą, jų vyrai erzi- 
no Matarą: girdi, jie su didžiausiu malonumu dar kartą pa- 
vaikytų jį po teniso aikštelę. Matyt, vokiečių svaidomiems 
kamuoliukams jis nebuvo itin vikrus. 

— Verena, kol nepamiršome, turime būtinai pasikeisti 
adresais. Aplankysiu tave Šveicarijoje: Alachui panorėjus, 
labai greitai. 

Šyptelėjau. Na, gerai, džiaugčiausi kartais sulaukusi atvi- 
ruko, juk malonu turėti niekuo neįpareigojančią giją į ara- 

bų pasaulį. Mataras jau seniai buvo tokio amžiaus, kokio 
sulaukę vyrai jau turi žmoną ir vaikų. Ypač čia, Arabijoje. 
Kartą, atsakydamas į mano smalsų klausimą, paaiškino, 
jog yra laisvas, išsiskyręs vyras. Tačiau taip kalba visi pa- 
saulio vyrai. 

Vis dėlto tas jo iki paskutinės akimirkos išlaikytas tvir- 
tumas man liko mįslė. Gal jis iš tiesų įsimylėjo? 

Kai vėliau visų akivaizdoje mudu atsisveikinome, tam- 
sios Mataro akys degė nuo aistringų pažadų ir vyriško 
geismo. Pasitelkęs visą gundymo meną, jis stengėsi mane 
kuo ilgiau užlaikyti. 

— Habibti, - kupinas lūkesčių, sušnibždėjo jis, - kai nėra 
jokio noro išsiskirti, tai ir neišsiskiriama. Prašau, tik kelis 
žingsnius mėnesienoje... 

Tai sakydamas jis vis gundomai traukė sufrą ant savo 
nuostabiai gražaus veido. Tačiau nė už ką nebūčiau sekusi 
paskui jį, kol nepasakiau Kalidui iki pasimatymo ir kol Du- 
bajus neliko man už nugaros. 

— Matarai, dabar tikrai turiu eiti, mes dar net nesusi- 
krovėme lagaminų, - pamelavau. - O penktą valandą mus 
jau žadins. 

Šiek tiek nusivylęs, tačiau susivaldęs Mataras palydėjo 
mus per fojė. Kai įėjau į liftą, man įkandin žvelgė liūdnos 
akys, jos greitai išnyko už lifto durų. 

Aš vis baiminausi, kad nesulauksiu iš Kalido jokių ži- 
nių. Tą naktį rodėsi, lyg staiga visą pasaulį būtų apgaubusi 
tyla. Daugiau nebebuvo jokios vilties, jokios prošvaistės, 
vien tik begalinė tuštuma ir gilus liūdesys. 

Juodasis šeštadienis 


- Labas rytas, ponios, pasiruošusios išvykti? Ar tai jūsų 
bagažas? 

Nemalonus pakistaniečio veiklumas nepermaldauja- 
mai sugrąžino mane į tikrovę. Štai jis jau užvedė variklį, 
štai pro šalį ėmė skrieti rožinės spalvos krūmai, palmės ir 
povai, lyg visa būtų buvę tik sapnas. Po šešių skrydžio va- 
landų mes vėl būsime Šveicarijoje. Mane ėmė siaubas. Ši 
šalis išmušė mano gyvenimą iš vėžių, ir daugiau niekada 
nebus kaip ligi šiol. 

Kai pasiekėme Šardžos oro uostą, mus pasitiko kelio- 
nių vadovė. Ji padėjo mums priduoti bagažą, parodė kelią 
į išvykimo salę ir palinkėjo malonaus skrydžio. Eskala- 
toriumi pakilome į laukimo salę. Tą rytą joje vyravo di- 
delis šurmulys. Šalia mūsų ant suolų sėdėjo tuntai šydais 
apsigaubusių moterų. Juodus nikabus dėvinčios moterys, 
visiškai paslėpusios veidus, atrodė lyg vaiduokliai. Vis dėl- 
to jos visai nekėlė baimės, juolab kai pamačiau, kaip džiu- 
giai jos bendrauja. Atrodė, lyg už šydų joms būtų be galo 
linksma. Jos smalsiai dairėsi, stebėjo ir apkalbinėjo visus 
žmones. Šnekėdamos nuolat gestikuliavo rankomis, ir tai 
nepaprastai jaudino. Be to - šeštą valandą ryto, tuo metu, 
kai aš dusau iš sielvarto! 

— Eime pamažu prie išėjimo, - netikėtai išgirdau balsą. 

Lyg suakmenėjusi pažvelgiau į savo draugę ir pakilau 
nuo kėdės. Netrukus mane palytėjo akys, privertusios tuo- 
jau pat žvilgtelėti atgal. Akimoju mano širdis sustojo. Mu- 
dviejų akims vėl susitikus, rodės, lyg nebūtų nei praeities, 
nei ateities, tik ši viena akimirka. 

„Aš nei miražas, nei haliucinacija, tai išties esu aš, - re- 
gis, bylojo tos akys. O aš stovėjau kaip įbesta, pravira burna. 

— Pažiūrėk, ten neapmuitintų prekių parduotuvė, - lyg 
iš tunelio išgirdau Lizos balsą. 

Tuo metu Kalidas pakilo iš vietos ir pro žmonių minią 
žengė prie manęs. 

— Ar tai tikrai tu? - paklausiau vos girdimu balsu. 

Jis lūpų kampučiais, regis, norėjo nusišypsoti, tačiau jo 
akyse tvenkėsi ašaros. 

- Brangioji, aš taip tavęs pasiilgau, - galų gale pratarė jis. 

Apkvaitusi iš sielvarto žvelgiau į liūdnas, nevilties kupi- 
nas akis. Surakintom nuo įtampos lūpom Kalidas ieškojo 
tinkamų žodžių. 

— Aš... aš mirsiu, jeigu tu išvažiuosi, - nuskambėjo dus- 
lus balsas. 

Suvirpėjau. Aš net negalėjau pulti jam į glėbį, tai viešoje 
vietoje neįmanoma. Kurį laiką mudu tylėjome. Liza vėl su- 
sirado mane. Regis, ji kiek sutriko pamačiusi Kalidą. 

- Žinai, Verena, norėčiau dar šį bei tą nusipirkti. Pasi- 
matysime prie išėjimo. O tau, Kalidai, dar kartą labai dė- 
koju už viską. Dubajuje buvo nuostabu, mes tikrai čia dar 
atvažiuosime. 

Tada Liza greitai pakštelėjo Kalidui į kairį ir dešinį 
skruostą, tačiau tai jam buvo akivaizdžiai nemalonu. Aišku, 
mus atidžiai stebėjo daugybė po šydais pasislėpusių akių. 

— Aš taip pat pasiilgau tavęs, Kalidai. Net negaliu apsa- 
kyti kaip. 

Žvelgdamas tai man į akis, tai į žemę, jis rinko žodžius. 

— Prašau, Kalidai, paimk nors mano ranką, turiu tave 
pajusti. 

— Ar žinai, kaip aš kankinuosi, kaip trokštu apkabinti 
tave. Tačiau čia, viešumoje, tai neįmanoma, aš negaliu ta- 
vęs liesti. 

- Taip, žinoma, suprantu, - tariau nusivylusi. - Kalidai? 

— Taip, mylimoji?.. 

— Gerai paklausyk. Tau nebūtina mirti iš sielvarto, tie- 
siog pasilik mane čia. Aš kalbu rimtai, iš širdies gelmių. 
Myliu šį kraštą kartu su jo šydais ir įstatymais taip, kaip 
visada mylėjau tave. 

Kalidui įtemptai galvojant ir svarstant, iš tiesų troškau 
išgirsti taip lauktus žodžius: „Ar tikrai manei, kad leisiu 
tau išvykti? Nieku gyvu. Neatiduosiu tavęs, brangioji, nie- 
kam neatiduosiu tavęs. Jau taip seniai myliu tave...“ Mano 
širdis daužyte daužėsi. 

- Prašau, Verena, duok man dar šiek tiek laiko. 

To aš ir baiminausi. 

- Ne, Kalidai, būk sąžiningas, laikas daugiau nepadės. 
Turėjai net dešimt metų apmąstymams. Jeigu dabar išvyk- 
siu, - tariau drąsesniu, nei iš tiesų jaučiausi, balsu, - tuo- 
met paliksiu, pamiršiu tave visiems laikams. 

Įsivyravo slegianti tyla. Jo tamsios, nevilties kupinos 
akys žvelgė tiesiai man į akis. Skausmingai suvokiau, kad 
turiu apsispręsti. 

— Kalidai, - kalbėjau aš, o mano balsas, regis, grasino 
tuoj užlūžti, - dabar visiems laikams pranykstu iš tavo gy- 
venimo. Prašau neskambinti ir nerašyti man. 

Jis ir toliau atkakliai tylėjo. 

Norėjau tikėti, kad pasielgs kitaip, tačiau žvilgtelėjusi į 
jo veidą supratau, jog jis leis man išvykti. Negalėdama il- 
giau tverti to, ką kalba jo akys, nusisukau. 

Staiga viską supratau. Lyg apimta transo nuėjau šalin, 
nė neatsigręždama atgalios, neliedama ašarų pasukau iš- 
ėjimo link. 


Atsibudusi iš 
Tūkstančio ir vienos nakties 


urį laiką gyvenau lyg apkvaitusi nuo narkozės, pas- 
kui pamažu ėmiau suvokti, kad mudu atsisveikino- 
me galutinai. 

Atėjo rugsėjis - mėnuo, kai vasaros orai dažnai su- 
grįžta dar kartą. Sėdėjau ant medinio suoliuko prie pat 
upelio, tekančio netoli mūsų namo. Gaivus eglių spyglių 
kvapas priminė svaiginantį rytietiškų smilkalų aroma- 
tą. Rankoje laikiau paskutinį Mataro laišką. Jis rašė, kad 
spalio mėnesį jo mylimai mamai operuos klubo sąnarį, o 
operaciją darys Miunchene. Jis su keliais šeimos nariais 
tuomet lydėsiąs mamą. Jo širdis plakanti smarkiau pagal- 
vojus, kad greitai jis mane išvysiąs. Šįsyk aš nuo jo nepa- 
bėgsianti, težinanti aš apie tai, rašė Mataras. Jam būtinai 
reikia mane pamatyti, jis turįs man pranešti kažką rimto 
ir svarbaus. 

Staiga pagalvojau apie Kalidą: ar jis jau atšventė savo 
vestuves“ 

„Galbūt laikui bėgant tarp sutuoktinių atsiras meilė — 
tada tuo geriau.“ Taip kartą Kalidas paaiškino, kalbėdamas 

apie musulmonų santuoką. Mintis, kad taip gali nutikti 
Kalidui, sukėlė kartėlį. 

Grįžusi į Šveicariją, daugiau nesulaukiau iš jo jokių ži- 
nių, išskyrus tą skrydžio dieną, kai jis norėjo įsitikinti, kad 
laimingai grįžau namo. Vis dėlto kategoriškai atsisakiau 
prieiti prie telefono. Būtent tai ir pranašavau atsisveikin- 
dama oro uoste. 

Tuo tarpu Mataras rašė eilėraščius ir svajojo apie vasaros 
atostogas Šveicarijoje. Jas numatė liepos mėnesį. Nenuma- 
niau, kaip jis visa tai įsivaizduoja. Žinojau, kad Arabijoje 
visais atžvilgiais susipažįstama kitaip nei pas mus. 

Jeigu Mataras būtų parašęs, kad jo šeima su džiaugs- 
mu laukia manęs, tikrai būčiau vykusi į pražvalgas. Aš, 
žinoma, būčiau pasijutusi nepaprastai pagerbta. Taip, 
būčiau išskridusi į Abu Dabį kupina džiaugsmo ir pasi- 
didžiavimo. Bet dabartinėmis aplinkybėmis tikrai neno- 
rėjau pasimatyti su juo. 

Sužinojęs, kad manęs liepą Šveicarijoje nebus, Mataras 
labai nusivylė. Nors tai ir nebuvo visiška tiesa, tačiau ne- 
mačiau jokios prasmės aiškintis jam. 

Vis dėlto nudžiugau tą rugsėjo dieną vėl sulaukusi iš jo 
žinių. Mataras buvo gija, siejanti mane su Jungtiniais Ara- 
bų Emyratais. Tiesa, ar aš susitikčiau su juo, jeigu jis pa- 
norėtų mane aplankyti iš Miuncheno, dar gerai nežinojau. 
Pirmiausia jis paskambins man, o tada jau nuspręsiu. 

Taip nepastebimai ėjo laikas, slinko dienos ir savaitės. 
Ši diena yra viskas, rytdiena ateis savaime, o vakarykštė — 
jau praeityje. Amžinoje praeityje. Bet netikėtai mano gy- 
venimas pakrypo kita linkme. 

Viską papasakosiu iš eilės. Tai atsitiko spalį, tuo pačiu 
metu, kai Mataras jau ketino važiuoti į Ciurichą. Dar rytą 

maniau aiškiai reginti savo ateitį, o saulei leidžiantis ma- 
no gyvenimo laivas ėmė grėsmingai siūbuoti. Lyg įsikišus 
kokiai nors nežinomai jėgai, kažkas sujudėjo dykumoje. 
Kažkas ėmė pranašauti, jog kyla grėsmė. O gal iš tiesų pa- 
sitaiko tokių atsitiktinumų? 

Aną vakarą, netyčia išgirdusi balsą iš dykumos, sponta- 
niškai nuspaudžiau ragelį. Mano širdis ėmė daužytis. Vadi- 
nasi, Al Vaha nesilaiko susitarimo. Susitarimas sulaužytas 
vos po keturių mėnesių. Reikia pripažinti, tada jis nei pa- 
sakė taip, nei linktelėjo galvą, nei mirktelėjo akimis. Tačiau 
mano žodžiai buvo nedviprasmiški. Aiški, akivaizdi prie- 
saika, kurią daviau Kalidui visiems laikams. 

Telefonas suskambo iš naujo. Buvau arti įsiūčio ir ne- 
vilties ašarų. 

— Tu nesilaikai mūsų susitarimo, - tyloje išrėkiau. 

Velnias žino, kodėl paėmiau į rankas ragelį, o iš jo jau 
ėmė veržtis žodžiai. Klausiausi sulaikiusi kvapą. Tegu Kali- 
das žino, kad jo pastangos kabo ant šilkinio siūlo, kad neti- 
kėtai gali pasigirsti „klik“ ir nutrūkti ryšys. Kalidas kalbėjo 
su įkarščiu, tuojau pat prašneko apie strateginius mūsų 
ateities planus - nors nepasakė nieko konkretaus, tačiau 
vis dėlto tai jau buvo pradžia. Tai, kad bet kokie žodžiai jau 
nereikšmingi, Šardžos oro uoste leidau jam aiškiai supras- 
ti. Vadinasi, dabar turi eiti veiksmai. Dabar tai ir įvyksią: 
po trijų dienų - vos po trijų dienų - jis atvažiuosiąs, apka- 
binsiąs mane ir daugiau nepaleisiąs. 

Siaučiant emocijoms, viskas apvirto aukštyn kojom. 
Vien tik mintis, kad dar kartą išvysiu Kalidą, išmušė ma- 
ne iš pusiausvyros. Viskas svyravo, mano širdis, galva, 
pilvas, - viskas. Nepratariau nė žodžio. Ar būčiau įsten- 
gusi? Tačiau Mataras jau užsisakęs rytdienos šešioliktos 

valandos bilietą reisui iš Miuncheno. Staigiai pakilo kraujo 
spaudimas: jeigu abu vyrai žinotų vienas apie kitą... 

— Verena, žinau, tu tyli, nes esi netekusi žado. Taip pat 
žinau, jog abejoji ir bijai. Tačiau pasitikėk manimi: dabar 
iki pat tavo mirties aš esu atsakingas už viską - tavo gyve- 
nimą, gerovę ir tavo laimę. 

Tai stiprūs žodžiai. Mano galvoje visos mintys išgaravo. 

- Jeigu nenori nieko sakyti, brangioji, tai ir nesakyk. 
Bet prašau, nepadėk ragelio, kol aš nepabaigiau kalbėti. 
Pažadi man? 

— Taip. 

Taip aš galutinai įsipainiojau į jo tinklą. 


= 


Taigi dabar reikėjo sukliudyti Matarui atvykti į Ciurichą. 
Jam paskambinus iš Miuncheno, turėsiu gerokai pagraž- 
byliauti. O Dieve, kaip aš nervinausi. 

— O, ne, - iš pradžių ragelyje pasigirdo liūdnas balsas. 

Tada Mataras ėmė atkakliai priešintis, nenorėdamas at- 
šaukti savo skrydžio. Jis ketino būti Ciuriche tol, kol aš ra- 
siu jam laiko. Jaučiausi tiesiog siaubingai. Galiausiai man 
neliko nieko kito, tik lošti atviromis kortomis. Aš supratau, 
kad jis nutraukė pokalbį, įsižeidęs ir degdamas iš įsiūčio. 

Dėl to man buvo neapsakomai gaila. 

Tuo metu namie visi nekantriai laukė Kalido. Taip pat ir 
mano draugai, kurie tikėjosi bent jau žvilgtelėti į jį. 

Važiuodama pas jį vyliausi, kad mes paskutinį kartą 
susitinkame viešbučio fojė. Kalidas jau laukė. Vos išvydęs 
mane, užsidengė rankomis veidą, lyg bandydamas nuslėpti 
savo džiaugsmą. 

— Ak, kaip aš tavęs ilgėjausi, — tai taręs, jis tvirtai apka- 
bino mane. 

Pamaniau, kad nualpsiu iš laimės. 

Kurį laiką mudu tylomis sėdėjome greta, su nuostaba 
žvelgdami vienas į kitą. 

— Kad tu žinotum, ką aš išgyvenau, - prabilo jis. 

Jo žvilgsnis įsmigo į lubas. Galiausiai, nebyliai papurtęs 
galvą, pridūrė: 

— Žinai, kai tu išvažiavai, aš tikrai stengiausi daugiau 
nebegalvoti apie tave. Tačiau niekas negalėjo manęs pra- 
blaškyti. Ištisas savaites atmerktomis akimis pragulėdavau 
lovoje. Netikėtai viską aiškiai supratau: pajutau, kad gyve- 
nimas be tavęs man neturi jokios prasmės. 

Jo žodžiai nepaprastai glostė mano sielą. Būčiau galėju- 
si klausytis ir klausytis jų. Retai jis tardavo tokius žodžius. 

Nė trupučio neabejojau, kad Kalidas daug iškentėjo. Vis 
dėlto, kol nepaaiškės jo planai, negalėsiu atsikratyti vidinio 
nerimo. 

— Sakyk, Verena, o kaip tau sekėsi visą šį laiką? 

Susimąsčiau. Žinoma, nenorėjau atskleisti Kalidui, kaip 
be gailesčio nutraukiau saitus, kad, ištikta įniršio ir sielvar- 
to priepuolio, židinyje sudeginau visus jo laiškus. Sunaiki- 
nau viską, tikrai viską, išskyrus mūsų kurso nuotraukas. 
Tik daug vėliau supratau, kad toks beviltiškas poelgis vi- 
sais atžvilgiais yra nedovanotinas. 

Kurį laiką sėdėjome, kiekvienas paskendęs savo minty- 
se, ir gėrėme kavą. Pagaliau Kalidas ėmė pasakoti apie savo 
planus. Jo veide atsispindėjo ramus ryžtas. Su didžiausiu 
nekantrumu klausiausi, kas per šį laiką dėjosi Al Vahoje. 

Pirmiausia, ėmė pasakoti Kalidas, jis neapibrėžtam lai- 
kui atidėjęs planuotas vestuves. Šeimos vyresniesiems jis 

paaiškinęs, jog artimiausiais mėnesiais turėsiąs be galo 
daug su darbu susijusių reikalų. Todėl šiuo metu negalįs 
pritarti vestuvėms. Savo žodžius jis esą patvirtinęs dar ir 
tuo, kad privaląs ilgesniam laikui išvykti į Egiptą tartis dėl 
naujos prekybos sutarties. Be to, dar laukiančios ir verslo 
kelionės į Šveicariją bei Prancūziją. 

— Ir tam buvo pritarta? Niekas nepaprieštaravo? - nu- 
stebusi paklausiau. 

— Taip, žinoma, tokia pas mus hierarchinė tvarka. 

„Neįtikėtina, - pamaniau. 

Kalidas ypač vylėsi, kad jo pusseserė - jauna studentė 
ir būsimoji jo žmona, - pamils ką nors kitą. Iš esmės jis 
galėjo vis iš naujo atidėlioti vestuves tol, ko! galiausiai taip 
ir įvyks, kol mergina ims savo tėvo maldauti leisti jai tekėti 
už kito vyro, ne už jai paskirtojo. 

Nė nežinojau, ką ir begalvoti. Man labiau būtų patikę, 
jeigu Kalidas, sukvietęs šeimos tarybą, būtų viską prisipa- 
žinęs. Tačiau tai tikriausiai neįmanomas dalykas. 

- Žiūrėk, Verena, pirmiausia mes važiuosime į Egiptą. 
Ten mums priklausys visas pasaulio laikas. Aš tiek daug 
turiu tau papasakoti ir paaiškinti. Ištisas valandas ir dienas 
sėdėsime ant Nilo kranto, gersime kavą ir kursime ateities 
planus. Išvysi paslaptinguosius sfinksus, piramides ir Tu- 
tanchamono kapo lobius. Kas žino, gal nuvažiuosime ir 
iki Abu Simbelio ar Asuano užtvankos. Tiesa, Kaire turiu 
kelis dalykinius susitikimus, tačiau pažadu tau, kad bus 
nuostabu. Galbūt, mums nuvykus, tavęs lauks labai didelė 
staigmena. 

— O, tikrai? Skamba išties įdomiai. Aišku, tu man ją iš 
karto atskleisi, - šyptelėjau aš. 

Vis dėlto Kalidas neatskleidė savo paslapties. 

Kuo daugiau galvojau apie Egiptą, tuo labiau ėmiau 
jaudintis. Mintyse jau dėjausi į lagaminą linines sukneles, 
fotoaparatą, fotojuostas ir savo dienoraštį. 

- Žinai, Verena, kuo ilgiau ir dažniau manęs nebus Du- 
bajuje, tuo didesnė tikimybė, jog šis reikalas išsispręs sa- 
vaime. 

Labiausiai magėjo paklausti: „O kas, jeigu viskas su- 
žlugs?“ Tačiau nieko nepasakiau. Kokios beprasmiškos 
mintys - vis tiek viskas susiklostys taip, kaip panorės 
Alachas... 

Dar būdamas Dubajuje, Kalidas susitarė dėl kelių da- 
lykinių susitikimų Ciuriche. Nuo ryto iki vakaro jis vedė 
derybas su bankais ir laivininkystės bendrovėmis, su ku- 
riomis mėgino sudaryti prekybinius sandorius. Kalidas 
ketino užmegzti ryšius su Šveicarija. Vieną popietę, vidury 
pokalbio žvilgtelėjęs į laikrodį, tarė: 

— Apgailestauju, bet pokalbį turėsime pratęsti kitą kartą. 
Turiu skubų susitikimą nekilnojamojo turto agentūroje. 

Apie šį susitarimą nieko nežinojau. Man pasidarė įdo- 
mu, ką sumanė Kalidas. Taksi, vežęs mus iš miesto, pasu- 
ko Kiusnachto kryptimi prie ežero. Vairuotojo akivaizdoje 
Kalidas nenorėjo nieko atskleisti, atrodė labai paslaptingas. 
Pagaliau mudu įžengėme į nekilnojamojo turto agentūrą, 
o aš vis dar nežinojau, kas bus toliau. Man niekada nebūtų 
šovusi į galvą mintis, kad Kalidas gali domėtis gyvenamuo- 
ju namu. Maniau, bus kalbama apie biuro patalpas. Tarpi- 
ninkui pateikus trijų nekilnojamojo turto objektų planus 
ir nuotraukas, ėmiau jaustis vis nesmagiau. Galiausiai su- 
tikome tuos namus apžiūrėti. Plaukai pasišiaušė pagalvo- 
jus, kad sprendžiama manęs neatsiklausus. Kai vėl išėjom 
laukan, Kalidas išdidžiai tarė: 


177 


— Gyvensime nepaprastai gražiame name, pro jo langus 
atsiveria nuostabus vaizdas į ežerą - turiu galvoje, kai ne- 
būsiu Dubajuje ar nekeliausiu. 

„Jis iš tiesų susipyko su protu“, - pamaniau. 

— Argi tu nesidžiaugi, brangioji? 

- Ši žinia mane užklupo netikėtai, bet iš pradžių turiu 
susigaudyti tavo planuose. Žinoma, aš labai džiaugiuo- 
si dėl to. 

O iš tikrųjų tuo metu mano galvoje suskambo pavojaus 
varpeliai, nors priežasties nerimauti dar nebuvo. Aišku, 
žinojau, kad planas ir jo įgyvendinimas yra du skirtingi 
dalykai. Taigi turėsiu užtektinai laiko užkirsti kelią šiam 
sumanymui - jeigu to panorėsiu. 

Visi buvo sužavėti Kalidu. Pajutau, kad jis iš karto pa- 
lenkė mano šeimynykščių širdis ir kad jie priėmė Kalidą. 
Visur jį sutikdavo širdingai, užvis labiausiai - moterys. 
Galų gale kone apsidžiaugiau, kai jis susiruošė skristi at- 
gal į Dubajų. 

Kai išvykimo dieną stovėjome eilėje prie registratūros, 
Kalidas ėmė raustis dokumentų lagaminėlyje. 

— Verena, palaikyk kelionės dokumentus. 

Pagauta užgaidos, atverčiau jo pasą, kurio dar nė sykio 
nebuvau mačiusi. Žodis „šeichas“ priešais jo pavardę su- 
kėlė man šypseną. „Tie arabai, - pagalvojau šyptelėjusi, — 
tiesiog ima ir prisirašo į pasą kažin kokių titulų.“ 

— Kalidai? 

— Klausau, Verena. 

— Kodėl čia parašyta „šeichas ? 

Tuo metu tikrai nieko negalėjau sumoti. Kalidas atsi- 

telėjo: 

— Na, dabar tu tai jau žinai. 

— Ką žinau? Tu šeichas? 

Nemaloniai susijaudinęs Kalidas apsižvalgė aplinkui: 

— Prašau, Verena, truputį tyliau, gerai? 

— Ne, mano galva neišneša, - ėmiau gaudyti orą, tada 
pašnibždomis paklausiau: - Nuo kada tu esi šeichas? 

Jo šypsena ir pasididžiavimo kupinos akys išdavė, kokį 
malonumą jis jaučia, matydamas mane apstulbusią. 

— Kalidai, pasakyk pagaliau, nuo kada tu turi šį titulą ir 
kodėl iki šiol tau neatrodė būtina man pranešti? 

— Aš gimiau šeichu. 

Netikėdama prisimerkiau. Nežinojau, ar man pratrūkti 
juoku, ar pykčiu. Tačiau netrukus jo pasakyti žodžiai mane 
dar labiau pribloškė: 

— Žinai, Verena, dar ir dėl to tave taip neapsakomai my- 
liu: tu myli mane tokį, koks ir esu - Kalidą. 

Stovėjau išplėtusi akis ir netekusi žado. Nejaugi jis ma- 
no, kad priešingu atveju būtų kas nors pasikeitę. Sutrikusi 
tik purčiau galvą. Kaip papildomą įrodymą Kalidas ištrau- 
kė iš lagaminėlio dar vieną pasą. 

— Diplomatic PassporP“, - perskaičiau. 

Tiesiog puiku. 

Pamažu mano galvoje ėmė aiškėti visi klaustukai. 


Po dviejų mėnesių sėdau į lėktuvą, skrendantį į Kai- 
rą. Egipte pirmą kartą gyvenime mudu kurį laiką gy- 
venome kaip tikra pora. Tik vėliau supratau, kad tas 
laikas buvo ir mūsų išbandymų metas. 


* Diplomatinis pasas. 


Tai atsitiko 1989 m. gruodį 
Nilo slėnyje 


ki skrydžio dienos likus dviem savaitėms, jau norėjau 

priešais save regėti kelioninį lagaminą — dėl to, kad jis 
nuolat primintų Kalidą. 

Nejau po dešimt ilgesio ir skausmo metų mudu paga- 
liau galėsime būti kartu? Tiesiog neįtikėtina. Kuo daugiau 
apie tai galvojau, tuo neramesnė dariausi ir tuo mažiau 
miegojau. Diena po dienos niekaip negalėjau išmesti iš 
galvos nuodėmingų minčių. Mane buvo apsėdęs vienas 
vienintelis troškimas. 

Kai išvykimo dieną atsistojau prie Ciuricho oro uosto 
registratūros langelio, pajutau tvyrant didelę įtampą. Re- 
gistratūros darbuotoja, žvilgtelėjusi į monitorių, nepapras- 
tai susikaupė. Iš naujo pabarbenusi klaviatūra, ji suraukė 
kaktą ir prislėgta pažiūrėjo į kompiuterio ekraną. Ką visa 
tai reiškia? Mano lagaminas vis dar stovėjo ant svarstyklių 
konvejerio. Pamažu mano kantrybė ėmė sekti. „Po galais, - 
pamaniau, - čia kažkas ne taip.“ 

— Ar kilo kokių nors bėdų? - panorau sužinoti. 

— Jūsų užsakytas skrydis yra laukiančiųjų eilėje. 

— Kaip sakote? Kodėl? - mane apėmė įsiūtis. 

- Deja, lėktuvas perpildytas. Prašau, ponia, nesijaudin- 
kite, galbūt dar galėsite išskristi. Eikite prie B 35 langelio, 
jo darbuotojai pagelbės jums toliau. 

Negalėjau to suvokti - perpildytas lėktuvas. Lyg ir taip 
dar nepakankamai įsiaudrinau. Norėjau išskristi šią, o ne 
kitą dieną. 

Visiškai suglumusi pasukau prie išėjimo. Laukti, kol 
keleiviai bus pradėti sodinti į lėktuvą, man atrodė beveik 
nepakeliama. Keleiviams susėdus, dar kartą nuėjau prie 
langelio, tačiau man tuoj pat buvo atsakyta. 

Suskaičiavau šešiolika žmonių, daugiausia vyrų, besiti- 
kinčių gauti įlaipinimo taloną. Remiantis skrydžių tvarka- 
raščiu, lėktuvas turėjo pakilti po penkių minučių. Durys 
galėjo užsidaryti bet kurią akimirką, o pats lėktuvas - nu- 
riedėti prie pakilimo tako. Be manęs. 

— Pone Al Zogbi ir pone Saviri, prašom... 

Dėl Dievo meilės, dar yra vilčių. Vienas po kito šaukiami 
keleiviai gaudavo įlaipinimo talonus. Kupina vilčių klausiau- 
si, ar nenuskambės mano pavardė, o tuo metu laukiančiųjų 
būrys vis mažėjo. Tačiau staiga įsivyravo tyla. Dabar suskai- 
čiavau septynis keleivius. Mano nervai buvo be galo įtemp- 
ti. Dar kartą padalijus įlaipinimo talonus, šurmulys visiškai 
nurimo. Be manęs, dar buvo likę du vyrai. Taip ir maniau. 

Lėktuvas vėlavo daugiau nei trisdešimt minučių. Jau 
maniau, kad jis rieda prie tūpimo ir pakilimo tako, nes 
daugiau nieko nevyko. Karštligiškas jaudulys, neapleidęs 
manęs visą laiką prieš kelionę, nenuslūgo. Nejau manęs 
laukia dar viena, o gal net ir dvi nerimo kupinos naktys? 

Po kurio laiko mums pamojo prieiti. Pamaniau, dabar 
mums pakeis bilietus ir mes sužinosime, kas nutiko mū- 

sų bagažui. Tačiau klydau. Nespėjus man susigaudyti, kas 
vyksta, apsaugos kontrolierius paskubomis išplėšė mums 
iš rankų rankinį bagažą, prastūmė pro metalo detektorių, 
o nuo čia jau kitas vyras su radijo stotele ragino mus pasi- 
skubinti ilgu tuneliu, vedančiu į lėktuvą. Vos mums atsisė- 
dus, lėktuvas pajudėjo iš vietos. Ausyse vis dar aidėjo oro 
uosto darbuotojo balsas: 

— Egyptair nusprendė, kad galite skristi pirmąja klase. 
Štai jūsų įlaipinimo talonas. Paskubėkite į lėktuvą, jis jau 
pasiruošęs kilti. Linkime jums malonaus skrydžio. Iki pa- 
simatymo. 

Bematant pamiršau visą įtampą — greitai galėsiu pulti 
Kalidui į glėbį. Be mūsų, pirmąja klase skrido dar trys ke- 
leiviai: europiečiai sutuoktiniai ir arabas. 

Mano nuostabai, skrydžio metu arabas pasitiesė maldos 
kilimėlį ir atsiklaupė Mekos kryptimi. Nedidelis likimo 
vingis, suvedęs mūsų trijulę, sukėlė vienas kitam bičiuliš- 
kus jausmus. Tamsiaplaukis, šiek tiek žilstelėjęs vyriškis 
pasirodė esąs žymios Ciuricho reklamos agentūros meno 
direktorius. Pirmą sykį po dešimties metų jis susiruošė ap- 
lankyti savo tėvynę - tikriausiai anksčiau to padaryti buvo 
neįmanoma dėl politinių priežasčių. 

Man leidus, prie manęs atsisėdo aukštas blondinas ir 
pasisakė esąs kelionių vadovas, vykstantis darbo reikalais. 
Tiesa, jis dirba tik per semestro atostogas, o šiaip studijuo- 
ja istoriją ir archeologiją. Čia tai bent, galima sakyti, susi- 
tikau kolegą. Temų pokalbiams tikrai netrūko. Galiausiai 
mes apsikeitėme vizitinėmis kortelėmis, manydami, kad 
kada nors galbūt susitiksime. Be to, archeologas pasisakė 
ir savo adresą Kaire. Šiaip ar taip, jis norįs pakviesti ma- 
ne - aišku, kartu su Kalidu - pietų, arba parodyti mums 

El Oahira - taip gražiai jis pavadino šį miestą. Jo ramus 
būdas, papasakotos istorijos pakerėjo mane ir suteikė vidi- 
nės ramybės. Retsykiais gyvenime nutinka keistų dalykų. 
Protarpiais man pasirodydavo, lyg mes abu, nepažįstama- 
sis ir aš, persmelkti vienodo liūdesio. 


Žvilgtelėjusi pro langą apačioje išvydau Kairą. Vidinė ra- 
mybė išgaravo lyg dūmas. Širdis ėmė pašėlusiai plakti. 
Lėktuvui leidžiantis, vis labiau ir labiau artėjau prie Kalido. 
Tiesiog jaučiau jį. Orlaiviui nusileidus ant nutūpimo tako, 
pamaniau, jog iš jaudulio apalpsiu. Tikėjausi, kad jis nebus 
toks pat įsijaudrinęs ir pernelyg nesivaržys prieš mūsų pir- 
mąją naktį. Tačiau viskas, aišku, susiklostė visai kitaip. 

Tikriausiai vietos laiku jau buvo apie pusę dešimtos 
vakaro, kai mane su lagaminu rankoje žmonių minia ėmė 
stumti išėjimo link. 

Už užtvaro, garsiai šūkaudami ir pasiutusiai gestikuliuo- 
dami, spraudėsi tamsiaodžiai vietiniai. Du tarnautojai skynė 
kelią atvykstantiems keleiviams. Besidairydama Kalido, ne- 
tikėtai išvydau jį šalia vieno iš uniformuotųjų vyrų. Galvoje 
niekaip netilpo, jog dabar pirmą kartą mudu būsime visiškai 
vieni. Be to, ne jo šalyje. Pagaliau mūsų niekas nevaržys. 

- Brangioji... | 

Akimirką mudu stipriai apsikabinome. Tada Kalidas 
viena ranka greitai čiupo lagaminą, kita - mane, ir mudu 
išsiveržėme iš minios. Susijaudinusi ėmiau pasakoti, kiek 
nervų man kainavo šis neįtikėtinas skrydis. Tuo metu Ka- 
lidas vedė mane palei laukiančius taksi automobilių aikš- 
telės link. 

— Išsinuomojai automobilį? - nusistebėjau. 

Kalidas sustojo ir apkabino mane. 

— Mylimoji, pagaliau po tiek metų turiu tave - dar ne- 
galiu tuo patikėti. Tačiau prisipažinsiu: paskutinę minutę 
prie mūsų kartu su savo žmona prisidėjo mano verslo par- 
tneris ir draugas iš Abu Dabio. 

Išvydęs mano veide nusivylimą, paaiškino: 

— Ibrahimo žmona Ailen iš tiesų labai miela. Tau ji pa- 
tiks, - tuojau pat pridūrė. - Ji kilusi iš Airijos ir dirba ope- 
racinės sesele Abu Dabio Pajūrio kelio ligoninėje. O dabar 
eime, jiedu jau seniai laukia mūsų automobilyje. 

Ar aš teisingai nugirdau? Jie jau laukia automobilyje? 
O juk mudu su Kalidu dar net kaip reikiant nepasisvei- 
kinome. 

Tuomet dar nežinojau, kad šeichai ir arabų valdovų 
sūnūs niekuomet nekeliauja vieni, be palydos. Viešumoje 
pasirodoma tik su šeima, draugais ar net visu lydinčiųjų 
pulku. 

Aną naktį pati savęs neatpažinau. Nurijusi nusivylimą, 
paklusau likimui ir ramiai, šaltakraujiškai žingsniavau ša- 
lia Kalido automobilio link. 

Prie vairo sėdėjęs Ibrahimas kaipmat iššoko ir pasveiki- 
no mane. Aukštas, lieknas, maždaug penktą dešimtį įpusėjęs 
vyras buvo apsirengęs gerais drabužiais, o juodus plaukus 
susišukavęs atgal. Išsyk jis pasirodė labai simpatiškas, ir tai 
mane šiek tiek nuramino. Įkėlęs į mašiną lagaminą, Ibrahi- 
mas mandagiai atidarė galines dureles, kur sėdėjo jo žmona 
Ailen. Mečiau į ją žvilgsnį. „Ji nepamėgs ir nepriims ma- 
nęs, - šmėstelėjo man. Ir iš tiesų ji pasisveikino atžariai. Ai- 
rė galėtų būti Margaret Tečer dukra: akių ir lūpų kampučiai 
nulinkę žemyn; tiesa, fenu pašiauštų rudų plaukų šukuoseną 
ji veikiau nusikopijavo nuo ledi Dianos. Kai nusišypsodavo, 
kas atsitikdavo ne itin dažnai, tapdavo gan maloni. 

Įsitikinęs, kad visi prisisegė diržus, Ibrahimas įjungė ra- 
diją ir dainuodamas pasuko Kairo centro link. Jo linksma 
nuotaika buvo tokia užkrečiama, jog šiaip santūrus Kali- 
das nejučiom ėmė pritarti jam, o aš negalėjau atsistebėti. 

Netrukus Ibrahimas sustojo prie Heliopolis Mėovenpick 
viešbučio. 

- Ar tai mūsų viešbutis, Kalidai? 

— Ne, mes čia trumpam su kai kuo susitiksim, o paskui 
važiuosim toliau. 

Ailen nuobodžiaudama žingsniavo paskui vyrus, o aš 
stengiausi neatsilikti nuo jos. Juk nė nenumaniau, ką ji iš- 
kentėjo, visą dieną išbuvusi su vyrais. Vėliau ji man pasa- 
kojo, kaip laukė „iki negalėjimo“. Tikriausiai dėl manęs ji 
turėjo kelias valandas prakiurksoti prie oro uosto, tačiau 
šios temos nutariau verčiau neliesti. 

Paprašęs mūsų prisėsti ant sofų, Ibrahimas pranyko 
vestibiulyje. Praslinko nemažai laiko, o jis negrįžo. Ailen 
ėmė sekti kantrybė. Kalidas patarė mums pasidairyti po 
parduotuves, o jis tuo metu paieškosiąs Ibrahimo. 

Mudvi buvome jau seniai iššukavusios visas parduotu- 
ves, tačiau nė vienas iš vyrų nepasirodė. Ailen, regis, visiškai 
išskydo. „O Dieve, kokių nemalonumų man pridarė Kali- 
das“, - pamaniau. Praėjus dar beveik valandai, staiga išdygo 
Kalidas ir lyg niekur nieko kuo ramiausiai pamojo mums. 

— Eime kartu, dar šiek tiek užtruksime. 

Taip aš gavau pajusti tai, kas manęs laukė Kaire. Sykiu 
supratau, kad turėsiu dalytis Kalidu su daugybe žmonių. 
Tiesa, nesitikėjau, kad turėsime sėstis prie stalo kartu su 
šešiais nepažįstamais vyrais. Ailen, išvydusi „jaukią“ drau- 
giją, išblyško. Pasodinęs mudvi, Kalidas atsisėdo toli nuo 
manęs, pačiame stalo gale. Tik nesakykit, kad negalėsiu 

sėdėti šalia jo, pamaniau, tyliai nukęsdama tai. Žinoma, 
egiptiečiai susižavėję priėmė prie jų draugijos prisidėjusias 
moteris. Jie užvertė mus lėkštutėmis su pikantiškais mė- 
sos kukuliukais, aštriomis daržovėmis ir sūriu, o viešbučio 
svečiai europiečiai stačiokiškai nenuleido nuo mūsų akių. 
„Ak, kad čia būtų tas archeologas ir išgelbėtų mane iš šios 
vyrų kompanijos“, - šovė į galvą mintis. Kadangi Ailen ne- 
buvo nusiteikusi kalbėtis arba nežinojo, nė ką ir sakyti apie 
šiuos žmones, sunkiai gaudžiausi situacijoje. Žinojau tik 
tiek, kad Ailen Abu Dabyje dirba sesele ir kad Ibrahimas 
net nesuteikė jai galimybės išsikrauti lagaminų. 

Slinko valandos, o niekas nė nesirengė skirstytis. Be pa- 
liovos žvilgčiojau į Kalidą maldaujamu žvilgsniu, tačiau vel- 
tui. Galiausiai atėjo vidurnaktis. Ailen vėl ėmė nervintis. 

- Jeigu Ibrahimas netrukus neatsisveikins, važiuosiu 
taksi, - suniurnėjo ji. 

Man taip pat atrodė, jog jau gana. Kad ir ką manytum 
apie arabų tradicijas ir papročius, viskam yra ribos. 

Kai mūsų akys vėl susitiko, pažvelgiau į Kalidą įsiutusiu 
žvilgsniu. Stebėtina, tačiau jis sukruto. Matyt, susirūpino, 
kad, visai netekusi kantrybės, ką nors iškrėsiu. 

— Paklausyk, - tariau aš, Kalidui prisėdus šalia manęs 
ant suolo, - aš pavargusi. Nuvažiuosiu į viešbutį taksi, ge- 
rai? Tiesa, koks jo pavadinimas? 

— Man labai gaila, brangioji, kad viskas taip ilgai užtru- 
ko. Patikėk manim, aš taip pat pavargau. Greitai mudu va- 
žiuosime kartu. 

— Aš taip pat noriu namo, - įsiterpė Ailen, - ir tuojau pat. 

Matyt, vargšas Kalidas pasijuto patekęs tarp dviejų 
frontų. Šiaip ne taip prisivertęs šyptelėti, apsimestinai ra- 
miai šūktelėjo per stalą: 

— Ibrahimai, mūsų moterys pavargo, manau, turėtume 
pamažu atsisveikinti. 

Egiptiečiai beregint ėmė prieštarauti, tačiau to ir buvo 
galima tikėtis. Kalidas sugrįžo į savo vietą ir ėmė laukti, kol 
draugija bus pasirengusi skirstytis. 

Tuo metu nežinojau, kad jis elgėsi pagal šios šalies pa- 
pročius. Žodžiu, esama tam tikrų gero tono taisyklių, ku- 
rių laikomasi svečiams skirstantis, tačiau Kalidas nuo pat 
pirmos dienos vėl nieko nepaaiškino. 

Man atvykus į Kairą, niekas nesiklostė taip, kaip svajo- 
jau. Pamažu ėmė sklaidytis net ir mano viltis romantiškai 
praleisti šią naktį. 

Galų gale po kančių, trukusių kelias valandas, mūsų 
automobilis pajudėjo daugiajuosčiu greitkeliu spindin- 
čio, pulsuojančio milijoninio miesto pusėn. Ibrahimas, 
apimtas smagios nuotaikos, traukė vieną dainą po kitos. 
Jis buvo tokio būdo žmogus, ant kurio tiesiog neįmanoma 
pykti. Tačiau Ailen, jo žmona, dažnai ištisas valandas ir 
dienas galėdavo išbūti susiraukusi. Kai privažiavome Ni- 
lo salą Gezirą, automobilis sustojo prie Marriot viešbučio. 
Pasak Kalido, mūsų laikinųjų namų. Apie įspūdingą pran- 
cūzų neoklasicizmo stiliaus pastatą driekėsi didingi sodai 
ir čiurleno fontanai. Ibrahimas paaiškino, jog šis pastatas 
yra legendiniai Geziros rūmai, pastatyti 1369 metais Sueco 
kanalo atidarymo proga. 

Vyriškis, regis, gerai orientavosi Kaire. Dar nežinojau 
kodėl. Be to, nežinojau, kur mūsų draugas apsistojęs ir kas 
tie egiptiečiai. 

Kai įžengėme į viešbutį, fojė tvyrojo tyla. Tik mano širdis 
garsiai tuksėjo iš jaudulio. Kalidas pasuko į dešinę, prie lifto. 

— Ei, ar man nereikia užsiregistruoti ir atiduoti kelionių 
paso? — palietusi jį paklausiau. 

— Mieloji, aš užregistravau mus abu; šeicho šeimai ne- 
būtina rodytis registratūroje. 

Nepatikliai žvilgtelėjau registratūros, esančios tarp dvie- 
jų įėjimų, pusėn. Neatrodė, kad už stalo sėdintis vyras do- 
mėtųsi mumis. Taigi paklusniai žengiau į liftą, keliantį į 
Zamaleko bokštą. Marriott viešbūtį sudarė du dideli pastatų 
kompleksai skambiais pavadinimais: Gezira ir Zamalekas. 

— O kur aš apskritai miegosiu, Kalidai? Ar turėsiu atski- 
rą kambarį? — išdrįsau paklausti. 

— Pamatysi, - šyptelėjo jis. 

O, kad visa tai jau būtų praeitis... 

Už kelių žingsnių nuo lifto prasivėrė durys. 

— Tai mūsų kambarys. 

Greitai permetusi akimis kambarį, supratau, kad tai - 
prabangus apartamentas. Vidury kambario pastatęs la- 
gaminą, Kalidas ėmė vedžioti mane po kitus kambarius. 
Nedrąsiai žvalgiausi aplinkui. Apartamente buvo įrengtas 
nuostabiai gražus miegamasis, šalia jo - prašmatnus vo- 
nios kambarys; kitame koridoriaus gale - dar vienas kam- 
barys, taip pat su vonia. Be to, čia buvo ir darbo kambarys 
bei, savaime suprantama, svetainė. 

— Mylimoji, didysis kambarys - tavo. Tu, aišku, norėsi 
išsikrauti daiktus. Aš tuo metu svetainėje pažiūrėsiu tele- 
vizorių, gerai? 

Nustebau patyrusi jo įsitikinimą, kad jis čia padėties 
šeimininkas. Jutau jo pasitikėjimą savimi. Nors praėjo jau 
aštuoneri metai, dar gerai prisiminiau, koks susikaustęs 
Kalidas buvo mano bute. 

Nusivilkusi striukę, įdėmiai įsiklausiau, ar iš svetainės 
neatsklis kokių nors garsų. Girdėjau vien tik savo širdies 
plakimą, galiausiai suskambo vis stiprėjantys televizoriaus 

garsai. Pašokusi iš vietos, atrakinau lagaminą. „Dieve, kiek 
daug drabužių, - pamaniau, - ir visi jie pernelyg vasariški.“ 
Mane nustebino naktinė Kairo vėsa. Karštligiškai ištrauku- 
si daiktus, ėmiau kabinti juos į spintą. Besidarbuodama už 
praviro stalčiaus skaudžiai užsigavau blauzdą. 

— Verenaaa, ar viskas gerai, ar tau reikia greitosios pa- 
galbos gydytojo? - iš svetainės ataidėjo balsas. 

Kad tave kur, jis vis dėlto klausosi. 

— Ne, ne, nieko nenutiko. 

Jo balsas nuskambėjo beveik smagiai. Sutrikusi toliau 
dėliojau daiktus ir vyliausi, kad Kalidas liks svetainėje. 

- Širdele, - nelauktai vėl suskambo jo balsas, - ar prieš 
guldamasi padovanosi man bučinį? 

— Oi, leisk man šiek tiek pagalvoti: dar nežinau, ar nu- 
sipelnei jo. 

Pasigirdo juokas. 

- Verena, jeigu laikai mane kvailiu, tai ateinu. Žiūrėk, 
apsispręsk. 

Vaje, jis reagavo kaip vyras. Kur dingo visas jo varžyma- 
sis? „Bet, Verena, - priminiau pati sau, - juk jis jau seniai 
subrendo. Taip, praeities prisiminimai ir tikrovė - du skir- 
tingi dalykai. 

Išsitiesęs ant sofos, Kalidas rankoje laikė taurę. 

— Na, ateik, sėskis prie manęs. 

Suėmęs ranką, jis pažvelgė man į akis. Staiga nusišyp- 
sojo: 

- Tu suglumusi. 

Ir gnybtelėjo man skruostą. 

— Galbūt, - tariau. 

— "Tu tokia žavi, kai droviesi. 

Nudelbusi akis tylėjau. 

— Beje, kaip tau patiko Ibrahimo žmona? Juk ji maloni, 
ar ne“ 

- Dar nežinau. Šiaip visą vakarą ji buvo blogos nuotai- 
kos. Manau, jai nebuvo ypač smagu laukti. 

Kalidas nusikvatojo visa gerkle. 

— Tau turbūt sekėsi ne ką geriau, mačiau tai iš tavo akių? 

— Taip, taip, juokis, - atsakiau. 

Pagaliau Kalidas paaiškino man aplinkybes, siejančias 
jį su draugu ir egiptiečiais. 

Ibrahimas Asvaris yra kilęs iš kadaise įtakingos Sudano 
šeimos, dėl politinių priežasčių persikėlusios į Egiptą. Po 
1989 metų karinio pučo įvedus naują režimą ir anuliavus 
tuometinę konstituciją, Ibrahimas ėmėsi pamažu gelbėti 
Sudane likusį savo šeimos turtą. Jo įgaliotinis Chartume, 
iškeitęs Asvario turtą į lenktyninius kupranugarius, juos 
gabena per Egiptą ir pardavinėja Jungtiniuose Arabų Emy- 
ratuose. Čia svarbų vaidmenį vaidina trys egiptiečiai, broliai 
Al Naseriai, su kuriais buvome susitikę Heliopolis Mėven- 
pick viešbutyje. Jie - vienos Egipto skrydžių bendrovės savi- 
ninkai. Lenktyniniai kupranugariai Al Naserių krovininiais 
lėktuvais bus atgabenti į laikiną stovyklą Egipte, o iš čia nu- 
skraidinti į Al Vahą, kur jis, šeichas Kalidas, suteikiąs leidi- 
mus nusileisti. Žinoma, jis tikisi, kad visų derybų dalyvių 
laukia pelningas sandoris. Su savo Žmona, operacinės sese- 
le iš Airijos, Ibrahimas susipažino Abu Dabyje prieš dvejus 
metus. Ją akimoju pakerėjo jo žavesys. Galų gale, Ibrahimui 
pasipiršus, ji neįstengė jam atsakyti ir sutiko tekėti už jo. 
Artimiausias poilsio dienas jiedu kartu nori praleisti Kaire, 
kur Ibrahimas nuo seno turi prabangų būstą. 

— Skamba intriguojamai, Kalidai. Aišku, tu man papa- 
sakosi dar daug įdomių dalykų iš savo gyvenimo, ar ne? 

— Pažiūrėsime. Tačiau dabar jau vėlu, reikia eiti miegoti. 

Mano galvoje dar kirbėjo vienas klausimas, kurį ne itin 
drįsau užduoti. 

— Sakyk, Kalidai, - pasiryžau, - šis lenktyninių kupra- 
nugarių sandoris, ar jis legalus? 

Kalidas stengėsi išlikti rimtas. 

— Patikėk manim, brangioji, niekada neprasidėčiau su 
neteisėtais sandoriais. Tokių dalykų iš viso negaliu sau leisti. 

— Mhm, man ramiau. Tuomet labanakt, brangusis. 

Pabučiavusi jį į skruostą, jau norėjau stotis, tačiau Ka- 
lidas tvirtai suėmė mano riešą. Staiga vėl ėmiau varžytis. 
Na, aleliuja, dar bus smagu. Taip ilgėjausi šios akimirkos ir 
dabar, jai atėjus, taip virpu. Kai vėl pakėliau akis, jo lūpose 
žaidė jaudinanti šypsena. 

— Mylimoji, man tavęs siaubingai trūks, jei negalėsiu 
laikyti apglėbęs tavęs. Tačiau, išlaukęs dešimtį metų, iš- 
tversiu ir dar vieną dieną, gerai? 

Ir nubraukė man nuo veido plaukų sruogą. 

Ašlinktelėjau galvą. Jaučiausi nurimusi, mano abejonės 
vėl ėmė sklaidytis. 

— Labanakt, mylimoji, - tarė Kalidas ir pabučiavo man 
kaktą. 

Labiausiai troškau tuoj pat apkabinti jį ir daugiau ne- 
bepaleisti - taip stipriai mane sujaudino jo dėmesys. Vis 
dėlto aš pakilau ir nuėjau. 

Paskui girdėjau, kaip Kalidas išjungė televizorių ir pra- 
ėjo pro mano kambarį. Galiausiai užgeso šviesa ir korido- 
riuje. Tik dabar prietemoje nusimečiau savo drabužius. 
Kiek galėdama tyliau šmurkštelėjusi po antklode, ėmiau 
klausytis, ar neatsklis iš tolėliau kokių nors garsų. 

Kelis sykius nugirdau, kaip sušnarėjo antklodė, o netru- 
kus įsivyravo visiška tyla. „Ak, kokia aš kvaila, - smilktelė- 
jo man. - Kaip gera dabar būtų jo glėbyje.“ 

Pabudusi mirksėjau akimis, ko! supratau, jog esu Kaire. Ti- 
kriausiai ilgai miegojau. Kambaryje buvo šviesu kaip die- 
ną. Sugriebiau laikrodį: dešimt minučių vienuoliktos. Kur 
Kalidas? Sutelkusi dėmesį įsiklausiau, kas dedasi už durų. 
Iš koridoriaus į kambarį sklido televizoriaus garsai. Atklo- 
jusi antklodę, nuleidau kojas ant grindų. Mėginau nepaste- 
bėta nusėlinti į vonios kambarį, bet Kalidas, išgirdęs mane, 
žvilgtelėjo iš už kampo. 

— Labas rytas, - žvaliai nusišypsojo jis. 

Sustojusi pasitryniau akis ir nusižiovavau. 

- Man trūko tavęs, brangusis. 

Kalidas beregint mane apkabino. 

— Kaip manai, kaip jaučiausi aš? - tarė jis, švelniai glos- 
tydamas mano plaukus. - Nuo šios dienos kas naktį tvirtai 
laikysime vienas kitą glėbyje, sutarta? 

Aš linktelėjau. 

- Žinai, aš jau kelias valandas nemiegu ir vis stengiuosi 
susivaldyti, kad nepalįsčiau po-tavo antklode, - nusijuokė 
jis. - Tu atrodei tokia žavi ilgais, išsidraikiusiais plaukais — 
tiek tavęs tesimatė iš po antklodės. 

— Stebėjai mane? 

- Ne, žinoma, ne, - nusijuokė Kalidas. 

— Ak, ir kodėl aš į visus tavo žodžius taip rimtai reaguo- 
ju, - tariau ir susierzinusi išsilaisvinau iš jo rankų. 

- Žinai, Verena? - sušuko jis pavymui. - Šiandien leisi- 
me dieną taip, kaip norėsime - be jokių programų ir susi- 
tarimų, gerai“ 

— Ak, džiaugiuosi, - taip pat nusijuokiau ir pranykau 
vonios kambaryje. 

Panirau į malonų Amouage aromato debesį, o išsimau- 
džiusi įsisupau į minkštą, pūkuotą viešbučio chalatą. Pažiū- 
rėjusi į savo atvaizdą veidrodyje, pagalvojau: „Atrodai tiesiog 
nuodėmingai.“ Įėjusi į svetainę, pamačiau jau praaušusius 
pusryčius, padėtus ant staliuko su ratais. Pastebėjau, jog Ka- 
lidas ant keptų bulvyčių susibėrė pusę porcijos pipirų. 

— Išmokau to Tuksone. 

— O, tikrai? Regis, Amerikoje kai ko išmokai. 

— Žinoma, - reikšmingai šyptelėjo Kalidas. 

Arjis numanė, ką aš norėjau pasakyti? 

Netrukus suskambo Kalido mobilusis telefonas. 

— Yes, allu? 

Svetainę užtvindė arabiškų žodžių srautas. Beveik tuo 
pat metu suskambo viešbučio kambario telefonas. Kas čia 
staiga atsitiko? 

- Salamaleikum, - pasigirdo balsas ragelyje. 

Pasisukusi į Kalidą, tariau: 

— Skambina Ibrahimas. 

Kalidas tik linktelėjo ir, nekreipdamas dėmesio, toliau 
kalbėjo mobiliuoju telefonu. 

- Paklausyk, Verena, aš tik norėjau Kalidui pasakyti, 
jog mes labai apsidžiaugtume, jeigu jūs užsuktumėte pas 
mus išgerti kavos. 

Na, štai ir prasidėjo visuomeniniai įsipareigojimai. 

Po valandos jau sėdėjome taksi. Kelias vedė per Spalio 
šeštosios tiltą vakarinio Nilo kranto link. Kalidas pažadėjo, 

kad netrukus grįšime namo. Aš, aišku, nežinojau, kad ara- 
bai nesuvokia, kaip galima vengti kitų draugijos, ištrūkti 
bent vienai vienintelei dienai. 

Tamsiai mėlynoje padangėje spigino saulė. Iki Kalė- 
dų beliko dvi dienos. Nors šiandien sekmadienis, gatvės 
buvo sausakimšos. Vos nepamiršau, kad čia poilsio die- 
na - penktadienis. Šioje margaspalvėje žmonių minioje 
šalia aplamdytų, signalizuojančių automobilių ir besikei- 
kiančių taksi vairuotojų dardėjo brikos ir asfaltu trinksė- 
jo arklių kanopos. Viešpatavo nenusakomas triukšmas ir 
sąmyšis, viskas judėjo krutėjo. Automobiliai užtverdavo 
sankryžas, žmonės bėgiojo per gatves degant raudonai 
šviesai, o statybų darbininkai gręžė asfalte skyles. Tie, 
kas nematė Kairo gatvių, išties nepatyrė pasaulio chaoso. 
Užvaldyta šio rytietiško vilnijimo, negalėjau nuo gatvės 
atplėšti akių. Aišku, Kalidas žavėjosi santūriai. Jam darė 
įspūdį greiti automobiliai, futuristiniai stiklo rūmai ir 
prabangios parduotuvės. 

Ibrahimo apartamentai buvo daugiaaukščiame name, 
stovinčiame ramioje šalutinėje gatvėje netoli rytinio Ni- 
lo kranto. Nekantraudami pakilome į patį viršutinį namo 
aukštą. 

— Ah, Schech Khalid - Ahlan wa sahlan, - tarpduryje 
nuskambėjo jausmingi sveikinimo žodžiai. 

Metusi žvilgsnį į svetainę, panorau išsyk tapti nemato- 
ma. Apsivilkę džalabijomis, ant sofų kiurksojo nepažįstami 
vyrai ir smaigstė mus smalsiais žvilgsniais. Ailen nesimatė. 
Ibrahimas kaipmat stvėrė Kalidą už rankos ir nusivedė jį 
prie kitų vyrų. Stovėjau vidury kambario kaip pardavusi 
žemę. Niekas nepaisė svetainėje stovinčios sutrikusios mo- 
ters. Po kiek laiko, žvilgtelėjęs per petį, Kalidas tarstelėjo: 

— Gali prisėsti, Verena. 

„Tik kur?“ - klausiamai sužiurau. Tuo pačiu metu man 
linktelėjo kelios galvos. Nors imk ir pasiusk iš nevilties. 
Nusprendžiau, kad tiesus žvilgsnis, juo labiau rankos pa- 
spaudimas laikomas per glaudžiu, per intymiu kontaktu. 
Šie vyrai negali būti tokie nemandagūs. 

Netrukus Ibrahimas pakvietė naujai atėjusiuosius išger- 
ti arbatos. Tačiau ir dabar į svetainę įėjo ne Ailen, o jauna 
felachų mergina. Ilga, plona srovele ji pripylė į nedideles 
stiklines kvapios mėtų arbatos. 

Šis kambarys man priminė Mataro vilą: ir čia palei sie- 
nas buvo sustatyta daugybė sofų, tarp jų stovėjo pavieniai 
krėslai, kėdės ir maži, apskriti staliukai. Svetainę nuo val- 
gomojo skyrė dvi kolonos. Už valgomojo koridorius vedė į 
miegamuosius, iš kurių pagaliau išniro ir Ailen. 

— Labas, Verena, kaip sekasi? 

— Na, ši vyrų draugija man truputį neįprasta. 

— Suprantu, tačiau turėsi prie to priprasti. 

Ar aš gerai nugirdau? Tyliai nukenčiau jos žodžius, 
stengdamasi neparodyti apmaudo. Pasiėmusi nuo padėklo 
arbatos stiklinę, Ailen tuoj pat vėl pranyko. Regis, ji turėjo 
duoti felachų merginai nemažai paliepimų. Kalidas, laisvai 
šnekučiuodamasis vyrų kompanijoje, nekreipė į mane jo- 
kio dėmesio. Tik kartais žvilgtelėdavo į mane raminamu 
žvilgsniu, ir tiek. Niekas beveik nepratarė man nė žodžio. 
Jeigu tai tęsis ir toliau, pasielgsiu nemandagiai ir spruksiu. 

Suskambo laukujų durų skambutis. Durims prasivėrus, 
pro šalį šmėkštelėjo nedidelė, apdarais apsigobusi būtybė. 
„Galbūt tai felachių merginos motina“, - pamaniau. Ne- 
trukus iš už kampo pasirodė Ailen ir abi moterys pranyko 
virtuvėje. Lig šiol maniau, kad tarnai laikomi tik dideliuo- 
se namuose, tačiau dabar sužinojau šį bei tą daugiau. 

Kai įsitempusi gurkšnojau antrą arbatos puodelį, staiga 
išgirdau Kalido balsą: 

— Verena, nagi eik į virtuvę pas moteris. 

Įsižeidusi pakėliau akis. Ar jis negali taktiškiau paaiš- 
kinti, kokie yra šios šalies papročiai? Neabejotina, kad vir- 
tuvėje jausčiausi geriau. Susierzinusi atsistojau ir išėjau iš 
svetainės. Kai grįšime namo, jis tikrai šį tą turės išklausyti. 

— Na, Ailen, kaip tau sekasi? 

Nežiūrėdama į mane, ši atsakė: 

— Mes čia tuoj apsitvarkysime. Tai Kadija, mano virtu- 
vės padėjėja, 

Trumpai man šyptelėjusi, felachė uoliai darbavosi toliau. 

— O mergina, Kadijos dukra, dabar lygina mūsų drabu- 
žius ir deda juos į spintas. 

— Puiku, - tariau. - Ar tu nieko prieš, jeigu prisidėsiu 
prie jūsų? 

- Žinoma, ne. Čia, beje, šiek tiek ankštoka. Žiūrėk, po 
virtuvės stalu stovi taburetė. 

Tai tarusi, Ailen išskubėjo iš virtuvės. 

— Skaniai kvepia, - pasakiau Kadijai. 

Felachė nebyliai nusišypsojo. Juk aišku, kad ji nesu- 
pranta angliškai. 

Durų skambučiui suskambus dar kartą ir tarp vyriškų 
balsų nuaidėjus garsiam Ibrahimo „Sveiki!“, be galo apsi- 
džiaugiau, kad esu saugiame virtuvės prieglobstyje. Tylomis 
linkėjau Kalidui sulaukti Dievo rūstybės. Jau dvi valandas 
mes smūksome virtuvėje. O juk Kalidas patikino mane, jog 
tai bus tik trumpas pasisvečiavimas. Tai, kad „trumpai“ is- 
lamo šalyse reiškia visai ką kita, dar turėjau patirti. 

Virtuvėje pasirodęs Ibrahimas ištraukė vyno kamštį. Ste- 
bėjausi, kaip lengvai jis valdo situaciją. Gal sudanietis visai ne 
iš aukščiausiųjų visuomenės sluoksnių, o viso labo tik smul- 

kus, tačiau žavus apgavikas? Pripylęs tris taures vyno, išgėrė 
į mūsų sveikatą ir, prabėgomis pakštelėjęs Ailen į skruostą, 
vėl pranyko svetainėje. Vyno butelis liko virtuvėje. Kadija, 
nešina šviežia, kvepiančia arbata, nusekė jam iš paskos. 

Regis, praslinko visa amžinybė, kai pagaliau Kalidas 
kyštelėjo galvą virtuvėn. 

— Verena, mes tuoj eisime, Ibrahimas iškvies mums taksi. 

— Nenorite likti pietų? - pasiteiravo namų šeimininkė. 

- Ačiū, Ailen, - įsiterpiau, užbėgdama Kalidui už 
akių. — Žinai, aš dar neapsipratau šioje šalyje ir man reikia 
šiek tiek ramybės. 

Saulei pamažu leidžiantis už stogų, Ibrahimas nuvežė 
mus atgal į viešbutį. Tai, kad užsakytas taksi taip ir nepasi- 
rodys, galėjai nuspėti iš anksto. Įsitikinau, kad kavos puo- 
deliui daugiau niekas manęs taip greitai neįkalbės. 

— Arjau sumanėte, ką veiksite rytoj? - prieš atsisveikin- 
damas pasiteiravo Ibrahimas. 

— Nežinau, - svyruodamas tarė Kalidas, - gal Verena 
norės apžiūrėti Gizos piramides. 

— Na, tada važiuokime kartu: Ailen taip pat labai apsi- 
džiaugs. | 

Manau, tuomet dar nebuvau gerai permaniusi, kaip čia 
kas vyksta. Taip palaimingai prasidėjus dienai, vakarop jau- 
čiausi visai prislėgta. Liftui kylant aukštyn, Kalidas tarė: 

— Verena, ar tu neprieštarautum, jeigu mes pavakarie- 
niautume kambaryje? Tiesą sakant, jaučiuosi šiek tiek pa- 
vargęs - praėjusią naktį beveik nesumerkiau akių. 

— Tiesiog puiku, aš taip pat pavargusi - tiesa, dėl kitų 
priežasčių. 

Nieko nesuprasdamas, Kalidas pažvelgė man pavymui. 
Praėjusi pro jį, nusivilkau švarkelį ir nusiaviau batus. Iš- 

girdau, kaip Kalidas, nieko netaręs, krito ant minkštos 
sofos. „Vaje, - pamaniau, - vos tik kartu apsigyvenome, 
netyčiom ėmė kilti nesusipratimų. Ir tai tik antrąją dieną.“ 
Nors pasiusk. 

Grįžusi į svetainę, jau gailėjausi dėl savo kandaus atkir- 
čio. Kalidas sėdėjo ir nieko nesakančiu žvilgsniu spoksojo 
į tuštumą. Net nebuvo įjungęs televizoriaus. Rodės, lyg bū- 
tų nutolęs nuo manęs ir viso pasaulio. 

Įsidrąsinau ir pritūpiau priešais jį. 

- Manau, man reikia dar daug ką išmokti. Žinai, gyve- 
nimas Egipte yra visai kitoks nei pas mus. Tik dabar prade- 
du suprasti, kad negaliu turėti tavęs viena pati. 

— Na, aš juk tau iš karto pasakiau, kad neprivalėsime 
nuolat leisti laiką su Ibrahimu ir Ailen, - susijaudinęs tarė 
Kalidas. 

— Taip, teisybė. Man išties atrodo nuostabu, kad turime 
draugų Kaire. Tačiau žinai, toje visiškai nepažįstamoje rytie- 
čių vyrų draugijoje jaučiuosi prastai. Patikėk, šiandien... šian- 
dien per pietus norėjau tiesiog imti ir išsisklaidyti ore. Mano 
širdis daužėsi, o pati iš susijaudinimo vos neišvirtau iš kojų. 
Juk neturiu nė mažiausio supratimo apie tokius dalykus. 

Pastebėjau, kaip Kalidas stengiasi užgniaužti juoką: jo 
krūtinė vos pastebimai kilnojosi. 

- Visai nebūtina juoktis, - kumštelėjau jį ir rengiausi 
stotis. 

Nutvėręs už riešo, Kalidas ėmė traukti mane prie savęs 
ir galiausiai, įsivėlę į pašėlusias peštynės, mudu viską pa- 
miršome. Vis dėlto manęs neapleido jausmas, kad Kalidą 
kažkas neramina. Jo akyse mačiau susirūpinimą. 

- Peržiūrėkime valgiaraštį, tu tikriausiai taip pat alka- 
na, — staiga tarė jis. 

— Ir dar kaip! 

Laukdami, kol atveš valgį, patogiai įsitaisėme ant sofos. 

- Brangusis, jaučiu, tavo galvoje sukasi kažin kokios 
mintys. 

Nustebęs jis prisitraukė mane ir tik nebyliai šyptelėjo. 

— Kalidai, prašau, pažadėk man, kad mudu būsime vie- 
nas kitam visiškai atviri ir kad visada pasakysime, jeigu 
kažkas mus neramins, gerai? 

Jis, regis, susimąstė. 

— Oi, Verena, tu - geriausia, ką turiu, - sunkiai atsidu- 
sęs, tarė Kalidas. 

— Aš klausau, brangusis... 

- Žinai, šiandien ryte man skambino iš Al Vahos. 

— Ir? 

— Skambino mano jaunesnysis brolis Haza. Jis pasku- 
bom papasakojo, jog šeimoje kalbama, kad visas mano bū- 
simos žmonos artimųjų būrys nuvyko į Šardžą pas audinių 
prekeivį. 

— Neatrandu sąsajų. 

— Ne, turbūt tu to nesupranti, - tarė Kalidas, įsmeigęs 
akis į tuštumą. - Tai reiškia, kad jie nori paspartinti vestu- 
ves ir kad jau dairosi medžiagų jaunosios suknelei. 

Akimirką mano širdis nustojo plakusi. Nesumojau, ką 
į tai atsakyti. Kalidas tylėjo, o aš jaučiausi lyg apkvaitusi. 
Priešais langą Nilo vandenyse žybčiojo žiburiai. Iš nieko 
nebuvo galima numanyti, kokia drama vyksta viename se- 
nųjų Geziros rūmų apartamente. 

— Paklausyk, - truputį pagalvojusi prabilau aš, - mano jaus- 
mai stipresni už bet kokias abejones. Kad ir kas nutiktų, kad ir 
kada pasibaigtų mūsų laikas, mano meilė tau - amžina. 

Iš tiesų vyliausi, kad ta diena niekada neišauš. 


199 


Kalidas žiūrėjo į mane skvarbiu žvilgsniu. 

— Kiekvieną akimirką, kuria mes dar labiau apsunkina- 
me savo gyvenimą, mes prarandame savo jėgas. O jėgos - 
tai gyvenimas, energija. Neturėti energijos —- vadinasi, 
negyventi. Negyventi - tai mirti. Galima pasirinkti. 

Šie žodžiai nustebino mane pačią. 

— Toji, kuri taria tokius žodžius - tai ne tu, - ramiai at- 
sakė jis. 

Jo akys susirado manąsias ir įsmigo į jas, lyg norėdamos 
suprasti kažką svarbaus. Kiek patylėjęs ir pamąstęs, galiau- 
siai Kalidas tarė: 

— Tavo žodžiai byloja, kad tu pasirinkai gyvenimą, tačiau 
tavo širdis sako visai ką kita. Nereikia manęs klaidinti. 

Kaip gerai jis pažįsta mane. 

- Tuo tarpu aš, - toliau tęsė Kalidas, - jau seniai pasirin- 
kau gyvenimą. Tikriau sakant, tai nusprendė mano tėvas ir 
kiti šeimos vyresnieji. Dievui panorėjus, vesiu paskirtą mo- 
terį ir ateityje savo šalyje džiaugsiuosi dideliu autoritetu ir 
mėgausiuosi daugeliu privilegijų. Jeigu, pasipriešinęs Dievo 
ir šeimos valiai, vesčiau tave, Verena, užtraukčiau gėdą visai 
savo ir man skirtos nuotakos šeimai. Paniekinęs Al Rašidų 
šeimos vardą, tapčiau negerbtinu vyru. Tą panieką jausčiau 
toli už Al Vahos ribų. Būčiau priverstas išvykti - gal net ir 
į kitą šalį. Taip man būtų nulemtas nederamas gyvenimas. 
Esu beveik tikras, kad mūsų meilė to neištvertų. 

Nuleidusi rankas, prigludau veidu prie jo krūtinės, 
stengdamasi sutramdyti ašaras. Suėmęs už peties, Kalidas 
pažiūrėjo į mane: 

— Kodėl tavo akyse ašaros? Tas laikas dar toli gražu ne- 
atėjo. Toli gražu ne. Kai kas gali pasikeisti. Būk kantri, pa- 
sitikėk manimi, vis tiek mano meilė esi tu - mano meilė 
visiems laikams. 

Už durų pasibeldė. Padavėjas atvežė mūsų vakarienę 
„prie žvakių šviesos“. 

— Verena, kur norėtum, kad pastatytų staliuką? 

— Tegu pristumia jį prie lango, norėčiau matyti Nilą. 

Išjungusi visas svetainės lempas, palikau tik blankią tor- 
šero šviesą. Kalidui ėmus ieškoti amerikietiškos radijo sto- 
ties, staiga iš kolonėlių pasigirdo Bingo Krosbio Jingle bell. 

— Vaje, tai man primena Arizoną ir kaip amerikiečiai 
švenčia Kalėdas: Jingle bell, jingle bell, jingle all the way... - 
spindinčiomis akimis ėmė niūniuoti Kalidas. 

Nustebau pamačiusi, kaip arti vienas kito glūdi neviltis 
ir džiaugsmas. Tarp sidabrinių varpelių plyksėjo balta žva- 
kė, o priešais mus, blykčiodamas tūkstančiais pulsuojančių 
žiburių, driekėsi platus rytinis Nilo krantas. 

- Tikriausiai Amerikoje patyrei daug gražių dalykų, - 
tariau aš. 

— Taip, tikrai. Tačiau man vis tiek labiau už viską trūko 
gimtinės. Tiesa, išgyvenau pilną naujų patirčių tarpsnį. 

- Ar bendravai su kokia nors šeima, kad taip gerai Ži- 
nai, kaip amerikiečiai švenčia Kalėdas? 

— Verena, pradėkime valgyti, kol valgis dar neatšalo. 

— Taip, žinoma. Taigi bendravai su kokia nors šeima ar ne? 

- Žinoma, turėjau draugų iš futbolo komandos, ateida- 
vau pas juos į svečius, mes kartu išeidavome į miestą. 

— O kaip klostėsi tavo santykiai su seksualinės psicho- 
logijos studente? 

Kalidui iš rankų vos neiškrito šakutė. 

— Nepamiršai? 

— Ne, kaip galėjau. 

— Na, jos šeima buvo man maloni, - nusijuokęs tarė 
jis. - Jie mane išties labai nuoširdžiai priėmė. 

- Ir? Ar dar turi ryšių su Tuksonu? 

— Ne. Ta afera seniai baigėsi, dar prieš man išvykstant 
iš Amerikos. 

— Ar tai ir buvo tas patirties pilnas gyvenimo tarpsnis? 

— Prašau, Verena, tavo apsukriai kreipiamas humoras 
tiesiog verčia mane iš koto. 

Sutrikęs Kalidas maišė šakute valgį ir šypsojosi sau 
panosėje. Jo ilga, tipiška nosis ir varno juodumo plaukai 
nuostabiai žvilgėjo žvakių šviesoje. Jį gaubė kažkokia pa- 
slaptinga, nepermatoma aura. 

Negalėjau paaiškinti, kas, tačiau man dingtelėjo, kad tai 
vienaip ar kitaip susiję su Arizona. 

— Papasakok daugiau apie Arizoną, - paprašiau aš, ne- 
turėdama per daug vilčių. 

— Juk sakiau, kad tai buvo tik trumpas flirtas. Tu esi vie- 
nintelė mano gyvenimo meilė. 

- Turiu galvoje ne tai, - tariau ramiu balsu. - Tarkim, 
mane domina tavo studijos, ar tau jos patiko, ar lengvai 
sekėsi mokslai, ar mokymosi medžiaga buvo įdomi ir kaip 
tau apskritai šovė į galvą tapti atominės fizikos specialistu. 

— Apie visa tai rašiau laiškuose. 

— Man taip neatrodo, Kalidai. 

— Na, jeigu tau išties taip svarbu, brangioji, tai pasakysiu, 
kad greičiausiai to norėjo mano tėvas, jo broliai ir visas Al Ra- 
šidų klanas — visi manė, kad turėčiau studijuoti kokį nors į 
ateitį orientuotą dalyką, ką nors labai techniško ir prestižinio. 

— Puiku, - tariau. - Kas žino, kaip klostysis reikalai, gal- 
būt vieną dieną galėsi panaudoti savo žinias. Viliuosi, kad 
taip atsitiks. 

Kalidas nustebęs žvilgtelėjo į mane, padėjo stalo įran- 
kius į šalį ir apėjo apie stalą. Pritūpęs prispyrė mane pa- 

žvelgti jam į veidą. Jo akys spindėjo iškilminga rimtimi. 
Aišku, Kalidas tuoj atskleis savo paslaptį, atskleis tą stai- 
gmeną, kuri manęs laukia Egipte. Paėmęs mano ranką, 
Kalidas priglaudė ją sau prie skruosto ir nenuleido nuo 
manęs akių. Trumpai apkirpta barzda maloniai kuteno 
odą. Pajutau mane užplūstančią šilumą. Kalidui pabučia- 
vus delną, mano veidą užliejo raudonis. Droviai nuleidau 
akis, kad jis nepamatytų jose slypinčio ilgesio ir troškimo. 

— Ateik, - tarė jis, imdamas man už rankos, - pašokime, 
kaip anuomet Anglijoje. Ar dar prisimeni mūsų dainas? 
I dont like Mondays, We don't talk anymore ir visas kitas? 

— Taip, žinoma, - atsakiau ir nusekiau paskui jį kaip pa- 
kerėta. - Man rodos, lyg viskas būtų įvykę tik vakar. 

Kalidas sustojo, suėmė mano veidą rankomis ir su- 
šnibždėjo: 

— Tai buvo pats gražiausias laikotarpis mano gyvenime, 
Žinau jau dabar, kad jis toks ir liks. 

Jis tvirtai priglaudė mane prie savęs. Viskas manyje vir- 
pėjo. Užmerkiau akis ir, grojant muzikai, leidausi vedama 
ratu. Šokdama giliai traukiau Kalido kvapą. Visur - plau- 
kuose, ant kaktos, prie kaklo — jaučiau jo šiltą alsavimą. 
Nūnai supratau, kas mane taip traukė: jo begalinė gelmė, 
energija ir geidulinga aistra. 

Iki vėlios nakties, žvelgdami į tylų Nilą, mudu skendo- 
me prisiminimuose, spėliodami, kur mus nuneš likimas. 
Staiga Kalidas pritildė muziką, užgesino žvakes ir paėmė 
man už rankos. Apkabinau jį ir pajutau, kaip pašėlusiai 
ėmė plakti mano širdis. Pakeliui į kambarį jis nelauktai su- 
stojo, suėmė rankomis mano veidą ir nusišypsojęs tarė: 

- Širdele, tik šią naktį leidžiu tau vilkėti pižamą - jeigu 
tau dėl to bus ramiau. Tačiau tikrai tik šią naktį. 

Stovėjau pravira burna ir nežinojau, ar juoktis, ar išlikti 
rimtai. 

- Na, eik pirma, - šyptelėjo jis, - ir pakviesk mane, kai 
būsi lovoje. 

Man lyg akmuo nuo širdies nusirito. Dėl tokio subtilu- 
mo jis, vyras, atrodė tik dar patrauklesnis ir geidžiamesnis. 
Iš kur visa tai jame? 

Kai Kalidas pagaliau įlipo į lovą ir palindo po antklode, 
jaudulys užgniaužė man kvapą. Gana ilgą laiką nejudė- 
damas gulėjo šalia. 

Mano pulsas tvinkčiojo nuo smilkinių iki įsčių. Užmer- 
kusi akis, girdėjau jo alsavimą, užuodžiau jo kvapą, jaučiau, 
kaip mane užlieja geismas. Staiga Kalidas po antklode pa- 
lietė man ranką, o aš tvirtai spustelėjau jo pirštus. Lyg būtų 
laukęs ženklo, Kalidas atsargiai prigludo prie manęs. 

— Ar norėtum, kad apkabinčiau? - nutraukė jis tylą. 

"Kūnu perbėgo virpulys: nieko netroškau daugiau. 

— Taip, - nedrąsiai sukuždėjau, - noriu pajusti tave. 

Kalidas prisitraukė mane į glėbį, mūsų kūnai susilietė 
ir, regis, kažkas juose sprogo. Pajutau, kaip jis palinko prie 
mano veido, jutau jo lūpas, priglundančias prie manųjų. 
Nespėjus atsikvošėti, mano liežuvis susirado kelią gilyn. 
Iš Kalido burnos išsprūdo gomurinis garsas, prislopintas 
palaimingas atodūsis. Man ėmė svaigti galva, tetroškau tik 
tvirtai apkabinti jį, liesti odą ir plaukus, jausti jo raumenis. 
Galiausiai jis atsivertė ant nugaros. Gulėdama ant Kalido, 
jaučiau jo pašėlusį širdies plakimą ir visą jo esybę, besiver- 
žiančią į mane. 

— Turiu pajusti tave nuogą, - sudejavo jis ir susijaudi- 
nusiu balsu pridūrė: - Pasakyk, kad ir tu to nori, man rei- 
kia tai išgirsti. 

— Taip, ir aš noriu pajusti tave nuogą... 

Kalidas giliai atsiduso. Jo pirštai nuslydo mano veidu 
ir pasiklydo plaukuose. Galų gale jis nubraukė nuo pečių 
mano naktinių marškinių petnešėles. Mane vėl persmelkė 
virpulys. Sėdėdama ant jo, jutau švelniai prie mano krūtų 
priglundančias jo rankas ir lūpas. Užmerkusi akis, suaima- 
navau iš pačių sielos gelmių. 

- Turiu matyti tave, mylimoji, - sukuždėjo įsiaudrinęs 
balsas. - Jeigu bijai, pasakyk man, gerai? 

Aš tik sutrikusi papurčiau savo ilgus plaukus. 

Jam įjungus naktinę lempą, kraujas plūstelėjo man į 
veidą. 

— Dieve, kokia tu graži, - sudejavo jis. 

Vėljo lūpos susirado manąsias. Mudu sunkiai alsavome. 
Glosčiau jo rankas, nugarą, jaučiau įsitempusius raumenis. 
Besibučiuojant atrodė, kad nebeliko jokių kliūčių. 

Kai pajutau jį savyje, maniau, kad sprogsiu iš aistros ir 
laimės. Vos tik nurimę apsikabinome, mumyse vėlei su- 
liepsnojo ilgesingas noras švelniai lytėti vienas kitą. Ne- 
galėjome pasisotinti. Rodės, lyg tektų išgyventi visą nuo 
studijų laikų puoselėtą meilę. Galų gale, glaudžiai apsikabi- 
nę, Kalidui tebeesant manyje, mudu nuvargę užmigome. 


Al Naserių klanas 


Išaušo gruodžio dvidešimt trečioji, Egipto Pergalės die- 
na. Buvome sutarę nuvažiuoti prie Gizos piramidžių. Jau 

dešimtą valandą ryto Ailen ir Ibrahimas pasiėmė mus iš 
viešbučio. 

Ibsas, kaip jį vadino Ailen, vėl buvo gerai nusiteikęs. Jis 
arabiškai plepėjo ir juokavo su Kalidu, sėdinčiu priekyje 
šalia jo, o aš po šios nakties jaučiausi lyg apdujusi. Vyliausi, 
kad Ailen nieko nepastebės. Sėdėdama greta, ji vartė kelio- 
nių vadovą. 

- Jeigu ne tu, turbūt taip greitai nebūčiau pamačiusi pi- 
ramidžių, — netikėtai tarė ji. 

Klausiamai žvilgtelėjau į ją. 

— Ibsas nemėgsta lankyti archeologinių paminklų ir 
vaikščioti po muziejus. 

Staiga susivokiau, kur iš tiesų esu. Apimta įsimylėjimo 
karštligės, Kairą laikiau vien tik priebėgos uostu, miestu, ku- 
riame pagaliau būsime laisvi ir galėsime kurti ateities planus. 
Gal ne taip jau blogai, kad šalia - ši moteris iš Abu Dabio. 

Kelias prie piramidžių vedė palei kairįjį Nilo krantą 
pro botanikos ir zoologijos sodus. Vadovaudamasi mies- 
to planu, Ailen papasakodavo apie visas svarbesnes mūsų 
pravažiuojamas vietas. Pagaliau pasiekėme daugelio juostų 
greitkelį, Sharia el-Ahram, vedantį tiesiai prie piramidžių. 
Tuojau pat pasijutome lyg dykumos vidury. Šiaurės rytinė- 
je Libijos Sacharos dalyje iškilę virš smėlynų ant plynaukš- 
tės stūksojo didingi praėjusių laikų monumentai. 

Mudvi su Ailen traukte traukė šie statiniai, tuo tarpu 
vyrai ramiai žingsniavo iš paskos. Jau iš tolo, apimtos eu- 
forijos, fotografavome, spragsėjome be galo, be krašto. 
Galiausiai ir vyrai turėjo papozuoti. Staiga pastebėjau link 
mūsų besiartinantį visą tuntą turistų. 

— Greičiau, paskubėkime, kol jie dar mūsų neaplenkė ir 
neapgulė piramidžių. 

Tą akimirką, kai nusifotografavome Cheopso piramidės 
papėdėje, turistų minia aplenkė mus ir, apimta ekstazės, 
ėmė ropštis piramidės akmens luitais aukštyn. 

Iš vakarų dvelkė gaivus, vėsus vėjas. Retkarčiais mane 
kiek pašildydavo Kalido rankos, bet ir menkiausias jo ap- 
kabinimas sukeldavo jaudulį. Slapčia lūpomis prigludęs 
prie mano plaukų, jis tarė: 

— Reikėtų nupirkti tau keletą šiltų drabužių. 

Netrukus jis nusprendė, užuot ėjus pėsčiomis, nuva- 
žiuoti prie stinkso automobiliu. 

Mums besigrožint impozantiška būtybe su liūto lieme- 
niu, Kalidas parūpino kavos popieriniuose puodeliuose. 
Saulė pamažu darėsi vis kaitresnė. Išsikovoję sėdimų vie- 
tų, stebėjome apie sfinksą besigrūdančius žmones. Miti- 
nis monumentas buvo fotografuojamas iš visų įmanomų 
kampų. Ailen supažindino mus su svarbiausiais istoriniais 
faktais, ir papasakojo apie naujausius seismologų tyrimų 
rezultatus. Vėliau mes, atsukę veidus į saulę, ilgokai šildė- 
mės rankas. Pagaliau Ibrahimas pasiūlė: 

— Kviečiu jus pietų į netoliese esantį vietinį restoraną. 

Įsprausta tarp bedančių nevalyvų žmonių ir lipnių, 
apskretusių stalų, jaučiausi prastai. Labai norėjau nueiti į 
tualetą, tačiau jis kėlė tokį šleikštulį, kad net ne tokia per- 
dėtai jautri Ailen apsisuko eiti atgal. Anot Ibrahimo, tai dėl 
to, kad šiandien, per šventę, visi restoranai perpildyti, o jų 
darbuotojai nespėja suktis. Špinatus primenančias daržo- 
ves su ryžiais ir vištiena - mulukiyah - kramčiau atsargiai. 

Be galo apsidžiaugiau, kai netrukus mūsų draugai pri- 
vežė mus prie Marriott viešbučio. 

- Pailsėkite, kad vakare, švenčiant Pergalės dieną, būtu- 
mėte geros formos, - įkandin šūktelėjo Ibrahimas. 

Aš jau skubėjau tolyn. 

— Vargšė Verena, - po kurio laiko tarė Kalidas. - Tačiau 
juk tu būtinai norėjai nueiti į vietinį restoraną. 

— Manau, kad nuo šiol vengsiu tokių vietų. Sakyk, kas 
mūsų laukia šiandien vakare? 

— Nežinau. Galbūt nuvažiuosime kur nors su Nabilio 
šeima, o gal Ibrahimas surengs šventę savo namuose. 

— Taip pat galbūt galėtume pasižiūrėti pilvo šokių arba 
pajodinėti kupranugariais dykumoje? 

— Taip, galbūt, - linksmai nusijuokė Kalidas. 

Aš pasidaviau ir kritau ant sofos. 

Po kelių valandų, šūkaudami ir grūsdamiesi prie durų, mus 
pasitiko artimiausi Nabilio šeimos nariai: trys nuostabiai iš- 
puoštos, kaspinais plaukus pasidabinusios mergaitės, apsia- 
vusios lakuotais bateliais, Nabilio žmona - šviesiaplaukė, guvi 
ponia - ir urzgiantis šiurkštaus kailio šuo - vaikų žaislas. 
Vos tik mums susėdus prie stalo, iš už kampo slapčio- 
mis ėmė dirsčioti šeimos pagrandukas - sykiu ir giminės 
viltis, šeimos pasididžiavimas. Netrukus vėl suskambo 
skambutis ir pro duris įsiveržė gausus kaimynų būrys. Pa- 
grandukui to jau buvo per daug, ir jis pranyko. Virtuvės 
pagalbininkė, šviesiaplaukė mergina, uoliai nešiojo gėri- 
mus. Visi mus smalsiai apžiūrinėjo. Krito į akis, kad Ka- 
lidas visiems esantiems buvo pristatomas kaip šeichas, o 
žmonės reiškė jam deramą pagarbą. Supratau, kad Egipte 
laikoma didele garbe priimti į svečius arabų šeichą. 
Netrukus vėl prasivėrė namų durys ir jose pasirodė 
vienas iš Nabilio brolių su žmona. Susipažinau su juo pa- 
tį pirmąjį vakarą Heliopolis Mėvenpick viešbutyje. Neilgai 

trukus atėjo ir kitas Nabilio brolis. Buvo atnešta ir pristaty- 
ta daugiau kėdžių. Jau rodėsi, kad svetainė tiesiog sprogs. 
Pamaniau, egiptiečiai - nepaprastai draugiška ir šventes 
mėgstanti tauta. 

— Net nežinojau, kad būna šviesiaplaukių, mėlynakių 
egiptiečių, - tariau Nabilio žmonai. 

— Aš kilusi iš Danijos, - nusijuokė ši. 

- Iš tikrųjų? Visai nepagalvojau. Man rodos, puikiai 
kalbate arabiškai. Taigi ir au pair mergina - iš Danijos? 

— Taip, ji iš Kopenhagos. 

„Pakvaišę namai, - šmėstelėjo mintis. Vėl įslinkęs jau- 
nėlis, sėdėdamas ant tėvo kelių, apžiūrinėjo mane. Dar 
niekada nebuvau patekusi į tokį daugiatautį žmonių būrį: 
kartu Pergalės dieną šventė danai, egiptiečiai, airė, arabai, 
sudanietis ir šveicarė. 

Ėmus gausiau rinktis draugams ir giminaičiams, kai- 
mynai, užleisdami jiems vietas, atsisveikino. Džiaugiausi, 
kad Nabilio šeima - šiuolaikiška ir atvira, ne tokia kaip 
Ibrahimo, kur moterys, atsiskyrusios nuo vyrų, turi glaus- 
tis virtuvėje. 

Staiga visi sukilo eiti. Au pair mergina apsiėmė rūpintis 
vaikais ir šunimi, o mes sulipome į automobilius ir išvyko- 
me į vietinį restoraną vilų priemiestyje Heliopolyje daly- 
vauti šventadienio pokylyje. 

Mums buvo padengtas ilgas, gausiai nukrautas stalas. 
Visų lankytojų žvilgsniams susmigus į mus, svečius prii- 
mantis šeimininkas jausmingai pasveikino Al Naserių kla- 
ną. Aš nedelsdama kumštelėjau Kalidą. 

— Noriu sėdėti šalia tavęs! 

Pagaliau Kalidą ir mane pasodino šalia Nabilio, viršiau- 
sio žmogaus prie šio stalo. Priešais susėdo jo broliai, svai- 
nis, paskui - Al Naserių žmonos. 

Šalia manęs atsisėdo Ibrahimas su Ailen. Paskiausiai 
savo vietas užėmė likę Al Naserių klano nariai. Kaipmat 
gerokai nusivyliau, panorusi sėdėti šalia Kalido: juk dabar 
kiurksojau įsprausta tarp dviejų vyrų. Vargu ar galėjau ti- 
kėtis sulaukti iš Kalido pagalbos. Be to, dar ir broliai Al 
Naseriai tučtuojau ėmė šnekinti Kalidą. Į stalą buvo pa- 
duota daugybė nedidelių padėklų su padažais, lęšių salo- 
tomis, avių sūriu ir mėsos kukuliukais. Laimė, Ibrahimas 
rūpinosi manimi. Jis vis pasiūlydavo man valgių, paaiškin- 
davo, iš ko jie pagaminti, ir gyvai šnekučiavosi su manimi. 
Nors aš mėginau įtraukti į pokalbį ir Ailen, mačiau, kad su 
Ibrahimu ji ėmė elgtis aikštingai. 

Kai vėliau į mane dėmesį atkreipė Nabilis, net ir Kalidui 
to pasirodė per daug. Tačiau tai aš pajutau vėliau. 

Nabilio žmona Karen nepaliaujamai rūpinosi visais. Be 
pertrūkio sukdama apie stalą ratus, ji pasikalbėdavo tai su 
vienu, tai su kitu svečiu. Po kurio laiko patiekus pagrindinį 
patiekalą, visi, regis, pasijuto jau pasisotinę. Svečiai neno- 
romis knebinėjo valgį ir laidė sąmojus apie šventinį stalą, 
kol visi ėmė raičiotis iš juoko. 

Galų gale Pergalės dienos šventė baigėsi. Prisilinksminę 
ir prisivalgę iki soties, žmonės išėjo iš restorano. Automo- 
biliui riedant miesto pusėn, Ailen tylėdama sėdėjo šalia 
manęs ir įsiutusi spoksojo pro langą. 

— Sakyk, Ailen, ar Egipte taip pat švenčiamos Kalėdos? 

Nenusukdama akių nuo gatvės, atsakė: 

- Tikriausiai, taip. Šalyje yra gana daug krikščionių. 

Jos šaltas tonas užgavo mane. Taigi ji jau nebepasitiki ir 
manimi. Pajutau, kad šiandien geriau daugiau nekalbėti. 
Vyrai nerūpestingai šnekučiavosi toliau, lyg nenujausdami 
jiems už nugarų tvenkiantis debesis. 

Naktis buvo giedra. Juodame danguje virš Marriott 
viešbučio švietė dubenį primenantis pusmėnulis. Kalidas 
mandagiai praleido mane pro duris. Prasilenkdama paste- 
bėjau, kad jis vengia mano žvilgsnio. 

Įėjęs į liftą, iš karto pažiūrėjo į laikrodį, paskui, pa- 
knebinėjęs vizitines korteles, dėjosi visose kišenėse ieškąs 
kambario rakto. Vos tik peržengėme kambario slenkstį, 
Kalidas tarė: 

— Iš nuovargio nesilaikau ant kojų. Einu miegoti. 

— Brangusis, kas ne taip? 

— Kas ne taip - aš tiesiog pavargęs. 

Suglumusi žiūrėjau jam pavymui, kol jis pranyko kori- 
doriuje. Po galais, kur aš ir vėl netinkamai elgiausi? Tegu 
jis pyksta ant vyrų, kreipiančių į mane per daug dėmesio. 
Susinervinusi nuėjau į miegamąjį, nusirengiau ir ėmiau 
laukti. Dar to betrūks, jeigu jis eis miegoti į kitą kambarį. 
Ką jis taip ilgai daro vonioje? Pagaliau, prasivėrus durims, 
išgirdau Kalidą einant į svetainę. Nekantriai klausiausi, ta- 
čiau neišgirdau nieko ypatingo. Galop išėjau iš miegamojo 
pažiūrėti, ką jis veikia. Laikydamas rankoje butelį, Kalidas 
ruošėsi įsipilti į stiklą degtinės. 

- Brangusis, tu jau ir taip daug gėrei. 

Atsargiai paėmusi iš rankų butelį, pastačiau jį ir tariau: 

— Geriau pasikalbėk su manim. 

Kalidas atkakliai tylėjo. 
gu nešiočiau čadrą, vargu ar kas nors pasikeistų.“ Net jei- 
gu gražuolė ir pasislepia po skraistėmis, savo žvilgsniu, 
lieknais pirštais ir nedrąsiais judesiais, dvelkdama sodriu, 
kerinčiu kvepalų aromatu, vis tiek priverčia atsisukti į ją 
visus vyrus. 

Kai grįžau į kambarį, Kalidas jau snaudė. Išjungusi švie- 
są, pasisukau į jį ir švelniai pabučiavau. 

— Myliu tave. Gerai išsimiegok, mano meile. 

Man padėjus ant pagalvės galvą, Kalidas čiupo mane ir 
tvirtai apkabino. Kupinas ilgesio, apipylė mane bučiniais, 
glostė laikydamas glėbyje, sudejavo, o galiausiai nuplėšė 
man nuo kūno naktinius marškinius. 


1989 m. gruodžio 24-oji. Kalėdos 


Priešpiet Khan el Khalili turguje viešpatavo triukšmingas 
rytietiškas klegesys. Šiame labirinte galima lengvai pasi- 
klysti. Kai su Kalidu brovėmės per didžiulę žmonių spūstį, 
vis turėjau žiūrėti, kad neatsilikčiau. Margaspalvio turgaus 
viduryje prekeiviai siūlė derėtis dėl senų sidabro ir vario 
dirbinių, tiesė mums odines rankines, skarabėjus ir šlepe- 
tes arba, rodydami kilimus ir įvairiaspalvius sienų kilimė- 
lius, masino užeiti į parduotuves. Mudu kaip tik ieškojome 
dovanų Kalėdoms. 

— Verena, kaip manai, gal nupirkti Ailen į svetainę mal- 
dos kilimėlį? 

— Nežinau, mes juk nesitampysime su kilimu po visą 
turgų. Pirmiau užsukime pas sidabrakalius ir auksakalius. 

Ilgai klaidžioję ir ieškoję, pagaliau aptikome auksakalių 
gatvelę. Susižavėjusi gėrėjausi vitrinose išdėliotais filigra- 
no technika subtiliai dekoruotais papuošalais, auksiniais 
žiedais, grandinėlėmis ir apyrankėmis. 

- Pažiūrėk, Kalidai, šis faraonas labai gražus. 

Prekeivis pamojo mums užeiti vidun. Negalėjau atplėšti 
akių nuo aukso dirbinių. Dėvintis raudoną fesą ir mūvintis 

didelį, prašmatnų žiedą pardavėjas pasiūlė Kalidui prisėsti. 
Vyrai ramiai šnekėjosi apie viską iš eilės. Po kurio laiko 
Kalidas tarė: 

— Verena, būk maloni, sėskis, šis vyras siūlo mums ar- 
batos. 

O ne, tik ne tai. Juk aš noriu pagaliau pačiupinėti šiuos 
papuošalus, pasimatuoti juos, o ne gerti arbatą. Nenoro- 
mis nusileidau. Buvau visiškai pamiršusi, kad pagal senus 
rytietiškus papročius klientas sykiu yra ir svečias. 

Prekeivis atnešė padėklą su trimis nedidelėmis stiklinė- 
mis, prigrūstomis žalių mėtų lapelių, tada, vis dar kalbėda- 
mas, pranyko už užuolaidos. 

— Kalidai, manau, jau mačiau Ailen tinkamą Kalėdų 
dovaną. 

Jis nereagavo. Prisiminiau, kad musulmonų šalyse rei- 
kia turėti ne tik pinigų, bet ir skirti daug laiko derėjimuisi. 
Kadangi apsipirkti išsiruošiau su Kalidu, arabu, tai užtruks 
dvigubai ilgiau. 

Nežinau, ką galvojo prekeivis, tačiau netikėtai iš seifo 
jis išėmė vertingiausias brangenybes. Pasėmęs brangakme- 
nius ir ant aksomo besiridinėjančius perlus, leido jiems lyg 
smėliui slysti tarp pirštų. Širdyje sudejavau: mane ėmė vis 
didesnis nerimas, kad pritrūks laiko aplankyti garsiąją El 
Ashar mečetę. Buvome sutarę, kad padėsiu Ailen pasiruoš- 
ti Kalėdų pietums. Tikriau sakant, turėjau šventiškai pa- 
puošti jos didžiąją svetainę. 

Kai pardavėjas ir Kalidas pagaliau susiruošė aptarti rei- 
kalus, jau buvo praėjusi visa valanda. 

— Verena, parodyk pardavėjui, ką norėtum dovanoti 
Ailen. 

Mane bemaž sukaustė neviltis. Galų gale ėmus derėtis, 
„konferencija užtruko dar kone amžinybę. 

Kelis sykius paklydę, uždusę pasiekėme taksi aikštelę. Čia 
jau stoviniavo gausybė turistų. Turėjau tai numatyti. Mano 
norui aplankyti El Ashar mečetę nebuvo lemta išsipildyti. 
Tik iš tolo nuo taksi aikštelės pamačiau jos minaretą, iški- 
lusį virš pagrindinio kiemo. Kalidui prasimušus su arabų 
kalba, mums pasisekė per trumpą laiką pasigauti taksi. 

Signalizuodamas taksi vairuotojas prasispraudė tarp 
asilų tempiamų vežimų ir dūmijančio maršrutinio autobu- 
so. Pro langą stebint visą šį didžiulį sąmyšį, Kalidas kažką 
įdėjo man į delną. Nustebusi pamačiau auksakalio parduo- 
tuvės paketėlį. 

- Linksmų Kalėdų! - Kalido veide nušvito plati šypsena. 

Saulei leidžiantis virš miesto stogų, mudu greitai nusiprau- 
sėme po dušu ir apsirengėme šventiniais drabužiais. 

Prasivėrus Ibrahimo namų durims, akimirką pamaniau, 
kad mane ištiks panikos priepuolis. Jo namai šurmuliavo. 
Ant sofų bruzdėjo aukšti, juodaplaukiai, baltomis ir mėly- 
nomis džalabijomis vilkintys vyrai su įmantriai susuktais 
turbanais. 

„Nepastebimai lyg felachė mėginau prasmukti į virtuvę, 
kai pasigirdo Ibrahimo balsas: 

— Verena, norėčiau pristatyti tave savo tėvui. 

Į priekį buvo praleistas Jo Didenybė šeichas Kalidas, 
jam iš paskos - aš. Iškaršusiam, žilabarzdžiam sudaniečiui 
besiruošiant pakilti nuo sofos, Kalidas mostu davė supras- 
ti, kad šis liktų sėdėti. Abu vyrai pagarbiai pasisveikino. 
Aidėjo viena mandagumo frazė po kitos. Stovėdama už 
Kalido nugaros, nedrįsau dairytis aplinkui, nors jutau visų 
susmigusius žvilgsnius. 

Netikėtai Ibrahimas stumtelėjo mane į priekį. Jo tė- 
vas, nešiojantis trumpą barzdą ir akinius, linktelėjo man 
ir draugiškai nusišypsojo. Pažiūrėjusi atidžiau, pamačiau, 
kad tėvas ir sūnus panašūs. Vis dėlto tėvas - dar aukštesnis 
už sūnų - gal net dviejų metrų ūgio. Kiti vyrai, regis, buvo 
jo kompanionai arba slaugytojai. 

Gerai dariau, kad nuolat viską atidžiai stebėjau. Ir šiuo 
atveju Kalidas man nepagelbėjo. 

Sveikinimo ritualui pasibaigus, galėjau prisidėti prie ki- 
tų virtuvėje esančių moterų. 

Ailen praskriejo pro šalį lyg patrakusi višta. 

- Atleisk, aš per daug jaudinuosi. 

- Taip, matau. Pasakyk, ko man stvertis. 

Ailen grįžo nešina adata ir siūlu. 

— Prilaikyk kalakutą, - paliepė ji felachei. 

Tada, dūris po dūrio, karštligiškai užsiuvo kalakuto 
krūtinę. Nugara perbėgo šiurpas pagalvojus, kaip Ailen 
prie operacinės stalo darbuojasi peiliu ir skalpeliu. 

— Ailen, ar duosi man kalėdines puošmenas? Jau galė- 
čiau pradėti puošti. 

— O Dieve, jau šešios valandos. Netrukus ateis Al Nase- 
riai. Greitai sukabink visas tas girliandas, Verena! 

Al Naseriai? Štai ir vėl kažkas, apie ką nieko nežinojau. 

Išpakuodama kalėdines puošmenas pamačiau, kad Ai- 
len pripirko visko po truputį iš gausaus papuošalų asor- 
timento. Niekas tarpusavyje nederėjo. Tačiau Ailen tai 
būdinga. Tuo metu, kai aš, užsilipusi ant kėdžių, susikau- 
pusi stengiausi sugalvoti ką nors priimtino ir pakabinti 
girliandas ir kičinę eglutę, Ibrahimas, pasičiupęs mėlyna 
folija apklijuotą žvaigždę, ėmė visus linksmindamas vaikš- 
tinėti po kambarį. Švytavo ja tai į vieną, tai į kitą pusę, o 

turbanais galvas apsivynioję vyrai išsišiepę įkišdavo savo 
trigrašį. Ir kur aš patekau. Netrukus Ibrahimas ėmė tyliai 
pėdinti paskui Ailen ir saldžialiežuvaudamas raminti ją. 
Tai vyrus dar labiau prajuokino. 

Pačiame sąmyšio įkarštyje suskambo durų skambutis. 
Ailen lyg tornadas nėrė iš virtuvės į galinius kambarius. 
Tarpduryje stovėjo Al Naseriai, nešini sunkiomis Kalėdų 
dovanomis. | 

Vėl ėmiau niršti ant Kalido. Kodėl man nieko nepasa- 
kė? Būčiau bent jau vaikams nupirkusi keletą mažų dova- 
nėlių. 

Sugužėjus į vidų naujiems svečiams, kiti gana tyliai iš- 
ėjo. Galiausiai namuose liko tik Ibrahimo tėvas ir Al Na- 
seriai. 

Felachė patiekė šviežios arbatos. Ėmiau rankinuke ieš- 
koti cigarečių. 

— Verena, šiandien rūkoma tik virtuvėje, - taktiškai tarė 
Kalidas. 

Klausiamai žvilgtelėjau į jį ir iš akių supratau, kad jis 
kalba rimtai. Striksėdamas ant sofų, šeimos pagrandukėlis 
lis Jėzus. Mergaičių trijulė sėdėjo klusniai, o Karen krovė į 
kampą gausias dovanas. 

Kai pagaliau pasirodė persirengusi ir pasidažiusi Ailen, 
sprukau į šalį. Abi felachų moterys dėliojo į lėkštes už- 
kandžius. Tyliai atsidususi susmukau ant virtuvės kėdės ir 
prisidegiau cigaretę. Vos man atsisėdus, šokio žingsniu at- 
lingavo Ibrahimas. Ištraukęs vyno kamštį, ėmė niūniuoti: 

- Linksmų Kalėdų, Verena, linksmų Kalėdų... 

Nelauktai tarpduryje pasirodė Kalidas. 

— O, Kalidai, gal ir tu norėtum taurės vyno? 

— Ne, ačiū, Ibrahimai, šiuo metu ne. 

Ibsui išėjus iš virtuvės, Kalidas tarė: 

— Žinai, Verena, šiandien, atsižvelgdami į Ibrahimo tė- 
vą, rūkysime ir vyną gersime virtuvėje. 

— Aha. O tu rimtai manai, kad jis nežino, jog jo sūnus 
rūko ir geria alkoholį? 

Kalidas susinervinęs išpūtė cigaretės dūmą. 

— Nežinau, tačiau tai visiškai nesvarbu. Svarbu tik paro- 
dyti jam pagarbą. 

Supratau. Be to, dabar buvo netinkamas metas klausi- 
nėti apie čionykščius papročius ir tradicijas. 

— O dabar vėl eik prie svečių, pasikalbėk su Karen. 

Suglumusi pažvelgiau į jį. Niekada negalėsiu priprasti 
prie šio įsakmaus tono. 

— Galėtum tą pasakyti maloniau, tarkim: brangioji, būk 
miela, pasirūpink šiek tiek Karen, kad Ailen galėtų prižiū- 
rėti tvarką. 

Tai pasakiusi, apsisukau ir išėjau iš virtuvės. 
kios nors tolimos žvaigždės. Tiesą sakant, tai visai su- 
prantama, juk jis šeichas. Geriau pagalvojus, jam tiesiog 
pridera kitiems įsakinėti. Tai jo prigimtinė teisė. Nieko 
stebėtino, kad jis negali suprasti to, kas jam atrodo savai- 
me suprantama, tačiau nušviesta iš kitos pusės. Juolab kai 
tai daro ne vyras, o aš, moteris, jo mylimiausias žmogus 
pasaulyje. 

Netrukus Ibrahimas suplojo rankomis, skelbdamas Ka- 
lėdų pietų pradžią. Paėmęs tėvą už parankės, jis iškilmingai 
privedė jį prie stalo galo. Paskui priėjo vyrai ir keturmetis 
Nabilo sūnus, o galiausiai moterys. Pamažu ėmiau suprasti 
hierarchinę tvarką. 


217 


Iš esmės arabų papročiai visai nėra neprotingi. Juk net 
Europoje žmonės - daugiau ar mažiau nesąmoningai - la- 
biau šliejasi prie sau lygių. Argi malonu klausytis, kaip Par- 
keris punktais žymi vynus? Ar jų aromatas saldus, ar kvapų 
puokštė dvelkia triufeliais, ar spalva vyšnių raudonumo, 
pereinanti į rubiną? O kur dar bukinantys pašnekesiai apie 
Havanos cigarų kietumą ir skonį. Aišku, repertuare neturi 
trūkti ir blondines pašiepiančių anekdotų. Juo labiau stebi- 
na tai, kad tie patys ponai artimai su jomis bendrauja. 

Nesvarbu, ar Rytuose, ar Vakaruose, vyras ir moteris vi- 
sada išliks skirtingos būtybės su nevienodais pirmykščiais 
instinktais ir kitonišku esmės supratimu. Liks tokie, kokius 
juos sukūrė gamta. Vėliau, grįžusi į Šveicariją, pagaliau su- 
pratau tai. 

Vakaro metu aš ne kartą lyg vagis sėlindavau į virtuvę. 
Kalidas dažniausiai atsekdavo man iš paskos. Mėginančius 
apeiti savo pačių taisykles, Ibrahimą ir Kalidą - du tipiškus 
vyrus - apėmė vaikiško kvailiojimo manija. 

Jausdamasi gana nemaloniai, klausiau savęs, ar Ibrahi- 
mo tėvas nenujaučia, kas dedasi virtuvėje. Bent jau cigare- 
čių dūmus jis turėjo užuosti. 

Pamažu atsikračiusi nerimo, Ailen visiškai atsipalai- 
davo. Tą vakarą mes nusprendėme, jeigu kas, ir be vyrų 
apžiūrėti Tutanchamono kapo lobius. Susižavėjusios klau- 
sėmės Karen, pasakojančios apie Nilo slėnį. Sniego baltu- 
mo feliugos, nekeldamos jokio garso, slystančios tamsiai 
mėlynais Nilo vandenimis, virš jų šviečiantis mėlynas dan- 
gus ir geltonu auksu spindinčios dykumų kopos. Vakare 
Nilo vandenyse esą atsispindi raudonai žėruojanti besilei- 
džianti saulė, o nakties dangus, nusėtas milijonų žvaigž- 
džių, regis, visiškai čia pat. 

Mudvi su Ailen ėmėme iš karto svajoti apie kruizą Nilu. 
Tačiau kaip įkalbėti mūsų vyrus? 

— Tikriausiai jums tai bus juokų darbas, ar ne? - nusi- 
juokė Karen. 

Trumpai susižvalgiusios, mudvi su Karen prapliupome 
juokais. 

Vaikai, jau seniai išpakavę visas dovanas, ramiai žaidė, 
tačiau netrukus panoro uždegti stalo fejerverkus. Nežinau, 
ar Al Naseriai šventė kartu ir Kalėdas, ir Naujuosius metus, 
bet netrukus ėmė šnypšti ir pokšėti fejerverkai, po kam- 
barį pažiro kepuraitės, švilpukai, kartoninės nosys. Darėsi 
vis linksmiau. Kalidas, užvožęs man ant galvos jūreivio ke- 
puraitę, pasidžiaugė, kad taip gerai sutariu su moterimis. 
Jeigu jis žinotų, kokius planus mes rezgame! Ailen ėmė iš- 
vynioti gautas dovanas. Mūsų dovanotas auksinis faraonas 
iš Khan el Khalili turgaus ją ypač nudžiugino. Karen įteikė 
jai filigrano technika dekoruotą segę ir brangius egiptietiš- 
kus kvepalus. 

— Mm, jie nuostabiai, viliojančiai kvepia. Ir man tokius 
reikės nusipirkti, - nusijuokiau aš. 

Slapčiomis mes pasipasakojome viena kitai, ką mums 
Kalėdų proga padovanojo vyrai. Karen parodė ant piršto 
spindintį žiedą su keleto karatų deimantu. 

— O Dieve, - išsprūdo man, - aš neturiu Kalidui nė ma- 
žytės dovanėlės. 

— Ak, Verena, - motinišku tonu tarė Karen, - Arabijoje 
nėra įprasta tokiu būdu apdovanoti vyrus. Jiems dovano- 
jami sūnūs, meilė, gerumas ir niekada nevystantis grožis — 
maždaug tokia eilės seka. 

Žiūrėjau į ją praverta burna, tada pažvelgiau į Ailen. 

— Na, kada tu apdovanosi Ibrahimą? 

Po trumputės tylos pauzės mes vėl skardžiai nusikva- 
tojome. 

— Kas žino, - galiausiai tarė ji, - mes jau kurį laiką mė- 
giname. 

Karen perspėdama kumštelėjo Ailen kalbėti tyliau, kad 
jos dukros nenugirstų nieko nešvankaus. Mažylės, ištem- 
pusios ausis, sėdėjo šalia mūsų. 

Kai po kiek laiko susiruošėme eiti, Kalidas užsakė taksi. 

— Ailen, manau, jau gali parengti svečių kambarį, - ta- 
riau aš. 

Ir pajutau smerkiantį Kalido žvilgsnį. 

Mudvi su Ailen pranykome virtuvėje. Tarp maisto atlie- 
kų ir nešvarių indų sutraukėme po paskutinę cigaretę. 

— Nesirūpink, Verena, rytoj ateis felachų moterys ir vis- 
ką sutvarkys. Beje, nesijaudink ir dėl taksi. Jeigu neatva- 
žiuos, namo jus parveš Ibrahimas. Svečių kambaryje dabar 
gyvena jo tėvas. 

— Ak, Ailen, pasakiau tai tik juokais. 

Ilgokai palaukusios išgirdome, kaip Ibrahimas kažką 
karštai aiškina telefonu. Po kurio laiko į virtuvę užėjo su- 
trikęs Kalidas: 

— Greitai apsirenk, eime. Turėsime palaukti gatvėje — 
taksi neranda namo. 


Atsibudusi kitą dieną pajutau lengvai peršint gerklę. Pašo- 
kusi iš lovos, išgėriau visą apelsinų sulčių skardinę, tačiau 
peršėjimas nepraėjo. 
filmą Kasablanka. Ailen perdavė, kad prireikus galės man 
pagelbėti, duoti panadolio ir antibiotikų. 

Kitą rytą Kalidas sėdo į taksi ir pasiėmė iš Ailen vaistus. 
Nesitikėjau, kad sugrįš iki pietų. Iš tiesų pas Asvarius vėl 

buvo svečių, tačiau, mano nuostabai, Kalidas tuojau pat 
grįžo atgal. Ta šiluma, su kuria jis dieną naktį rūpinosi ma- 
nim, buvo tikra atgaiva sielai. 

— Brangioji, rytoj viskas praeis. Ailen sako, kad gertum 
po kapsulę kas šešias valandas. Patarė daug gerti arbatos. 

Rodės, lyg Kalidas trypčiotų ant adatų. 

— Na, Ibrahimas laukia manęs fojė. Mes sutvarkysime 
kelis verslo reikalus, o tu galėsi ramiai pailsėti. Ailen tele- 
fono numerį žinai, ar ne? Aš tau retkarčiais paskambinsiu, 
gerai, mylimoji? 

- Gerai. 

Aš net apsidžiaugiau, kad jis palieka mane vieną. 

Dieve, padėk man greičiau pasveikti, pamaniau. Brangi 
kiekviena su juo praleista akimirka. 


Kitas rytmetys kaip paprastai prasidėjo nuo privalomojo 
Ibrahimo skambučio. Šįsyk jis norėjo sužinoti, kaip mums 
sekasi, Ailen tik ir laukė, kol aš atsistosiu ant kojų. Be abe- 
jo, ne itin smagu vienai lankytis Egipto muziejuje. 

— Gerai, - atsakiau, - šiandien aš jau pajėgsiu išsiruošti. 

Iš tiesų elgiausi neprotingai, bet nenorėjau, kad Kalidas 
pamanytų, jog esu ligota moteris. 

Kai netrukus mūsų taksi sustojo prie Ibrahimo namų, 
aš likau sėdėti mašinoje. Kalidas, kaip sutarta, nuėjo prie 
durų ir paskambino. Greitai grįžęs šūktelėjo pro automo- 
bilio langą: 

- Išlipk, jie dar nepasiruošę. 

Sudejavau. Kol galėsime važiuoti toliau, vėl reikės iškęs- 
ti arbatos gėrimo ceremoniją. 

Tądien man buvo sunku vyrų būryje laukti, kol namų 
šeimininkas malonės išsiruošti. Tai jausdamas, Kalidas 

žvilgčiojo į mane gailesčio kupinu žvilgsniu. Tačiau jis nie- 
ko negalėjo pakeisti. O ir kaip? Kadangi čia jaučiausi kaip 
namie, pakilau ir ėmiau ieškoti Ailen. Radau ją vonioje, 
palinkusią prie tualetinio staliuko. 

— O, Verena, atleisk, aš tuoj susiruošiu. 

— O kaip Ibrahimas ir svečiai? - pasiteiravau. 

— Manau, jie greitai išnyks. Jei užtruks, važiuosime į 
muziejų be Ibrahimo. 

— Gerai, pažiūrėsiu, kas ten dabar dedasi. 

Kadangi jau gailėjausi, jog nuolat būnu pasyvi, priėjusi 
prie Kalido tariau: 

- Važiuokim. Ailen sako, kad galim važiuoti į muziejų 
ir be Ibrahimo. 

Kalido veidas sustingo. Geriau būčiau neprasižiojusi. 
Kad moteriai nedera visų akivaizdoje raginti vyro, dar ne- 
žinojau. Net jeigu tarp keturių namų sienų viskas vyksta 
kitaip, viešumoje taip elgtis buvo tabu. 

Tuomet dar nežinojau, kaip savo elgesiu dažnai įžeisda- 
vau Kalidą. Todėl nesupratau, kodėl jis likusią dienos dalį 
buvo visiškai užsisklendęs. 

Vakare jau nebetvėriau savo kailyje. Maniau, kad dėl 
susitvenkusios įtampos kalta rytietiška vyrų draugija, ku- 
rioje, būdami kartu, mes abu nesijautėme gerai. Toliau taip 
tęstis negalėjo. Turėsiu pasikalbėti su juo kuo greičiau, kol 
neįsipainiojome į neišsprendžiamus ginčus. Kalido veide 
jau kone atsispindėjo neviltis. Turėjau arba dabar ryžtis 
pokalbiui, arba iš viso jo nepradėti. 

- Brangusis, mudu juk žadėjome vienas kitam, kai iš- 
kils problemų, pasikalbėti. 

Jis nusuko veidą, lyg visa tai jam būtų be galo nemalonu. 

— Paklausyk, negaliu tverti, kai staiga užsidarai savyje ir 
tyli. Pasakyk, ką aš padariau ne taip? 

Kalidui svyruojant, pridūriau: 

— Gal šiandien buvau kiek nekantri, tačiau tai dėl to, 
kad jaučiausi nusikamavusi. Aš tiesiog neturėjau jėgų. Ką 
aš galėjau daryti? 

— Na, gal būtum galėjusi Ibrahimo namuose palūkėti. 

- Tuomet vėl būtum pranykęs vyrų kompanijoje. 

Kalidas sudejavo. 

— Aš tikrai nesitikėjau rasti vyrų kompanijos, todėl 
nenumaniau, kaip turėčiau joje elgtis. Juk tu, ilgus metus 
gyvenęs JAV, turėtum žinoti, kaip sunku man, nežinančiai 
svarbių elgesio taisyklių. 

— Kodėl tu nepasikalbi apie tai su Ailen? 

— Su Ailen? Mat kaip. Tokia mintis nebuvo šovusi. 

Tuo šią temą jis ir baigė. 

Nors degiau noru sužinoti dar kai kuriuos dalykus, pa- 
maniau, kad bus išmintingiau liautis klausinėjus. Dar ims 
ir trūks Kalidui kantrybė arba, negana to, jis nedelsdamas 
nutrauks mūsų viešnagę Egipte. Ši mintis kėlė man paniką. 


Kitą rytą, matyt, dėjosi kažkas svarbaus: Kalidas be per- 
stojo kalbėjosi telefonu. Tai su Ibrahimu, tai su Nabiliu, 
tai su Haza, paskui vėl su Ibrahimu ir taip toliau. Kadangi 
su manimi dėl nieko nebuvo tariamasi, galėjau tik atidžiai 
klausytis ir stebėti, kas kaip vyksta. Ačiū Dievui, jau buvau 
girdėjusi tiek daug arabų kalbos, kad ėmiau suprasti kai 
kurias frazes. Dar labiau susijaudinau, kai išgirdau nuolat 
vis pasikartojantį žodį Asuanas, ir pamačiau, kad Kalido 
nuotaika giedrėja. Asuanas - pati nuostabiausia vieta visa- 
me Nilo slėnyje. 

Tik kas čia dedasi? Kol kas Kalidas man nieko nesako. 


Tik popiet, praūžus skambučių audrai, jis nelauktai tarė: 

— Verena, rytoj mudu vieni išvykstame į Asuaną. 
Iš džiaugsmo puoliau jam ant kaklo ir nelaukdama, kol 
jis ims svyruoti, ėmiau krautis lagaminus. 

Ant nelygaus Asuano oro uosto nusileidimo tako sutrink- 
sėjo reaktyvinio lėktuvo važiuoklė. Akimirką mane su- 
ėmė didelė baimė - juk tai kelio duobės, smilktelėjo man. 
Tačiau nieko nenutiko, lėktuvas sustojo. Atsivėrus jo du- 
rims, į mus plūstelėjo šiltas, malonus oras. Apsidžiaugiau 
pasprukusi iš vėsaus Kairo, o ypač nuo visų visuomeninių 
prievolių. Iš karto pajutau, kad čia - mano pasaulis: sodriai 
žalios oazės, auksinės smėlio kopos, tylus Nilas ir žavingi 
saulėlydžiai. 

Linksmai lipdama metaliniais trapo laipteliais žemyn, 
išvydau nedidelį apleistą oro uosto pastatą. Vietiniai gy- 
ventojai veržėsi į priekį, stumdėsi ir, pasiutusiai šūkauda- 
mi, gestikuliavo. Basiems vaikams vis tampant mane už 
sijono ir reikalaujant bakšišo, bedančiai vyrai ginčijosi tar- 
pusavyje, kas neš mūsų bagažą. Tvyrojo didžiulė sumaiš- 
tis. Baikščiai prisiglaudžiau prie Kalido. Pagaliau per smėlį 
atidardėjo bagažo automobilis. Vyrai beregint liuoktelėjo 
ant jo, ėmė muštis ir svaidyti lagaminus žemyn. Tikras 
chaosas. Tačiau ši maišatis įspūdinga, net jei galų gale nu- 
plėšomos lagaminų ir krepšių rankenos. 

Neilgai pavažiavę dykuma, pasiekėme vakarinį Nilo 
krantą. Važiuojant per milžinišką užtvanką, mane apėmė 
nuostaba: mėlynuose vandenyse plūduriavo daugybė žalių 
salų, mirguliavo granito uolos ir feliugos. Rodės, tarsi čia 
būtų sustojęs laikas. Po plieno mėlynumo dangumi Nilo 


224 


link leidosi didžiulės smėlio kopos. Šis vaizdas bematant 
mane sužavėjo. Po kurio laiko jau nesusigaudžiau, kur esa- 
me, nes Nilas prieš Asuaną yra išsišakojęs į dvi atšakas. 

Tuo metu mūsų taksi, riedėdamas pakrante tolyn, pra- 
važiavo pro nuostabioje vietoje esantį kolonijinio stiliaus 
viešbutį. Jį supo žaliuojantis parkas, besitęsiantis iki pat 
upės kranto. Priešais plaukiojo sniego baltumo feliugos. 
Pamaniau, kad galėčiau likti čia visam laikui. Tačiau nė 
vienas vyrų, nei Kalidas, nei vairuotojas, nesiruošė čia iš- 
lipti. Taksi vairuotojas nesvyruodamas toliau važiavo pa- 
krantės promenada. 

Šį karštą vidurdienį visas miestas ilsėjosi. Be mūsų, be- 
veik nesimatė jokios gyvos dvasios. Pamažu ėmiau svars- 
tyti, ko gi vyrai ieško. Jau buvome pravažiavę du ar tris 
viešbučius. Nelauktai taksi išsuko iš kelio ir sustojo Nilo 
laivų prieplaukoje. Vairuotojas išlipo ir nuėjo. 

- Ar tai ta staigmena, kuri manęs laukia Egipte? - klau- 
siamai pažvelgiau į Kalidą. 

Slapčiomis aš jau šokinėjau iš džiaugsmo. Kalidas reikš- 
mingai šypsojosi. 

— Na, pasakyk pagaliau, ar tai tavoji paslaptis? - neat- 
lyžau aš. 

— Galiu pasakyti tik tiek: kai ateis laikas, sužinosi, ir tau 
nebereikės klausinėti, — tarė jis, pasisukęs į laivus. 

— Nereikės klausinėti? - nustebusi pakartojau, apgailes- 
taudama dėl skubotos išvados. 

Netrukus, purtydamas galvą, grįžo vairuotojas. Užve- 
dęs automobilį, pavažiavo šiek tiek toliau prieš upės srovę. 
Ėmiau žvalgytis vaistinės: rodės, lyg dėl skrydžio lėktuvu 
ėmiau negaluoti. Man būtinai reikėjo vaistų ir nosinių. 

— Brangusis, ar mes ieškome kažkokio laivo? - paklau- 
siau. Daugiau negalėjau tverti pasyvaus sėdėjimo mašinoje. 

— Taip. Ieškome Izmailijos. 

Vairuotojas dar sykį pamėgino laimę. Pavaikštinėjęs ten 
ir atgal, pakalbėjęs su kelių laivų įgulos nariais, jis galų gale 
sutrikęs grįžo atgal. Dabar ir Kalidas panoro paklausinėti. 
Stebėjau, kaip jis, priėjęs prie kelių vyrų, ėmė gestikuliuo- 
damas kalbėti. 

— Niekur nerandame laivo, - atsiduso jis, įlipęs atgal į 
automobilį. 

To aš ir bijojau. Juk prieplaukose dviem trim eilėmis 
tęsėsi ištisos laivų virtinės. Nežinant tikslios prieplaukos, 
surasti laivą nebuvo paprasta. Važiuojant toliau, Kalidas 
prasitarė, kad Izmailijos savininkas esąs Nabilio ir viso Al 
Naserių klano draugas. Naujųjų metų išvakarėse pastarieji 
su visa palyda atvyksią į Asuaną, kur kartu su mumis ir 
Ibrahimu leisiąsi į privatų kruizą Nilu. Viskas atrodė lyg 
pasakoje. Tačiau kur mūsų laivas? 

Po ilgai trukusios paieškos krantinėje Kalidas paskam- 
bino į Kairą pranešti, kad niekur nerandame laivo. Tačiau 
niekur nerado ir visa tai sugalvojusio Nabilio. 

Vairuotojas, prieš tęsdamas šią klajonę, panoro gauti ke- 
lis piastrus. Mes jau dvi valandas sukiojomės Nilo slėnyje. 

- Paieškokime viešbučio, tavo sloga vis labiau kompli- 
kuojasi, - tarė Kalidas. 

Saulei jau seniai pasiekus zenitą, automobilyje darėsi vis 
nejaukiau. Asuane mačiau daugybę Nilu plaukiojančių lai- 
vų, o viešbučius buvo galima suskaičiuoti ant vienos rankos 
pirštų. Ši mintis nekėlė man jokio džiaugsmo. Kai Kalidui 
antrą kartą nepavyko gauti laisvo kambario, jautėmės vis la- 
biau prislėgti. Niekas nenumatė, kad šventinėmis dienomis 
Asuane bus pats sezono įkarštis. Kai pagalvojau apie mūsų 
nuotykio galimą baigtį, mane pamažu apėmė siaubas. Na- 
kvynė gatvėje visai ne man, juo labiau taip peršalusiai. 

Ačiū Dievui, po kurio laiko egiptietis iškrovė mūsų la- 
gaminus, pasiėmė uždirbtus pinigus ir nurūko. Kai įžengė- 
me į nedidelį, kuklų viešbutį, man buvo visiškai nesvarbu, 
ar jo kambariai dideli ir švarūs. Dabar svarbiausia buvo 
gauti lovą. Kalidas pasiūlė pasėdėti ant fotelio, kol mudu 
užregistruos. Rodės, jie krapštėsi visą amžinybę. „Kodėl jis 
taip ramiai vaikštinėja pirmyn atgal? - galvojau aš. - Negi 
registracija gali taip ilgai trukti?“ 

— Kalidai, ar mūsų kambarys dar neparuoštas? - išdrį- 
sau jo paklausti. 

— Būk kantri, Verena. Aš kaip tik tariuosi dėl kainos. 

Jis tikriausiai juokauja. Nejau Kalidas iš tiesų dar įsten- 
gia derėtis? Jeigu paklaustų manęs, būčiau sutikusi su bet 
kokia kaina, juo labiau tokioje situacijoje. Tačiau vengiau 
kištis į Kalido reikalus. Su registratūros darbuotoja jis kal- 
bėjosi taip, lyg ruoštųsi gerti arbatą. Mano galva neišnešė. 
Bet aš žinojau - geriau savo nekantrumo nerodyti. Pasipū- 
timas ir manieringumas musulmonų šalyse - nesupranta- 
mas dalykas. Jis gali viską sugadinti. 

— Verena, aš dar kartą pamėginsiu susisiekti su Nabiliu 
Kaire, - praeidamas tarė Kalidas. 

Tylėdama prisiverčiau šyptelėti. 

Kai jis išėjo iš teletono būdelės, jo žvilgsnis nežadėjo 
nieko gero. 

— Ar prisiskambinai Nabiliui? - paklausiau. 

— Taip. 

- Ir ką jis mano? Kodėl nerandame to laivo? 

— Nabilis taip pat nustebęs. 

Ne, tik ne tai! Man tikrai nebūtų šovęs į galvą toks da- 
lykas. Kad nepasiduočiau siutui, stengiausi galvoti apie ką 
nors gražaus, bet vis tiek jaučiau didžiulę įtampą. Staiga 

suskambus telefonui, registratūros darbuotoja pasakė, kad 
skambina mums. 

Ir vėl viskas iš pradžių. Tai, kad Kalidas buvo puolęs 
į neviltį ir kad jo šypsena - gryna isterija, tuomet nenu- 
tuokiau. 

- Eime, brangioji, - nelauktai tarė jis, - išgerkime ko 
nors, kol paruoš kambarį. 

Tą popietę mes buvome vieninteliai nedidelės viešbučio 
kavinės lankytojai. Plikai nusiskutęs, kojomis brūkšintis 
egiptietis suktai apžiūrinėjo mus iš anapus baro. Nuo upės 
pro praviras duris dvelkė švelnus vėjelis. Tylą drumstė prie 
lubų vos girdimai besisukantis ventiliatorius ir šaldytuvo 
generatoriaus ūžesys. 

Įkvėpiau garuojančios mėtų arbatos kvapo. Kalidas, 
nuolat sukiodamas ir kolos stiklinėje barškindamas ledo 
kubelius, abejinga veido išraiška spoksojo į tuštumą. Ant 
jo nosies suspindo prakaito lašeliai. 

— Kalidai, ar jie užsiminė, kiek laiko turėsime laukti? 

— Ne, nesakė. Oi, tu vis labiau kalbi pro nosį. Tu sergi. 

— Ne, - nusiminusi atsakiau. 

— Paklausiu, kaip ten viskas klostosi, - nelauktai pakilo 
iš vietos Kalidas. 

„Tikrai nereikės ilgai laukti. Durininkas atrakins mums 
kambario duris ir aš galėsiu pailsėti, - tariau sau. Tačiau 
nieko panašaus. Laikas slinko be galo lėtai, o Kalidas vis 
negrįžo. 

Netikėtai už nugaros išgirdau vyrų balsus. Jie kalbėjosi 
arabiškai. Netrukus ant medinės žaidimo trik trak lentos 
ėmė šokinėti kauliukai. Mano kantrybė ir jėgos vis labiau 
seko. Atsistojau ir atsisukau. Nuo trik trak žaidimo lentos į 
mane smigo tiesūs žvilgsniai. Ką man dar teks ištverti? 


228 


Telefono būdelėje stovintis Kalidas pamatė, kad einu jo 
link. 

— Grįžk, aš tuoj ateisiu. 

Kas čia dedasi? 

— Ne, aš negrįšiu. Ten sėdintys vyrai spokso į mane. 

Kalidas padėjo ragelį. Regis, jo veide atsispindėjo ne- 
viltis. 

— Verena, turiu tau kai ką pasakyti. Jie neduoda mums 
bendro kambario. 

Netekau žado. 

- Aha, supratau, - pratariau. - Ir registratūroje dirban- 
čiai damai tai tik dabar, po dviejų valandų, šovė į galvą? 

Jaučiau, kad mano kantrybė tuoj plyš. 

— Ir dėl ko gi mums neduoda bendro kambario? 

Sunkiai atsidusęs, Kalidas patraukė pečiais. 

- Na, tuomet paimkime du kambarius, - pasiūliau aš. — 
Tik žiūrėk, kad jie bent jau būtų greta. 

Jo veido išraiška nežadėjo nieko gero. 

- Verena, yra tik vienas laisvas kambarys. 

- Tai kodėl mes negalime gauti bendro kambario? Ne- 
galiu patikėti, - mane apėmė neapsakomas siutas. 

— Jau sakiau, nežinau. Gal dėl to, kad mūsų religijos 
skirtingos. 

- Dėl mūsų religijų? - pakartojau aš. - Gink Dieve, ne- 
jau aš kokia nusidėjėlė? Ar aš pažeidžiu čionykščius įstaty- 
mus? Pasakyk, kad tai netiesa! 

— Verena, maldauju tavęs, nurimk, - tarė Kalidas, pri- 
dėjęs ranką man prie lūpų. 

Aš nutilau. 

- Nesigraužk, Verena, aš taip pat dar nesu to niekad 
girdėjęs. Tuoj pat važiuosime į tarptautinį viešbutį, Old 

Cataract arba Oberoi. Registratūros darbuotoja kaip tik 
rūpinasi kambario rezervavimu. 


Saulė jau leidosi, o mes vis dar sėdėjome prie arbatos ir 
kolos. Aišku, tie keli viešbučiai, tarp jų ir Oberoi bei Old 
Cataract, buvo užimti. Paskutinį kartą paskambinus Nabi- 
liui paaiškėjo, kad Izmailija stovi ne Asuane, o Luksore! 

Maniau, kad tuoj pamišiu. Įtakingi vyrai, milijonieriai 
verslininkai, neišgali išsiaiškinti, kur jų laivas nuleidęs in- 
karą? Švelniai tariant, mane tai išties stebino. 

Staiga lyg ant sparnų atskubėjo Kalidas. 

— Nepatikėsi, Verena, jie surado mums kambarį. 

Tą akimirką pamaniau, kad išvirsiu iš koto. Dar nespė- 
jus mums apmokėti sąskaitos, kažkas sušuko: 

- Pone, jūsų taksi jau atvažiavo! 

Nustėrusi stebėjau, kaip - po keturių valandų - mano 
bagažas buvo pakrautas į kitą taksi. 

— Po penkių minučių jau turėsi savo kambarį, Verena. 
Pažadu tau. 

Daugiau nepajėgdama galvoti tik tyliai nusibraukiau 
ašarą. 

Lauke bruzdėjo minios žmonių, šurmuliavo vežikai. 
Taksi lėtai skynėsi kelią tarp kaukšinčių kanopų ir spalvin- 
gų vežimų. Matėsi vien tik džiaugsmingi veidai ir linksmi, 
promenadoje striksintys egiptiečių vaikai. 

- Bakšišo, bakšišo, - girdėjau pro langą. 

Sklido keptos žuvies ir virtų pupelių kvapas. Ar šiandien 
mes pro čia nevažiavome? Mano nuostabai, vairuotojas 
sustojo tiesiai prie Nilo laivų prieplaukos. Tik nesakykit, 
kad netikėtai atsirado Izmailija. Ak, ne, juk ji Luksore. 

Apatiškai stebėjau, kaip mūsų bagažas pranyksta viena- 
me iš laivų. 

— Sveiki atvykę į motorlaivį Jazminas. Mums didelė gar- 
bė, šeichai Kalidai bin Sultanai Al Rašidai. 

Kokios čia dar ceremonijos, pamaniau. Pagarbiai nulei- 
dęs galvą, vyras įniko gražbyliauti. Pamažu ėmiau suprasti, 
kokią galią šiame krašte turi šeichai. Vyrų gestai buvo pa- 
garbūs. Kai galų gale mus palydėjo iki kajutės, aš nusika- 
mavusi kritau ant lovos. 

Prisėdęs ant lovos krašto, Kalidas paėmė mano ranką. 
Atrodė gerokai sutrikęs. 

— Brangioji, kaip jautiesi? 

- Šios dienos turbūt niekada nepamiršiu. Sakyk, miela- 
sis, ar kajutėje yra mini baras? Noriu gerti. 

— Netrukus ant denio galėsi išgerti arbatos. Kapitonas 
nori aprodyti mums laivą. 

— Aprodyti laivą? Kodėl? 

— O kodėl ne? 

— Nepyk ant manęs, tačiau aš noriu truputį pailsėti. Tie- 
siog jaučiuosi per daug išvargusi. 

— Mes negalime atmesti kvietimo, tai būtų nepaprastai 
nemandagu. 

— Atleisk, Kalidai, aš nieko nesuprantu. Jaučiu, lyg iš po 
kojų man pamažu slystų žemė. 

Nežinau, kodėl mes esame Jazmine, o ne Izmailijoje, ar 
mes plauksime upe aukštyn, ar žemyn, ar turiu tempera- 
tūros, ar ne, kodėl esu nemandagi, bet žinau viena - esu 
tiesiog nusivariusi nuo kojų. 

Staiga pašokęs Kalidas atsiduso, suėmė rankomis galvą 
ir karštligiškai apsuko ratą ankštoje kajutėje. 

— Verena, aš negaliu nuolat tau visko aiškinti. Tai būtų 
beprasmiška, nes situacija dažnai keičiasi. 

Aš nustėrau. Lyg pati to nebūčiau pastebėjusi. 

— Esame šiame laive, nes visi viešbučiai užimti. Mes 
neplauksime upe, o liksime Asuano uoste. Rytoj arba po- 
ryt nuvažiuosime taksi į Luksorą, ten prieplaukoje stovi 
Izmailija. O Naujųjų metų išvakarėse prie mūsų prisidės 
draugai. Ar dabar esi patenkinta? 

— Taip, labai, - prisiverčiau nusišypsoti. 

— Tada eime, kapitonas laukia mūsų. 

To aš ir bijojau. 

- Mylimasis, jeigu Arabijoje nepakanka būti pavargu- 
siam, sugalvok ką nors kita. Pasakyk, kad tavo žmona lau- 
kiasi ir negaluoja, na, ką nors. Prašau, suprask mane. 

Kalidas palietė ranka mano kaktą. 

— Nors nekarščiuoji, reikia greičiau nusipirkti Contact 
kapsulių, kad liautųsi sloga. 

— Taip, man irgi taip atrodo. 

— Gerai, brangioji, parūpinsiu tau arbatos, o po laivo 
apžvalgos nuvažiuosiu į vaistinę. 


Kalido paslaptis 


Gaivus mėtų arbatos aromatas švelniai prikėlė mane iš 
miegų. Pramerkiau akis - kur aš? Pamažu prisiminiau, jog 
esu laive, Nilo slėnyje. Ant naktinio staliuko stovėjo šviežia 
arbata, sausainiai ir kapsulė, kurios viduje matėsi raudoni, 
balti ir geltoni grūdeliai. „Jis buvo toks malonus ir parū- 
pino pusryčius; — susijaudinusi pamaniau. Praskleidusi 
užuolaidą, mieguista žvilgtelėjau pro liuką. Saulės šviesoje 
spindėjo, tviskėjo Nilas, tad aš tuoj vėl nuleidau užuolaidą. 
Išgirdau balsus koridoriuje, girdėjau sujudimą ant denio. 
Staiga pajutau norą pakilti ir pažiūrėti, kas dedasi viršuje. 

Netrukus Kalidas apkabino mane. Rodės, lyg jokios 
įtampos, jokio streso nė nebuvo. Nilui ramiai sruvenant 
tolyn, apie mūsų laivą tyliai plaukiojo feliugos. 


— Labiausiai norėčiau pasilikti čia visiems laikams, Kalidai. 
Tai pati nuostabiausia kada nors mano matyta vieta. Mane 
be galo žavi magiška tyla ir ramybė, kurią spinduliuoja šis 
žemės kampelis. 

- Tikrai, - reikšmingai nusišypsojo Kalidas. 

Netikėtai prie mūsų staliuko išdygo ištikimai atsidavęs 
kapitonas ir mandagiai pasiteiravo apie mano sveikatą — 
per Kalidą, savaime suprantama. Tada abu vyrai arabiškai 
persimetė keliais žodžiais. Aš pakilau ir nuėjau prie lai- 
vo borto: jau buvau patyrusi, kad tokiomis valandėlėmis 
pridera santūriai pasitraukti. Stebėjau pro šalį laiveliais 
praplaukiančius felachus, apsivilkusius mėlynomis džala- 
bijomis, o galvas apsivyniojusius baltais turbanais. Vienas 
jų, garsiai šūktelėjęs į viršų, pabarbeno ranka į suolą. Regis, 
stengėsi prisivilioti klientų. Staiga greta manęs išdygo Ka- 
lidas. Priėjo prie manęs taip arti, kad pajutau jo alsavimą. 

— Ar nesakei, kad ši vieta —- pats nuostabiausias tavo 
matytas žemės kampelis? 

— Taip, sakiau, kodėl klausi? 

Kalidas žvelgė tiesiai į Nilą. Spustelėjęs man petį, sti- 
priai skruostu prigludo prie manęs. 

— Eime į krantą, apžiūrėsime miestą, - galiausiai tarė jis. 

Prieš išlipdama į krantą nepamačiau, kada Kalidas re- 
gistratūroje paprašė grąžinti mūsų užsienio pasus. 


Šią popietę Asuano gatvės buvo tuščios. Pro taksi langą 
veržėsi malonus, tirštas gėlių aromatas ir lėtai tyvuliuo- 

jančių Nilo vandenų kvapas. Netikėtai vairuotojas ėmė 
nepalankiai žvilgčioti pro galinio matymo veidrodėlį. Jis 
kalbėjo vis garsiau ir greičiau, ėmė suirzęs mojuoti ran- 
komis. Kas nutiko? Kodėl jis susiginčijo su Kalidu? Staiga 
ėmė važiuoti taip, kad mus, sėdinčius ant galinės sėdynės, 
ėmė mėtyti į šalis. Pagaliau automobilis sustojo. Kalidas 
atidarė duris. Neprarado savitvardos, o išlipdamas iš auto- 
mobilio ir traukdamas iš paskos mane, net nusišypsojo. 

- Kas atsitiko, Kalidai? 

Jokio atsako. 

Nemaloniai susijaudinęs Kalidas žvelgė į nurūkstantį 
taksi. Nevažiavome nė penkių minučių. Egiptietis net ne- 
paprašė jokio užmokesčio. 

— Pasakyk, kas taip supykdė tą vyrą? 

Kalido žvilgsnis kažin kur klaidžiojo. 

- Surasime kitą taksi. Kai prasitariau, kodėl ketinu va- 
žiuoti pas imamą, egiptietis pasakė, kad man ne visi šulai 
galvoje. 

— Ketini važiuoti pas ką? 

- Pas imamą, - ramiai pakartojo Kalidas, žvelgdamas į 
mane tamsiomis akimis. 

— Kam tau reikia imamo? 

— Ne man jo reikia - mums. 

Išsižiojau ir užsidengiau rankomis veidą. Bijojau pagal- 
voti, kokios mintys sukasi mano galvoje, juo labiau nedrį- 
sau jų ištarti žodžiu. Lyg pro rūką išgirdau Kalidą tariant: 

— Noriu, kad taptum mano žmona - čia ir dabar. Kas 
žino, kas dar nutiks, kaip klostysis įvykiai. Galbūt tai pa- 
skutinė galimybė prieš Dievą patvirtinti mūsų meilę. 

Rodės, lyg visa visata būtų užgriuvusi mus. Mano širdis 
nustojo plakusi, užlūžo balsas. Negalėdama nė pajudėti, 

kurį laiką tik tylomis žvelgiau į jo akių gelmę. Pridėjęs ran- 
ką prie skruosto, Kalidas nubraukė man ašarą: 

- Prašau, nereikia, habibti, pas mus verkiama tik tada, 
kai kas nors miršta. 

Tada vėl pradėjo dairytis taksi. Tą akimirką mano jėgos 
sugrįžo. Nieko negalvodama puoliau Kalidui ant kaklo — 
būčiau mielai jį mirtinai suspaudusi. Tačiau susigriebiau, 
kad emocijas privalau suturėti iki vakaro. 

Netikėtai šovė į galvą mintis, kad neturime su savimi 
jokių dokumentų: nei asmens tapatybės kortelių, nei už- 
sienio pasų, o ką jau kalbėti apie gimimo liudijimą. 

- Ak, Verena. Mes islamo šalyje, čia galioja Korano įsta- 
tymai. O Korane niekur neužsimenama apie tokius doku- 
mentus. Beje, aš turiu pasiėmęs mūsų pasus. 

Man stebintis, Kalidas išsišiepęs parodė į savo kišenę. 

- Kalidai, juk tu manęs visai neklausei, ar noriu tapti 
tavo Žmona. 

Jis pamojo pravažiuojančiam taksi. 

— Ir apskritai, - sumurmėjau aš, — tu keistai peršiesi. 
Na, jeigu tai reikia suprasti kaip piršlybas. 

— Taip ir reikia suprasti, - tarė Kalidas ir atidarė auto- 
mobilio dureles. 

Atsisėdau ant galinės taksi sėdynės. Jaučiausi pasiruo- 
šusi bet kokiems nemalonumams. 

Kalidas atsisėdo šalia vairuotojo - tikriausiai norėjo pa- 
sirodyti jam artimesnis. Šis vairuotojas - gerokai jaunesnis 
už pirmąjį, taigi galėjai tikėtis palankesnės reakcijos. Va- 
žiuojant vis toliau per miesto centrą, mano širdis daužėsi iš 
susijaudinimo. Riedėjome pro mažomis parduotuvėlėmis 
ir kavinėmis mirgantį turgų. Iš vyrų intonacijos ir gestų 
buvo galima suprasti, kad tarp jų nekilo jokių prieštara- 

vimų. „Kaip gaila, - pamaniau, - kad nesuprantu arabų 
kalbos.“ Kartkartėmis vairuotojas užmesdavo žvilgsnį į 
veidrodėlį, lyg norėdamas įsitikinti, ar man viskas gerai. 

Gatvė kildama aukštyn vis siaurėjo. Apsidairius paaiš- 
kėjo, kad jau seniai buvome išklydę iš turistinių maršrutų. 
Gatvelėse būriavosi ožkos, vištos, susivėlę šunys ir vaikai. 
Kalidas ir vairuotojas atrodė ramūs, kone linksmi. Pamažu 
mane užvaldė mintys apie ritualą, vyksiantį mečetėje. 

Po kurio laiko vairuotojas sustojo paklausti kelio. Aki- 
moju priejo lango susirinko pulkas vaikų. Vaikai murzinais 
pirštais tampė, pešiojo, stumdė vienas kitą. Kiek atokiau 
stovinti mergaitė nedrąsiai žiūrėjo į mane. Pašūkavę ir pa- 
sigrūmę, keli vaikai nubėgo namo pakviesti pastiprinimo. 
Rodės, imamą surasti ne taip paprasta. Netrukus sujudėjo 
džiuto uždangalas, atstojantis duris. Iš už draiskalų pasi- 
rodžiusi vyresnio amžiaus moteris žvilgtelėjo į mus ir tuoj 
pat vėl pranyko. Nebuvo jokios prasmės klausti. Kalidas 
per vairuotoją perdavė vaikams bakšišo, ir mes patraukė- 
me toliau. Asfaltą pakeitė akmens plokštės. Dardant atš- 
laite aukštyn, vairuotojas vis turėdavo sustoti - kelią be 
paliovos pastodavo vaikai ir vištos. „Kad tik sankaba atlai- 
kytų“, - susirūpinau aš. Palei susiaurėjusią gatvelę rikiavosi 
tankiai sustatyti namai. 

Netoliese išvydome sėdintį ant žemės mėlyna džalabija 
apsivilkusį vyrą. 

— Prašom pasakyti, kaip nuvažiuoti į mečetę pas ima- 
mą? - iškišęs pro langą galvą paklausė Kalidas. 

Žmogus susidomėjo mumis. Nuleidęs sukryžiuotas 
rankas jis atsistojo ir, vilkdamas medinę koją, atkaukšėjo 
prie mūsų. Nemaloniai sujaudinta nusukau žvilgsnį į ša- 
lį. Ką tas egiptietis pagalvos: arabas, ant galinės sėdynės 

veždamasis „krovinį“ - europietę, - šiame pasaulio gale 
tarp ožkų ir vištų ieško imamo. Vyrai trumpai persimetė 
keliais žodžiais, ir egiptietis mostelėjo įkalnės pusėn. Su- 
prantama, juk kitos gatvės čia ir nesimatė. Už kelių metrų 
gatvelė staigiai pasisuko į šoną. Mūsų taksi vos per plauką 
neįstrigo tarp dviejų mūrinių namų. Vairuotojas, keikda- 
masis ir stengdamasis išsisukti, įjungė atbulinį bėgį. San- 
kaba grėsmingai sucypė. Kalidas iššoko iš automobilio ir, 
pasiraitojęs rankoves, iš visų jėgų ėmė stumti jį nuo sienos. 
Pamažu pajutau kylantį susierzinimą. Tuoj iš automobilio 
liks blynas, mes turėsime vairuotojui duoti pinigų naujam 
įsigyti, o patys kulniuosim pėsčiomis. 

Laimė, viskas susiklostė palankiau. Netrukus siaura ga- 
tvelė baigėsi, ir mes atsidūrėme aukštai virš miesto iškilu- 
sioje aikštėje. Jos gale į dangų stiebėsi senovinė tvirtovė. 
Akimirką abu vyrai klausiamai sužiuro vienas į kitą. Tada 
Kalidas kumštelėjo vairuotoją ir abu, pamatę mečetę, pra- 
trūko nevaržomu juoku. Mečetė stovėjo įsispraudusi tarp 
gyvenamųjų namų. Bematant mus apsupę vaikai įsiaudri- 
nę ėmė šokinėti aplinkui ir kalbėti vienas per kitą. 

Vyrai, sukaupę visą drąsą, lydimi kelių berniukų pabel- 
dė į sunkius medinius vartus. Rodos, jie tikėjosi, kad dva- 
sininkas juos priims, tačiau aš nebuvau tokia tikra. Ypač 
po to, kai mus atsisakė vežti paprastas taksi vairuotojas. 

Tuzino vaikų akys nukrypo į mane. Susinervinusi pasi- 
rausiau rankinuke ir išsišnypščiau nosį. Vyliausi, kad vis- 
kas baigsis gerai. Visų nuostabai, netikėtai vartai prasivėrė. 
Persimetus keliais žodžiais, taksi vairuotojas nusigręžė. 
Matyt, dabar atėjo Kalido eilė iškloti savo reikalą. Žvelgda- 
ma į jį, dėstantį savo troškimą, jutau ties gerkle stuksenan- 
čią širdį. Turbūt jis sulauks neigiamo atkirčio. Netrukus 

pamačiau, kaip jis nusisuko nuo vartų, ir šie užsidarė. Abu 
vyrai, sukišę galvas, kalbėjosi. Rodės, lyg kažką aptarinė- 
tų. Vairuotojui stengiantis nubaidyti įžūlius vaikus, Kali- 
das susijaudinęs trypčiojo nuo vienos kojos ant kitos. Dar 
labiau įsitempiau pastebėjusi, kad vartai vėl prasivėrė. Kai 
vyrai persimetė keliais žodžiais, Kalidas atsigręžė ir pasuko 
tiesiai prie manęs. Iš nuostabos pajutau nudiegiant krūti- 
nę. „Dieve, padėk man", - tariau sau, netikėtai suvokusi pa- 
dėties rimtumą. Kalidas nė žodeliu man nepaaiškino, kaip 
reikia elgtis su musulmonų dvasininku. Aš nieko nežinojau 
apie Koraną, imamus, ritualus ir pranašą Mahometą. 

Tačiau gerai žinojau viena: štai ji, toji Kalido staigmena. 

Jis ramiai atidarė mašinos dureles ir paprašė išlipti. Su- 
žiurusi į jį didelėmis nerimastingomis akimis, paklausiau: 

— Kalidai, ar supranti, ką darai? 

— Žinoma. Eime. 

Keista, tačiau niekas, net patys mažiausieji, nedrįso pri- 
eiti prie mūsų. Imamo svečius, regis, čia visi gerbė. 

Besidaužančia širdimi įėjau pro vartus. Džalabija vilkin- 
tis vyras su vąšeliu nerta kepuraite uždarė už mūsų vartus. 

Nustebau patekusi į gražų vidinį kiemą. Medžių 
paunksnė ir linksmai čiurlenantis fontanas veikė ramina- 
mai. Vyras liepė sekti paskui. Arkada vedė į mečetės prie- 
angį dešinėje, visai šalia portalo. 

Sėdėdami ant šviesaus ir vėsaus mūro, susijaudinę ėmė- 
me laukti didžiojo imamo. Kupolo formos šoninė nava su 
vartų arka ir dažytomis lubomis atrodė lyg nedidelė me- 
četė. Kai kur sienos buvo dekoruotos nuostabiai gražiais 
rytietiškais ornamentais. Suolų vietoje matėsi paprasti 
mūrai, todėl ši patalpa priminė maurų arbatinę. 

Dvasininkas galėjo pasirodyti kiekvieną akimirką. Su- 
sipažinti su Korano suromis buvo tikrai per vėlu. 

— Kalidai, - sušnibždėjau aš, - ar mus dabar sutuoks? 

— Mes pamėginsime. 

Pamėginsime? Vadinasi, dvasininkas dėl savo įsitikini- 
mų dar gali mums nepritarti? 

Tą akimirką vartų arkoje sušmėžavo šešėlis. Tikriau- 
siai tai jis. Aukštas, apsivilkęs balta džalabija, su turbanu 
ant galvos ir ilga, pražilusia barzda. Bandžiau įžiūrėti, ar 
jo veide nesimato nepalankios nuostatos. Sunku pasakyti. 
Vis dėlto menėje tuojau pat įsivyravo rimtis. 

Kalidas pagarbiai atsistojo. Atsistojau ir aš. Nežinojau, 
kaip elgtis musulmonų dvasininko akivaizdoje. Tačiau 
imamas, nekreipdamas dėmesio į religines normas, ištiesė 
ranką ne tik Kalidui, bet ir man. Toks nesivaržymas mane 
nustebino. Paskui, nesileisdamas į pasisveikinimo ritualą, 
atsisėdo ant mūro, liepdamas prisėsti ir mums. Rodės, lyg 
Kalido lauktų egzaminas. Musulmonų dvasininkas ramiai 
paragino išdėstyti savo prašymą. 

Akivaizdus jaudulys Kalidui kalbant vertė mane jaustis 
be galo nesmagiai. Tikriausiai imamas mano, kad susukau 
protą šiam išdidžiam, nekaltam arabui. Kad aš - suvedžio- 
toja, o Kalidas - varganas, pasigailėjimo vertas grobis. Ar 
galėjo dvasininkas bent nutuokti, jog viskas ne taip? Tikė- 
jausi, kad Kalidas apgins mano garbę. 

Dvasininkas, prisitraukęs tabaluojančias kojas, siuvė- 
jo poza sėdėjo ant sostą primenančio dieviškojo mūro ir 
įdėmiai klausėsi Kalido žodžių. Kartkartėmis jis įterpdavo 
kokią nors pastabą arba susimąstęs perbraukdavo ranka 
per barzdą. Iš pokalbio rimtumo galėjai spręsti, kad greitai 
mes iš čia tikrai neišeisime. Ak, kaip būtų buvę gerai, jeigu 
būčiau supratusi arabų kalbą. 

Staiga man pasirodė, lyg imamas geliamai sužiuro į 
mus pro akinių stiklus. Jo replikos skambėjo vis garsiau 

ir įsakmiau. Kalido balsas vos vos drebėjo. Visą laiką jis 
nė akies kampučiu nedrįso žvilgtelėti į mane. Dar didesnis 
sunkumas prislėgė, kai Kalidas, nuleidęs akis, sunerimęs 
nutilo. Įsiviešpatavo slogi, beviltiška tyla. „Štai ir viskas“, — 
nusmelkė mane. 

Tačiau nelauktai imamas pradėjo kalbą, panašią į pa- 
mokslą. Jo šneka buvo rami, bet griežta. Pamažu ėmiau 
nujausti, kad jis cituoja Koraną. Norėjau laikyti Kalido 
ranką, suteikti jam jėgų, parodyti, kaip didžiuojuosi juo. 
Po ilgo, rodos, niekada nesibaigsiančio žodžių srauto ima- 
mas nutilo. Vėlei įsivyravo tyla. Gluminanti tyla. 

Akies krašteliu regėjau Kalidą, nuolankiai nuleidusį 
galvą. Jo judesiai lyg ir bylojo, kad malda baigėsi, tačiau tai 
galėjo liudyti ir sumišimą, nusivylimą ar nuolankumą. Iš 
tiesų buvo sunku suprasti. 

Staiga imamas nuleido kojas. Pajutau nudiegiant kūną. 
Rodės, lyg dvasininkas bet kurią akimirką gali pakilti ir iš- 
eiti. Susirūpinusi žvilgtelėjau į Kalidą, tada į imamą. Mano 
akys maldavo, prašė pasigailėti, atleisti - tegu tik jis mus 
pagaliau palaimina. 

Kurį laiką dar tvyrojo slegianti tyla, tada imamas vėl 
prabilo. Suskambo jo kandūs žodžiai, išryškėjo perspė- 
jantys judesiai, aštrus kaip peilis žvilgsnis. Kalidas taip 
pat kalbėjo tvirtai ir ryžtingai. Galiausiai stiprus dvasinin- 
ko balsas ėmė aidėti vis garsiau ir garsiau. Rodės, lyg jis 
mėgintų prabilti į arabo sąžinę, išjudinti, pažadinti jį. Kur 
mūsų protas? Tikriausiai mes abu jo netekome. 

Mano nugara perbėgo ledinis šaltis. 

Prisiekiu Alachu - teko išgyventi tikrą egzaminą. 

Imamas atsistojo ir nuėjo šalin, o Kalidas nusišypsojo 
man pergalinga šypsena. Netrukus, nešinas bloknotu ir ra- 

šalu, grįžo imamas. Įteikęs Kalidui į rankas plunksną ir po- 
pierių, jis vėl atsisėdo ant mūro. Stebėjausi matydama, kaip 
dvasininkas ėmė Kalidui kažką diktuoti. Tikriausiai Kora- 
no suras. Pamažu popieriaus lapas pildėsi gražiai išraitytais 
arabiškais rašmenimis. Vienu metu abu vyrai net nusišyp- 
sojo - kai kalba pakrypo apie mano vardą ir pavardę. Šių 
dviejų žodžių tarimas imamui sukėlė didelių sunkumų. 

Užpildžius du trečdalius popieriaus, eilės, regis, išseko. 
Taigi, tai buvo surašyta. Iš laimės ir dėkingumo būčiau 
mielai apkabinusi imamą. Lyg pakylėta iki debesų nuple- 
venau per vidinį kiemą. Veriantis sunkiems mediniams 
vartams, imamas susimąstęs žvelgė į mus. 

— Ar dabar aš iš tikrųjų tavo žmona? - slapčiomis 
paklausiau Kalido, beveik nepajėgdama nuslėpti savo 
džiaugsmo ir laimės. 

— Lipkime greičiau į automobilį, - sutrikęs nusišypso- 
jo jis. 

Jiedu su vairuotoju, kantriai laukusiu mūsų prie meče- 
tės, tuoj pat paniro į nenutrūkstamą žodžių srautą. Nuste- 
bęs egiptietis visiškai neteko savitvardos. Turbūt ne kasdien 
jis susiduria su tokiais beprotiškais dalykais. 

- Prašau, Kalidai, papasakok pagaliau! - ėmiau tampyti 
jį už marškinių. 

Tačiau Kalidas nesileido pertraukiamas. Automobilis 
ėmė važiuoti, o jis kuo ramiausiai kalbėjosi su taksi vai- 
ruotoju. Na, taip, juk vairuotojas vyras. 

Įkišau galvą tarp jųdviejų, lyg pajėgčiau ką nors supras- 
ti. Netikėtai mūsų draugas parodė pats į save, lyg klausda- 
mas: „Ką3ą, aš?“ O tada prapliupo juokais. Kažkas čia labai 
juokinga. 

— Kalidai, pasakyk, ar mes jau susituokę? 

— Iš dalies taip. 

— Ne visai suprantu - ką reiškia „iš dalies? 

— Mums dar reikia liudininkų: arba dviejų vyrų ir ketu- 
rių moterų, arba vieno vyro ir dviejų moterų. 

- Baik juokus. 

— Tai ne juokai. Tokia pas mus tvarka. 

„Pas mus taip pat“, - pamaniau aš. Tik su moterų bal- 
sais yra kiek kitaip. Pasak Kalido, islame moteris — tai tik 
pusė žmogaus. Manęs tai nestebino, tačiau baisiai erzino. 

— Vieną liudininką mes jau turime, ar ne taip, Hasa- 
nai? —- tarė Kalidas, juokdamasis ir tapšnodamas vairuo- 
tojui per petį. 

— O kas bus antrasis? - paklausiau nustebusi. 

— Netrukus pamatysi. 

Man užėmė žadą. Išvažiavusi iš Kairo, jaučiausi sukrės- 
ta ir apimta išgąsčio. O štai dabar dar ir tai? 

— Mūsų santuoka įsigalios tik tada, kai šį raštą pasirašy- 
sime mudu ir dar du liudininkai, - pridūrė Kalidas. 

Tai išgirdusi, netekau amo. Vadinasi, ceremonija meče- 
tėje nebuvo vien tik ritualas? Kalidui iš širdies rūpėjo, kad 
mūsų santuoką palaimintų Dievas? 

Lyg apkvaitusi atsilošiau sėdynėje ir, žvelgdama į pro 
šalį skriejančius namus ir asilų traukiamus vežimus, už- 
sisvajojau. 

Kai jau buvome beveik privažiavę Nilo krantą, Kalidas 
atsisukęs tarė: 

— Mūsų povestuvinė kelionė bus į Luksorą - išvykstame 
tuoj pat. 

— Kaip? Juk jau penkta valanda vakaro. Manau, kad nuo 
Asuano iki Luksoro apie du šimtus kilometrų. 

— Žinai, šiandien nenoriu grįžti į tą ankštą laivo kajutę. 
Mūsų laimę norėčiau atšvęsti su tavimi Izmailijos preziden- 

tiniuose apartamentuose. Beje, šiandien rytą Ibrahimas 

patvirtino, kad laivo įgula jau dvi dienas laukia mūsų. 
Gilus atodūsis išsprūdo iš mano lūpų. Galiausiai lio- 

viausi priešintis ir pasidaviau likimui. Paskubomis išsire- 

gistravome. Mūsų „draugas Hasanas“ čiupo lagaminus, ir 
kelionė per Nilo slėnį prasidėjo. 

— Palauk, - sušukau aš. - Kalidai, ar tau neatrodo, kad 
reikėtų dar sykį paskambinti į Kairą? Galėtum paklausti, ar 
Izmailija vis dar Luksore. 

Ir išsišiepiau iki ausų. 

Kalidas suirzęs žvilgtelėjo į mane. Pagalvojęs tarė: 

— Gerai, jeigu tai tave nuramins. 

Kai jis grįžo, iš jo akių nebuvo galima suprasti, kas jam 
buvo atsakyta. Atsisėdęs šalia, tarė: 

— Galime važiuoti, Hasanai. 

Nilo slėnį jau ėmė gaubti vėsus vakaras. Jeigu viskas 
klostysis gerai, šventyklų miestą Luksorą pasieksime po 
poros valandų. „Gaila, - pamaniau, - kad jau turime pa- 
likti Asuaną.“ 

Viskas vyko pernelyg greitai. Iš pradžių negalėjome ras- 
ti laivo, tada išaiškėjo, kad visi viešbučiai užimti, feliuga 
taip pat nepaplaukiojome. O štai dabar temstant važiuoja- 
me per Nilo slėnį. „Kad tik šis atitarnavęs kledaras atlaiky- 
tų, - susirūpinusi galvojau. Rodės, viskas vyksta ne taip. 

— Ar prisiskambinai Nabiliui? - po kurio laiko paklausiau. 

— Kalbėjausi su Ibrahimu. Rytoj rytą jie visi atvažiuos į 
Luksorą. Ar džiaugiesi būsimu kruizu? - Kalidas spustelė- 
jo man ranką. 

— Vos begaliu apsakyti, kokia aš laiminga, brangusis. 

Kalido akys suspindo iš pasitenkinimo. Tą akimirką 
buvo sunku numaldyti norą prisiliesti, dar labiau pajausti 

vienas kitą. Pamaniau, kad jeigu dabar man kas nors nu- 
tiks, mirsiu būdama laiminga moteris. 

Pro šalį skriejo granito uolos, smėlio dykumos ir se- 
nosios Egipto kapavietės. Visa skendėjo šešėliuose, atrodė 
keista ir netikroviška, lyg gražus, nepamirštamas sapnas. 

Nilą apgaubus tamsioms sutemoms, Kalidas viena ran- 
ka apglėbė mane per pečius. Pakėliau į jį akis. Jo žvilgsnis 
sukrėtė. Priglaudžiau galvą prie peties, nors taip norėjau 
paliesti jo lūpas. Tamsoje pranyko blėstančios namų švie- 
sos. Po kurio laiko, užliūliuota tolygaus variklio dūzgimo, 
užmigau. 


— Brangioji, pabusk, - netikėtai išgirdau balsą. 

— Ar mes jau atvažiavome? - krūptelėjau aš. 

- Ne, dar ne. Tačiau mums būtinai reikia trumpam su- 
stoti. 

Apsidairiusi pamačiau varganą kavinę. Po skardiniu 
stogeliu žibėjo lemputės. Prie durų, sukryžiavęs rankas, 
stovėjo vyras ir žiūrėjo į gatvę. 

— Kalidai, aš pavargusi, nueik vienas ko nors išgerti. 

— Mes negalime palikti tavęs automobilyje. Eime. 

Nesupratau, kodėl. Juk automobilis stovi prie pat įėji- 
mo. Tačiau Kalidas nenusileido. Apmaudaudama išlipau ir 
nusekiau paskui vyrus. 

— O kur apskritai mes esame? 

— Edfu mieste. 

Žvilgtelėjau į laikrodį. Mano galva, Edfu turėjo būti pu- 
siaukelėje tarp abiejų miestų. 

Įėjusi į kavinę, pajutau įdėmius, vertinančius kelių vyrų 
žvilgsnius. Regis, vietinių gyventojų draugija sutriko. Susi- 
drovėjusi nuleidau galvą ir pasislėpiau už Kalido nugaros. 

Nedidelę, pailgą kavinę į dvi dalis skyrė pertvara. Mes 
susėdome priekinėje dalyje, joje palei sieną stovėjo išri- 
kiuoti nedideli mediniai stalai. Galinė kavinės dalis atrodė 
jaukiai, šeimyniškai įrengta. Joje sėdintys vyrai žiūrėjo te- 
levizorių arba klausėsi radijo — bent jau tokie garsai iš ten 
sklido. Ėmiau rimtai svarstyti, ar mus iš viso čia kas nors 
aptarnaus. Du musulmonai, europietė ir tamsut tamsutėlė 
naktis. Matėsi, kokie skeptiški vyrų veidai. Man visai ne- 
sinorėjo nusižengti čionykščiams papročiams. „Tiek to, — 
pamaniau, - Kalidas turbūt žino, ką daro.“ 

— Verena, ko norėtum išgerti? 

Iš tiesų prie mūsų staliuko artinosi kavinės savininkas - 
rudomis kelnėmis mūvintis egiptietis, pasirišęs virtuvinį 
rankšluostį. 

Šiam nuėjus, Kalidas tarė: 

— Mieloji, dabar mes susituoksime. 

Praslinko kiek laiko, kol suvokiau, apie ką jis kalba. 

— Bet juk ne čia? - sušnibždėjau pasipiktinusi. - Kodėl 
Ibrahimas ir Nabilis negali pabūti liudininkais? 

— Mes tai atliksime dabar, - įsitempęs šyptelėjo Kalidas. 

Man dar nespėjus paprieštarauti, jis vėl pasisuko į mū- 
sų draugą Hasaną. Abu vyrai lyg sąmokslininkai suglaudė 
galvas, tarsi regztų kokius nors slaptus planus. Netrukus 
Kalidas paprašė ištraukti iš rankinės „šventąjį raštą . Ištiesė 
jį ant stalo atsargiai, lyg brangenybę. Virš mėlynu rašalu 
išmarginto popieriaus palinkusio Hasano veidu šmėstelėjo 
pagarbi šypsena. Abu vyrai trumpai susižvalgė, ir sutartis, 
regis, buvo patvirtinta. Hasanas ėmėsi veiksmų. 

Ryžtingai atšlijęs nuo stalo, jis pasisuko į šalimais sėdin- 
tį kavinės lankytoją. Tuo tarpu Kalidas pamojo jam, kvies- 
damas prisėsti prie mūsų. Vyras šyptelėjo pro ūsą, lyg jau 

seniai būtų supratęs, apie ką kalbama. Jis sutrikęs atsistojo 
ir, prisitraukęs kėdę, atsisėdo prie mūsų staliuko iš prie- 
kio. Kalidas, ketindamas pasiūlyti nepažįstamajam kavos, 
pašaukė padavėją. Tačiau, mūsų nuostabai, nepažįstamasis 
nesivaržydamas užsisakė dvigubą porciją datulių degtinės, 
ko šiaip tikrai nebūtų galėjęs sau leisti. Buvau tikra, kad iš 
už pertvaros viskas įdėmiai sekama. Kavinės savininkas lyg 
tarp kitko vis praeidavo pro šalį: tai pašluostydavo stalus, 
tai išeidavo į gatvę. Trumpai apsižvalgęs, netrukus grįžda- 
vo atgal. Pamažu ši scena tapo verta kino juostos. 

Slapčiomis pro Kalido petį ėmiau žvilgčioti į nepažįs- 
tamąjį, mėgindama suprasti, ką šis mano apie mūsų pra- 
šymą. Jis atsikrenkštė, atrodė, lyg kažko lauktų. Na, išties 
labai drąsu prikibti taip prie žmogaus. 

Nepažįstamajam užsisakius antrą dvigubą porciją, Ka- 
lidas ėmėsi veiksmų. Išsitraukęs raštą, pakišo jį egiptiečiui. 
Mačiau, kaip vyras, įdėmiai perskaitęs, sukosčiojo ir ne- 
drąsiai šyptelėjo. Gal jis visai nemoka skaityti? O gal mano, 
kad čia kažkas ne taip? 

— Verena, - netikėtai pasisukęs Kalidas atsilošė, kad visi 
mane gerai matytų. Abu egiptiečiai nekantraudami sužiu- 
ro. - Nepažįstamasis nori išgirsti, ar tu sutinki tekėti. 

Vos nesusijuokiau - tokia nepaprasta man atrodė ši 
situacija. Vis dėlto prisiverčiau išlaikyti rimtį. Niekada 
nebūčiau pamaniusi, kad šis egiptietis atsiklaus mano nuo- 
monės. Jaučiausi apstulbusi. Tačiau iš jų ryžto, su kuriuo jie 
ėmėsi reikalo, supratau, kaip visa tai oficialu ir reikšminga. 

— Yes, I do*, - linktelėjau aš. 

Mano akys iš karto nukrypo į Kalidą, kuris lyg pakerė- 
tas žiūrėjo į mane. 


* Taip, aš sutinku. 

Netrukus abu egiptiečiai vienas po kito iškilmingai pa- 
sirašė vedybų raštą. Aš lyg apdujusi pasirašiau paskutinė. 
Man pasirašinėjant, visų akys buvo nukreiptos į mane. 
„Niekas namuose manimi nepatikės, - galvojau aš. - Juo 
labiau Ailen. Dieve, jeigu ji žinotų, kas šią valandą deda- 
si šiame Dievo apleistame kampelyje.“ Kalidui apmokėjus 
sąskaitą, išsiruošėme važiuoti toliau. 

Mums pakilus nuo stalo, už mūsų pasigirdo bildesys ir 
šauksmai. Išsigandusi staigiai apsisukau ir išvydau vyrus, 
žleginančius keptuvių dangčiais ir virtuvės reikmenimis. Iš 
nuostabos negalėjau užsičiaupti. Nedrąsiai šypsodamasis 
Kalidas ėmė tempti mane už rankovės laukan. Jis atrodė 
baisiai sutrikęs. Dundesys tapo kurtinantis, o galiausiai 
viską nustelbė laukinės, ausį rėžiančios trelės. Jos lydėjo 
mus iki pat automobilio. Žmonių vis daugėjo. Kalidas dis- 
kretiškai pasodino mane ant galinės automobilio sėdynės. 
Kyštelėjęs ranką kišenėn, jis išdalijo bakšišą, tada gelbėda- 
masis nėrė vidun. 

— Važiuok, Hasanai, prašau, važiuok! 

Lauke vis dar skambėjo trelės ir tarškesys. Pasukus už 
kampo ir nutilus triukšmui, bilsnojo vien tik besivelkan- 
čios skardinės. Hasanui slapčiomis žvilgtelėjus pro galinio 
matymo veidrodėlį, mes visi pratrūkome kvatoti. 

- Kalidai, pasakyk, ar tai tiesa? O gal aš visai netekau 
proto? 

Vietinių gyventojų poelgis nepaprastai sujaudino, ta- 
čiau dabar aš tiesiog apsiverkiau iš juoko. Kalidas susiėmė 
rankomis už galvos. 

— Sustok, Hasanai. Aš nenoriu toliau taip keliauti Nilo 
slėniu. 

Vėliau važiuojant, susimąsčiusi žvelgiau pro langą. Vis 
neišnyko tos kavinės, tų vyrų, slapčia viską nusprendu- 

sių, vaizdas, ir tyliai stebėjausi. Tada prisiminiau imamą, 
mečetę, Kalido kalbą. Tiek daug įvykių per vieną dieną. 
Vienam kartui visko tikrai pernelyg daug. Tik praslinkus 
kuriam laikui susivokiau iš tiesų ištekėjusi. Ir dar pagal 
islamo papročius. „Kokia įsimintina diena!“ — netikėtai 
nusmelkė mintis. Rodės, šis stebuklas privertė spindėti ir 
virpėti visą Nilo slėnį. 

Pagaliau, po mūsų išvykimo iš Asuano praėjus kelioms 
valandoms, ties horizontu sužibo tūkstančiai šviesų. Išsi- 
tiesiau sėdynėje ir pažvelgiau į mūsų kelionės tikslą - šven- 
tyklų miestą Luksorą. 

Šurmuliuojančioje Nilo krantinėje vienas šalia kito sto- 
vėjo daugybė prašmatnių, ištaigingų viešbučių, tarp jų ir 
turistų turgus, bankai bei kelionių agentūros. Kaip ir Asua- 
ne, Luksoro prieplaukoje, išsirikiavę dviem trimis eilėmis, 
plūduriavo dešimtys laivų. Nebus paprasta surasti Izmaili- 
ją. Blogiausiu atveju paieška gali trukti ir valandą. 

Hasanas, būdamas tikras, jog viskas susiklostys gerai, su- 
stojo ties prieplauka. Juk jis nenujautė, kas jo dar laukia. Re- 
gis, jis tikrai pasitikėjo Alachu. Štai jau septynias valandas 
važinėja su mumis, kol kas nepareikalavęs nė vieno piastro. 

Nekantriai žiūrėjau į Kalidą ir Hasaną, besiartinančius 
prie ryškiai apšviestų laivų. Kurį laiką rodės, kad jie tuoj 
suras Izmailiją. Vienas įgulos narys linktelėjęs mostelėjo 
ranka į kitą pusę. 

Netrukus pamečiau juodu iš akių. Krantinėje ir apie lai- 
vus vaikštinėjo begalės turistų, prekeivių ir elgetaujančių 
vaikų. 

Įsitempiau išvydusi abu vyrus, nieko neradusius ir grįž- 
tančius atgalios. Ir vėl viskas nuo pradžių. Izmailijos paieš- 
kos vis labiau priminė košmarą. Pirmą sykį paklausiau savęs, 

kodėl mes, kaip ir kiti normalūs žmonės, negalime užsisa- 
kyti kruizo ir pasimėgauti ramybe, paklajoti po spalvingus 
turgus arba gėrėtis Nilu nuo Savoy viešbučio terasos. 

Automobiliui pėsčiojo greičiu vėl pajudėjus promena- 
da, nė vienas iš vyrų nepratarė nė žodžio. Po kurio laiko 
sustojome ir vyrai vėlei išlipo. Mačiau, kaip jie gestikuliuo- 
dami šaukia laivų įgulų nariams, kaip kalbasi su vietiniais 
gyventojais. Prie jų ėmė būriuotis vis daugiau žmonių. 
Kiekvienas mėgino įkišti ir savo trigrašį. Mano nuotaika 
visiškai išskydo, kai supratau, jog niekas nenutuokia, kur 
prisišvartavęs mūsų laivas. Netgi tie iš Kairo. 

— Regis, tik rytoj kartu su Al Naseriais pateksime į laivą. 
Tokia jau Alacho valia, - tarė Kalidas, grįžęs į automobilį. 

Pajutau, kad tuoj palūšiu. 

Dabar svarbiausia buvo rasti nakvynę. Hasanas nė ne- 
pamėgino jos ieškoti man taip patinkančiuose viešbučiuo- 
se prie upės. Jis pasuko automobilį tiesiai į miesto centrą, 
kur greitai radome nakvynę. Nors ir trūko kvapą gniau- 
žiančio vaizdo į Nilą, bet buvo lova. 

Atsisveikindami su Hasanu turėjome šventai pažadėti, 
kad susisieksime su juo, kai būsime pasirengę grįžti į Asu- 
aną. Jo žmona paruošianti mums šventinius pietus - juk 
reikia atšvęsti šią dieną. O ir šiaip dabar mes priklausome 
jo šeimai. Nudžiugintas dosnaus atlygio, Hasanas įlipo į 
automobilį ir nuvažiavo. 

Kalidas nedelsdamas paskambino į Kairą. Pas mus būtų 
buvę nemandagu trukdyti tokiu metu, tačiau čia viskas ki- 
taip. Šniaukšdama datules, įsitempusi klausiausi jo žodžių. 
Kalido intonacija šokčiojo aukštyn žemyn, kol galiausiai 
jo balsas visai pritilo, o veido bruožai įsitempė. Jis įdėmiai 
klausėsi pašnekovo, kelis kartus nusiminęs atsikrenkštė. 
Galiausiai nepatenkintas pratrūko priekaištauti. 

Kai Kalidas padėjo ragelį, jo veide buvo matyti kaltės 
išraiška. 

— Verena, brangioji, turiu tau šį tą prisipažinti - mūsų 
laivas vis dėlto yra Asuane. 

— Ne, prašau, nereikia, - krūptelėjau aš. 

Po mano kojomis ėmė siūbuoti žemė. Skruostai išblyško, 
kvėpavimas tapo paviršutiniškas. Panorau, kad šią akimir- 
ką viskas baigtųsi. Kalidas tuojau sučiupo mane, papurtė, 
norėdamas priversti nusišypsoti, ir - kaip visada - stengėsi 
supaprastinti reikalą. 

— Klausyk, nevažiuosime atgal taksi. Rytoj rytą išskri- 
sime į Asuaną lėktuvu - įlipsime į lėktuvą, kuriuo atskris 
visa Al Naserių giminė. 

— Nekalbėk, nenoriu klausytis jokių pasakų. 

— Mano saldžioji, mažoji žmonele, nėra prasmės pykti. 
Žinai, juk mūsų dar laukia vestuvinė naktis? O dabar eime 
pavalgyti, tikriausiai tu taip pat labai išalkusi. 

Įkvėpusi oro, norėjau kažką pasakyti, bet supratau, kad 
tai beprasmiška. Vis tiek viskas bus kitaip. Dėdamasi nu- 
sivylusi ir įsižeidusi, pasikišau po pažastimi rankinę. Ne, 
nenubaustas jis nuo manęs nepaspruks. 


Telestar I 


Kai viešbučio tarnyba mus išplėšė iš miegų, kambaryje dar 
buvo tamsu. 

- Kelkis, habibti, septynios valandos. 

Nekreipiau į tai dėmesio. Girdėjau Kalidą einant į vo- 
nią, tada vėl užsnūdau. 

- Brangioji, jeigu netrukus neatsikelsi, liksime nepus- 
ryčiavę, - nuskambėjo tvirtas jo balsas. 

Įsikibau į pagalvę ir užsimerkiau - norėjau, kad Kalidas 
pranyktų. Tačiau tai nepadėjo - jis vis dar stovėjo prie lovos. 
Galų gale, netekęs kantrybės, jis nutraukė antklodę. Apsi- 
miegojusi nušlepsėjau į vonios kambarį ir išgirdau suskam- 
bant telefoną. Ar būtina kelti tokį triukšmą? Vienintelis 
dalykas, kurį galiu ištverti tokią valandą, - į vonią bėgančio 
vandens garsas ir subtilus vonios esencijų aromatas. 

- Verena, Verena, - netrukus Kalidas lyg padūkęs ėmė 
belstis į duris. - Išsivalyti dantis galėsi ir Asuane. Turime 
tučtuojau vykti į oro uostą. Apačioje prie registratūros lau- 
kia Nabilis - visi laukia mūsų. Lėktuvas išskrenda ne de- 
vintą, o aštuntą. Greičiau, paskubėk, 

Atplėšusi duris, pralėkiau pro jį keikdamasi Šveicarijos 
vokiečių kalba: „Velniai griebtų, dabar jau pakaks, noriu 
namo.“ 

Kalidas, nieko nesuprasdamas, stovėjo prasižiojęs, ne- 
spėjęs iki galo užsimauti kelnių. Tai, kad tokia situacija 
arabams nėra visiškai neįprasta, suvoksiu vėliau. Čia arba 
dienų dienas niekas nevyksta, arba staiga, viską pametus, 
lekiama galvotrūkčiais. 

— Mylimoji, prašau, nuo šiol viskas bus gerai, pamatysi... 

— Geriau patylėk, aš jau ruošiuosi. 

Kažkas pasibeldė į duris. Tai buvo durininkas. Po kam- 
barį ėmė žaibiškai skraidyti plaukų šepečiai, neseserai, 
drabužiai ir bateliai. Po dešimties minučių mes jau uždusę 
lėkėme per vestibiulį. Nabilis, jau užmokėjęs už viešbutį, 
skubino mus prie išėjimo. Čia, įjungęs variklį ir pasiruošęs 
važiuoti, mūsų laukė vairuotojas. Penkios minutės po aš- 
tuonių pasiekėme Luksoro oro uostą. Nabilis pervedė mus 
su visu bagažu per visas kontrolės tarnybas į VIP laukia- 
mąjį. Pravirose duryse, laikydamas rankoje radijo stotelę, 
stovėjo saugumo tarnybos darbuotojas. Sunkiai alsuoda- 

ma žvilgtelėjau pro jį į aerodromą ir pamačiau didelį Al 
Naserių skrydžių bendrovės lėktuvą. Ar jis mūsų? Stotelė 
spragsėjo ir traškėjo, tada pasigirdo nesuprantami šauks- 
mai. Tuo metu privažiavo nedidelis autobusas. Į jį buvo su- 
mesti mūsų lagaminai, paskui į autobusą įšokome ir mes. 
Nemačiau nei lėktuvo bilietų, nei įlaipinimo talonų. 

Važiuojant prie lėktuvo, Nabilio veidas plačiai spindėjo 
tylia šypsena. Jam pavyko. Jam pavyko reguliaraus tarpinio 
nusileidimo Luksore metu išplėšti iš lovos savo draugus ir 
atgabenti juos į lėktuvą. Neįtikėtina. 

Įėjus į lėktuvo saloną, į mus nukrypo du šimtai prie- 
kaištaujančių ir smalsių turistų žvilgsnių. Man vėl norėjosi 
prasmegti skradžiai žemę. Tą pačią akimirką išgirdau šū- 
kaujant Ibrahimą: 

— O, šeichai Kalidai, šeichai Kalidai, sveiki atvykę - Ah- 
lan wa sahlan. 

Tą pačią akimirką pasigirdo plojimai, jie vis garsiau vil- 
nijo per lėktuvo saloną. Iš gėdos temačiau tik draugų gal- 
vas, ne jų veidus. 

— Verena, gali sėstis, mes pasisveikinsime su jais 2 
ne, - iš sąstingio mane išplėšė balsas. 

Su palengvėjimu pasislinkau į vietą prie lango. Kalidas 
atsisėdo per vidurį, o Nabilis - prie tako. 

Lėktuvui pakilus ir ankstyvoje saulėje sutviskus rytuo- 
se besidriekiančiai dykumai, mano nuotaika išsigiedrijo. 
„Tai, ką patyriau per trumpą laiką, kiti nepatiria per visą 
savo gyvenimą, - pamaniau. 

Asuanas dar tik budo, kai mes keliais taksi automobi- 
liais pasukome Nilo krantine. 

- Žiūrėkite, — tarė Nabilis, - ar matote tą bokštą? Tai 
Oberoi viešbutis. O ar matote priešais stovintį laivą? Šis lai- 
vas mūsų. 

Mudvi su Ailen iš džiaugsmo puolėme viena kitai į glė- 
bį. Kaip gerai, kad jie pagaliau išsiaiškino, kur yra mūsų 
laivas. 

— Mums, Nabili, nešovė į galvą mintis, kad Izmailija 
švartuojasi prie kito upės kranto. 

- "Tai, ką tu matai, yra ne kitas upės krantas, o Elefanti- 
nos sala. 

— Štai kaip. Ailen, duok savo žemėlapį. Ar žinojai, kad 
Nile yra tokia didelė sala? 

— Pasakyk, — tarė Ailen, tiriamu žvilgsniu žiūrėdama į 
mane, - ką jūs iš tiesų veikėte Asuane šias dvi dienas? 

Pajutau, kaip visa išraudau. 

— Ak, Ailen, kad tu žinotum. Vėliau papasakosiu tau 
viską, su visomis smulkmenomis. 

Po penkių minučių kelionės Oberoi maršrutiniu laive- 
liu priplaukėme pietinį salos smaigalį. Mūsų nuostabai, 
tarp palmių lyg iš pasakos išniro didžiulė arabiška palapi- 
nė, primenanti filmo dekoraciją. Šalimais spindėjo mūsų 
iškilusis Nilo laivas. Tarp denių ir virš vaterlinijos driekėsi 
mėlynos juostos. Išvydusi laivo pavadinimą, nepatikėjau 
savo akimis: Telestar I. 

— Kalidai, negi mūsų laivas buvo pervadintas? 

Žinojau, kad taip kalbėti nedora. Tikriausiai čia jis nie- 
kuo dėtas. Kaip paaiškėjo, mums pasakė dar ir ne tą laivo 
pavadinimą. Komentarai nereikalingi. Tačiau koks keistas 
tas Nilo laivo pavadinimas - Telestar I. 

Matyt, troškimas atrodyti vakarietiškai ir šiuolaikiškai 
žavingojo Nilo viduryje buvo nepamatuotas. Kalifas, lai- 
vo savininkas, jau laukė mūsų laive. Tikriausiai jis, kaip 
ir broliai Al Naseriai, labai įtakingas - vis dėlto jo laivas 
prisišvartavęs pačioje geriausioje prieplaukos vietoje prie 

pirmojo Nilo slenksčio. Laivo hole pasisveikinome su juo, 
apsuptu šeimos narių ir draugų. Jis buvo apkūnus, netvar- 
kingai apsirengęs, šeštą dešimtį pasiekęs vyras susitaršiu- 
siais plaukais. Vien tik iš Rolex firmos laikrodžio galėjai 
suprasti egiptietį esant pasiturintį. 

Per priėmimą suskaičiavau svečius. Jų buvo septynioli- 
ka, tarp jų dvylika - vyrų. Mudvi su Ailen nusistebėjome 
lyčių disproporcija, tačiau iš esmės tai neturėjo reikšmės. 
Svarbiausia, kad pagaliau prasidėjo mūsų kruizas Nilu, 
apie kurį taip svajojome. 

Vyrams tingiai šnekučiuojantis, patraukėme į savo ka- 
jutes. Pasinaudojau proga pagaliau užbaigti rytinį tualetą. 
Vos tik palindau po dušu, kažkas pabeldė į duris. 

- Drabužių valymo tarnyba! 

Taigi jau prasidėjo. Penkiasdešimties narių įgula kelias 
dienas mus gerokai palepins. 

Paskui dar kartą pasigirdo beldimas. Šįkart atėjo Kalidas. 

- Na, mūsų kajutė visai nebloga. Palyginti su Jazminu, 
čia turime vietos į valias. 

Išties taip. Tačiau kur prezidentiniai apartamentai, apie 
kuriuos jis kalbėjo? Pamažu pasijutau bepradedanti po 
truputį suvokti rytietišką mąstymo būdą. Gal vieną gražią 
dieną ir priprasiu prie vietinių įpročių. 

— Ar dar laukiame svečių, ar jau greitai išplauksime? 

— Kiek girdėjau, tik po vidurnakčio išplauksime pasro- 
viui. Oberoi palapinėje įvyks didžiulė Naujųjų metų sutiki- 
mo šventė. 

— Tikrai? Kalbi apie tą tarp palmių plytinčią arabų pa- 
saką iš Tūkstančio ir vienos nakties? 

- Taip. 

- Nuostabu. 

Dabar paaiškėjo, kodėl mūsų laivas prisišvartavęs netoli 
Oberoi viešbučio. 

Nilą apglėbus nakties sutemoms, prasidėjo Naujųjų me- 
tų šventė. Didžioji palapinė buvo pilnut pilnutėlė. Rodės, 
lyg į Asuaną, norėdamos pasižiūrėti šio renginio, būtų su- 
skridusios visos Kairo garsenybės. Žymūs kompozitoriai, 
scenos žvaigždės ir menininkai linksmino susirinkusius į 
iškilmes žmones. Šventiniame šurmulyje vis ieškojau pro- 
gos pasikalbėti su Ailen, tačiau tai pasirodė neįmanoma. 
Aplinkui buvo per daug triukšmo ir jaudulio. Prieš vidur- 
naktį buvo atneštas šampanas. Pokšėjo kamščiai, ir žmonių 
rankos tiesėsi prie žvilgančių, putojančių, raibuliuojančių 
taurių. Iki Naujųjų metų buvo likusios tik kelios sekundės. 
Visus apėmė nepaprastas jaudulys. 

Staiga muzika nutilo. Įtampai vis kylant, netikėtai ant 
scenos pasirodė ji, garsi Egipto žvaigždė. Paėmusi mi- 
krofoną, ėmė skaičiuoti nuo dešimt iki vieno. Tuo metu 
egiptiečiai lyg apkvaitę iš susižavėjimo plojo ir šėlo. Buvo 
neįmanoma nieko suprasti. Dainininkei surikus „Laimingų 
Naujųjų metų“ ir uždainavus pirmąją dainą, sužavėti žmo- 
nės apsipylė ašaromis. Tokia be galo jausminga akimirka. 
Nė karto anksčiau nebuvau patyrusi nieko panašaus. Visi 
žmonės, net ir vyrai, nepaprastai žavėjosi scenos žvaigždės 
balsu ir atvirai reiškė emocijas. Tą akimirką pamiršau visus 
savo patirtus vargus. Nebesvarbu, kaip pavadintas mūsų 
laivas: Telestar ar Izmailija. Gyvenime yra kur kas svarbes- 
nių dalykų. Mane užbūrė toks nevaržomas jausmų protrū- 
kis. Pajutau, kad myliu šiuos egiptiečius. 

Kalidas pamažu ėmė jaustis nejaukiai. Jis nebuvo pratęs 
prie tokios jausmų raiškos. Nors visus čia vienijo islamas, 
tačiau mentaliteto būta skirtingo. 

Sudainavusi porą dainų, atlikėja pranyko žaibuojan- 
čiame scenos žibintų sūkuryje. Muzika vėlei nutilo. Visi 
nekantraudami žvelgė į sceną. Tuomet lauke pasigirdo pok- 
šėjimas ir griaudėjimas. Vidurnakčio fejerverkai. Svajingai 
nusiteikę šventės svečiai pakilo iš savo vietų ir nuskubėjo 
ten, kur girdėjosi triukšmas ir paslaptingas bilsmas. Apim- 
ta jaudulio, stovėjau priešais šešėliuose skendintį vakarinį 
krantą. Ant vandens suposi šventiškai apšviesti Nilo laivai. 
Mėnulio nutviekstame trikampyje plaukiojo feliugos, o jų 
burės fejerverkų siautulyje kaskart vaiduokliškai nušvisda- 
vo. Panorau atsidurti tarp sidabro kibirkščių, pažyrančių 
danguje ir veikiai jau šnypščiančių Nilo vandenyse. Kali- 
das laikė mane apglėbęs per pečius. Oras buvo gaivus, o 
padangę, lyg kilimą, nusagstytą žvaigždžių, regis, galėjai 
pasiekti ranka. Jaučiausi labai labai laiminga. Staiga iš gar- 
siakalbių pasklido duslus švokštimas. Sucypus stiprintu- 
vams, nuskambėjo vylingas moters balsas: 

- Ar norite pamatyti pilvo šokį? - sušuko ji per mikro- 
foną. Lyg iš tolo atvilnijo būgnų dundesys ir arabų muzi- 
kos garsai. 

Žmonėms suskatus atgal į palapinę, scenos žvaigždė 
šūksniais vis kurstė juos. Mano nuostabai, garsenybė turėjo 
ne tik dievišką balsą, bet ir mokėjo gundomai judinti klu- 
bus. Jai ėmus šokti, žmonės plūstelėjo prie scenos - niekas 
negalėjo sulaikyti jų ant kėdžių. Jie plojo vis smarkiau ir 
šaukė vis garsiau, kol galiausiai viskas pavirto tikru chaosu. 

Po kurio laiko grįžome atgal į laivą. Turbūt Kalifas bus 
paruošęs daugiau staigmenų. Prie mūsų prisidėjo dar vie- 
na svečių pora. Tikriau sakant, su kūdikiu jų buvo trys. 

Išdidusis tėvas, Kalifo draugas, atvyko specialiai iš Pa- 
ryžiaus. Norėdamas pagilinti šokio meno ir mimikos ge- 

bėjimus, egiptietis prieš kelerius metus persikėlė į miestą 
prie Senos. Nūnai, matyt, jis rengėsi parodyti privatų šou. 
Juodi, ilgi egiptiečio plaukai stirksojo susivėlę, pakaušyje 
jau ryškėjo plikė, tačiau ūsai buvo vešlūs. Dėl nuginkluo- 
jančios šypsenos ir didelio ūgio vyras atrodė nepaprastai 
pašėlęs —- vienu žodžiu, menininkas. Sklido kalbos, kad 
Paryžiuje jis turi nuosavą pilvo šokio mokyklą. Jo žmona 
mokėsi toje mokykloje, ten jiedu ir susipažino. Ir štai da- 
bar trijų asmenų šeima šokdama keliauja aplink pasaulį. 

Bare paskubomis buvo stumdomi foteliai. Iš garso ko- 
lonėlių skambant egiptietiškai muzikai, buvo maišomi gė- 
rimai. Pagaliau galėsiu pasikalbėti su Ailen. Jau visą vakarą 
degiau iš nekantrumo pasidalyti su ja įspūdžiais. 

Šou prasidėjo. Iš garsintuvų pasigirdo būgnų, dūdų 
ir armonikų garsai. Mūsų menininkas, apsivilkęs mėly- 
ną džalabiją, basas suko medinę lazdą. Skambant liūdnai 
melodijai, ėmė linguoti kupranugario žingsniu. Jo veidu 
šmėstelėjo šypsena. Šokėjas spinduliavo nepalytėtu, sta- 
čiai virpulį keliančiu grožiu. Vyrai susižavėję pašnibždo- 
mis ragino, drąsino jį. Netrukus visi ėmė rėkti ir klykti iš 
juoko. Po dviejų trijų dainų per salę atšnarėjo pilvo šokėja. 
Ji vilkėjo šviesiai mėlyno šilko drabužius su aukso spal- 
vos ornamentais, ant klubų juosėjo klubjuostes. Lengvai 
ir elegantiškai ji įsiliejo į savo vyro šokį. Muzika tolydžio 
vis greitėjo. Prancūzė, apimta ekstazės, virpino klubus. 
Pakerėtų žiūrovų žvilgsniai tarytum sustingo. Atrodė, lyg 
visiems terūpėtų kuo geriau įsiminti šviesiaplaukės, pieno 
baltumo odos moters paveikslą. Vinguriuojančiam kūnui 
svaiginamai vibruojant, plojimai vis labiau šėlo, kol ga- 
liausiai šokėja vėl palengva, lyg kopas glamonėjantis vėjas, 
ėmė linguoti pagal muzikos ritmą. Abiejų partnerių jude- 
siai virtuoziškai susiliejo, ir jie šoko toliau. 

Netikėtai šokėjai ėmė kviesti žiūrovus šokti. Kvietė tol, 
kol ištuštėjo beveik visi odiniai krėslai. Kalidas nesileido 
išjudinamas. Kai mane iškvietė šokti, žvilgtelėjau į jį pagal- 
bos prašančiu žvilgsniu. Tačiau nieko nepešiau. Kadangi 
vyrų buvo gerokai daugiau, neišvengiau kelių egiptiečių 
kvietimo. Iš pradžių - Ibrahimas, tada Nabilis, vėliau ne- 
pažįstamas vyras, kuris šokdamas mane vis suko ir gręžio- 
jo apie save. Netrukus lioviausi drovėtis ir leidausi nešama 
linksmos nuotaikos. Ailen, taip pat kuo geriausio ūpo, pa- 
gal pašėlusią muziką lingavo klubais. Kuo toliau, tuo darėsi 
smagiau, niekas jau nebegalvojo apie miegą. 

Staiga pastebėjau, kaip Kalidas, laikydamas rankoje vis- 
kio taurę, pavyduliaudamas nenuleidžia akių. Prislėgta, 
lyg nusikaltusi grįžau į savo vietą. Nieko netardama, per- 
braukiau ranka per jo ranką ir raminamai nusišypsojau. 
Akimirką pasirodė, lyg jis ketintų sviesti stiklą į grindis. 
Vis dėlto galiausiai viskį išgėrė. Kalidas lūpų kampučiais 
prisivertė nusišypsoti, tačiau žinojau, kokia apgaulinga ga- 
li būti tokia šypsena. 

- Kalidai, eime miegoti, tavo žmona pavargusi, - tariau 
susirūpinusi. 

— Tikrai? — nukreipęs žvilgsnį į šokių aikštelę, nenatū- 
raliai nusišypsojo Kalidas. 

Tuo metu grįžo Ailen. 

- Jūs man, žinoma, atleisite, jeigu aš paliksiu jus kelias 
minutes vienas, - tarė Kalidas. 

Pakilęs iš vietos jis prisidėjo prie vyrų pulkelio. Buvau 
tikra, kad alkoholis jį blogai veikia. Juk Kalidas prie jo ne- 
pratęs. Staiga perskrodė mintis, kad galbūt jis geria visai 
ne iš pavydo. Galbūt jis tik dabar kaip reikiant suvokė su- 
sitikimo su imamu svarbą. Anksčiau ar vėliau Kalidą gali 

imti kamuoti sąžinės priekaištai, jis gali pradėti su visais 
konfliktuoti. Jis, doras, tikintis musulmonas. O gal išties 
viskas kitaip? Šiaip ar taip, toks jo poelgis liudijo neįtikė- 
tiną drąsą ir stiprybę. Mylintis vyras daugiau nieko neį- 
stengtų padaryti. 

Retsykiais žvilgtelėdavau į Kalidą, norėdama įsitikinti, 
kad viskas gerai. Nelauktai Ailen man priminė, kad dar ne- 
papasakojau jai paskutinių naujienų. 

Tuo metu jau lengvai įkaušusi ji klausėsi manęs su vis 
didėjančia nuostaba, kartais garsiai pasibaisėdama ar skar- 
džiai kvatodama. Kai galų gale jai su visomis smulkmeno- 
mis išklojau apie vedybas ir kelionę į Luksorą, Ailen, lyg 
pritrūkusi žodžių, išsižiojo ir įsispoksojo į mane. 

— Netikiu, Verena, to negali būti. 

— Na, Kalidas taip sako. 

— O kur tas vedybų raštas? 

— Nešiojuosi jį su savimi rankinėje. 

Nurijusi seiles, Ailen slapčiomis dirstelėjo Kalido pu- 
sėn. Tada tarė: 

— Eime greičiau į lauką. Turiu tai pamatyti. 

Nemačiom pasikišusios po pažastimi rankines, mudvi 
pasukome į moterų tualetą. Durims užsivėrus, Ailen vos 
ne sprogo iš nekantrumo. 

— O Viešpatie, netikiu tuo, Verena! 

Ėmiau raustis savo rankinėje, tuo metu Ailen pirštais 
barbeno į kriauklės kraštą. Stebėjausi, kodėl šis raštas Ai- 
len atrodo toks svarbus. 

Galų gale ištiesiau jai popieriaus lapą ir nekantriai 
laukiau, kokią reakciją šis jai sukels. Ailen iš nuostabos 
vis labiau žiojosi. Ji atidžiai tyrinėjo arabiškus rašmenis; 
rodos, mintys vis smarkiau sukosi galvoje. Staiga Ailen 

karščiuodamasi kažką šūktelėjo, o tada, kone springdama, 
ėmė berti: 

— O, Verena, tu net nenujauti. Ar tu bent Žinai, ką reiš- 
kia šis dokumentas? Jeigu dabar pastosi, Kalidas turės pri- 
pažinti vaiką teisėtu paveldėtoju. 

Aš, nieko nesuprasdama, lyg apdujusi stovėjau prie tu- 
aleto veidrodžio. Kas gi galvoja apie nėštumą. Ši airė, ope- 
racinės seselė iš Abu Dabio, jau visai pakvaišo. 

- Ei, Ailen, nereikia, - tariau aš. - Kol Kalidas Al Vaho- 
je neatšaukė savo pažado vesti, man tai neatrodo svarbu. 

— Tikrai taip manai? 

Aš įsitikinusi linktelėjau. 

— Na, tiek to su tais pasižadėjimais vesti. Vis dėlto dabar 
esi teisėta šeicho Kalido bin Sultano Al Rašido žmona. Čia 
taip parašyta. Visa tai įvykdyta pagal Korano valią ir, kaip 
to reikalauja įstatymai, pasirašyta liudininkų. 

Griežtu žvilgsniu pažvelgusi į mane, pridūrė: 

— Niekada nepaleisk šio dokumento iš rankų! 

Net jeigu Ailen ir buvo teisi kalbėdama apie įstatymus, 
jos patarimai mane kuo mažiausiai jaudino. Aš buvau ap- 
imta visai kitokių jausmų. Nerimavau, ar Kalidui, sugrįžus 
į Al Vahą, pakaks drąsos sušaukti šeimos tarybą. 

Aną naktį Kalidas gėrė daugiau, nei jam derėjo. Jį suim- 
davo juokas, kai tik paragindavau eiti. Galiausiai atsisvei- 
kinusi išėjau, vildamasi, jog jis netrukus grįš į kajutę. Taip 
ir atsitiko. 

Parėjęs jis krito ant lovos su visais drabužiais ir batais. 
Bandžiau jį nurengti, bet jo rankos, kojos ir galva buvo 
pernelyg sunkūs. Jis dar ištarė paskutinius žodžius: 


260 


- Ar papasakojai Ailen apie mūsų vedybas? 

— Taip, žinoma. Kodėl klausi? 

Iš Kalido lūpų išsprūdo apmaudus atodūsis. 

— Argi negalėjai palaukti - rytoj tai žinos visas Kairas, o 
poryt - Abu Dabis, - suvaitojo jis. 

Aš apstulbau. Taip toli dar negalvojau. 

- Kaip manai, kiek laiko užtruks, kol ši žinia atkeliaus 
iki Al Vahos! - Kalido balse pasigirdo neviltis. 

— Brangusis, aš pasirūpinsiu, kad Ailen niekam nepa- 
sakotų, gerai? 

Gaudydamas orą, Kalidas isteriškai nusijuokė: 

— Bet Ibrahimas! Po galais, ji jau šią akimirką jam tai 
pasakoja. Dieve, saugok mane... - sumurmėjo Kalidas, - 
turėsiu pasikalbėti su Ibrahimu. 

Kalidas, nugrimzdęs į pagalvę, užmigo giliu miegu. 

Pasijutau baisiai nemaloniai suvokusi, kokios bėdos 
pridariau. Kalido nuogąstavimai buvo tikrai pagrįsti. 
Sunku įsivaizduoti, kokia kils drama, kai Al Vaha sužinos 
apie šias vedybas, pačiam Kalidui dar nespėjus pasikalbėti 
su savo šeima. 

Užuot gulėjusi jo glėbyje ir mėgavusis naktį ramiai 
skrodžiančiu laivu, nesudėjau nė bluosto. Kokia šio rašto 
vertė ir kokia Ailen buvo teisi, suvokiau greičiau, nei bū- 
čiau to norėjusi. 

Pažvelgusi pro langą, pamačiau šalimais sūkuriuojančias laivo 
perskrostas bangeles. Nei variklių gausmas, nei pro užuolai- 
das besiskverbiančios saulės spinduliai neįstengė Kalido pri- 
žadinti. Prisiminusi, kokiu žvilgsniu vakar jis žvelgė į mane, 
pasijutau nejaukiai. Nusprendžiau palūkėti, kol jis pabus. 

Koridoriuje kažkas sušnarėjo, pasigirdo žingsniai. Aiš- 
kiai išgirdau Ibrahimo balsą. Jis, be abejo, jau žino naujie- 
ną. Ailen vėliausiai šį rytą tikrai bus ją išklojusi. 

Vėl žvilgtelėjusi pro liuką, pamačiau vešlias palmių gi- 
raites ir derlingus laukus. „Vaizdas nuo denio tikriausiai 
nuostabus, - galvojau liūdnai. - Oi, kada gi pagaliau pabus 
mano vyras. Dėl jo vartymosi lovoje pusę kruizo laiko pra- 
leisime kajutėje.“ 

Praėjus valandai, suklusau. Netikėtai laivo motorai 
smarkiai subildėjo, tada laivas, lyg įjungus atbulinį bėgį, 
trūktelėjo. Skubiai atitraukusi užuolaidą, tiesiai priešais sa- 
ve išvydau stačią krantinės sieną. Laivui artinantis prie jos 
ir gaudžiant motorams, pagaliau Kalidas ėmė busti. 

- Labas, mielasis, į naujametinius pusryčius mes jau 
pavėlavome, tačiau gal dar gausime kavos. 

— Kur mes? — paklausė sutrikęs Kalidas, dairydamasis 
aplinkui. 

— Nežinau. Laivas ką tik prisišvartavo. 

— O, mano galva, kaip man ją skauda... 

Tuo metu koridoriuje vėl išgirdau Ibrahimo balsą. Ne- 
trukus pasigirdo energingas beldimas į duris: 

- Kalidai! 

Pavartęs akis, Kalidas susiėmė: 

— „taip“ 

— Ar atidaryti duris? - paklausiau jo. 

Kalidas numojo ranka - kas bus, tas bus. Aš pasukau 
duryse raktą, leisdama Ibrahimui žvilgtelėti į mūsų kajutę. 

Akimirką sudanietis mėgino išlikti ramus, tačiau netru- 
kus triukšmingai praskriejo pro mane ir nesivaržydamas 
prisėdo šalia Kalido ant lovos krašto. Na štai ir atsirado 
proga. Žaibiškai įsispyrusi į batelius, išsmukau iš kajutės. 

Koridoriuose girdėjosi žingsniai, darinėjamos durys ir 
spynose sukami raktai. Ailen kajutės durys buvo praviros. 
Pamačiau Ailen, besirausiančią rankinėje. 

— Labas, Ailen, netrukdau tau? 

— Ne, užeik, - šaižiu balsu tarė ji, - kur tūnote visą rytą? 

— Kalidui skauda galvą, tikriausiai jis per daug išgėrė, — 
susigėdusi nuleidau akis. 

— Gaila, jūs nematote tokios grožybės. Ar iš viso žinai, 
kur mes? 

- Ne, nė nenumanau. 

— Edfu mieste! 

— Negaliu patikėti. Toks sutapimas! 

— Taip. Ibsas kaip tik ketino užeiti pas jus ir kartu su 
jumis išeiti į krantą. Žinai, Verena, būtinai turiu pamatyti 
tą kavinę, kurioje jūs susituokėte. Ši istorija tokia įdomi. 
O paskui galėtume pavaikštinėti po turgų. 

Man užėmė kvapą. Tik to Kalidui ir trūksta. Turėjau at- 
kalbėti Ailen nuo šios minties, tačiau kaip? 

— Gera mintis, - tariau, - bet Kalidui labiau reikia aspi- 
rino nei pasivaikščiojimo po Edfu. 

— Arjam išties taip bloga? 

— Regis, taip. 

— Na, tuomet išeisime į krantą be jo, - prabėgomis tarė 
Ailen. 

Staiga pasijutau nemaloniai ketindama uždrausti Ailen 
kalbėti ar net prisaikdinti tylėti. Galbūt būsią geriau, jeigu 
šį reikalą sutvarkys vyrai - taip, kaip ir priklauso Arabijoje. 
Taigi savo ketinimo atsisakiau. 

Netrukus duryse pasirodė Ibrahimas. 

— Na, kaip, ar Kalidas eis su mumis į miestą? - vienu 
kartu išpyškinome mes. 

— Ne, kol kas jis liks laive. 

Bandžiau perprasti, ar tik Ibrahimas negrįžta po kryžmi- 
nės apklausos, tačiau šis, jeigu apsimetinėjo, tai puikiai. Iš jo 
veido niekaip negalėjai suprasti, apie ką juodu kalbėjosi. 


Vieni svečiai tingiai leido laiką saulėje ant denio, kiti buvo 
išėję iš laivo arba - kaip Kalidas - apsvaigę po naujameti- 
nės nakties miegojo. 

Prieš išlipdama į krantą su Ailen ir Ibrahimu, parūpi- 
nau Kalidui aspirino ir apelsinų sulčių. Meilikaudama pa- 
bučiavau jam į skruostą, vildamasi, kad jis atleis man už 
klaidą. Apie pokalbį su Ibrahimu Kalidas nė neužsiminė. 

Pėsčiųjų zona šurmuliavo ir klegėjo. Nelygia gatve 
dardėjo arklių traukiami vežimaičiai. Kitaip nei Luksore 
ir Asuane, čia palei krantinę driekėsi nesutvarkyta gatvė. 
Suglumusi stebėjau, kaip vargani čiabuviai, paskendę sa- 
vyje, tupi pačiame gatvės viduryje. Sustojau lyg prikausty- 
ta, baimindamasi, jog juos užkliudys pro šalį važiuojantys 
sunkvežimiai ar brikos. Vis dėlto, rodos, įgudę vairuotojai 
ir vežikai išsilenkdavo jų. 

Apžiūrėti šį miestą pėsčiomis pasirodė beveik neįma- 
noma. Mus apipuolė būriai vaikų ir elgetų. Baimingai pri- 
sispaudžiau prie Ailen. Mieliausiai būčiau grįžusi atgal, 
tačiau galų gale Ibrahimui pavyko sustabdyti seną, girgž- 
dantį vežimaitį. 

Vežimas pasuko tiesiai į margaspalvę gatvę, vedančią 
nuo Nilo į miesto pusę. Žvalgiausi į kairę ir dešinę, tačiau 
niekur nemačiau mūsų slaptosios kavinės. Dienos švieso- 
je viskas atrodė kitaip. Man netgi atrodė, kad iš viso nesu 
buvusi šiame mieste. Matyt, paslaptingoji kavinė yra kitoje 
miesto dalyje, o gal net ir kitoje upės pusėje. 

Pagaliau prie turgaus vežikas mus paleido. „Keista, - 
pamaniau, - kažkodėl staiga tos kavinės paieška pasida- 
rė ne tokia jau svarbi.“ Visą laiką stebėjausi, kad Ailen nė 
žodeliu apie tai neužsimena. Tikriausiai vien dėl to, kad 
šalia - Ibrahimas. Kol buvau kajutėje su Kalidu, kažkas tu- 
rėjo įvykti. Ibrahimas privertė Ailen tylėti. Dabar tuo jau 
neabejojau. Anksčiau ji negalėjo atsistebėti šia istorija. Vos 
tik atsiras proga, ji man tikrai viską atskleis - bent jau aš 
taip tikėjausi. 

Turguje išvydome galybę prieskonių, kvepalų, žiestų 
puodynių ir marškinėlių su faraonų atvaizdais. Mane ma- 
giškai traukė egzotiški kvapai, svaiginančios rytietiškos 
kvepalų esencijos. Ibrahimas darbavosi abiem rankomis, 
stengdamasis apsaugoti mus nuo įkyrių prekeivių. Ailen 
perkant marškinėlius, aš uostinėjau visus iš eilės kvepalus. 
Ibrahimas nuolat švytavo tarp mūsų, žiūrėdamas, kad mū- 
sų neapgautų. 

Po dviejų valandų grįžome į laivą. Kai prie Telestar I 
ėmėme vienas kitą fotografuoti, pastebėjau Kalidą. Jis ato- 
kiai stovėjo prie trapo į laivą ir, užsidėjęs saulės akinius, 
viską stebėjo. Kas žino, kiek laiko jis mus akylai sekė. Prieš 
tai mes, linksmai nusiteikę, padarėme kelias nuotraukas. 
Tarp jų buvo ir vienas žavus kadras, kuriame Ibrahimas 
buvo draugiškai mane apkabinęs. 

Kalidui tebestovint, šūktelėjau per lieptelį ir parodžiau 
į fotoaparatą. Tuomet pamačiau šalia jo vieną keleivį. Šiam 
ėmus kalbėti, įsidėjau fotoaparatą į rankinę. Dar bus už- 
tektinai progų kartu nusifotografuoti prie laivo. 

— Labas, mielasis, ar jautiesi geriau? -— paklausiau, kai 
mudu pasisveikinome. 

Prisivertęs nusišypsoti, Kalidas iš karto nukreipė dė- 
mesį į Ibrahimą. Dabar tikrai supratau, kad kuo skubiau 
turime pasikalbėti akis į akį. 

— Eime į kajutę, noriu parodyti, ką nusipirkau, - tariau jam. 

— Tuojau, brangioji. 

Dar mums stovint prie registratūros, nutiko kai kas bai- 
saus. Paėmęs mano fotoaparatą, Kalidas dėjosi norįs pada- 
ryti nuotrauką. 

— Na, kaip veikia šis daikčiukas? 

Vos jam ištarus šiuos žodžius, atsidarė fotoaparato 
dangtelis. Akimirką suglumusi žiūrėjau į jo rankas, tada 
impulsyviai išplėšiau jam iš rankų fotoaparatą ir užvožiau 
dangtelį. Jaučiau pašėlusiai tvinksintį pulsą. Ne, jo rytietiš- 
kame veide neįžiūrėjau atgailos; iš įkaitusio, iškreipto vei- 
do žvelgė tūžmingos akys. 

Nors Kalidas išsyk patikino, kad tai atsitiko netyčia, ta- 
čiau nepatikėjau nė vienu jo žodžiu. Niekas nėra toks kvai- 
las, kad atidarytų fotoaparato dangtelį. Ailen ir Ibrahimas 
niekaip to nekomentavo. Viena žinojau: tai paskutinis kar- 
tas, kai fotografavausi su svetimu vyru. 

Kalbėtis jau nebenorėjau. Nusinešusi pirkinius į kajutę, 
persirengiau. Sėdėdamas krėsle, Kalidas braškino pirštų 
sąnarius. Šis garsas mane privertė krūpčioti. Staiga įniršęs 
Kalidas tarė: 

— Žmonės kuždasi, kaip tu, Verena, gerai sutari su Ibra- 
himu. 

Netekusi žado, pakėliau akis. Nežiūrėdamas į mane, 
Kalidas toliau traškino pirštus. 

— Pusę dienos kartu su juo, be manęs, vaikštinėjai po 
Edfu. O paskui dar ir nusifotografavai su juo tokia poza. 
Ar žinai, kad dėl to jau juokiamasi? 

— Tai neteisinga, - pratariau dusliu balsu. 

Kalidas staiga pakilo ir, suėmęs mane už pečių, giliai ir 
rimtai pažvelgė man į akis. 

— Verena, nenoriu skaudinti tavęs. Tačiau taip elgtis tie- 
siog nedera. 

Nubraukęs ašarą, jis švelniai lūpomis prigludo man prie 
veido. 

— Aš juk žinau, kad esi padori, kitaip niekada nebūtum 
tapusi mano žmona. Tačiau kiti žmonės to nežino, supranti? 

Linktelėjau galvą. Paskui Kalidas buvo man labai mielas. 

Per pietus susirinkome ant laivo denio. Kalifas paliepė 
atsišvartuoti ir toliau plaukti Luksoro pusėn. Plaukiant 
pasroviui kaitaliojosi kerinčiai gražus peizažas: pro mus 
nepaliaujamai slinko derlingi laukai, vešlios palmių girai- 
tės ir įmantrių formų uolos. Tačiau Luksoro kraštovaizdis 
spinduliavo ypatingą aurą. Plyni vakarų pusėje stūksan- 
tys kalnai atrodė lyg didinga vešliai žaliuojančių laukų 
dekoracija. 

Saulės nušviestas denis pamažu ėmė rimti. Vieni mie- 
gojo ant gultų, kiti buvo pasitraukę į kajutes, treti - leido 
laiką šnekučiuodamiesi. Žemę nutvieskė vėlyvos popiečio 
saulės spinduliai. Netrukus padangė nušvis oranžine spal- 
va, išryškės tamsūs kalnų kontūrai, o palmių plunksnos lyg 
nupieštos atsispindės Nilo vandenyse. 

Mudvi su Ailen susimąsčiusios žvelgėme į tolius. Ji dau- 
giau nė žodeliu neužsiminė apie mūsų vedybas. Rodės, lyg 
jų nė nebūtų buvę. Stebėdama ją iš šono, klausiau savęs, 
kas dedasi jos galvoje. 

— Ailen, ką pasakytum sužinojusi, kad Kalidas tyčia su- 
gadino fotoaparato juostelę? Turiu galvoje, dėl nuotraukos, 
kurioje aš kartu su Ibrahimu? 

— Nustebčiau ir pasipiktinčiau, - tarė ji, pažiūrėjusi į 
mane. 

- Matai. 

Mudvi vėl nutilome. Žiūrėjau į pro šalį srūvančius Nilo 
vandenis, 

- Žinai, - ramiai prabilo Ailen, - pagal musulmoniškus 
papročius gera žmona laiką leidžia namuose - šalia savo 
vyro. Deja, yra kaip yra. 

— Tačiau juk Kalidas pritarė tam pasivaikščiojimui po 
miestą, prisakė Ibsui nė akimirkai neišleisti manęs iš akių, 
kad man nieko nenutiktų. 

— Na, turbūt jis turėjo galvoje tavo garbę ir gerą vardą. 
Šitai reikėjo apsaugoti. Be to, nepadoru moteriai vyrų aki- 
vaizdoje rodytis linksmai, beje, ir Naujųjų metų naktį. Bet 
kokiu atveju atrodo dviprasmiška, kai į linksmybes įtrau- 
kiami ir vyrai - nesvarbu, ar kalbama apie keturiolikmetį 
svainį, ar septyniasdešimtmetį dėdę. 

— Tačiau tu taip pat šokai ir juokeisi. Jeigu ir Karen bū- 
tų buvusi šalia, esu tikra, kad temperamentu ji būtų mus 
pranokusi. 

— Tu pamiršai, kad mes Egipte. Čionykščiai žmonės vi- 
sai kitokie nei žmonės Jungtiniuose Arabų Emyratuose. 
Egiptiečiai daug daugiau rodo savo jausmus. Be to, Nabilio 
šeima labai šiuolaikiška ir pasaulietiška. Turbūt pastebėjai 
tai? Vis dėlto drįstu manyti, kad Nabilis nepasiėmė Karen 
į Naujųjų metų šventę būtent dėl to, kad apsaugotų ją nuo 
keblių situacijų. 

— Taip, supratau. 

Klausiausi jos su vis didėjančiu susidomėjimu. Ailen, 
pradžioje nebuvusi man itin geranoriška, pasirodė esan- 
ti maloni draugė. Mudvi ilgai kalbėjomės. Jos reikšmingi 
pamokymai padėjo man daug ką suprasti. Kitomis akimis 
ėmiau vertinti Kalido elgesį. 

— Verena, turi dar šį tą žinoti, - galiausiai tarė ji. - Kal- 
bant apie mane, apie tokią santuoką negalėtų būti nė kal- 
bos. Aš ir taip dažnai vargstu dėl Ibrahimo mentaliteto, 
kuris yra labai panašus. Bent jau religijos požiūriu. 

Oras atvėso. Man pasirodė, kad Ailen jau ketina eiti. 
Greitai pasisukusi, stvėriau už rankos. 

- Ailen, kodėl nieko nekalbi apie pastaruosius įvykius? 
Ar Ibrahimas, o gal Kalidas tau tai uždraudė? 

— Ak, Verena, Verena... - sudejavo ji. - Bet tu man tvir- 
tai prižadėk, kad niekam apie tai neprasitarsi. 

Nekantriai žiūrėdama į ją linktelėjau. 

- Ibrahimas privertė mane tylėti. 

— Dėl Dievo meilės, kaip? 

— Pasakė, kad nupjaus man liežuvį, jeigu bent žodeliu 
apie tai kam nors prasitarsiu. 

Mane apėmė siaubas. Priblokšta išsižiojau, lyg ruošda- 
masi garsiai išreikšti savo jausmus. Ailen pažvelgė į mane 
grasinamu žvilgsniu, privertusiu mane tuoj pat užsičiaupti. 

— Paklausyk, - sušnibždėjo ji, - tai, savaime aišku, buvo 
tik įspėjimas, tačiau labai akivaizdus. Supranti? 

Taip, aš supratau. 

Netrukus paskutinieji saulės garbintojai nulipo nuo de- 
nio, ir mudvi su Ailen nusekėme iš paskos. 

Tą dieną visas pasaulis grįžo prie įprastos karštligiškos 
skubos. Verslas, akcijų kursai, šeima ir draugai ragino nea- 
tidėliojant grįžti atgal į Kairą. 

Popiet mes keliais taksi automobiliais nurūkome į Luk- 
soro oro uostą. Keleivių aptarnavimo salėje viešpatavo 
chaosas. Praėjus švenčių dienoms, tūkstančiai turistų susi- 
ruošė keliauti namo. Nabilis pasirūpino, kad mūsų bagažas 
būtų priimtas specialiai jam atidarytame bagažo priėmimo 
punkte. Jaučiau, kokie suirzę eilėse stovi turistai. Lėktuvai 
tikriausiai sausakimši. 

VIP hole susidomėjau, apie ką staiga ėmė šnibždėtis vy- 
rai. Gręžinėdamiesi vienas į kitą, jie susidrovėję šypsojosi 
sau į ūsą. Klausiamai žvilgtelėjau į Kalidą. 

— Nabilis ką tik paliepė išbraukti iš keleivių sąrašo de- 
vynis keleivius, - paaiškino jis. 

— Nekalbėk taip, - pasipiktinusi sukuždėjau. 

Tamsios Nabilio akys man draugiškai šyptelėjo. Jeigu bū- 
čiau anksčiau tai žinojusi, manau, dėl kaltės jausmo būčiau 
skradžiai žemę prasmegusi. Tačiau, pasak Kalido, Nabilis 
tai padaręs dėl mūsų; be to, ši oro linija priklausanti jam. 

Netrukus buvome nuvežti prie lėktuvo. Savaime aišku, 
kaip VIP keleiviai. Mums dedant į vietą rankinį bagažą, Na- 
bilis nuėjo į lakūno kabiną. Po trumpos tylos vyrai vienas 
paskui kitą pratrūko juoktis. Nabilio akiplėšiškumas jiems 
buvo dingstis vaikiškai pakvailioti. „Tipiški vyrai ,- pama- 
niau. Tuo tarpu Ailen laikėsi tyliai. Maždaug po dvidešimt 
minučių į lėktuvo vidų sugužėjo du šimtai keleivių. 

Ir šį kartą akyse neregėjau nei lėktuvo bilieto, nei įlaipi- 
nimo talono. Stebėtina, kaip Egipte veikia ryšiai. Vienin- 
telis bilietas, kūrį esu mačiusi ir kuris yra tikra retenybė, 
tai: Cairo - Aswan - Cairo, sheikh Khalid Bin Sultan Al 
Rashid + 1 Pax (plius vienas asmuo). 

Ramses Hilton 


Priešais mus pro smogą iškilo didžiulis įspūdingos archi- 
tektūros bokštas. Mūsų paskutinioji pastogė - prabangus 
viešbutis ant Nilo kranto. 

Elegantiškas viešbučio laukiamasis, kuriame vyravo 
gyvas, tylus šurmulys, regis, grąžino mus į vėžes. Nors 
išvykimo tema buvo tabu, žinojau, kad jis neišvengiamai 
artėja. Netrukus mano atostogos pasibaigs, mūsų lauks šir- 
dį draskantis išsiskyrimas. Kiek laiko jis tęsis, šiuo metu 
to niekas nežinojo. Kalido dar tik laukė sunkios derybos 
dėl transakcijų iš Sudano. Kartu su broliais Al Naseriais 
jis derėsis dėl leidimosi sąlygų ir dalyvavimo lenktyninių 
kupranugarių versle. Tada jis skris atgal į Al Vahą. Jeigu 
viskas klosis pagal planą, jis žingsnis po žingsnio supažin- 
dins savo jaunesnįjį brolį Hazą su įlankos verslo reikalais. 
Paskui jis ketino patikėti mūsų paslaptį savo motinai. 

Kalidas šypsodamasis grįžo nuo registratūros. 

- Brangioji, sunku patikėti, bet jie nori pamatyti mūsų 
vedybų raštą. 

Jo žodžiai nuskambėjo netvirtai. Matyt, supratęs, kad aš 
abejoju, Kalidas pridūrė: 

- Turbūt čia galioja griežtesnės taisyklės. 

- Ar gali taip būti tokiame verslo viešbutyje, — tariau 
kuo ramesniu balsu. 

Žinodama, kad jis meluoja, padaviau jam raštą. 

Mus apgyvendino Executive Floor viešbučio dvidešimt 
šeštame aukšte. Kalidas išdidžiai paaiškino, kad šis aukš- 
tas skirtas vien tik valstybių vadovams, karaliams ir arabų 
šeichams. Tai buvo galima nuspėti iš jiems skirtos atskiros 
registratūros ir fojė, kur buvo galima susitikti su lankyto- 
jais, ir iš nemokamų gėrimų bei užkandžių. 


271 


Nuliūdusi žvelgiau pro langą į Kairą. Nilas, tekantis palei 
pat viešbutį, priešingai nei Asuane, buvo purvinos dumblo 
spalvos. Tolumoje, dykumos pakraštyje, dunksojo pirami- 
dės, primenančios iš smėlynų išnyrančius vaiduoklius. Pri- 
slopinta šviesa, smogas ir visa kita kėlė man liūdesį. 

Dabar dienos slinko ramiau. Mudu dažnai vaikštinėda- 
vome palei Nilą, paskui užsukdavome į vieną iš daugelio 
kavinių, kuriose, šviečiant saulei, galėjome sėdėti lauke. 
Kalidas dažnai juokaudavo - turbūt dėl to, kad neišprotė- 
tų. Neišvengiamybės našta slėgė, kankino jį - iš tiesų ma- 
čiau tai jo akyse. 

Užuot kalbėjęsi apie tolesnius mūsų santuokinius ry- 
šius, mudu kvailiojome, užmerkę akis į tai, kas mūsų lau- 
kia. Ar Kalidas pasiryš ir suras jėgų nutraukti šeimos galvų 
duotą pažadą - apie tai dabar nenorėjau galvoti. Nenorėjau 
galvoti ir apie tai, ar jis norės išlaikyti savo vedybas paslap- 
tyje - tol, kol reikalai pakryps į gera ir viskas išsispręs sa- 
vaime. Kitaip sakant, kol Alachas suras išeitį. Turbūt mudu 
jautėme pernelyg didelę pagarbą jo šeimai, taip pat ir nieko 
nenutuokiančiai, jam pažadėtai pusseserei iš Al Vahos. 

Esu tikra, kad tuo metu Kalidas nė pats nežinojo, kaip 
viskas klostysis toliau. 

Priešpaskutinį vakarą Kaire praleidome kartu su Ailen ir 
Ibrahimu. Jiedu pakvietė mus į prabangų, vien tik pasitu- 
rinčių egiptiečių lankomą restoraną, kuriame buvo šoka- 
mas pilvo šokis. Mums teko pats geriausias staliukas visai 
šalia scenos. Aišku, čia vėl pravertė Nabilio ryšiai. 

Scenoje vykstant artistų pasirodymui, ant stalo buvo 
padėta daug padėklų su puikiausiais rytietiškais valgiais. 

Retkarčiais vyrai imdavo juoktis, tačiau mudvi su Ailen, 
aišku, visiškai nesupratome arabų žodžių. 

Galiausiai į salę įšlamėjo pilvo šokio šokėja, graži vy- 
resnio amžiaus moteris. Jai bešokant, plojimai vis garsėjo. 
Jaučiau, kad kritau jai į akį. Nežinau, ar jos dėmesį patraukė 
mano šviesūs plaukai, dailiai surišti liurekso plaukų juosta, 
ar gražusis arabas, sėdintis šalia. Po kurio laiko ji priartėjo 
prie manęs, linguodama keliais, be paliovos žvangindama 
varpeliais tarp pirštų, kone apimta transo, nutvieksta fo- 
toaparatų blyksčių audros. Be abejonės, mudvi buvome 
labiausiai į akis krintančios moterys visame restorane. 
Tačiau tuo viskas dar nesibaigė. Ant parketo pasirodžius 
„Deividui Koperfyldui“, neišvengiau nemalonaus siurpri- 
zo. Jam ėmus pasakoti arabiškus pokštus, egiptiečiai juokė- 
si, susiėmę už pilvų. Juokiausi ir aš - kol staiga pastebėjau 
visus sužiurus į mane, lyg to pokšto veikėja būčiau buvusi 
aš. Pajutau, kaip karštis išmušė veidą. „Ne, prašau, tik ne 
mane“, - galvojau. Nespėjus atsitokėti, magas „nuskraidi- 
no“ mane ant scenos ir aš, visų susirinkusiųjų džiaugsmui, 
tapau kerėtojo burtų dalimi. 

Kelioms valandoms tarsi viską pamiršau, tačiau, išėjus 
laukan, manęs vėl ėmė tykoti priešas - negailestinga tikro- 
vė. Buvau nusiminusi, ir išvažiavimas jau rodėsi tolygus 
išsigelbėjimui. 

Paskutinę dieną mes dar sykį pasileidome senamiesčio 
gatvelių labirintu. Vaikštinėjome po antikvarines parduo- 
tuves, kol galiausiai atsidūrėme senajame Khan el Khalili 
turguje. Kalidas ieškojo dovanos savo motinai, kurią jis 
gerbė taip, kaip gerbiamos visos Arabijos motinos. Vis dėl- 
to ore tvyrojo slegianti išsiskyrimo nuotaika. Lyg apimta 
transo vaikščiojau po margaspalvį žmonių, asilų traukia- 

mų vežimaičių, sulysusių, pasišiaušusių kačių ir signali- 
zuojančių triračių vežimų maišatį. Ore sklandė iš katilų 
garuojančių riebalų, česnakų ir riebios, saldžios baklavos 
sumišę kvapai. Pro triukšmingą sąmyšį iš tolumos atskrie- 
jo muedzino malda. „Kaip galėsiu be viso šito toliau gy- 
venti, - galvojau nusiminusi. 

Staiga man tapo vis vien, ar pasiklysiu šiame labirin- 
te, ar ne. Kažkas manyje ėmė šiauštis, priešintis kelionei 
namo ir išsiskyrimui. Tikriausiai tai pajutęs, Kalidas tvir- 
tai suėmė mano ranką. Tą akimirką mane užvaldė tikras 
dėj4-vu. Ėmiau galvoti, kur jau kartą buvau tai patyrusi, ir 
netikėtai prisiminiau: Viktorijos stotis, Londonas. 

— Piko valandos, - išsiblaškiusi sumurmėjau. 

— Ar norėtum mašvio? Gal papietaukime čia? 

Kalido veidą niaukė didžiulė nervinė įtampa. Tai pirmą 
kartą šią dieną privertė mane nusijuokti. 

— Ne, piko valandos, sakau. 

Kalidas nesuprato sąryšio - suprasti jį buvo sudėtinga. 

— Aš ką tik patyriau dėjd-vu, - paaiškinau. 

— Kodėl būtent čia, Khan el Khalili gatvelių labirinte? 

- Nežinau, brangusis, bet man tavo mintis patinka. Ei- 
me pavalgyti. 

Taip ir praėjo paskutinioji diena Egipte. Lagaminai jau 
buvo supakuoti. Kur mane nuves likimas, nežinojau. 

Nūnai viskas tapo rimta. Kelionės dienai išaušus, atėjo 
laikas atsisveikinti. Egypt Air oro linijos lėktuvas iš Kairo 
turėjo pakilti dešimtą valandą ryto. Man baigiant dažytis, 
kažkas pabeldė į kambario duris. Išgirdau vyrišką balsą, 

girdėjau, kaip buvo nešamas mano bagažas. Durims užsi- 
vėrus, Kalidas šūktelėjo: 

- Brangioji, jau laikas. 

Visą naktį mes beveik nesumerkėme akių. Nepaisant 
viltingų žodžių ir pažadų, manęs neapleido baimė. Taip, 
Kalidas tikino mane, kad mudu pasimatysime kiek įmano- 
ma greičiau - arba Ciuriche, arba Kaire, arba Dubajuje. 

Tačiau kaip viskas klostysis toliau? Jis to nežinojo. Pir- 
miausia jis norėjo grįžti namo, o jau paskui - inšala. Mano 
padėtis buvo nepavydėtina, tačiau Kalido kailyje tikrai ne- 
būčiau norėjusi atsidurti. 

- Verena, - pasigirdo nekantrus balsas, - rytą dažnai 
gatvėse būna spūsčių. 

Visą tą laiką sukau galvą, kaip priminti Kalidui apie 
mūsų vedybų raštą. Aišku, jeigu jam pačiam tai nešaus į 
galvą. Ėmusi raustis rankinėje, dėjausi kažko ieškanti. 

— Aš ieškau... - tariau susinervinusi, - žinai, ieškau savo 
ypatingos atminimo dovanos iš Egipto. Tik kur ji? - Kali- 
do veidu šmėstelėjo šypsnys. - Ak, prisiminiau, Kalidai. Tu 
paskutinį kartą turėjai tą popierių. 

- Kalbi apie mūsų vedybų raštą? — sutrikęs nusijuokė 
jis. - Negaliu tau jo atiduoti, širdele. 

Pažiūrėjau į jį ir pajutau manyje kylantį nusivylimą. 

- Juk tu, brangusis, kalbi nerimtai? 

Kalidas tylomis linktelėjo galvą. 

- Bet, Kalidai, ar neprisimeni, kaip aš Asuane sakiau, 
kad norėčiau įsirėminti šiuos nuostabiai gražius rašmenis 
ir pasikabinti virš savo lovos? 

— Nieko nebus, mylimoji. Prašau, suprask mane. Tu su 
tuo raštu... tu galėtum sugriauti man gyvenimą. Tiesiog 
manau, jog bus išmintingiau, jeigu šis raštas bus pas mane. 

Mano nugarą ėmė kaustyti ledinis šaltis. Argi aš kada nors 
galėčiau linkėti jam bloga? Pajutau, kaip mane apėmė stingu- 
lys, kaip kraujas nustojo tekėti gyslomis. Ailen buvo teisi. 

Kalidas, lyg norėdamas mane apkabinti, žengtelėjo ar- 
tyn, tačiau viskas, absoliučiai viskas manyje priešinosi jam. 

— Prašau, nereikia, - atstūmiau jį. - Man pirma reikia 
surikiuoti savo mintis. 

Tą akimirką negalėjau pakęsti nei jo prisilietimo, nei 
žvilgsnio. Jaučiausi be galo įžeista. 

Važiuodami į oro uostą, mudu tylomis sėdėjome vienas 
šalia kito. Mano akys vis pritvindavo ašarų. Toks nepasiti- 
kėjimas lyg ugnis degino sielą. Nežinojau, kaip galėsiu su 
tuo gyventi. 

Kalidas gailėdamasis pažadėjo duoti man to rašto ko- 
piją, tačiau jo patikinimas manęs nepaguodė. Žodžiai jau 
buvo ištarti. Jaučiausi nusivylusi. Netikėjau juo. 

Kai mano bagažas buvo užregistruotas, tylomis, vienas 
šalia kito, pasukome prie pasų kontrolės. Žvelgdamas nuo 
ašarų spindinčiomis akimis, Kalidas nepratarė nė žodžio. 
Mudu kaip įbesti stovėjome karštligiškai skubančių žmonių 
sūkuryje. Rodos, nė vienas iš mudviejų nežinojo, ką sakyti. 
Staiga apsikabinome. Kalidas dusliu balsu vis dejavo: 

— Atleisk man, mylimoji, atleisk, aš tikrai to nenorė- 
jau... 

Galiausiai lyg apdujusi pasukau prie išėjimo. Tik Kairui 
pranykus smoge ir debesyse, liovėsi tekėjusios saulės aki- 
nių slepiamos ašaros. 


Aš, pirmoji 
šeicho Kalido žmona 


990 metai prasidėjo katastrofa. Lyg ir taip dar nebūčiau 
1 turėjusi užtektinai rūpesčių, mano gydytojas, padaręs 
rentgeno nuotrauką, nustatė, kad Egipte pasigavau bakte- 
rinį plaučių uždegimą. Nūnai paaiškėjo, kodėl kelionėje 
mane vis imdavo krėsti karštis. Paskutinėmis Kaire pra- 
leistomis dienomis jaučiausi vis blogiau. Sukaupusi visas 
jėgas, stengiausi to nerodyti. Galų gale ėmiau manyti, kad 
visa tai - tiesiog dėl nervų. 

Kai Kalidas sužinojo apie mano ligą, išsyk be galo sune- 
rimo ir ketino nedelsdamas atskristi į Ciurichą. Bet mano 
mama jam išaiškino, kad dėl sveikatos būklės negaliu pri- 
imti jokių lankytojų. Dvi savaites nusilpusi išgulėjau lovo- 
je, o tuo metu mano kambaryje vis daugėjo per Fleurop 
tarnybą iš Dubajaus atsiunčiamų rožių. 

Praėjus trims savaitėms, pagaliau galėjau vėl apkabinti 
Kalidą. Galbūt tai skamba per daug eutoriškai, tačiau, vos 
jam peržengus namų slenkstį, mano širdis vėl ėmė daužytis. 

Tą dieną mudu palei upelį nuėjome prie suoliuko po 
eglėmis, kur tiek kartų sėdėjau ir taip dažnai svajojau apie 

Arabiją. Nors jaučiausi nusilpusi, tačiau drauge ir be galo 
laiminga. Stengiausi negalvoti apie skausmo kupiną pas- 
kutiniąją valandą Kaire. Taip pat neklausiau, kas dedasi Al 
Vahoje. Kalidas pats papasakos, jeigu bus įvykę kas nors 
naujo. Praėjus trims dienoms, nusiraminau: Kalidas šalia, 
o aš įveikiau ligą. 

Pagaliau ėmiausi skrupulingai tvarkyti savo poilsio dienas. 
Norėjau kuo dažniau matytis su Kalidu, o tai daryti galė- 
jau tik per ilguosius savaitgalius. Na, kol visiems laikams 
neišvažiuosiu gyventi į Dubajų. Tad kas antrą ketvirtadie- 
nį sėsdavau į lėktuvą, skrendantį į Abu Dabį. Jame nusi- 
leisdavau vienuoliktą valandą vakaro. Tuo metu lėktuvai į 
Dubajų skrisdavo tik kartą per savaitę, tačiau į Abu Dabį 
per Rijadą - beveik kasdien. Kalidas žinojo, kad Ailen ir 
Ibrahimas tikrai gerai pasirūpins manim. Dažniausiai jie- 
du turėdavo pasitikti mane oro uoste - Al Vaha nuo Abu 
Dabio yra gana toli. 

Dar ir dabar gerai prisimenu pirmąjį savo skrydį. Sėdė- 
jau įsprausta tarp Saudo arabų šeimų ir europiečių versli- 
ninkų. Šie, ant portfelių išsidėlioję svarbius dokumentus, 
susidomėję juos vartė. Lėktuvui nusileidus Rijade, staiga 
iš vietų pakilę keleiviai, mano akimis žiūrint, virto juodais 
vaiduokliais. Tai buvo nepaprastai įspūdingas akimirksnis. 
Tas virsmas įvyko visiškai tyliai, aš negalėjau atsistebėti. Į 
akis krito aukšta šatenė europietė. Ji vilkėjo abaja, tačiau 
plaukai hidžabu nebuvo uždengti. Supratau, kad ji pri- 
klauso vienai Saudo arabų šeimai, - tikriausiai yra jų vai- 
kų auklė. Lėktuvui tuštėjant, susižavėjusi žvelgiau į nakties 

tamsą, kurioje vienas šalia kito stūksojo sniego baltumo, į 
dykumų palapines panašūs terminalai. Po beveik valandą 
trukusio tarpinio sustojimo Rijade miražas išsisklaidė ir 
Swissair lėktuvas pasuko į Abu Dabį. 

Dažniausiai lėktuve būdavo ne daugiau kaip dvidešimt 
keleivių. Taigi kartais manęs pasiteiraudavo, kodėl skrendu 
į Abu Dabį. Juk ne kasdien pasitaikydavo į Arabiją skren- 
danti skraiste neprisidengusi moteris. 

Oi, kokie nemalonūs būdavo tie kamantinėjimai. Juk 
negalėjau visam pasauliui atskleisti savo istorijos. Be to, 
kas kartą pajusdavau, kaip neįtikėtinai ji skambėtų, jeigu 
ją papasakočiau. 

Ir vis dėlto ji buvo tikra. 

Kai palikome Rijadą ir pakilome į reikiamą aukštį, 
mano ramybė išsisklaidė. Kuo labiau artėjome prie Abu 
Dabio, tuo labiau ėmiau jaudintis. Pagaliau po pusantros 
valandos skrydžio sulaukiau išganymo. Nors ne, dar ne vi- 
sai. Dar turėjau įveikti paskutinius žingsnius. Virpančiais 
keliais išlipusi iš lėktuvo, pasukau per terminalą prie pasų 
kontrolės. Balta kandora ir sufra vilkintis muitininkas, ti- 
krindamas šveicarišką užsienio pasą, nė nemirktelėjo. Ne- 
žiūrėdamas į mane, abejingai tarė: 

- Jūsų viza? 

Nustebusi įsistebeilijau į baltą sufrą. Giliai atsidususi, 
kuo ramesniu balsu atsakiau: 

— Mano viza turi būti čia. 

Juk Kalidas sakė, kad gausiu vizą įvažiavusi į šalį. Tai 
kodėl šis pareigūnas užduoda tokius keistus klausimus? 
Mano galvoje ėmė suktis abejonės. Kas ne taip? Tą akimir- 
ką pareigūnas mostelėjo į stiklinę pertvarą, už kurios, į ją 
įsitvėrę rankomis, stovėjo daug žmonių, kažko ieškančių 

akimis. Tai vietiniai gyventojai, mojuojantys ir šūkčiojan- 
tys atvykėliams per visą salę. 

Nesupratusi, ką muitininkas turi galvoje, nejudėjau iš 
vietos. Tada šis, žvelgdamas man pro šalį, tarė: 

— Gal jūsų viza ten. 

Dabar jau visiškai nesusigaudžiau. Vis dėlto, paklususi 
vyrui, pasukau prie stiklinės pertvaros. Jaučiausi be galo 
nemaloniai. Iš pradžių per visą tą sumaištį nieko nema- 
čiau, bet staiga pastebėjau abiem rankomis man smarkiai 
mojuojantį Ibrahimą. Pasistiebęs aukštyn, jis permetė per 
pertvarą kažkokį lapelį. Sugavau jį. Širdis vėl ėmė smar- 
kiau plakti, kai pažinau savo vizą. Tačiau Kalidas, kur jis? 
Ir kodėl jis negalėjo tiksliai paaiškinti, kaip į šalį įvažiuoja 
privatūs asmenys? Jis, kaip jam būdinga, tiesiog pasitikėjo 
Alachu. Man vėl reikėjo prie to priprasti. 

Ibrahimas apipylė mane ištisa sveikinimų lavina. Lyg 
niekaip kitaip nemokėdama, pasekiau jo pavyzdžiu ir iš- 
klausinėjau, kaip sekasi jam ir Ailen. Tik po pasisveikini- 
mo ritualo, kai išėjome į lauką, prie terminalo paklausiau, 
kur Kalidas. 

— Jis čia, - ramiai atsakė Ibrahimas. 

Tai galėjo reikšti viską: jis Abu Dabyje, oro uoste arba 
už mano nugaros. Kol kas Kalido nemačiau. Žinoma, ne- 
trukus šis galvosūkis paaiškės. Stebėjausi, kaip lengvai, vos 
per kelias minutes, vėl apsipratau su arabišku gyvenimo 
būdu. Matyt, šį kraštą kartu su visais jo įstatymais mylėjau 
labiau nei bet kurį kitą Žemės kampelį. 

Pro mus pravažiavęs baltas mersedesas netikėtai susto- 
jo. Paėmęs mano bagažą, Ibrahimas nuėjo prie automo- 
bilio. Atidaręs bagažinę, sudėjo mano daiktus ir atidarė 
galines dureles. 

— Sveika atvykusi į Abu Dabį, brangioji. 

Nujaučiau tai. Mano ranka greitai slystelėjo Kalido 
skruostu, tačiau netrukus, laikydamasi vietinių papročių ir 
gero tono taisyklių, atsilošiau sėdynėje. Automobilis paju- 
dėjo ir mes išsukome iš tarptautinio Abu Dabio oro uosto. 
Tolumoje žibėjo ryškiai apšviestas miestas. Žinojau, kol 
neatvyksime, nieko nesužinosiu apie mūsų programą. Vis 
dėlto viena buvo aišku: Kalidas negali rodytis oro uoste. 
Vadinasi, Al Vahoje niekas nepasikeitė. Tačiau aš duosiu 
Kalidui užtektinai laiko - juk mes Arabijoje. Miesto žibu- 
riams artėjant, galvoje sukosi mintys. Prisiminusi įpyku- 
sį Matarą, ėmiau melsti Dievo, kad apsaugotų mane nuo 
kvailo atsitiktinio susitikimo. 

Važiuojant per tylų dykumų miestą, Ibrahimas staiga 
sušuko: 

— Pažiūrėk, Verena, toje pusėje — Elektros gatvė. Ten 
mūsų namai. 

- Štai kaip. O ar greitai pamatysiu Ailen? 

— Na, nebent norėtum trumpam užsukti į ligoninę? 
Ji šiandien dirba naktinėje pamainoje, skubios pagalbos 
skyriuje. 

— Ne, ačiū, Ibrahimai. Aišku, mes pasimatysime rytoj, 
ar ne? 

Tuo metu automobilis sustojo prie Meridien viešbučio. 
Mano nuostabai, ne Kalidas, o Ibrahimas nuėjo į registra- 
tūrą užregistruoti manęs. Matyt, norėta sudaryti įspūdį, 
kad mes - Ibrahimo svečiai. 

Kaip man nepatiko toks slapstymasis! Tai visiškai prieš- 
taravo mano moralei. Aišku, Kalidas jautėsi taip pat, jeigu 
ne dar blogiau. Tikriausiai jam rodėsi, lyg jį tuoj prislėgs 
didžiulė rūpesčių našta. 

Tas tris dienas mes praleidome Ailen namuose, automo- 
bilyje arba viešbučio kambaryje. Kaip aš norėjau, susikibus 
su Kalidu rankomis, pasivaikščioti smėliu palei turkio ža- 
lumo jūrą, paklausyti bangų ošimo arba bent iš toli pama- 
tyti sakalininką. Nieko panašaus, rodos, nebuvo įmanoma. 
Viską galėjome stebėti tik iš automobilio, pro užtamsintus 
langus. Nors dėjausi nerūpestinga, kartu juokiausi, bet iš 
tiesų manęs neapleido liūdesys ir nusivylimas. 

Tačiau Kalidui viskas, regis, atrodė normalu. Tokie da- 
lykai jam mažai rūpėjo. Jam patiko, įsijungus radiją, dumti 
per dykumą savo sportiniu automobiliu su oro kondicio- 
navimo įranga. Tačiau ir garsus gitaros skambesys bei pro 
šalį lekiantis dykumų peizažas gali sukelti melancholiją. 
Priklausomai nuo nuotaikos, tada mudu arba trykšdavo- 
me begaline laime, arba pasiduodavome liūdesiui, kurį vė- 
liau vis sunkiau sekdavosi išsklaidyti. 

Taip Jungtiniuose Arabų Emyratuose prabėgo pirmo- 
sios mano, Kalido žmonos, dienos. Pirmą kartą skrisdama 
atgal į Šveicariją, apžiūrėjau lėktuvo bilietą. Jame buvo pa- 
rašyta, kad tai ne atgalinis skrydis, o skrydis į priekį. Mane 
apėmė tylus džiaugsmas. 

Taigi tris mėnesius skraidžiau iš Ciuricho į Abu Dabį ir 
atgal. Išėjusi iš darbo, sėsdavausi į lėktuvą lyg į traukinį, o 
kartais tekdavo iš lėktuvo vėl eiti tiesiai į darbą. Per tą laiką 
Al Vahoje nieko reikšmingo neįvyko. Kalidas tvirtai tikėjo 
Alachu ir laiko galia. Buvo aišku, kad be jo šeimos, valdo- 
vų klano, palaiminimo mudu niekada nepatirsime laimės 
ir ramybės. 

Kartais paklausdavau Ailen patarimo, tačiau ji vis iš- 
sisukdavo. Jaučiau, kad Ibrahimo grasinimas jai neduoda 
ramybės. Tačiau tomis dienomis, kai būdavau Abu Dabyje, 

jai be galo magėjo išeiti kur nors su mumis. Ailen visada 
apgalvodavo programą. Taigi lankiausi daugelyje nepa- 
prastų kavinių ir restoranų, kai kuriuose iš jų buvo siūlo- 
ma muzikinė programa. Pasitaikydavo ir neįprastų vietų, 
pavyzdžiui, karaokės baras Al Aino rūmuose, jame dai- 
nuodavo patys lankytojai - dažniausiai Beatles dainas. Čia 
paprastai rinkdavosi emigrantai - tokie užsieniečiai kaip 
Ailen, kurie - už astronominius atlyginimus, nota bene - 
Jungtiniams Arabų Emyratams siūlė savo žinias ir jėgas. 
Visur, kur rinkdavosi emigrantai, tvyrojo keista, svaigi- 
nanti atmosfera, persmelkta tolimųjų kraštų nostalgijos ir 
trupučio namų ilgesio. Labiausiai buvo šėliojama libanie- 
tiškame restorane Al Birkek. Čia emocijos tiesiog liedavosi 
per kraštus. Libaniečiams šokant, dainuojant ir juokiantis, 
užvaldydavo tokia nuotaika, kad niekas neįstengdavo iš- 
likti abejingas. Juokdavosi visi. Tokiais vakarais viską pa- 
miršdavau - bent jau trumpam. 

Nei kasdien per visą žemyną kalbantis telefonu, nei 
būnant kartu, man nepaaiškėjo, kokius planus puoselėja 
Kalidas. Minties įsigyti namą Šveicarijoje mes seniai buvo- 
me atsisakę: man nebūtų jauku vienai jame gyventi. Be to, 
baiminausi, kad tuomet negalėsiu skraidyti į Dubajų, savo 
svajonių pasaulį... 

Kitaip sakant, būčiau aprūpinta, ir Kalidas nesiskubintų 
įgyvendinti savo planų. Ne, aš to nenorėjau. 

Vis dėlto mano miglota nuojauta, kad kuo toliau, tuo 
labiau Kalidas pasiduoda esamai tikrovei, man kaskart at- 
važiavus vis labiau pasitvirtindavo. Kalidas tapo daug rim- 
tesnis ir liūdnesnis. Manęs vis neapleido jausmas, kad jis, 
prispirtas tokios bėdos, krypsta dvipatystės link. Kai ga- 
liausiai Kalidas į Abu Dabį pakvietė ir mano motiną, visa 
tai sukėlė dar daugiau įtarimų. Tačiau apie viską iš eilės. 

Kai mudu vakarieniavome žiūrėdami į Abu Dabio Ma- 
rina molą, Kalidas tarė: 

— Verena, ką pasakytum, jeigu aš nupirkčiau mudviem 
namą kur nors prie gražiojo Džumeiros paplūdimio? Tada 
galėtume pusę savaitės gyventi kartu, o kitomis dienomis 
aš būčiau Al Vahoje. 

Priblokšta nepatikliai pažvelgiau į jį. Aišku, iš karto su- 
pratau, ką jis turi galvoje, sakydamas Al Vaha. 

— Juk tu kalbi nerimtai? - paklausiau aš. 

— Ne, rimtai. Žinoma, tavo mama taip pat turėtų apsigy- 
venti tame name. Reikia, kad tave kas nors globotų - taip 
pas mus yra įprasta. Kad tavo motina nepasijustų atskirta 
nuo visuomeninio ir verslo gyvenimo, Deiros rajone galė- 
čiau įrengti jai madingų moteriškų drabužių ir papuošalų 
parduotuvę. O tu, habibti, būtum tik mano. 

— Aš ne taip įsivaizdavau mūsų ateitį - na, nenoriu, kad 
kurį laiką praleistum Al Vahoje. 

Kalido veidas apniuko. 

— Ar žinai, kaip aš stengiuosi, kaip laužau galvą, kaip 
visus Al Vahoje vedu iš proto nuolat išsisukinėdamas? Ma- 
nai, man lengva? Galų gale mes turime rasti išeitį. 

— Pažiūrėk į mane, - tariau ramiu balsu. - Ar rimtai 
galvoji, kad galėsiu dalytis tave su kita moterimi? 

— O kodėl ne? Mano meile, mano visas gyvenimas pri- 
klauso tau. 

— Aš niekada taip negalėčiau. Ar iš tiesų manai, kad ta- 
vo sąžinė leis tau gyventi tokį melagingą gyvenimą? - Ka- 
lidas atsiduso. - Toks gyvenimas išsekintų. Greitai imtum 
nekęsti pats savęs. Ar supranti, kokios nerealios tavo idė- 
jos? Mes niekada negalėtume pasirodyti kartu viešumoje, 
turėtume tūnoti tarp keturių sienų. Gyventi meluojant ir 
slapstantis — ne, Kalidai, mūsų meilė verta daugiau. 

Akimirką tvyrojo tyla. 

- Atleisk, mylimoji, man iš nevilties kyla tokios min- 
tys, - tarė jis. 

Tą naktį jaučiausi bejėgė. Vis dėlto kažkokia jėga, ga- 
lingesnė už dykumą ir stipresnė už protą, pakuždėjo man 
neklausyti proto ir eiti toliau. 


Mama ir Kalidas 


Mano mamos sutikimas tarptautiniame Abu Dabio oro 
uoste panėšėjo į valstybinio vizito atvykusio užsienio vals- 
tybės vadovo sutikimą. Kalidas pagerbė mano motiną 
pats asmeniškai pasirodydamas prie stiklinės pertvaros, o 
Ibrahimas atvažiavo apsirengęs tradiciniais drabužiais. Su 
plevėsuojančiu apdaru ir dailiai užvyniotu turbanu, kuris 
jį nepaprastai aukštino, Ibrahimas, kaip vienas iš trijų ka- 
ralių, išties atrodė pasakiškai. 

Atvykus uošvei, vyrai juokėsi ir džiaugėsi, nenustygo 
dėl sumanytų planų. Jiedu užgriuvo mus nesiliaujančia 
sveikinimų audra. Mama su kartu atskridusia savo drauge 
Ursina niekaip negalėjo atsistebėti. 

Moterims įsėdus į automobilį, Ibrahimas dainuodamas 
pasileido per lygią kaip lenta lygumą. Abi moterys susi- 
žvelgė ir ėmė prunkšti. Rodės, Ibrahimą tai tik paskatino į 
savo repertuarą įtraukti dar vieną dainą. Kalidas beviltiš- 
kai palinguodavo galvą, solistui imdavus stelbti jo ir mano 
motinos pašnekesį. Daugiausia buvo klausinėjama apie 
mano seseris ir brolį, domimasi, kaip jiems sekasi. Aišku, 
mama jau žinojo visą šį ritualą iš telefoninių pokalbių ir 
apie kiekvieną jau turėjo paruošusi atsakymą. 

Galop atvykome į patį krantinės galą, prie Inter-Con- 
tinental viešbučio. Priekyje išdidžiai prie registratūros 
žingsniavo Ibrahimas. Pirmą kartą mačiau jį apsirengusį 
tradiciniais drabužiais, ir tai padarė man didelį įspūdį. 

Tada mes patraukėme į savo kambarius. Kai lagaminai 
jau buvo iškrauti, pasibeldžiau į mamos kambario duris. 
Durims atsivėrus, įėjau į vidų ir atsisėdau. Mama nugara 
atsirėmė į staktą. 

- Ir ką tu, Verena, padarei, - pratrūko ji juoktis. - Tokio 
sutikimo aš tikrai nesitikėjau. 

Kalbėjomės, kol abi ištiko juoko priepuolis. Vienai pra- 
bilus, kita vėl imdavo raitytis. Turbūt todėl, kad mudvi abi 
esame linkusios nepaprastai išpūsti kai kuriuos dalykus ar 
situacijas. | 

Netrukus prie mūsų prisidėjo ir Ursina. Kada rytoj pra- 
sidės jųdviejų diena, negalėjau joms atsakyti. Juo labiau 
nežinojau, ką jos veiks viešnagės metu. Tai žinojo vien tik 
Alachas, ir prie to joms teks priprasti. 

Anksti rytą Ibrahimo skambutis išvertė mus iš lovos. 
Kalidui kalbant telefonu, aš atitraukiau užuolaidas ir žvilg- 
telėjau pro langą. Priešais tyvuliavo turkio žalumo jūra ir 
driekėsi lanko formos jachtų prieplauka. Kalidui padėjus ra- 
gelį, iš raibuliuojančios šviesos pasitraukiau atgal į kambarį. 

- Iš čia atsiveria puikus vaizdas, - tariau. 

— Tau vertėtų pasiteirauti, kaip laikosi mama, - atsakė 
jis iš pasididžiavimo švytinčiu veidu. 

Paskambinusi mamai, pasiūliau iš pradžių papusry- 
čiauti su Ursina ir pasimėgauti reginiu. Dievui malonėjus, 
aš per tą laiką sužinosiu, ką veiksime toliau. 

Kadangi popietė žadėjo būti labai karšta, išplaukėme 
jachta į atvirą jūrą. Ailen ir Ibrahimas iš automobilio pa- 

siėmė iškylos krepšius, nendrinius kilimėlius, šaltkrepšį ir 
saulės skėtį. Galiausiai pakrauta jachta iš jachtų prieplau- 
kos išpuškėjo į jūrą. Pasukome į vieną iš artimiausių Abu 
Dabio salų. Kartu su mumis plaukė Ibrahimo draugas li- 
banietis, jachtos savininkas, ir Ailen pažįstama gydytojų 
sutuoktinių pora. Mes, moterys, meiliai susiglaudusios 
juokėmės vėjyje. Mama nė neįsivaizdavo, kad jos viešnagė 
Arabų Emyratuose bus sklidina nuotykių. 

Juo labiau nenutuokė, kad šios iškylos pabaigoje dar tu- 
rės nubristi į krantą per klubus siekiantį vandenį - ji, taip 
bijanti krabų, medūzų ir jūros ežių! Ibrahimas, džentelme- 
nas, dėjosi norįs nunešti ją į sausumą, tačiau mama įnir- 
tingai tam pasipriešino. Ir vėl juoko bangos ritosi tol, kol 
visų akys prisitvenkė ašarų. 

Kai po kelių valandų kiaurai peršlapę grįžome į uostą, 
Ibrahimas vis dar kikeno. Jam būtinai magėjo mus visus 
pakviesti į Al Birkeką vakarienės. 

Po keturių šventimo dienų mano mama kone apsidžiau- 
gė, kad turiu grįžti į Šveicariją. Manė, pagaliau pasimėgaus 
ramybe. Ji nepaprastai klydo: Arabijoje kitokios tradicijos. 
Šeimyninis gyvenimas čia svarbesnis už visa kita, niekas 
nepalieka svečio vieno. Taip jau atsitiko, kad vieną vakarą 
mama paskambino man iš Al Vahos. 

Prisipažinsiu - žinia, kad viskas įvyko prieš jos valią, 
mane veikiau pralinksmino, nei nustebino. Nėra nieko įs- 
tabiau, kai ant arabų meškerės užkimba neva nieko neiš- 
manantys, patiklūs europiečiai. 

Ibrahimas pasikvietė abi moteris į Abu Dabį. Prie vieš- 
bučio jau stovėjo didžiulis limuzinas su vairuotoju. Kadan- 
gi dar buvo rytas, kelionės metu, skambant arabų muzikai, 
joms buvo pasiūlyti antrieji pusryčiai. Apie visa tai man 

emocingai papasakojo mama. Dubajuje į limuziną įsėdo se- 
kretorė, kuri, regis, turėjo apsaugoti abi moteris nuo visokių 
nemalonumų. Be to, ji, diktuojant Ibrahimui, rašė protoko- 
lą. Išvykos metu, norėdamas įsitikinti puikia uošvės nuotai- 
ka, kelis sykius skambino Kalidas. Mamą gerokai stebino, 
kad jis vis asmeniškai teiraujasi apie jos savijautą. Visiškai 
ramiu balsu Kalidas pareiškė, kad džiaugsis jos viešnage Al 
Vahoje. Mama pernelyg nustebo ir susijaudino, todėl neį- 
stengė pasipriešinti tokiam rafinuotam sumanymui. 

Netrukus jie privažiavo, pasak sekretorės, vieną di- 
džiausių ir žinomiausių regione kupranugarių lenktynių 
aikščių. Kadangi Kalidas ir Ibrahimas jau kuris laikas di- 
džiavosi būdami tokių gyvulių savininkai, pirmiausia jie 
pasuko į treniruočių aikšteles - bent jau taip manė ma- 
ma. Todėl iš pradžių ji visai nenorėjo lipti iš automobilio, 
juolab kad Ibrahimas sustabdė jį pačiame kupranugarių 
kaimenės viduryje. Mama nepaprastai vertino šiuos gyvū- 
nus. Vis dėlto išsisukinėjimai dėl prasto apavo, kaitros ir 
panašių trukdžių nieko negelbėjo. Ibrahimas, sutelkęs visą 
savo žavesį, pažadėjo neprileisti gyvulių per arti ir išviliojo 
mamą iš automobilio. 

Taip mama atsidūrė narnančios kupranugarių ban- 
dos viduryje, kažkur tarp Dubajaus ir Šardžos. Jos pasi- 
baisėjimui, vienas gyvulys prunkšdamas apuostė ją, lyg 
tikrindamas, ar ji valgoma. Tai matydami, kupranugarių 
prižiūrėtojai slapčiomis juokėsi - juk ne kasdien čia už- 
klysta įsibaiminusi europietė. 

Drabužiaijau lipo prie kūno, o gerklės buvo išdžiūvusios, 
kai Ibrahimo sekretorė pranešė, kad netrukus beduinai pa- 
ruoš arbatos. „Dieve, argi aš to nusipelniau“, - šmėstelėjo 
mamai. Kodėl čia nėra jokio kiosko, suteikiančio galimybę 

išsimaudyti koloje. Vietoj to ji turėjo iš nešvarių sidabri- 
nių taurių gerti karštą arbatą ir bejėgiškai stebėti Ibrahimo 
debatus. Garsios diskusijos, kokį medų turėtų ėsti lenkty- 
niniai kupranugariai, tęsėsi be atvangos. Niekas nebūtų nė 
pastebėjęs vidurdienio saulės kaitroje išvirstančios iš kojų 
šveicarės. 

Po kelias valandas trukusių svarstymų, vyrams susitarus 
dėl medaus rūšies, pagaliau buvo galima traukti toliau. Mo- 
terys tikėjosi, kad jie nesustodami važiuos iki pat Al Vahos. 
Tačiau jos apsiriko. Netikėtai automobilis pasuko nuo kelio 
ir sustojo. Ibrahimui kalbant telefonu, o sekretorei uoliai 
rašant, vairuotojas išėmė iš bagažinės bandeles ir kokako- 
los skardines. Ir vėl viskas užtruko be galo ilgai. Tuo metu 
mama suvokė, kad tą dieną ji, deja, tikriausiai neišvys savo 
kambario Abu Dabio viešbutyje. Taip ir atsitiko. 

Saulei leidžiantis, jie pagaliau jau suko ratą apie Al Va- 
hos laikrodžio bokštą. Netrukus moterys buvo apgyven- 
dintos to paties pavadinimo viešbutyje, kuriame joms jau 
buvo rezervuoti kambariai. Kol atvyks šeichas Kalidas, 
Ibrahimas pasiūlė viešnioms pailsėti ir atsigaivinti. 

Vargšės moterys, pralaukusios ištisą dieną, dabar vėl, 
regis, nujautė ilgam įstrigusios. Jiedvi neturėjo jokios kos- 
metikos, jokių švarių drabužių, nieko. Palengva mama 
ėmė keiksnoti tą akimirką, kai įsėdo į Ibrahimo automobi- 
lį. Daugiau niekada ji taip lengvai nepasiduos. 

Nusileidus sutemoms, Ibrahimas pakvietė moteris į 
viešbučio fojė. Mamos nuostabai, pro viešbučio duris įžen- 
gė Kalidas, ji vos atpažino jį. Tradiciniais drabužiais apsi- 
rengęs orus, solidus Kalidas kėlė pagarbą. Ar tai tas pats 
Kalidas, su kuriuo ji ne per seniausiai braidžiojo po jūros 
vandenis ir dalijosi iškylos užkandžiais? Ar tai tas pats vy- 

ras, kuris nė nemirktelėjęs sukėlė viso viešbučio personalo 
pagarbą ir norą labiau stengtis? 

Nors jie jau buvo spėję susibičiuliauti, dabar tarp jų 
įsiterpė sunkiai paaiškinamas barjeras. Mama iš visų jėgų 
stengėsi susivokti oficialaus svečio vaidmenyje. Kalidas, 
matyt, jautė tai. Mama pastebėjo, kad jis vis mėgina pra- 
skaidrinti nuotaiką visokiomis paikystėmis. Pagaliau šis 
susitikimas visiškai ją sutrikdė. 

Po vakarienės Ibrahimas su savo palyda patraukė į bi- 
liardo kambarį, prieš tai pasiūlęs Ursinai prisidėti prie jų. 
Tačiau Ursina pernelyg nesusidomėjo. Galiausiai, kai ją 
ėmė įkalbinėti ir Kalidas, paaiškėjo, kad jis nori pasikalbėti 
su mama vienas. 

Be jų, restorane daugiau nieko nebuvo. Matyt, taip čia bū- 
na visada. Jokių žmonių, jokio sujudimo, tik nuolat iš paukš- 
čių voljero sklindantis čirškėjimas. Vien tik paralyžiuojanti 
tyla. Gal ir nevertėjo Al Vahoje statyti tokio viešbučio. 

Šnekučiuodamasis su mama, Kalidas tik ir telaukė, kol 
azijietiškos kilmės padavėja pranyks virtuvėje. Kai paga- 
liau jie liko vieni, Kalidas prašneko. Jam kalbant, mama 
mėgino suprasti, ar visa tai klostėsi pagal jo planą? 

- Ponia, - prabilo jis, netikėtai labai surimtėjęs, - no- 
riu pasakyti, kokia svarbi man jūsų viešnagė Jungtiniuose 
Arabų Emyratuose, kaip jus gerbiu ir vertinu. Jūs visuo- 
met, per visus tuos metus, leidote pajausti, kad tikite ma- 
nimi. Norėčiau už tai jums nuoširdžiai padėkoti. 

— Oi, Kalidai... - mama stengėsi rasti tinkamų žodžių. 

Iš virtuvės vėl pasirodė padavėja ir, metusi žvilgsnį sta- 
liuko pusėn, pasuko prie registratūros. 

— Ar galiu jūsų kai ko paklausti, ponia? - toliau kalbėjo 
Kalidas, o jo veide suspindo nerimas. 

— Žinoma, Kalidai. 

— Jūs žinote, kad jūsų nuostabioji dukra yra mano gyve- 
nimo meilė ir kad aš daugiau negaliu gyventi be jos. Taigi, 
pasakysiu taip: ar galite įsivaizduoti save, kartu su mumis 
gyvenančią Dubajuje? 

Dabar mamai visai užėmė žadą, nors anksčiau jau buvo 
girdėjusi apie šį neįtikėtiną sumanymą. Tačiau tai, kad Ka- 
lidas rimtai svarstė tokią galimybę, vis dėlto sukrėtė ją. 

— Ponia, atidaryčiau jums drabužių parduotuvę di- 
džiausiame miesto prekybos centre, - pridūrė jis. - Arba 
įsteigtume Spriūngli šokoladinių saldainių parduotuvę. 

— Ak, Kalidai, - atsiduso mama. - Be galo apgailestau- 
ju, tačiau vargu ar galėsiu priimti šį tavo pasiūlymą. Gyve- 
nimas prie Atabų įlankos man pernelyg neįprastas, be to, 
esu labai prisirišusi prie Šveicarijos. 

Kalidas jai atsakė, jog neturinti apsispręsti čia ir dabar. 
Tai reikią gerai apgalvoti. 

Netrukus jis, besilankstant aptarnaujančiam persona- 
lui, išėjo į naktį, o paskui jį ir mama. Kalidas panoro kar- 
tu su ja paskambinti man į Ciurichą. Taigi abu patraukė į 
automobilių stovėjimo aikštelę ir surinko mano telefono 
numerį. 

— Labas, Verena, kaip manai, kas yra šalia manęs? - ra- 
gelyje suskambo žvalus Kalido balsas. 

Išgirdau aiškų savo mamos balsą. 

— Atrodo, esi su mano mama. 

— Palūkėk, perduodu jai telefoną. 

— Verena, tu nepatikėsi, bet mane pagrobė ir atsivežė į 
Al Vahą, - susijaudinusi į ragelį šaukė mama. 

- Kąą? 

Kalidas, vėl paėmęs iš jos rankų telefoną, nusijuokė: 

— Taip ir yra, Verena, tavo mama apsistojo Al Waha 
viešbutyje. Mudu ką tik kartu pavalgėme. 

Mobilusis telefonas keliavo iš vienų rankų į kitas, o aš 
leipau iš juoko, nė nenutuokdama, kaip rimtai jiedu ką tik 
kalbėjosi. 

Kitą dieną po pusryčių Ibrahimas pranešė, kad lauke, 
automobilyje, jų laukiąs Kalidas. Už užtamsintų langų, sa- 
vaime suprantama. Prieš išvykstant mamai, Kalidas būtinai 
norėjo parodyti jai savo, šeicho, valdas, kad ji galėtų išsau- 
goti šiuos vaizdus širdyje. Ir jam tai neabejotinai pavyko. 


1990 m. balandžio pabaiga. Ramadanas 


Nuo mūsų vedybų Nilo slėnyje jau buvo praėję keturi mė- 
nesiai. Vilčių vis mažėjo. Neturėjau nieko, visiškai nieko, 
už ko būčiau galėjusi užsikabinti. Jaučiau, kad tyli kova 
prieš senovines tradicijas, įstatymus ir papročius jau seniai 
pralaimėta. Žinojau tik tiek, kad niekada nebūčiau galėjusi 
nutildyti savo širdies, jeigu nebūčiau nusekusi paskui ją. 

Ir vėlei aš kvėpavau sunkiu žibalo ir dykumų smėlio 
kvapu, tvyrančiu virš oro uosto. Tą naktį nesimatė nei mė- 
nulio, nei žvaigždžių. Visas kraštas atrodė apgaubtas rū- 
ko - tokia didelė buvo oro drėgmė. 

Atvykimo terminale viešpatavo tyla. Keli Swissair lėktu- 
vo keleiviai jau seniai buvo perėję atvykstančiųjų kontrolės 
punktą, o už stiklinės pertvaros būriavęsi žmonės jau buvo 
išsiskirstę. „Kas atsitiko? - klausiau savęs. - Nejaugi mane 
pamiršo?“ 

Nemaloniai sutrikusi atsisėdau ant fotelio ir ėmiau lauk- 
ti, kas bus toliau. Pajutau, kad į mane slapčiomis iš už baltų 

sufrų dirsčioja du tarnautojai, vis dar sėdintys savo darbo 
vietose, už langelių. Tačiau kiek laiko jie dar sėdės? Gal ne- 
trukus išeis ir užrakins oro uostą, palikę mane čia įkalintą. 
Minutės slinko nepakenčiamai ilgai. Staiga tyliame termi- 
nale per garsiakalbį nuaidėjo mano pavardė. Aš atsikvė- 
piau. Tai bent jau reiškė, kad kažkas žino, jog aš čia, arba 
laukia manęs. Vienas tarnautojas nuvedė mane į biurą, o 
kitas ištiesė telefono ragelį. Kai ragelyje išgirdau Ibrahimo 
juoką, norėjau palinkėti jam susilaukti Dievo rūstybės. 

— Man taip gaila, Verena, kad vėluoju, tačiau greitai jau 
būsiu oro uoste. 

Aišku, dar praslinko mažne valanda, kol Ibrahimas pa- 
sirodė ir išvadavo mane. Per tą laiką nusileido tik vienas 
lėktuvas, ir aš klausiau savęs, ar tikrai vien tik dėl manęs 
dar neuždaro laukimo salės. 

— Kur mano vyras? - mums ėmus važiuoti, nusivylusi 
paklausiau. 

— Jis važiuoja mums iš paskos. Gali pasisveikinti su juo 
mobiliuoju telefonu. 

Tylomis nukentusi kylantį nusivylimą, surinkau Kalido 
telefono numerį. Bekalbėdama su juo sužinojau, kad mus 
skiria apie šimtas kilometrų. Neverta liūdėti, įtikinėjo Ka- 
lidas, jis greitai būsiąs su manimi. Šiandien, regis, visi Vė- 
luoja - tikriausiai dėl ramadano. Ailen ir šįsyk turėjo dirbti 
naktinėje pamainoje skubios medicininės pagalbos skyriu- 
je, taigi mes nuvažiavome tiesiai į Meridien viešbutį. 

Viešbučio sode ilgas šventinis stalas kvietė į Al Iftar - 
atšvęsti pasninko dienos pabaigą. „Vaje, - pamaniau aš, — 
ir tai Meridien viešbučio sode, kuriame aš geriausiu atveju 
galėčiau paliesti Kalidui ranką, nebijodama įžeisti čionykš- 
čių gyventojų dorovės.“ Čia aš pasakysiu, kaip siaubingai 

išsiilgau jo ir kokia neapsakomai laiminga jaučiuosi, vėl 
būdama kartu. 

Kai atsisėdome prie staliuko, pajutau, kaip visų vieti- 
nių žvilgsniai nukrypo į mane. Iš pradžių nemačiau nieko, 
vien tik į skraistes susisupusias moteris, ir pasijutau, lyg 
būčiau įsibrovusi į jų draugiją. Be to, buvau peršlapusi — 
toks drėgnas buvo oras. Vanduo tiesiog lašėjo nuo mano 
garbanų ir rankinės. 

Prie mūsų vis prisėsdavo Ibrahimo pažįstami, daugiau- 
sia vyrai. Visa tai ėmė be galo slėgti. Buvo labai sunku lauk- 
ti Kalido ir tuo pačiu metu išlaikyti gerą toną. Tačiau nieko 
kita negalėjau tikėtis, bent jau iki tol, kol Kalidas oficialiai 
nepaskelbs apie mūsų vestuves. Galiausiai ėmiau melstis, 
kad jis kuo greičiau ateitų ir mane išgelbėtų. 

Pagaliau po pusantros valandos Kalidas pasirodė. Iš 
pradžių jo nepažinau, regėjau tik dar vieną kandorą - Ibra- 
himo pažįstamą, sukantį ratą ir besisveikinantį su visais iš 
eilės. Ūmai, išvydusi priešais save Kalidą, apsirengusį tra- 
diciniu sniego baltumo apdaru, pajutau, lyg pasaulis būtų 
sustingęs. Jo akys akimirką žvelgė į mane, tarsi negalėda- 
mos apsispręsti: nusišypsoti ar išlikti rimtam. Man dar ne- 
spėjus sureaguoti, kerai išsisklaidė. Lyg perkūnui trenkus, 
žvelgiau į jį, tokį didingą, paduodantį man ranką. Visiškai 
apstulbau, kai Kalidas atsisėdo tarp nepažįstamų vyrų. Li- 
kau sėdėti pravira burna. Pajutau, kaip viskas manyje mėš- 
lungiškai susitraukė, kaip sustingo rankos ir kojos. Kaip jis 
gali taip su manim elgtis. Kad ir kokios būtų tradicijos ir 
papročiai, Kalidas juk turi žinoti, kaip siaubingai aš dėl to 
jaučiuosi! 

Tiesa, Ibrahimas suprato tai. Jis tučtuojau suskato blaš- 
kyti mane: ėmė pasakoti apie Ailen, apie jos paaukštinimą 

darbe ir apie planus, ką veiksime tada, kai baigsis ramada- 
nas. Ir vis stumtelėdavo prie manęs valgius. Man atsisakius 
valgyti, Ibrahimas primygtinai tarė: 

— Verena, tau reikia pasistiprinti. Tavęs laukia ilga pas- 
ninko diena. 

Galų gale, sulig kiekvienu kąsniu nurydama gerklėje 
stringantį gniužulą, tik troškau, kad viskas greičiau pasi- 
baigtų. Tačiau galo neregėjau. Kalidas sėdėjo kur sėdėjęs. 

Pamažu stingulys prasisklaidė. Širdis suplakė lyg pašė- 
lusi, jaučiausi įsiutusi. Maniau - tuoj sprogsiu. Jau trečia 
valanda ryto, o Kalidas vis dar tūno tarp nepažįstamų vy- 
rų. Ėmiau svarstyti, ar man tuojau pat nepaėmus taksi ir 
nepasprukus iš čia. 

Galiausiai drebančiu balsu paprašiau Ibrahimo nieko 
nelaukiant išeiti kartu su manim. Akimirksnį jo akyse su- 
spindo didelis nerimas. Tada, patapšnojęs man ranką, tarė: 

— Tuojau taip ir padarysime, Verena. 

Jo žvilgsnis nukrypo į Kalidą, ramiai bekalbantį kitame 
stalo gale. Mano nuostabai, jiedu tylomis apsikeitė vieto- 
mis ir, man dar nespėjus susivokti, Kalidas jau sėdėjo šalia 
manęs. Jaučiausi tokia įžeista, kad viduje virpėjau. 

— Ir kaip tu taip drįsti! - nudelbusi akis, sušnypščiau aš. 

— Vėliau tau viską paaiškinsiu, - iš už baltos sufros pasi- 
girdo šnibždesys. - Mes išeisime kiek galėdami greičiau. 

Netrukus mudu išsiruošėme į Dubajų. Vos tik nutolo- 
me nuo viešbučio sodo, aš jau nebeįstengiau tvardytis. 

- Kaip tu galėjai taip su manim pasielgti? - pratrūkau 
aš. - Tavo žmona, perskridusi didžiulį žemyną, valandų 
valandas laukia tavęs, o tu nesugalvoji nieko geresnio, kaip 
atsisėsti tarp nepažįstamų vyrų. Ar iš viso nutuoki, kaip aš 
jaučiausi? 

Kalidas, nemaloniai susijaudinęs, ėmė akimis žybčioti į 
šalis, tada per automobilio stogą subarė mane: 

- Kaip tu gali vidury gatvės praradusi savitvardą kelti 
man tokią sceną? 

„Nair kas“, - sukosi ant liežuvio, tačiau susivaldžiau. 

Automobiliui užsivedus, mes, daugiau netardami nė 
žodžio, išvažiavome. 

Rūkas aną naktį virš Abu Dabio tvyrojo baisesnis nei 
Anglijoje. Buvo taip drėgna, kad Kalidas turėjo įjungti 
valytuvus. Vietomis mes važiavome apgraibomis, lyg per 
sriubą. Vienu metu matomumas buvo mažesnis nei penki 
metrai. Rodės, tartum važiuotume tiesiai į baltą sieną. 

Neabejojau, kad netrukus Kalidas sustos kelkraštyje, ta- 
čiau automobilis ir toliau skverbėsi pro tą sieną. Iš baimės 
man pasidarė beveik bloga, tačiau nedrįsau nė žodžio iš- 
spausti. Aišku, dabar netinkamas metas kalbėtis apie mūsų 
tarpusavio santykius. Nūnai vienintelis mūsų rūpestis — iš- 
vengti susidūrimo su netikėtai pasirodžiusiu automobiliu. 

Taigi mes ilgai tylomis ir apčiuopom smelkėmės per 
naktį. Kai pagaliau Kalidas prabilo, atrodė, lyg įtrūko rūko 
siena. 

— Kaip laikosi tavo mama? 

Kurį laiką neįstengiau nieko atsakyti. 

— Ačiū Dievui, ji nemato, ką šią naktį išgyvena jos du- 
kra, - galop pratariau. 

Kalidas, nenuleisdamas akių nuo gatvės, palytėjo man 
ranką. 

— Labai atsiprašau dėl to, brangioji. 

Pamažu rūkas ėmė kilti aukštyn ir matomumas pagerė- 
jo. Nelauktai mudu atsidūrėme skaidrioje, giedroje nakty- 
je. Tolumoje ėmus šokčioti Dubajaus žiburiams, suvokiau, 

kaip beprasmiška ginčytis. Ši naktis aiškiai parodė, kaip 
neįmanoma oriai rutulioti mūsų santykių. Visos užgaulės 
kyla dėl slapukavimo. Jeigu būčiau įsiliejusi į jo šeimą ir 
šalį, tokių dalykų niekuomet nenutiktų. Juo labiau kad šią 
naktį pati savo akimis mačiau, kaip arabės pramogauja ir 
kaip joms linksma po savo skraistėmis. Vienintelė iš visų 
moterų, patyrusi kančią ir nemalonumų, buvau aš. Mane 
apėmė apmaudas. Miesto žiburiams vis artėjant, ėmiau 
svarstyti, kur Kalidas važiuoja. Nors nuolat stengiausi ug- 
dyti kantrybę, dažnai tokia savitvarda kainuodavo nema- 
žai nervų. 

— Kodėl penktą valandą ryto būtinai turėjome važiuoti 
į Dubajų? 

- Juk dabar ramadanas. 

- Atleisk, bet aš nesuprantu. 

Žvilgtelėjęs į mane, jis pastebėjo, kad netenku kantry- 
bės, ir šyptelėjo. 

— Netrukus suprasi. 

Kurį laiką mudu vėl važiavome tylėdami, kol galiausiai 
priešais aukštai iškilusį pastatą kelias pasibaigė. Dangorai- 
žis stūksojo kitoje pusėje greitkelio, vakarinėje Dubajaus 
įlankos dalyje. 

— Nematau jokio viešbučio. Ką mes čia veikiame? - pa- 
klausiau išlipdama. 

Pakėlęs galvą Kalidas žvilgtelėjo į namo fasadą. 

— Ten, viršuje, mūsų naujieji namai. Nupirkau juos prieš 
dvi savaites. 

— Ką padarei? - įsmeigiau į jį akis. 

Kalido akys švietė iš pasididžiavimo, lyg jis būtų pada- 
ręs kažką nepaprasto. Taip nelauktai nustebinta, nepajėg- 
dama pratarti nė žodžio, nusekiau paskui jį į namą. Po visų 

šių įvykių nežinojau, ar man džiaugtis, ar piktintis. Mūsų 
jauna šeima jau turėjo ištverti pirmuosius smūgius. 

Norint įeiti į namą, reikėjo praeiti pro nedidelę arkadą, 
kurioje buvo įsikūrusios parduotuvės. Galiausiai atsidūrė- 
me erdvios marmurinės salės viduryje. Mintys vijo viena 
kitą, svarsčiau visus galimus variantus, spėliojau, ką atneš 
ateitis. Liftui skriejant aukštyn, jaučiau vien tik kylantį ne- 
rimą. Ailen tikrai nieko nežino apie šiuos apartamentus 
ir, aišku, vargu ar dar pamatysiu ją, vienintelį man artimą 
žmogų šiame krašte. 

Kalidui oriai žingsniuojant naujai įsigytais apartamen- 
tais, stengiausi nuslėpti savo nepasitenkinimą. 

— Kai viskas bus baigta, kai ir didžioji menė bus apsta- 
tyta baldais, turėsi nuostabiai gražius namus, - užsisvajojo 
Kalidas. 

— Taip, žinoma, - tariau aš. 

Šią akimirką nebūčiau galėjusi atimti iš jo džiaugsmo. 
Juk žinojau, kad jis linki tik gera - kol Dievas ras išeitį. 

Kai rytą pabudau, dar buvo tamsu. Visos žaliuzės nu- 
leistos, kad nė vienas saulės spindulys neprasiskverbtų vi- 
dun. Nuėjusi į vonią, pažiūrėjau į laikrodį. Jo rodyklės rodė 
dvylika valandų. Dar per anksti keltis. Kalidas paaiškino 
man, kad turime apversti parą aukštyn kojom - ramadano 
metu valgyti ir gerti galima tik nusileidus saulei. 

Šaldytuve, be kelių kokakolos skardinių, iš tiesų dau- 
giau nieko nebuvo, taigi aš vėl atsiguliau. Ilgai pragulėjau 
snausdama, niekaip negalėjau užmigti. Galop, nutykinusi į 
svetainę, įsijungiau televizorių. Slapčiomis tuštindama ko- 
kakolos skardinę maniau, kad tuoj mirsiu iš bado. Tiesą 
sakant, nebuvo tartasi, kad vėliau Kalidas perkybos centre 
nupirks kiaušinių ir pomidorų, jog būtų galima man iš- 

kepti omletą. Vis dėlto kokakola tuščiam skrandžiui ne- 
suteikė malonumo. Nuo tada daugiau nejaučiu jokio noro 
gerti šį gėrimą. 

Paskutinės dvi valandos praėjo vien tik laukiant mue- 
dzino raginimo baigti pasninko dieną. Galų gale iš televi- 
zoriaus nuaidėjo išganingas balsas: La ilaha illa VLah wa 
Mohammed Rassul ul-Lah... 

Kalidui godžiai prarijus kelias datules, mudu šokome 
į automobilį ir pasukome į restoraną. Kai įžengėme į ne- 
didelį turistams skirtą viešbutį, iš karto sumojau, kad Ka- 
lidas nori likti nepastebėtas. Iš tikrųjų viešbučio terasoje 
valgė tik keli atsitiktinai užklydę atostogautojai. Ilgai šių 
slėpynių netversiu. Vakar buvau taip pažeminta, kad dau- 
giau negalėčiau to iškęsti. Aš, Kalido mylimiausias žmogus 
ir juo labiau jo žmona, tikrai to nenusipelniau. 

Šįvakar, prisiekiau sau, stosiu į akistatą su likimu. No- 
rėjau įsitikinti, kaip toli Kalidas išdrįso žengti, kovodamas 
dėl mūsų meilės. Tiesa, žinojau, kad dykumoje reikia turė- 
ti be galo daug laiko ir kantrybės. 

Galų gale aš norėjau aiškumo. Kuo toliau, tuo mažiau 
pasiklioviau Kalido drąsa ir ryžtu. Jo susitikimas su mano 
mama, jųdviejų pokalbis, o štai dabar dar ir šie apartamen- 
tai kėlė manyje nepasitenkinimą ir apmaudą. 

Kalidui tylomis ryjant avieną su ryžiais, jo veido bruo- 
žai atsipalaidavo. Pati aiškiai patyriau, kokias kančias kelia 
pasninkas ir kaip griežtai iš tiesų laikomasi šio ritualo. 

- Papasakok man apie Al Vahą, apie savo šeimą. Kaip 
visiems sekasi? - atsargiai prabilau. 

— O, visi laikosi gerai. 

— O kaip tavo mama? 

— Ji kuo geriausios sveikatos. 

Jo balsas įsitempė. Negalėjau atsikratyti jausmo, kad jis 
kažką nutyli. 

— Pasakyk, Kalidai, ar nupirkai šiuos apartamentus tam, 
kad mums daugiau nereikėtų apsistoti viešbučiuose? 

Jo žvilgsnis nukrypo į atvirą jūrą. 

— O gal ir dėl to, kad tau daugiau nereikėtų važinėti į 
Abu Dabį? - paklausiau aš. 

- Taip, Verena. Taip pat ir dėl to, kad tu... 

Kalidas nutilo. Ėmė nervintis. 

— Kad aš ką? Pasakyk, Kalidai. 

— Kad pagaliau Dubajuje pasijaustum kaip namie, - šiek 
tiek per greitai išsprūdo jam. 

Mano nuojauta manęs neapgavo. Sprendimas įsigyti 
šiuos apartamentus kėlė jam vidinį nerimą. Sutelkiau dė- 
mesį, stengdamasi susitvardyti ir išlikti rami. Tik taip galė- 
jau įgyti Kalido pasitikėjimą. Norėjau čia ir dabar sužinoti 
visą tiesą, net jeigu reikės giliai prie jos kastis. 

— Ar iš tiesų tu iš visos širdies šito trokšti? 

— Taip, taip ir yra. Abejoji tuo? 

— Tu manai, kad negaliu nujausti, kas dedasi tavyje. Ta- 
čiau viską galima išskaityti iš tavo veido, - ramiai atsakiau. 

Jo lūpose šmėstelėjo neryžtinga šypsena. 

— Na, ir ką sako mano veidas? 

— Sako, kad esi kupinas rūpesčių. 

Kalidas nusijuokė. Na štai, jis ir vėl nutaisė savo žymiąją 
pokerio žaidėjo miną. Galbūt ir man vertėtų žaisti kartu. 
Taip, gal iš tiesų geriausia būtų juokais išsakyti tai, apie ką 
galvojame rimtai. 

— Hmm, rūpesčiai kelia tau juoką, - papriekaištavau 
aš. — Tai neįprasta. Aš taip pat norėčiau pasijuokti. Pasa- 
kyk, kaip tau tai pavyksta? 

— Tu nepasiduoti, ar ne, brangioji? 

- Taip. Kai noriu, galiu būti labai atkakli. 

Kalidas tylomis nurijo gurkšnį vandens. 

— Aš tiesiog bijau, — toliau kalbėjau aš. - Galbūt tau rū- 
pesčių kelia tai, kad aš dar nežinau, jog jau vedei savo pus- 
seserę. Ar ne taip“ 

Tuo aš, aišku, rimtai netikėjau. 

— Ne, Verena! - nusijuokė Kalidas, tada surimtėjo. - Na, 
turiu pripažinti, kad šeimų spaudimas stiprėja, o aš neži- 
nau, kiek ilgai man pavyks atidėlioti tas vestuves. 

Pagaliau tai išsakyta. Mudu ilgokai sėdėjome tylėdami. 
Galvoje sukosi ir būgnijo įvairiaspalviai Kalido vestuvių 
vaizdai. Regėjau sparčiai vykstančius pasirengimus - o jis 
slėpė tai nuo manęs. 

Tokią akimirką sunku išlikti ramiai, tačiau pralaimėjus 
dar sunkiau reaguoti į tai kilniaširdiškai. 

— Kalidai, manau, artėja ta diena, kai mudu turėsime 
išsiskirti. Kuo toliau atidėliosime, tuo padėtis taps pragaiš- 
tingesnė. 

- Bet, brangioji, visa mano meilė, visas mano gyveni- 
mas priklauso tau. Niekas niekada nepasikeis. 

Pasilenkęs virš stalo, jis pažvelgė į mane, o jo akys bylo- 
jo apie begalinę neviltį. 

— Nenoriu tavęs prarasti, supranti? 

Ryžtingai papurčiusi galvą atsidusau. 

— Aš ne dykumų moteris, ne arabė, aš negalėsiu su kuo 
nors dalytis tavimi. 

Kalido veidas užsiplieskė pykčio raudoniu. Nebuvau ti- 
kra, kurie žodžiai sukėlė tokią reakciją. 

- Nesuprask manęs klaidingai, - tuojau pridūriau. - Ži- 
nai, kad labai gerbiu islamą ir jūsų papročius, tačiau vis 

tiek dalytis nenoriu. Apie tai kalbėjomės prieš kelias savai- 
tes ir mėnesius, bet lig šiol dar niekas nepasikeitė. 

Sunkiai atsidusęs, Kalidas, aiškiai artikuliuodamas kie- 
kvieną žodį, tarė: 

— Mudu esame vedę. Ir taip bus amžinai. 

Ši tema jam buvo baigta. Vakaras baigėsi. Abu suglumę 
išėjome iš Metropolitan viešbučio. 

Kadangi vieni negalėjome rodytis viešumoje, mums 
beliko tik paralyžiuojanti apartamentų tyla. Jokios terasos, 
jokios vejos ir jūros, vien tik smėlio dulkės ir liūdesys. 

Kitą rytą atsibudome dar anksčiau. Buvo tiesiog neįma- 
noma dieną paversti naktimi - bent jau tol, kol turėjome 
slapstytis ir negalėjome nakties paversti diena. Kalidas 
šnekėjosi telefonu, su kuo tik galėjo. Iš nuobodulio ėmiau 
fotografuoti jį iš visų įmanomų pusių. Jo profilis, raudono- 
mis ir baltomis juostomis languota sufra magiškai traukė 
mano akis. Tą dieną Kalidas buvo apsivyniojęs ją apie galvą 
kaip beduinas. Jeigu nebūtume kiurksoję tarp tų nykių ke- 
turių sienų, būtų išėjusios nepaprasto grožio nuotraukos. 

— Reikėtų paskambinti tavo mamai, - netikėtai tarė jis. 

Tik to ir trūko. Aišku, mama tikrai suprastų, kokia aš 
prislėgta. Net jeigu juokčiausi, tai nepadėtų. Ne, nenorėjau 
jai skambinti. Norėjau viena būti su savo skausmu. Kalidui 
tai kėlė nuostabą: jis manė, kad nebūtina būti gerai nusi- 
teikus, norint pasakyti savo mamai „labas“. Juk jis nieko 
nenujautė. 

— Aš paskambinsiu Ailen. Dar geriau būtų, jeigu mudu 
abu nueitume jos aplankyti. 

Pagalvojus apie taip lauktą prasiblaškymą, suspindo 
vilties kibirkštėlė. Tačiau netrukus teko nusivilti: Kalidas 
pasakė, kad popiet laukia iš Kairo atvykstančio Nabilio. 

Galiausiai, visiškai nusivylusi, surinkau Ailen telefono nu- 
merį. Bet ką jai pasakyti? Vis tiek Kalido akivaizdoje ne- 
galėjau nieko pasakoti. Bent jau tikrai ne apie tai, kas šiuo 
metu mane jaudino. 

Abu Dabyje niekas neatsiliepė. Klausimas išsisprendė 
savaime. 

Popietė praėjo dar blogiau. Nuo trečios iki šeštos va- 
landos kiurksojau viena, uždaryta apartamentuose. Kali- 
das išvažiavo į oro uostą pasitikti Nabilio. Per visus radijo 
ir televizijos kanalus nuolatos skambant Korano suroms, 
kiekviena minutė virto mano savitvardos išbandymu. Ara- 
biškai nesupratau, skaityti taip pat nieko neturėjau, nebuvo 
ir telefono. Staiga likau vienui viena su savimi. Man to ne- 
suvokiant, ramadanas, apmąstymų metas, nutvėrė mane. 

Mintyse pralėkė visas mano gyvenimas, ir aš pajutau, 
kad netrukus taip nutiks ir su mano meile. Ar aš myliu 
šį gražų, išdidų arabą, galintį atmintinai pacituoti bet ku- 
rią Korano surą? Ar iš viso jį dar myliu? O gal tik laikausi 
įsitvėrusi už pasakos, už laime spinduliuojančių prisimi- 
nimų* Gal tai dykuma žadina manyje tokį ilgesį, o sielą pa- 
laimingai ramina virš kopų spindintis skaidrus žvaigždėtas 
dangus? O gal gyva Dubajaus įlanka su vėjo jėgainėmis ir 
niekur nematytais storapilviais arabų laivais, kurie ir šian- 
dien, kaip ir prieš šimtą metų, sunkiai pakrauti plaukioja 
tarp Indijos ir Afrikos? 

Ar slėpiningi dangoraižių kontūrai dangaus fone, siau- 
ra prabangos juosta, kurioje susivienijo Rytai ir Vakarai ir 
už kurios čia pat, dideliuose rytietiškuose turguose, toliau 
gyvuoja senoji Arabija? 

Kaip viskas prasidėjo? Netikėtai prisiminusi Faizalą ir 
Angliją, susigėdau. Pasijutau prieš jį nesmagiai. 

Pagaliau po trijų valandų iš oro uosto grįžo Kalidas. 

— Brangioji, važiuosime su Nabiliu pas jį vakarieniauti. 
Paskubėk, jis laukia mūsų apačioje, automobilyje. 

To aš, tiesa, nesitikėjau. Nabiliui širdingai pasisveiki- 
nus, vėl pasijutome kaip seni bičiuliai. 

Mano nuostabai, mes pirmą sykį Dubajuje apsilankė- 
me čionykščiame restorane. Stačiais laiptais užlipus į an- 
trą aukštą, priešais atsivėrė jaukus arabiškas reginys. Jame 
viešpatavo tamsiomis sunkiomis skraistėmis apsigaubusios 
arabės, dėl to pirmą akimirką mačiau vien tik tamsų debe- 
sį. Sutrikusi praėjau pro staliukus. Tik padavėjui atnešus 
vandens ir kupranugarių pieno, išdrįsau trumpai slapčio- 
mis apsižvalgyti aplinkui. Žmonės ištisomis šeimomis — 
moterys, nukreipusios žvilgsnius į sieną, - tyliai sėdėjo ir 
kankindamiesi laukė pasninko dienos pabaigos. Dar kelios 
minutės, ir pro langus pasigirs muedzino šauksmas. Įdo- 
mu, ar žmonių netrikdo mano, neprisidengusios skraiste, 
buvimas. Paklausti Kalido būtų buvę beprasmiška — jis 
niekada to nepripažintų. Vis dėlto gal žmonės, gyvenantys 
prie įlankos, yra tolerantiškesni ir atviresni nei kiti arabai? 
Muedzinui paskelbus pasninko pabaigą, visi pakilo ir puo- 
lė prie užkandžių. Nustebau išvydusi, kaip viena arabė net 
ir valgydama įstengia slėpti savo veidą: kaire ranka kilsteli 
skraistę, dešine vikriai darbuojasi šakute. 

Nors moterys ir dėvėjo skraistes, jas supo Žavaus mote- 
riškumo aura. Vis pakeldamos ir nuleisdamos žvilgsnius, 
jos, lyg tai būtų žaidimas, nuolat traukė savo vyrų dėmesį, 
vesdamos juos iš proto. 

Kai išėjome iš restorano, pajutau palengvėjimą - tarp 
skraistėmis apsigobusių moterų jaučiausi kaip prašalaitė. 
Žinojau, kad taip neturėtų būti. Visa tai - vien tik Kali- 

do nuopelnas. Viskas jo rankose. Dėl jo turiu taip jaustis. 
Siutau ant jo, Dievo, pasaulio ir ant pačios savęs. Staiga ši 
būsena tapo visiškai nepakeliama. 

Vos tik grįžome namo, aš palūžau. Atsisėdusi ant sofos, 
prisitraukiau kelius ir užsidengiau rankomis veidą. Kan- 
čios ašaros ėmė be garso lietis mano veidu. Tą valandą kei- 
kiau save, kad paklausiau savo širdies. Išties troškau, kad 
viso to niekada nebūtų įvykę. Tačiau nieko nebuvo galima 
pakeisti. Turėjau įveikti visus sunkumus, kitaip, jeigu bū- 
čiau norėjusi, būčiau galėjusi mirti. 

Nelauktai išgirdau nusiminusį Kalido balsą: 

- Žinau, brangioji, kad neturėjau leisti tau atvykti čio- 
nai per ramadaną. Aš suklydau. Tačiau tu to norėjai, norė- 
jai gyventi kaip musulmonė. 

Aš tik tyliai suvirpėjau. Jis nieko nenutuokia. 

— Klausyk, neliūdėk daugiau. Rytoj nuvešiu tave į gražų 
viešbutį su baseinu, kuriame galėsi pasimaudyti. Visą die- 
ną galėsi gerti ir valgyti kiek norėsi, gerai? 

Nežinau, kodėl, tačiau, išgirdusi šį pasiūlymą, dar la- 
biau paplūdau ašaromis. 

— Oi, ir ką gi man daryti su tavimi? Dieve, padėk man, - 
sudejavo Kalidas. 

Tuo metu suskambo mobilusis telefonas. Iš bičiuliško 
tono galėjau suprasti, kad skambina Ibrahimas. Retkarčiais 
Kalidas nusiminusiu žvilgsniu žvilgtelėdavo mano pusėn. 
Abu vyrai ilgai kalbėjosi ir tarėsi. 

Pokalbiui pasibaigus, Kalidas apkabino mane ir tarė: 

- Išeikime kur nors, tau bus geriau. Galėtume nuva- 
žiuoti į Metropolitan viešbutį išgerti kavos. 

- Nieko nebus, Kalidai. Negaliu tokia išeiti į žmones. 

— Ką tada galėtume padaryti, mylimoji, kad tau būtų 
geriau“ 

— Nežinau. Nuvažiuokime į dykumą. 

— Ką? Į dykumą? Tokioje tamsoje? 

— Bet juk dabar mėnulio pilnatis. 

— Na, gerai. Tačiau juk žinai, kad naktį ten būna džinų. 

— Ak, Kalidai, baik krėsti paikus juokus. 

— Manai, kad juokauju, - dviprasmiškai šyptelėjo Ka- 
lidas. 

Nuėjau į vonią vandeniu atvėsinti patinusių akių. Tuo 
metu Kalidas paruošė termosą su kava ir įmetė į popierinę 
tūtelę kelias datules. Tada mudu patraukėme į dykumą. Kai 
išvažiavome už miesto, nesutikome nė vieno automobilio. 
Retsykiais išvysdavome vaiduokliškus kupranugarių silu- 
etus. Kartą Kalidas turėjo staigiai pristabdyti, nes vienas 
kupranugaris stovėjo pačiame kelio viduryje. Netrukus 
abiejose dviejų juostų kelio pusėse ėmė kilti smėlio kopos. 

Sulėtinęs greitį, Kalidas ėmė ieškoti tinkamos vietos su- 
stoti. Taip, tamsa buvo kiek baisoka. Pasikišę po pažastimi 
savo daiktus, žengėme kelis žingsnius per smėlį. 

— Kalidai, o kaip iš tiesų atrodo džinas? - paklausiau aš, 
išties pajutusi šiokią tokią baimę. 

— Nežinau, dar niekada nemačiau. Nejau staiga jų išsi- 
gandai - juk tai tik žmonių prasimanymai. 

Įsižeidusi ištiesiau kilimėlį ir atsisėdau. Ir vėl buvau arti 
ašarų. 

- Habibti, atleisk man, negerai padariau, - Kalidas ap- 
kabino mane. 

— Ak, nieko tokio, tiesiog šiandien ne mano diena. 

Vis dėlto aš gerai žinojau, kad ši diena, taip pat ir ra- 
madanas, niekuo dėti. Kalta mane apėmusi depresija. Ji 
kilo dėl beribio nusivylimo pralaimėjus kovą. Dėl nevil- 
ties, susidūrus su islamo įstatymų ir papročių galia. Turė- 

jau bejėgiškai stebėti, kaip Kalidas, kadaise buvęs kupinas 
kovos ryžto, nusilenkė savo šeimos valiai, nusileido šiam 
visų aukščiausiam, viską nugalinčiam autoritetui. Vien tik 
Dievas, Ailen ir Ibrahimas buvo šių įvykių liudininkai, taip 
pat ir Asuano imamas bei du sutuoktuvių liudytojai. Nors 
jau seniai suvokiau, kad Kalidas neturi jokios kitos išeities, 
vis dėlto visą laiką manęs neapleido maža vilties kibirkštė- 
lė. Toks jau yra gyvenimas. Viltis miršta paskutinė. Tačiau 
nūnai mano širdis be galo pavargo. Šįsyk mudu išsiskirsi- 
me visiems laikams. Šitai yra aišku. Aną naktį aš suvokiau 
dar vieną dalyką: turiu įskaudinti Kalidą. Tegu ir jis patiria 
daugiau kančių - už tai, kad pasirinko pats save. 

Ne, nenorėjau, kad jis rimtai kentėtų, ne. Tai man sveti- 
ma. Aš per daug gerbiau meilę, draugystę ir žmoniškumą. 
Taip liko ir iki šiol. 


Vis dėlto patikėk manim, Kalidai, rašydama šias ei- 
lutes nuolat nerimauju, ar iš tiesų viską pakankamai 
gerai užtušuoju. 


„Jeigu tu žinotum, - galvojau aš, - jeigu tu tik žinotum, 
Kalidai: šiandien aš pasistengsiu išbraukti tave iš savo gy- 
venimo.“ 

Mintyse regėjau mūsų atsisveikinimo sceną oro uoste. 
Regėjau jam iš baimės krūptelint širdį. Bejėgišką, sielvar- 
tingą į spąstus pakliuvusio vyro žvilgsnį. 

Pakliuvusį į savo kilmės spąstus, pakliuvusį į bėdą. Ta- 
čiau šeichui nedera rodytis pernelyg sumišusiam, juo la- 
biau viešumoje, Dubajaus oro uoste. „Deja, tu patikėjai šia 
mano apgaule, ar ne? Na, visiškai neskausmingos meilės 
nebūna. Tai skirta ir tau.“ 

Atidaręs termosą, Kalidas padavė man kavos puodelį. 
Mėgavausi stipriu, neįprastu kardamono ir saldaus rožių 
vandens aromatu. 

— Ar ne nuostabu: tokie toliai, tokia tyla, o virš mūsų — 
tik dangus, - tariau aš. 

Jo akys tiriamai pažvelgė į mane, lyg nuogąstautų dėl 
dar vienos ašarų liūties ar krioklio. 

— Tik pažiūrėk į tuos milijardus žvaigždžių: tarsi dan- 
gus būtų išbarstęs virš mūsų brangenybių skrynią. Ar tai 
ne ypatinga“ 

- Inti metschnun, habibti*, - nusijuokė Kalidas. 

Jam žvaigždėtos naktys - visai įprastas dalykas. 

— Galbūt taip ir yra. Arabija nuo pat mažens žavėjo ma- 
ne. Visada buvau kitokia nei kiti, 

— O kokia? 

— Na, tuo metu, kai mano broliai ir seserys karstėsi po 
medžius, aš mieliau piešdavau ir tapydavau. Beveik visuo- 
met - Tūkstančio ir vienos nakties pasakų personažus. 
Dažnai viena klūpodavau priešais televizorių, žiūrėdavau 
biblines istorijas ir galvodavau apie Arabiją. Tos nepapras- 
tos būtybės, vilkinčios ilgais baltais ir auksiniais apdarais, 
visiškai pakerėjo ir užvaldė mane. Vakarais užmigdavau su 
Stebuklinga Aladino lempa, o mokykloje dažnai būdavau 
užsisvajojusi. Neretai dėl to mane erzindavo ir pašiepdavo. 

Mano broliai ir seserys suprato, kad mano dėka gali 
gauti pinigų saldumynams. Tada juos būdavo galima be 
didelio triukšmo iškrapštyti iš žaidimų aikštelės. „Štai jūsų 
vaidmenys, - sakydavau aš. - Spektaklio repeticija prasi- 
dės po penkių minučių.“ 


* Tuišprotėjai, brangioji. 

Beveik visada vaidindavome knygų ir filmų scenas: 
Laurencija iš Arabijos, Trys karaliai, Juozapas iš Egipto ir t. t. 
Brolio lova tapdavo scena, o visos namuose esančios dro- 
binės staltiesės, mamos apmaudui, virsdavo arabų apda- 
rais. Po vakarienės galėdavome parodyti savo spektaklius. 
Tėvai turėdavo kaip tikrame teatre užmokėti už įėjimą. 
Pralinksmėję, o kartais ir susinervinę, jie žiūrėdavo spek- 
taklius, kurie kas kartą baigdavosi nesėkme. Kaltas dėl to 
būdavo brolis. Jis tiesiog nenustygdavo nespyruokliavęs 
ant lovos iki lubų, kol galiausiai, susipainiojęs savo džala- 
bijoje, nutraukdavo visas scenos užuolaidas. 

Kalidas raitėsi iš juoko, ir galiausiai mudu, tvirtai apsi- 
kabinę, atsigulėme. Netikėtai pajutau, kad jo nežinojimas 
žadina manyje keistą gyvulišką malonumą. Visa širdimi 
dar kartą - galbūt paskutinį - mėgavausi jo švelniais bu- 
činiais. Jaučiausi lyg voras, kuris tūno nejudėdamas, kol 
auka patenka į jo tinklą. 


= 


Kitą dieną, kaip ir žadėjo, Kalidas nuvežė mane į viešbutį - į 
Inter-Continental, pro kurio langus atsiveria vaizdas į Du- 
bajaus įlanką ir arabų laivus. Prabėgomis dar pasakė, kad 
kitą kartą galėtume kelioms dienoms nuvažiuoti į Abu Dabį 
pas Ibrahimą ir Ailen. Esą nėra būtina tūnoti mūsų aparta- 
mentuose Dubajuje. „Jeigu tu žinotum“, - pamaniau aš. 

Taigi vienuoliktą valandą ryto mudu atsisveikinome 
prie įėjimo į viešbutį. Išsiėmęs iš bankomato keletą dirha- 
mų, įspraudė man juos į ranką ir tarė: 

— Maždaug po dviejų valandų atvažiuosiu tavęs paimti 
iš stogo terasos. 

Kas tuo patikės... Aš nusiteikiau ilgai popietei. Eidama 
vestibiuliu, pasiėmiau kai ką paskaityti, o tada mandagiai, 
kaip buvau išauklėta, pasukau prie durininko. 

— Labai apgailestauju, ponia, bet į stogo terasą ir prie 
baseino įleidžiami tik viešbučio svečiai. 

Ir kodėl Kalidas negalėjo palydėti manęs ir įsitikinti, 
kad aš čia jausiuosi gerai? Ak, kaip man buvo įsiėdusios 
tos slėpynės. 

Na, gerai, tai paskutinis kartas. Kai apsigręžusi jau no- 
rėjau eiti ieškoti telefono kabinos, mane angliškai užkalbi- 
no europietis. 

- Atleiskite, aš ką tik nugirdau durininko žodžius, po- 
nia. Jeigu norite, galiu pasakyti, kad esate mano viešnia. Aš 
apsistojęs šiame viešbutyje. 

Svarsčiau, žiūrėdama į nepažįstamąjį, ir pasijutau ne- 
jaukiai. 

— Nesijaudinkite, - ramino vyras, - manęs nebus prie 
baseino. Turiu verslo reikalų. 

Ar nepakliūsiu į keblią padėtį, jeigu priimsiu šį pasiūly- 
mą? Greitai nustūmusi į šalį šią mintį, atsakiau: 

— Gerai, mielai priimsiu jūsų pagalbą. 

Mes kartu nuėjome į liftą ir ėmėme kilti į stogo terasą. 
Kad nepažįstamasis nepuoselėtų klaidingų vilčių, nedels- 
dama pasakiau, jog mane iš čia po dviejų valandų pasi- 
ims mano „draugas“. Dėl to anglo draugiškumas nė kiek 
nesumažėjo. Prie įėjimo ir rankšluosčių išdavimo punk- 
to jis, parodęs kambario raktus, patvirtino savo tapatybę. 
Pristatęs mane kaip savo viešnią, jis palinkėjo malonios 
popietės. Taip šis reikalas buvo sutvarkytas. „Koks džen- 
telmenas“, - pamaniau aš ir nurimusi atsiguliau ant vieno 
iš daugelio tuščių gultų. 

Slinko valandos. Kartais imdavau ilgėtis tos akimirkos, 
kai apstulbinsiu Kalidą. Regėjau, kaip jis priblokštas pa- 
sijunta bejėgis. Vien tik ši mintis priversdavo pulsą pašė- 
lusiai tvinksėti. O žaviausia tai, kad apie tai žinau tik aš. 
Vis dėlto, kuo ilgiau apie tai galvojau, tuo labiau tie vaizdai 
mane liūdino. Vienu metu man atrodė, kad pasitraukusi aš 
neištversiu. 

Jau buvo pusė keturių popiet, kai nejučiom pamačiau 
vyrą, išgelbėjusį mane iš bėdos. Mūsų žvilgsniams susiti- 
kus, aš nuraudau. 

— O, jūs vis dar čia, ponia? 

— Deja, taip, mano draugas vėluoja. 

— Na, tai tikriausiai dėl ramadano. Bent jau verslo san- 
doriai rutuliojasi be galo lėtai. Reikia nepaprastai daug lai- 
ko, kantrybės ir nervų. 

- Puikiai tai įsivaizduoju, - atsakiau aš. 

Anglas atsisėdo už kelių metrų nuo manęs. Tačiau tik 
trumpam. Netrukus jis pasiėmė savo daiktus ir nuėjo pie- 
tauti. Prieš tai kiek susigėdęs paklausė, ar gali pakviesti 
mane pietų. 

Aš susimąsčiau. Jo pasiūlymas skambėjo viliojamai. 
Galiausiai nusprendžiau, kad vis dėlto šis sumanymas kiek 
per drąsus ir keblus. Negalėjau įžeisti Kalido. Ne čia, jo 
šalyje, ir juo labiau ne paskutinę dieną. Kitaip jis pamanys, 
jog nesu verta nė sudilusio skatiko. Ne, ne, šito aš neno- 
rėjau. 

Nors buvo gaila - simpatingas anglas, rodėsi, tiesiog rū- 
pinasi manimi. Tačiau tokios yra likimo užgaidos. 

Po valandos su Kalidu važiavau automobiliu namo. 
Dievas ir visas pasaulis buvo kaltas dėl to, kad jis negalėjo 
anksčiau ištraukti manęs iš šio viešbučio terasos. 

— Viskas gerai, Kalidai, dabar ramadanas, - ramiai ta- 
riau aš. 

Niekas, iš tiesų niekas daugiau negalėjo manęs pri- 
blokšti. 

— Kaip sekasi Nabiliui? - galop paklausiau aš. 

— Buvome kupranugarių treniruočių aikštėse ir dalyva- 
vome svarbiuose pasitarimuose. Dabar jis kartu su Ibrahi- 
mu pusiaukelėj į Al Vahą. 

— A, suprantu. Taigi vėliau tu važiuosi pas juos? 

— "Taip, habibti, po to, kai nuvešiu tave į oro uostą. Ta- 
čiau prieš tai nusiprausime po dušu ir nuvažiuosime į Me- 
tropolitan pavakarieniauti. Paskui - tiesiai į oro uostą. Beje, 
nuoširdūs linkėjimai nuo Ailen, ji pasiilgo tavo draugijos. 

— Tikrai? Man džiugu tai girdėti. 

Aš parašysiu jai, laiške viską paaiškinsiu. Vargšė Ailen. 
Ne, turiu galvoje, vargšė Verena. Kaip man trūks jos drau- 
gijos ir viso to, kas yra Čia. 

- Judvi pasimatysite kitą kartą, - pasakė Kalidas. 

— Hmm, - sumurmėjau, pajutusi dūrį krūtinėje. 

„Tikiuosi, jis neišgirs mano širdies plakimo“, - pama- 
niau aš. 

Nieko nenutuokiančiam Kalidui prausiantis po dušu, aš 
ėmiausi krauti į lagaminą daiktus. Herojiškai, nejausdama 
baimės, pasiryžusi visiems laikams padaryti galą šiai gėdai, 
ėmiau kovoti pati su savimi. Kalidas, lyg perkūnas iš gie- 
dro dangaus, ištapsėjo iš vonios šlaput šlaputėlis, apsijuo- 
sęs rankšluosčiu. Papurtęs savo neklusnius plaukus, nuo 
kurių kapsėjo vandens lašai, tarė: 

— Habibti, liaukis krovusi daiktus! Juk dabar gali palikti 
savo daiktus Dubajuje. 

Bijojau to. Katastrofa artėja. Dabar turiu arba atversti 
ant stalo visas kortas, arba susiimti ir toliau iki pat galo 
klaidinti jį. 

— Ak, brangusis, kokia aš paika, - atsakiau jam. - Pažiū- 
rėsiu, ar galiu kai ką palikti čia. 

Kalidas patenkintas vėl pranyko vonioje. Nurijau gu- 
mulą gerklėje. Ši padėtis man visiškai nepatiko. Niekada 
nebuvau linkusi apgaudinėti ir elgtis nenuoširdžiai. Tačiau 
daug žadantis mano atsitraukimo planas, ašarų ir dramos 
baimė - visa tai paskatino mane veikti būtent taip. 

Ne, aš nebūčiau to pakėlusi. Tikrai ne. 

Prieš vienuoliktą valandą vakaro mūsų pontiakas tyliai 
skriejo dykuma oro uosto link. Žinojau, kas netrukus nu- 
tiks, ir tai visą vakarą stiprino ryžtą išlikti išoriškai ramiai. 

Kalidas visiškai nieko nenujautė. Tuos kelis drabužius, 
kuriuos buvau įsidėjusi vykdama į Dubajų, būtinai reikėjo 
parsivežti į Šveicariją ir išvalyti valykloje. Tačiau kosmeti- 
kos priemonių galėjau palikti visą krūvą. 

Kai įžengėme į terminalą, Kalido veidas apsiniaukė. Ke- 
lias valandas jis veltui mėgino prisiskambinti savo draugui 
Zajedui, kariuomenės psichiatrui. Jis, lyg alibi, turėjo paly- 
dėti mus iki čia. Koks pažeminimas. 

Skristi į Ciurichą reikėjo su Malaizijos oro linijų lėk- 
tuvu, atvykstančiu iš Kvalos Lumpūro. Dubajuje į lėktuvą 
ketino sėstis tik keli keleiviai. 

Registracijos metu, žvilgtelėjusi per petį, nemaloniai 
nustebau pamačiusi, kaip mano Kalidas nervingai vaikš- 
tinėja pirmyn ir atgal. Jis žvalgėsi aplinkui lyg pasaloje ty- 
kantis sakalas. Jau dabar man buvo kiek skaudu. „Tebūnie, 
kaip yra, - galvojau aš. - Šįsyk išsiskirsime visiems laikams. 
Man daugiau nereikės kęsti tokio pažeminimo.“ 

— This is your boarding card, we wish you a pleasant 
flight 

O Dieve, kaip greitai staiga viskas ėmė suktis. 

Aš be galo ilgėsiuos šio krašto. 

Nūnai mane apėmė toks pat ilgesys, kaip ir aną naktį, 
kai vis labiau artinosi Šardžos pakilimo ir nusileidimo ta- 
ko žiburiai, o aš visai nenumaniau, kas manęs laukia ten, 
apačioje. 

Nejau aš taip priartėjau prie Arabijos širdies, kad jau- 
čiausi bejėgiškai sukaustyta, lyg nelaimingos meilės sura- 
kinta? Turbūt man jau visai aptemo protas! 

Mudu su Kalidu, apimti bejėgiškumo, stovėjome vie- 
nas priešais kitą oro uosto išvykimo salėje, tiesiai priešais 
saugumo tarnybos kontrolę. Apsikabinti negalėjome, taigi 
kalbėjomės apie nereikšmingus dalykus. Galiausiai atėjo 
laikas atsisveikinti. 

- Taigi, brangusis, perduok linkėjimus visiems Al Va- 
hoje (tai kartodavau kiekvieną sykį, nors abu žinojome, 
kad tai tik tušti žodžiai). Važiuok atsargiai. 

— Gerai. Pasveikink nuo manęs savo šeimą ir perduok 
ypatingus linkėjimus savo mielai mamai, gerai? 

— Gerai. 

Mano balsas drebėjo. Giliai įkvėpusi oro, pasakiau sau: 
„Ištark tai, Verena.“ Atsisveikindama ištiesiau jam ranką. 

— Būk atsargus kelyje, Kalidai. Ir - aš čia lankiausi pa- 
skutinį kartą. 

Jau buvau žengusi žingsnį, kai paskutiniai žodžiai pa- 
siekė jo apstulbusią širdį. 

— Šįkart mes išsiskiriame visiems laikams. 


* Štai jūsų įlaipinimo talonas, linkime malonaus skrydžio. 

Uniformuotas tarnautojas, ištiesęs ranką, paėmė mano 
kelionės dokumentus, o Kalidas stovėjo nustėręs, įsmeigęs 
į mane akis. Kai praėjau pro kontrolės punktą, jis vis dar 
stovėjo toje pačioje vietoje. Paralyžiuotas, sustingęs, liki- 
mo sudaužytas - prašau, atleisk man, K. 


Kaip mielai būčiau pasileidusi atgal. 
Tačiau aš to nepadariau. 
Ir taip yra iki šių dienų. 


Vos tik parvykau namo, mūsų telefonas ėmė skambėti lyg 
pašėlęs. Žinojau, kad skambini tu. 

Aš neatsiliepiau. Niekada daugiau nenorėjau išgirsti ta- 
vo balso. 

Ir taip yra iki šių dienų. 


Baigiamasis žodis 


Ciurichas, 1997 metai. Jau praėjo septyneri metai, kai išsi- 
skyriau su šeichu Kalidu ir užrašiau šią istoriją. 

Vėliau iš Ailen sužinojau, kad tuo metu, 1990 metų ba- 
landį, kai aš galutinai nutraukiau santykius, buvo sparčiai 
ruošiamasi vestuvėms. Nors Ibrahimas ir Ailen buvo pa- 
kviesti, jie abu nusprendė nedalyvauti šioje šventėje. 

1991 metais, pasibaigus Golfo įlankos karui, aš dar sy- 
kį Abu Dabyje susitikau su Ailen. Mudvi susirašinėjome 
ir susiskambindavome, kol ji ėmė nujausti, jog rašysiu šią 
knygą. „Gaila, Ailen, bet mūsų geri laikai visada išliks ma- 
no širdyje.“ 


Iš pradžių kurį laiką kėlęs tikrą telefoninių skambučių au- 
drą, Kalidas keleriems metams nutilo. Ir gerai. Po penkerių 
metų, taigi 1995-aisiais, jis vėl susisiekė su mano mama. 
Nuo tada Kalidas praneša jai apie kiekvieną jam gimusį 
vaiką (paskutinį sykį, prieš 2004 m. Kalėdas, gimė penkta- 
sis) ir nori įsitikinti, ar aš iš tiesų esu laiminga. 

Taip, aš iš tiesų laiminga. 


1992 metų rugpjūtį, praėjus dvejiems metams po išsiskyri- 
mo su Kalidu, aš sutikau savo antrąjį, dabartinį, vyrą. Ma- 
no gyvenime iš naujo sužydo laimė. 

Tikiuosi, visiems laikams... 


Epilogas 
Bankokas, 2006 m. sausis 


Kai su vyru keliavau po Tolimuosius Rytus, mane iš Šveica- 
rijos pasiekė žinia: „Įsivaizduok, Verena, - iš ragelio sklido 
susijaudinęs balsas, - mes matėme per televizorių Kalidą! 
Taip, esame visiškai tuo tikri, tai buvo jis!“ 

Tai, kad Kalidas buvo atsidūręs visuomenės dėmesio 
akiratyje, sukėlė manyje emocijų bangą. Šešiolika metų 
vengusi ryšių su Kalidu, tiesiog norėjau pasveikinti jį. 2006 
m. sausio 19 d. parašiau vos kelių eilučių elektroninį laišką: 


Brangusis Kalidai, 

aš taip džiaugiuosi matydama tave sveiką, sumanų ir 
pasiekusį sėkmę net ir čia, Europoje... 

Perduodu tau daug linkėjimų nuo mūsų šeimos. 
Verena 


Iš Dubajaus atėjo atsakymas: 


Brangioji Verena! 

Džiugu gauti tavo elektroninį laišką, jis labai labai 
mane nustebino. Kaip tau sekasi? Kaip laikosi tavo 
šeima? Kaip tavo mama, Lilian ir Dagi? Tikiuosi, visi 
jaučiasi gerai... 

Ciurichas, 2008 m. 


Mielas Kalidai, 

aš nepaprastai apsidžiaugiau gavusi tavo elektroninį laišką! 
Nepatikėsi, kaip giliai tavo žodžiai krito man į širdį. Taip, 
man sekasi gerai. 

Žinai, išėjus mano knygai, dažnai galvodavau apie laiką, 
praleistą kartu, ir apie mūsų santykius. Ak, vis dėlto koks 
nuostabus yra gyvenimas, kad po tiek metų išgirstame vie- 
nas apie kitą ir rašome vienas kitam laiškus! Kai sėdžiu prieš 
televizoriaus ekraną, mano mintyse srovena prisiminimai, 
ir aš regiu akimirką, kai mudu pirmą kartą susitikome... 

Ir man tai buvo geriausias ir brangiausias gyvenimo 
laikotarpis. Iš visos širdies dėkoju tau, Kalidai, kad para- 
šei man, kiek daug tau reiškia mūsų tarpusavio saitai. Tai, 
kad visada mylėjai ir mylėsi mane. Dėl tavo žodžių mano 
praeitis, mano visas gyvenimas atrodo geresnis. Tavo laiš- 
ko eilutės, nors jas skaitydama ir verkiau, pažadino many- 
je daugybę senų prisiminimų, kuriuos visus šiuos metus 
stengiausi neslopinti. Dabar džiaugiuosi, kad tai padaryti 
man nepavyko. 

Man taip pat šiandien aišku, kad nors mūsų meilė dėl 
kultūrinių skirtumų ir subyrėjo, tačiau būtent dėl jų mūsų 
patirtis yra ypatinga. Kaip tu sakai: visa yra tai, ko niekas iš 
mūsų negali atimti ir ką mes išsaugosime amžinai. 

Tai, kad praėjus aštuoniolikai metų mudu esame vienas 
kito dalis, kad tu vis dar pasitiki manimi, yra didžiausias 
draugystės ir pagarbos ženklas. Už tai esu tau amžinai dė- 
kinga. Prisiekiu, padarysiu viską, ką galiu, kad apsaugo- 
čiau tave ir tavo šeimą. 

Įsivaizduok, Šveicarijoje mano knyga tapo tikru bestse- 
leriu. Netrukus bus išleista Vokietijoje, ji sparčiai verčiama 

į užsienio kalbas. Ir, regis, šią istoriją net ruošiamasi ekra- 
nizuoti! Greit nežinosiu, nė ką bedaryti. O gražiausia tai, 
kad nuolat sulaukiu laiškų iš susižavėjusių skaitytojų, ypač 
iš moterų musulmonių. Štai trys turkės seserys parašė: 
Nors mes musulmonės ir meldžiamės Alachui, iš vokiečių iš- 
mokome savarankiškumo ir kitų dalykų. O savo šeimoje lai- 
komės tradicijų. Sveikiname jus, priėmusią tokį sprendimą, 
nors pabaiga ir buvo sunki, - mes kartu su jumis verkėme. 
Jūsų knygą skaitėme su dideliu malonumu, joje, kitaip nei 
kitose knygose, islamas nepiešiamas tamsiomis spalvomis. 
Jūs teisi. Todėl norėtume padovanoti jums skarą, kurią, jei- 
gu norite, galite ryšėti ant kaklo. 

Argi tai ne nuostabu? 
Kita musulmonė rašo: Užvakar jūsų renginyje buvo tiek 
žmonių, kad negalėjau jums daug papasakoti. Paprastai kny- 
gy beveik neskaitau, tačiau jūsų knyga mane sužavėjo! Jūs 
puikiai perteikėte savo išgyvenimus, skaitydama jaučiausi 
jums artima. Verkiau, kentėjau, juokiausi, svajojau - be ga- 
lo jaudinausi. Klausydama jūsų skaitomų ištraukų, jaučiau, 
kad vėl išgyvenate tas akimirkas. Neįtikėtina, kad vyras 
nepasirenka tokios gražios, išdidžios ir karštai jį mylinčios 
tvirto būdo moters, sugebančios prisitaikyti. Tikiu Alachu, 
nes žinau, kad jis nori mums gero. Ar mes apsisprendžiame 
teisingai, ar ne, priklauso ne nuo jo, o nuo mūsų valios! Ir 
vis dėlto Kalidas man atrodo žavingas. Turiu galvoje, jūs 
padarėte jį puikiu žmogumi. 


Ačiū tau, Kalidai, už visą kadaise man suteiktą laimę ir 
liūdesį. 


"Tavo Verena 


Paaiškinimai 


Abaja - ilgas, paprastai tamsus vilnonis apsiaustas, kurio 
kraštai kartais apsiuvinėjami auksu. 


Asuanas - miestas Aukštutiniame Egipte, rytinėje Ni- 
lo pakrantėje, garsėjantis milžiniška užtvanka (pastatyta 
1898-1912 m.). 


Bakšišas - išmalda, arbatpinigiai. 


Dhau - arabų dvistiebis medinis laivas su trapecijos formos 
burėmis, praeities reliktas. Šiais laikais, aprūpinti galingais 
varikliais, dhau laivai vis dar atlieka svarbų vaidmenį Per- 
sų įlankos regiono prekyboje. 


Didysis Getsbis — to paties pavadinimo romano, kurį 
1925 m. parašė Frensis Skotas Ficdžeraldas, visada madin- 
gai ir nepriekaištingai besirengiantis herojus, tarsi įkūni- 
jantis amerikietišką svajonę. 


Dirhamas - valiutos sutrumpinimas AED - Arabų Emy- 
ratų dirhamas. 


Dubajaus aukso turgus - didžiausia Vidurio Rytų aukso 
prekyvietė, išsidėsčiusi keliose dengtose gatvelėse. Čia vie- 
na šalia kitos esančiose parduotuvėse auksiniai papuošalai 
pardavinėjami svarais arba gramais. 

Džalabija - platus arabų vyrų drabužis. 

Džinas - arabų fantastinė būtybė. 

El Ashar mečetė - antroji pagal dydį, penkis minaretus 
turinti Kairo mečetė, kurioje šiandien įsikūręs žymiausias 
šalies universitetas. 

Emyratas - emyras arabų kalba reiškia „kariuomenės va- 
das“. Tai arabų genties vadovas. Emyratas - emyro valdo- 
ma teritorija. 


Faraonas - Senovės Egipto karalius. 


Felachai - vargingi Egipto valstiečiai, kurių dukros dažnai 
dirba tarnaitėmis. 


Feliuga - dvistiebis Nilo burinis laivelis su trikampe bure. 


Habibti (arab.) - meilus kreipinys į moterį (ir į vaikus), 
reiškia „brangioji, mylimoji“. 


Haremas - musulmono žmonos ir vaikai, gyvenantys ats- 
kirai nuo vyrų sutuoktinio namuose. 


Hormuzo sąsiauris - sąsiauris, jungiantis Persijos įlanką 
su Arabų jūra. 


Imamas (arab. „vadovas ) - religinis vadovas, mečetės pa- 


mokslininkas, garbės titulas, suteikiamas nusipelniusiems 
islamo mokslininkams. 

Inshallah - „Tai įvyks, jei Alachas to norės“ - tikinčių mu- 
sulmonų posakis, 


Jungtiniai Arabų Emyratai - ši Emyratų grupė, dar 1968 
metais tapusi federacija, 1971 metais paskelbė nepriklau- 
somybę. Valstybę, esančią Arabų pusiasalyje prie Persijos ir 
Omano įlankų, sudaro septyni Emyratai: Abu Dabis, Adž- 
manas, Dubajus, Fudžeira, Ras Al Kaima, Šardža ir Umm 
Al Kuveinas. Sostinė - Abu Dabis, pagrindinė ekonomikos 
šaka - naftos gavyba. Naftos gavyba, pradėta 1958 metais, 
padėjo Emyratams greit suklestėti. 


Kandora - viršutinis vyrų ir moterų drabužis, vilkimas 
Arabų įlankos regione. 


Koranas - svarbiausias islamo šventraštis (nuo 7-ojo šimt- 
mečio): pranašo Mahometo apreiškimų rinkinys. 


Kuveitas - naftą išgaunanti valstybė ir Emyratas Arabų 
įlankos šiaurės vakaruose; ši valstybė, 1961 metais iškovo- 
jusi nepriklausomybę, laikoma viena turtingiausių pasau- 
lio valstybių. 


Laisvės diena - 1956 metais, vadovaujant Anvarui Sadatui, 
Egiptas išsivadavo iš britų kolonijinės valdžios. Įdomiai, 
detaliai apie tai savo autobiografijoje A woman of Egypt 
(1987 m.) rašo jo žmona Jehah Sadat. 


Malė - Maldyvų Respublikos, esančios Indijos vandenyno 
saloje, sostinė. 

Marhaba - pagarbus sveikinimas: sveiki atvykę! 

Mašvis - citrinų sultyse su prieskoniais marinuota aviena. 
Mečetė - islamo šventovė. 

Meka - pranašo Mahometo, islamo religijos įkūrėjo, gim- 
tinė; tai Saudo Arabijoje esantis miestas ir svarbiausia isla- 
mo maldininkų vieta, į kurią kasmet atvyksta tūkstančiai 
piligrimų. 

Mezzeh - užkandžiai. 


Minaretas - mečetės bokštas, iš kurio muedzinas, šaukda- 
mas Allahu Akhbar, ragina tikinčiuosius melstis. 


Montekristas - brangus cigaras, pavadintas populiaraus 
romano herojaus legendinio grafo Montekristo vardu. 


Piastras - smulki Egipto moneta. 
Piramidės - didžiuliai statiniai virš karalių (faraonų) kapų, 
pastatyti apie 2500 m. pr. Kr.; juos savo rankomis pastatė tūks- 


tančiai vergų. Garsiausia Gizoje esanti Cheopso piramidė. 


Pirmadienio kilimas - kas savaitę kiekvieną dieną viešbu- 
tyje būdavo patiesiamas kitas kilimas. 


Ramadanas - pasninko mėnuo islamo religijoje, apmąsty- 


mų laikas; dieną negalima nei gerti, nei valgyti. Geriama ir 
valgoma tik nusileidus saulei. 

Rub Al Khali - („tuščiasis plotas“) didžiausia pasaulyje 
smėlio dykuma, esanti pietinėje ir pietrytinėje Arabų pu- 
siasalio dalyje; jos plotas - apie 700 000 kvadratinių kilo- 
metrų. 


Sfinksas — didžiulis alebastro monumentas Memfyje 
(15-as amžius prieš Kristų); jo aukštis - 20 m, ilgis — 
73,5 m. Sfinksas simbolizavo aukščiausią dvasinę ir fizinę 
faraono galią. 


Skatinamoji kelionė - grupinė kelionė, kurią firma suren- 
gia savo darbuotojams kaip apdovanojimą už atliktą dar- 
bą, skatindama juos ir toliau gerai dirbti. 


Sueco kanalas - 163 km ilgio kanalas jungia Viduržemio ir 
Raudonąją jūras. Šis kanalas, bendradarbiaujant Didžiajai 
Britanijai ir Prancūzijai bei vadovaujant Ferdinandui Le- 
sepsui, buvo iškastas 1858-1868 metais. Tik 1956 metais šį 
kanalą ėmė valdyti egiptiečiai. 


Sufra - baltas arba languotas arabų vyrų galvos apdangalas. 
Suši - japoniškas patiekalas. 


Šeicha - anksčiau: šeicho dukra; dabar šeicha vadinama ir 
šeicho žmona. 


Šeichas - anksčiau: genties vadovas; šiais laikais šeichu va- 


dinamas ir šeicho sūnus, taip pat visi garsūs, garbingi vyrai 
ir jų sūnūs; dvasininkas. 

Tutanchamonas - Tutanchamono kapo turtai eksponuo- 
jami Kairo muziejuje. Tai pats didžiausias ir vertingiausias 
kada nors Egipto kapuose aptiktas radinys; jį 1922 metais 
Karalių slėnyje atrado Hovardas Karteris. 

Ancdirea Busfield 
GIMĘ ŠEŠĖLIUOSE 


„Talibai dingo iš Kabulo gatvių, bet ilgi jų 
žiauraus valdymo šešėliai liko... 


Per neilgą savo gyvenimą dešimtmečiui Favadui 


teko patirti nemažai išbandymų; jo tėvas ir 
brolis žuvo, sesuo buvo pagrobta, tad jiedviem 
su motina Marija beliko glaustis pas giminaičius 
ir šiaip taip mėginti durti galą su galu. 

Tačiau gyvenimo džiaugsmu trykštančiam 
berniukui ir jo motinai nusišypso likimas. Marija 
gauna darbą pas charizmatiškąją Džordžę, 
ir juodu persikrausto į didžiulius europiečių 
namus Kabule. Juose, be Džordžės, gyvena 
žurnalistas Džeimsas ir keistuolė Mėja. 

Favadui nebereikia manytis pinigų gatvėje, 
jį įdarbina neregio krautuvėlėje. Nepaisant 
milžiniškų skirtumų, tarp europiečių ir 
musulmonų Mezgasi vis artimesnis ryšys. 
Įsiliepsnojusi meilė tarp gražiosios Džordžės ir 
įtartinos reputacijos afganų karo vado Hadžio, 
berniuko širdyje pasėja pavydą. 

Bet likimas Favadui ruošia didelį išbandymą, 
nuo kurio negali apginti net galingasis Hadžis 
Chanas. 

Mineko Iwasaki su Rande Brown 
GEIŠOS GYVENIMAS 


Per tris šimtus metų iki šiol nė viena 
kariukajaus moteris neišdrįso viešai 
papasakoti apie savo gyvenimą. 


„Daug kas sako, kad buvau geriausia savo 
kartos geiša, - rašo Mineko Ivasaki. - Bet toks 
gyvenimas per daug varžė, negalėjau toliau 
taip gyventi. Galiausiai turėjau jo atsisakyti. 

Nuo penkerių metų ji buvo mokoma tapti 
geiša, gyventi Kioto Gion Kobaus rajone 
kartu su kitomis tradicinės japonų kultūros 
atstovėmis ir puoselėti senuosius japonų 
linksminimosi papročius. Talentinga moteris 
tapo tarptautiniu japonų kultūros simboliu. 
Ja žavėjosi karaliai, princai, karo didvyriai ir 
turtingi valdžios vyrai. Bet ir tapusi viena iš 
labiausiai vertinamų geišų Japonijos istorijoje 
Ivasaki norėjo daugiau - savo gyvenimo. 
Dvidešimt devynerių pasitraukusi iš darbo ji 
pagaliau stojo į naujo gyvenimo kelią. 

„Geišos gyvenimas" yra jos istorija, kartais 
kelianti liūdesį, kartais verčianti žavėtis, bet 
visada tikra. 


“HELLE /AMTN 


Helle Amnin 
SUSITIKĘ DYKUMOJE 


Helė Amin ištekėjo už vyro, kilusio iš Saudo 
Arabijos. Vieną 2002-ųjų dieną šeimos idilė 
subyra: grįžusi iš prekybos centro ji neranda 
savo vaikų. Netrukus moteris išsiaiškina, kad 
sutuoktinis pasiėmė jųdviejų vaikus ir grįžo 
gyventi į savo tėvynę, Pasitelkusi į pagalbą 


draugus, Helė leidžiasi į svetimą šalį, siekdama 


susigrąžinti už tūkstančių kilometrų išvežtus 
vaikus, 


„Kad pajudintų dangų ir žemę, Helė 
Amin pasitelkė išradingumą, įžūlumą ir 
nepaklusnumą. Saudo Arabijos teismas 
priėmė, ko gero, precedento neturintį 
sprendimą“ Mail on Sunday 

Donya Ai-Nahi 
DYKUMOS ANGELAS 


Ji neišsigando kalėjimo, grasinimų nužudyti 
ir gaudynių dykumose, norėdama sugrąžinti 
motinoms vaikus, kuriuos pagrobė jų 
musulmonai tėvai. 


„Pamačiusi savo vaiką, jo motina nesusivaldė, 
ėmė šaukti vardu ir stumdydama žmones 

sau iš kelio puolė prie jo, tuo patraukdama 
visų dėmesį. Man neliko nieko kito, tik bėgti 
paskui ją, kai ji nėrė į šalutinį kelią kartu su 
vaiku. Mes netgi neturėjome automobilio 
pabėgti. Pasikaišiau sijonus ir nulėkiau paskui 
juos. Tuo metu, kai juos pasivijau, kitos 
moterys irgi atsitokėjo ir pasileido įkandin, 
rėkdamos praeiviams, kad mus stabdytų, 

nes pagrobėme vaiką. Plikų Maroko kalėjimo 
sienų vaizdas privertė mane bėgti tolyn 
nepaisant dieglių krūtinėje ir skaudančių 
kojų...“ 


Wermuth, Verena 

bos vertė Rūta Grauslytė-Antulienė. - Vilnius : Alma littera, 2011. - 

Ar gali europietė būti antrąja arabo žmona? Ar įmanoma paminti savo 
ankstesnio gyvenimo įpročius ir įsilieti į naują gyvenimo aplinką? Kaip arabų 
pasaulis priima europietes moteris? Kokia ta tikroji meilė? 

Tai tikra istorija, kur autorė atskleidžia savo išgyvenimus, patirtus jaus- 

„Neįtikėtina, tačiau tikra istorija 
apie lemtingą, ligi šių dienų 
SIEBĘ meilę.“ 


 Atvykusi į į Angliją į jaunoji Verena susipažįsta su patraukliu 

| | stidėntu Kalidu: įsiliepsnoja: meilė, tačiau jų jausmai 

2 likti paslaptyj ie, Kurį laiką Verena nė nenujaučia, kad Kalidas 

| priklauso vienai iš septynių | JAE. valdančių šeimų ir turi šeicho 
titulą: Jie paslapčia susitinka Dubajuje, Ciuriche, Kaire. 

| Laikai bėgant Kalido i ir Verenos meilę vis labiau aitrina 
kultūriniai skirtumai, paaiškėja, kad jaunasis šeichas jau 
„pažadėtas kitai nuotakai. Tačiau, nepaisydami galimų 
pasekmių, jaunuoliai paslapčia susituokia Egipte. 

